
GÂNDURI LA APARITIA ACESTEI CARTI 


Cartea de faţă reprezintă un dublu debut editorial. Mai întâi, pe cel al unei tinere cercetătoare, înzes- 
trată cu o cultură solidă, clădită metodic, cu- ştiinţa de a desluși esentialul în mulțimea de fapte com- 
plicate, legate între ele în chip imprevizibil, şi de a-l pune clar în lumină. 

În acelaşi timp, e o carte ce porneşte de la o primă teză de doctorat într-o disciplină care şi-a 
făcut de curând apariția în programele cursurilor de literatură comparată ale Facultății de Litere de 
la Universitatea bucureşteană: studierea raporturilor dintre textul literar şi imaginea vizuală. 

Pare ciudat să constatăm că primele teze de doctorat în literatură comparată s-au susținut la o uni- 
versitate din România, la sfârşitul anilor '60, după aproape şapte decenii de când, printre cei care 
primeau titlul de doctor în această disciplină, pe atunci foarte nouă, se aflaseră şi tineri învățăcei 
români. Si la douăzeci de ani de când profesorul Tudor Vianu dăduse cursurilor sale — cărora li se 
spunea, în acea vreme, „de literatură universală” — un pronunțat caracter comparatist. 

Se cuvine, însă, să ne aducem aminte că nu puţine au fost cadrele didactice de la alte catedre ale 
facultății numite pe atunci „de Filologie”, care au privit cu neascunsă rezervă cercetarea comparatistă 
şi, mai ales, transformarea ei în disciplină universitară. Cu o surprinzătoare necunoaştere a exigenţelor 
specifice ale comparatismului, sc contesta însuşi statutul acestei discipline- studiate, însă, de mai multă 
vreme în universitățile europene şi nord-americane. Mai ales după moartea profesorului Vianu, al cărui 
înalt prestigiu se räsfrânsese şi asupra catedrei conduse de el timp de aproape două decenii, atacurile 
au devenit de-a dreptul violente; au trebuit să treacă mai mulți ani până când rezultatele obținute în 
predarea noii discipline să fie pe de-a dreptul convingătoare. Interesul cu adevărat remarcabil, mani- 
festat de studenţii filologi (şi nu numai de ei, ci şi de mulți colegi de la alte facultăți) care umpleau 
amfiteatrele în orele de curs şi sălile de seminar, participarea lor la sesiunile de comparatism au con- 
stituit argumente pe care nimeni nu le-a mai putut contesta. 

După un timp, introducerea unei perspective iconologice în unele cursuri si seminarii de literatură 
comparată a fost întâmpinată cu o rezervă asemănătoare — de data aceasta chiar de unii membri ai 
catedrei de specialitate. A fost meritul mai ales al tinerei generaţii de comparatisti de a da cercetării 
raporturilor dintre arte o structură coerentă, ce se integra pe deplin în propedeutica specifică a com- 
paratismului şi, implicit, a istoriei culturii. 

Printre tinerii membri ai Catedrei de literatură comparată care, cu entuziasm şi cu ştiinţă de carte, 
au câştigat interesul studenţilor faţă de noile orizonturi deschise de iconologie şi de ekphrastică, 
Alexandra Vrânceanu s-a distins încă de la începutul carierei sale universitare, printr-o exemplară con- 
secvență, printr-o mare putere de muncă şi, mai ales, prina-o cunoaştere tot mai exactă atât a legilor 
ce guvernează raporturile artă / literatură, cât şi a acțiunii lor reciproce. Cartea ce stă acum dinaintea 
cititorului român e unul dintre rezultatele importante ale acestei cercetări conduse cu acribie, de-a lun- 
gul mai multor ani. 

MODELE LITERARE ÎN NARATIUNEA VIZUALA 


Alexandra Vrânceanu izbutește să demonstreze că raportul text literar / text vizual nu implică numai 
preluarea directă sau indirectă a unor subiecte narative sau a unor sugestii iconice: fără să neglijeze 
câtuşi de putin asemenea aspecte ale relațiilor primare. încearcă (si izbutește) să descopere agenții s: 
traseele unci narativitäti explicite sau, de cele mai multe ori, implicite, 

Una dintre concluziile cele mai importante ale cârții este aceea că, separată de textul literar, imag- 
inea vizuală rămâne la nivelul unei construcții compoziționale expozitive. Nu încape îndoială că, sub 
raportul valorii strict artistice, o asemenea operă poate fi analizată fără a se fine seama si de impli- 
cațiile ei ilustrative. Se cunosc, de pildă, multe analize remarcabile ale celebrei pânze a lui Poussin. 
care conţine inscripția „Et in Arcadia, ego”, întreprinse fără a sc [i ținut seama de sensul particular 
al acestor cuvinte, aşa cum le-a înțeles artistul - dar icorologiu nu își poate îngădui să facă abstracție 
de trimiterile specifice ale acestor cuvinte şi să nu constate în ce chip se întregeşte orizontul sem- 
nificatiilor plastice, în momentul elucidării aluziei care introduce, astfel, imaginea lui Poussin într-o 
direcție anume a clasicismului european. 

La fel, se poate analiza foarte bine, cu mijloacele proprii ale teoriei și pragmaticii formei picturale, 
faimosul portret al lui Delacroix; dar amănuntul că, aici, pictorul este îmbrăcat în costumul lui Hamlet 
(amănunt observat și inteligent discutat de Alexandra Vrânceanu) dă tabloului — şi, în acelaşi timp, 
întregii orientări romantice a viziunii lui Delacroix — o semnificație aparte, ce nu poate fi ignorată în 
nici o exegeză care priveşte operele sale, inclusiv pe acelea care nu se referă direct la subiectele din 
Shakespeare. 

După cum este de-a dreptul imposibil să se discute creația lui Blake fără a stabili foarte precis 
raporturile reciproce dintre cele două mari capitole ale ci, opera graficianului sau a pictorului, şi cea 
a poetului, amândouă stând sub semnul unei elaborări vizionare. 

Toate aceste idei se regăsesc în cartea pe care Alexandra Vrânceanu o încredințează acum tiparu- 
lui, fiind formulate convingător, cu precizie şi eleganță. Autoarea stabileşte patru tipuri de relaţii nara- 
tive între textul literar și cel vizual, pornind de fiecare dată de la premisa, bine demonstrată, că 
narativitatea imaginii plastice nu este conținută în forma ci, ci este o calitate transmisă prin inter- 
pretarc şi prin raportarea imaginii plastice la textul literar. La această înțelegere a raportului de bază 
literar / vizual contribuie, decisiv, introducerea unui segment în care semnul iconic este discutat 
deopotrivă din perspectiva teoretică a percepției vizuale şi din accea a semioticii, aceasta din urmă 
semnalându-se mai rar în analizele iconologice curente, dar contribuind aici la o luminare semnifica- 
tivă a orizontului teoretic și la o lărgire binevenită a câmpului de lucru. 

Alexandra Vrânceanu obţine excelente rezultate din analiza celor patru tipuri de relaţii stabilite, 
narațiunea vizuală care re-povesteşte textul literar, ilustratia — ca formă de traducere, interpretare sau 
completare, intersecția teoriilor romanului vizual cu cele ale romanului literar (aici, adecvat alesc, tex- 
tele lui Hogarth şi Fielding, ambii naratori aparținând aceleiaşi direcții culturale, motiv pentru care 
interpretările lor capătă o rezonanță specifică), pentru a ajunge la o formă căreia nu i s-a acordat 
decât rareori o importanță corespunzătoare, banda desenată, a cărei discutare introduce întreaga proble- 
mă a raporturilor narative, pe teritoriul încă nesigur al postmodernismului şi al kitsch-ului estetizat. 

Editura Cavallioti a făcut o inspirată alegere, atestându-şi astfel seriozitatea criteriilor pe care se 
clădeşte programul ei de publicare a textelor ştiinţifice umaniste, texte care, observăm de mult timp 
cu aceeaşi adâncă tristeţe, trezesc prea rar atenția cititorilor români de astăzi. 

Tinerei autoare si editorilor ei le urez, deopotrivă, succesul pe care îl merită pe deplin, iar cărții să 
ajungă repede pe masa de studiu a cât mai mulți cititori, care vor descoperi, astfel, orizonturi largi 
ale istoriei culturii universale. 


Prof. univ. dr. Dan Grigorescu 


Introducere 


„Si nous avons, malgré tout, pris depuis plus 
d’un siècle l’habitude d’étudier la littérature 
et la peinture séparément, c’est que, grâce 
sans doute à l’influence de Lessing et à 
l’anticlassicisme des critiques romantiques, 


les programmes d’enseignement du XIXE 
siècle ont tenu à distinguer soigneusement les 
arts et les lettres et à instaurer ainsi deux 
disciplines en apparence différentes: 
l’histoire de l’art et l’histoire de la 
littérature.” 


Cum citim o poveste în imagini? Există vreo legătură între modul în care citim un 
text şi modul în care citim un tablou? Şi, mai ales, atunci când imaginea în chestiune 
este narativă, care este legătura cu textul şi, de asemenea, care este diferenţa față de el? 
Până la urmă, toate aceste întrebări se învârtesc în jurul unei probleme aparent simple, şi 
anume ce este o narațiune vizuală. Vom încerca aşadar să definim narațiunea vizuală 
pornind de la interdependenta dintre text şi imagine, dar luând în considerație în egală 
măsură mijloacele pur plastice prin care artistul poate spune o poveste. 

Studiul relațiilor între literatură şi pictură a cunoscut de-a lungul vremurilor 
diverse abordări. De la Aristotel, care vede poezia şi pictura în egală măsură drept arte 
ale imitatiei, trecând apoi prin celebrul dicton horatian, ut pictura poesis, sau prin 
asemănările tematice dintre cele două arte subliniate în Renaştere sau Clasicism şi până 
la Lessing, care va încerca să marcheze diferențele dintre ele, artele vizuale şi literatura 
au fost de multe ori văzute ca arte surori. În secolul XX problema studiului 
interdisciplinar este reluată cu foarte mult interes, din diverse perspective: istoria artei, a 
literaturii, iconologie, semiotică vizuală, sau sociologie. Comparatismul este îndeosebi 
interesat de evoluţia paralelă a literaturii şi a artelor plastice văzând în relaţia dintre ele 
multiple posibilități ale unei interpretări capabile a pune în lumină aspecte imposibil de 
relevat într-un alt tip de cercetare. 

Este adevărat însă că pot apărea dese confuzii terminologice atunci când se 
folosesc aceleaşi denumiri pentru curente în pictură sau sculptură şi literatură. Spre 
exemplu, cazul termenului baroc, împrumutat de istoria literară din domeniul artelor 
plastice a pus o serie de probleme de adaptare a termenilor, sau exemplul 
impresionismului care se defineşte foarte diferit în cele două arte. În acelaşi timp însă, 
câteodată, tocmai diferenţele dintre diversele acceptii ale termenilor pot pune în lumină 


aspecte edificatoare. Din acest motiv, studiul relaţiilor dintre arte, fie ele pictură şi 
literatură, muzică şi literatură sau chiar artă şi ştiinţă ocupă la acest început de mileniu 
atenţia comparatiştilor. 

Pe de altă parte, dacă literatura şi artele vizuale au fost văzute de-a lungul 
secolelor ca arte surori este pentru motive care au variat destul de mult. În Evul Mediu 
de exemplu, cuvântul şi pictura erau puse în slujba teologiei şi aveau rolul de a 
transmite cât mai bine şi mai emotionant sensul religios. Frescele din biserici 
transpuneau în imagine istoriile biblice, clarificând sensul lor pentru cei ce nu ştiau să 
citească, iar enluminurile ofereau un simulacru vizual al textului, materializând în 
acelaşi timp într-o formă frumoasă şi nobilă cărțile considerate esențiale. Se poate astfel 
observa că imaginea medievală este pusă explicit în slujba cuvântului, cuvânt care, la 
rândul lui, se înscrie nu în zona ficţiunii, ci în cea a canonului teologic. Din acest motiv, 
narațiunea medievală se adaptează permanent conţinutului său şi de cele mai multe ori 
apare chiar însoțită de un verset clarificator; şi la nivelul formei imaginea se supune 
canonului acceptat de biserică, iar libertatea pictorului funcționează în limite precise. 
Concepută pentru a fi receptată printr-un sistem semiotic clar şi precis, arta medievală 
dobândeşte sens în funcţie de poziția imaginii în complexul arhitectural bisericesc, tipul 
vizual reluat constant şi, mai ales, atributele care însoțesc personajele; nu în ultimul 
rând, cultura privitorului joacă un rol esențial în interpretare. De aceea, acest tip de 
imagine poate fi înțeles numai dacă receptorul reuşeşte să decripteze universul vizual 
prin şi numai prin universul cărții. 

În Renaștere, artele plastice se definesc în funcţie de literatură deoarece, pentru 
prima oară în istorie, artiştii încearcă să obțină un statut similar cu cel al scriitorilor. Şi 
pentru a anula înjositoarea distincție dintre artele liberale, între care literatura, şi cele 
mecanice, adică pictura şi sculptura, artiştii plastici argumentează că pictura şi poezia 
sunt arte surori. Cennini, de exemplu, la răscrucea dintre Evul Mediu şi Renaştere, 
susține că pictura şi poezia se nasc în acelaşi timp şi, deci, noblețea lor este la fel de 
mare. Pictura este pentru Cennini „un mestesug care coboară din ştiinţă şi îşi are obîrşia 
într-însa, şi care se deprinde lucrând cu mîinile: şi acest meşteşug poartă denumirea de 
pictură, şi pentru a te îndeletnici cu ea se cere să ai fantezie şi iscusinţă în mini, să 
găseşti lucruri nemaivăzute, (ascunse sub umbra celor din natură), şi pe care să le 
înfățişezi cu ajutorul mîinilor, voind să dovedesti că ceea ce nu există — este. Aşa că i 
se cuvine pe bună dreptate să treacă pe locul al doilea, după ştiinţă, şi să fie încununată 
de Poezie.“ 

Unul din argumentele cele mai puternice pentru considerarea picturii drept artă 
nobilă va fi, în plină Renastere, descoperirea perspectivei, strâns legată de geometrie. 
De asemenea, un alt argument la fel de puternic este că pictura, la fel ca şi poezia, se 
inspiră din aceeaşi sursă, Antichitatea şi mitologia ei. De aceea, multe imagini narative 
renascentiste vor avea ca subiect alegorii mitice sau religioase, pe care le reduc la o 
scenă considerată reprezentativă. Din punct de vedere narativ, tabloul renascentist îşi 
schimbă sistemul şi tipul de referinţă, pictorii renunțând la reprezentarea poveştii în mai 
multe nuclee narative, cum se întâmpla în cazul frescelor; artistul se va opri în schimb 
asupra unui punctum temporis, adică a unui episod reprezentativ, capabil a sugera 
întregul text. Subiectele devin mai variate, iar un loc important ocupă teme din literatura 
antică, din istorie. Perioada Renaşterii este momentul apariției picturii de istorie, în 
primul rând o pictură narativă. Până în Manierism şi Rococo, locul central în inspiraţia 
pictorilor va fi ocupat de subiecte care pornesc din mitologia şi literatura antică, dar 
după aceea locul picturii de istorie va fi luat de pictura realistă, care va pune accent pe 
latura descriptivă şi mai putin pe reprezentarea unei acțiuni. 


Dincolo însă de subiectele picturii narative, foarte interesant pentru evoluţia 
relației dintre pictură şi literatură este modul în care sunt concepute tratatele de pictură. 
În Renaşterea târzie, în Manierism sau Baroc, teoriile asupra raportului dintre arte se 
îmbogăţesc cu un profund substrat filozofic, de influență neoplatonică în cele mai multe 
cazuri, iar discursul asupra artelor vizuale se modifică mult faţă de retetarele medievale. 
Chiar titlul tratatelor devine foarte abstract la Lomazzo sau Zuccari şi accentul cade pe 
Ideea pictorilor sau sculptorilor. Odată cu înființarea Academiilor de pictură, modul de 
a defini arta începe să se schimbe şi toate tratatele vor conţine, dincolo de elemente 
ținând de tehnica picturală, foarte multe observații de natură estetică ce legitimează 
pictura sau sculptura, aşezându-le printre artele şi ştiinţele nobile, literatura, matematica 
şi filosofia. 

Doctrina clasică, prin tratatul lui Charles le Brun, pune accentul pe o semiotizare 
foarte precisă a reprezentării vizuale şi împrumută termeni mai ales din retorică; astfel, 
actio, care îşi pierde din importanţă în retorică, o recapătă în pictură, care este văzută 
drept un fel de reprezentaţie teatrală îngheţată. La fel ca Alberti, şi Le Brun va considera 
că pictura de istorie, capabilă să spună o poveste, are cea mai înaltă valoare estetică. Din 
acest motiv, tablourile clasicismului francez se bazează pe un adevărat alfabet al 
gesturilor şi fizionomiilor, capabil să genereze narațiunea. Poussin subliniază şi el, 
teoretic şi practic, importanța faptului ca tabloul să pornească de la o poveste pe care să 
o interpreteze; pentru aceşti artişti şi teroreticieni rolul picturii este nu numai de a 
reprezenta realitatea, ci de a o face prin intermediul unei poveşti preluate din cultura 
antică. Această manieră de interpunere între artă şi realitate a unui filtru verbal arată 
înrudirea profundă dintre pictură şi poezie. 

Pictura narativă se va bucura multe secole de succes, satisfăcând o anumită 
aşteptare a privitorului cultivat şi capabil a lega imaginea de o istorie anterioară. 
Lessing detronează însă pictura de istorie bazându-se pe ideea că acest tip de imagine 
dinamitează receptarea instantanee care ar fi proprie artelor vizuale. Făcând celebra 
disctinctie între artele duratei şi cele instantanee, Lessing le va disocia mai ales în 
funcție de receptare. Studiul său, Laokoon, marchează un moment de criză a relațiilor 
între arte, în primul rând pentru că scopul picturii este, pentru el, acela de a realiza 
forme frumoase în atitudini pline de grație. De aceea, “când Lessing se împotrivea 
transformării expresiei în element predominant al picturii istoriei, respingea ceea ce 
criticii renascentisti care conturaseră teoria lui ut pictura poesis consideraseră a fi 
trăsătura fundamentală a artei. Pentru că, dacă e adevărat că — aşa cum spunea Aristotel 
— subiectul picturii e reprezentat de făpturile omeneşti în acţiune, rezultă fără putinţă 
de tăgadă că mişcările trupului care exprimă patimile sufletului sunt însăşi substanța 
artei, scop spre care aspiră întreaga ştiinţă a picturii.“ Refuzând tocmai sugerarea 
mişcării expresionale sau trupeşti în pictură, Lessing neagă în fapt tocmai valoarea 
estetică a reprezentării punctului culminant al unei acțiuni. În virtutea acestei idei, 
Lessing respinge tabloul care cere privitorului să-l lege de o poveste exterioară şi să-l 
interpreteze ca pe o parte dintr-un întreg, inventând un timp anterior sau unul posterior 
momentului reprezentat. Lessing aşază, deci, pictura narativă la coada ierarhiei sale de 
valori, deoarece nu crede că arta plastică ar trebui să sugereze devenirea temporală. 

De la mijlocul secolului al XIX-lea, adică de la momentul Impresionismului, 
pictura începe treptat să se desprindă de subiectul literar, iar arta avangardistă va 
continua acest drum punând în discuţie chiar relația imaginii cu realitea. Există o 
legătură între refuzul picturii de a se raporta la literatură urmat apoi de refuzul de a se 
raporta la realitatea vizibilă; atunci când supravieţuieşte, subiectul literar va fi mai mult 
un pretext, iar pictura narativă aşa cum era ea concepută din Renastere se pierde cu 
desăvârşire. Curentele avangardiste de la începutul secolului conţin manifeste reunite 


ale literaturii şi picturii, însă este vorba de o comuniune de idei mai mult decât de teme 
sau subiecte. Din 1863, de la Salon de refusés din Paris, tablourile încep să refuze 
raportarea la un subiect pre-existent, literar sau mitologic, iar pictura nu mai simte 
nevoia de a se sprijini pe o poveste cunoscută de privitor şi preluată dintr-un alt limbaj. 
Titlurile tablourilor se opacizează şi nu mai fac aluzie la o poveste, ci traduc în cuvinte 
imaginea. Déjeuner sur l’herbe nu oferă nici o indicație în plus față de ceea ce se vede, 
iar Olympia trimite la realitatea contemporană, deşi formal imită parodic Venerele 
renascentiste sau baroce. Decriptarea imaginii nu este în nici un fel ajutată de titlu, 
pentru că tabloul reprezintă ceea ce se vede şi nimic altceva. De aici şi până la 
Compoziţie numărul 4, titlul perfect opac al lui Kandinski, nu mai este mult. Manet nu 
refuză deci numai subiectul tradițional, ci mai ales utilizarea verbului ca mijloc de 
explicare a ceea ce reprezintă picturile sale; astfel, opera plastică modernistă trebuie să 
fie interpretată prin sine şi nu cu ajutorul unui alt limbaj. Treptat, pictura va începe să 
refuze nu numai subiectul literar, ci chiar referentul luat din realitate. De la Cennini, 
care încerca să sublinieze legătura dintre arte pentru a evidenția noblețea picturii şi până 
la teoriile avangardiste, care reneagă orice înrudire la nivelul temelor cu arta cuvântului, 
drumul a fost lung. Desigur, există o serie de curente contemporane care păstrează 
subiectele referentiale, însă ceea ce şochează în pictura secolului XX este redefinirea 
conceptului de mimesis şi, implicit, a narațiunii vizuale. 

Drumul comun al picturii şi literaturii este oglindit şi de studiile care se referă la 
relaţiile între aceste două arte. Astfel, dacă până la un punct se vorbeşte mai ales despre 
relaţia dintre pictură şi literatură, la mijlocul acestui secol apare un moment în care 
interesul se deplasează spre relaţia între limbajul verbal şi cel vizual. Mult timp atenţia 
cade mai ales asupra relațiilor tematice sau istorice dintre arte deoarece pictura 
împrumută secole întregi subiecte din zona literaturii, înțeleasă în sens larg, mit, 
poveste, istorie. Aşa încât, abordările tematologice urmăresc destinul unor motive sau 
idei în literatură şi artă; foarte rar este luat în discuţie felul în care aceste două arte, în 
fond atât de diferite, transpun aceleaşi teme în alte limbaje. De asemenea, abordarea 
tematică este de multe ori strâns legată de devenirea istorică, pentru că circulaţia 
motivelor poate fi urmărită nu numai în relația dintre arte, ci şi în devenirea lor de-a 
lungul secolelor. Astfel, aceste studii interesează istoria culturii, înţeleasă ca sumă a 
tuturor manifestărilor ei; denumiri ca Baroc, Ev Mediu, Manierism, Renaștere, 
Expresionism devin cu mult mai clare dacă sunt discutate în ansamblu, iar literatura şi 
artele plastice pot fi înţelese mai uşor când sunt privite împreună şi integrate unei 
deveniri istorice. 

Modificarea teoretică din acest secol intervine la două nivele: pe de o parte se 
pune problema definirii limbajului vizual, iar pe de altă parte se renunţă la valorizarea 
excesivă a criteriului estetic. Un moment important în această schimbare de concepție 
asupra artelor vizuale apare odată cu studiile de fenomenologia percepţiei vizuale şi cu 
naşterea semioticii vizuale. Interesul acestor cercetări se îndreaptă asupra modului în 
care imaginea semnifică. Apariţia şi răspândirea noilor forme de artă, fotografia, afişul, 
banda desenată, imaginea publicitară duce la o modificare şi democratizare a artelor 
vizuale. Cercetătorii încep să se întrebe care este diferenţa dintre aceste noi manifestări 
şi vechea artă a picturii şi, mai ales, în ce mod poate imaginea comunica. Astfel, se 
observă că, după limbajul verbal, cel vizual este al doilea principal mijloc de 
comunicare şi că noile forme de manifestare vizuală mizează tocmai pe capacitatea 
imaginii de a comunica mai uşor, mai clar sau mai convingător decât limbajul verbal. 

Banda desenată, afişul şi, uneori fotografia, apar la început ca “bunuri de 
consum“, care trebuie înțelese repede şi de toată lumea. Vechile arte, pictura, sculptura, 
teatrul împrumută mult acestor noi forme, însă aici unicitatea sau valoarea lor estetică 


îşi pierd din importanţă, iar accentul cade pe capacitatea lor de a transmite bine 
semnificaţia, de a plăcea, de a fi înțelese uşor. Pe de altă parte, cu vremea, noile forme 
de artă se leagă din ce în ce mai mult de surorile lor mai mari şi îşi consolidează 
valoarea estetică; se construiesc muzee dedicate benzii desenate, expoziţii de afişe, se 
premiază cele mai bune reclame. Însă raportul omului contemporan cu vizualul s-a 
schimbat fundamental în ultima sută de ani. Pictura se desprinde de vechiul ideal al 
imitării realităţii, iar afişul, reclama, albumul de artă, expoziția şi banda desenată sau 
fotografia încep să facă parte din viaţa cotidiană a tuturor oamenilor. Rezultatul este că 
se obţine o mai bună deprindere de interpretare din partea consumatorului de vizual 
contemporan, în aşa măsură încât, de multe ori, imaginea ajunge să se lipsească de 
suportul cuvântului. 

Imaginea narativă însă poate spune o poveste cu mare dificultate fără a se baza pe 

suportul cuvântului. Instantaneul reprezentării trebuie completat de privitor printr-o 
lectură care să asigure depăşirea limitei temporale impusă de limbajul plastic. De aceea 
vom încerca să argumentăm că imaginea vizuală nu este narativă, ci devine narativă 
prin interpretare. La acest nivel se suplinesc zonele de indeterminare ale imaginii, 
receptarea ei realizându-se prin contaminarea cu principiile care stau la baza 
naraţiunii verbale. Din acest motiv, primele două capitole vor pune bazele teoretice ale 
comparatiei dintre text şi imagine având în vedere următoarele aspecte: diverse 
modalităţi de lectură a imaginii (din perspectiva diacronică a iconologiei, dar şi din cea 
sincronică a semioticii vizuale) şi adaptarea unui model de analiză a naraţiunii literare la 
povestea în imagini. În celelalte capitole accentul va cădea însă pe metodele plastice de 
a spune o poveste prin analiza a patru tipuri de relaţii între text şi imaginea narativă: 
cercetând fabloul literar în capitolul 3 vom urmări determinarea elementelor minimale 
ale naraţiunii vizuale, observând că un rol important aici este jucat de relaţia cu textul la 
care tabloul face aluzie; ilustrafia (capitolul 4) va fi urmărită mai ales din perspectiva 
modificărilor (traducere, interpretare, completare) pe care le impune textului pe care îl 
acompaniază; capitolul 5 se opreşte la două tipuri de romane şi două teorii despre 
roman, una literară (Fielding), iar cealaltă vizuală (Hogarth) şi mai ales la felul în care 
se intersectează teoriile celor doi autori; în capitolul 6 analiza va cerceta banda 
desenată, formä de artă care completează viziunea asupra modului în care verbul şi 
cuvântul se împletesc pentru a spune o poveste. 
Narativitatea imaginii nu ţine în mod particular de o epocă sau alta, chiar dacă există 
moduri diferite de a o concepe de-a lungul timpului. Într-o abordare sincronică, pornim 
de la ideea că există un număr de principii vizuale şi non-vizuale ce stau la baza 
realizării unei imagini narative şi ne propunem să le găsim. Nu se va urmări un curent, 
un autor sau un stil, ci un mod de comunicare. 


Capitolul I 
LECTURA IMAGINII 


„Aş dori ca toti cei care se miră auzind vorbindu-se despre 
opere de artă ca având o valoare semnificativă, să mediteze 
asupra acestor câteva rânduri. Să admită în sfîrşit că arta este 
un limbaj la fel de clar pentru cei ce îl înţeleg sau îl vorbesc 
în mod spontan şi la fel de complet ca şi celelalte." 


Se vorbeşte din ce în ce mai mult în ultimele decenii despre lectura imaginii, 
Poate fi însă imaginea citită la fel ca un text? Şi dacă poate fi citită, atunci care sunt 
regulile ei de lectură? În cele ce urmează vom analiza câteva maniere de interpretare a 
limbajului vizual, care pornesc de la premise diferite şi au scopuri diferite. Iconologia 
pleacă de la ideea că istoria artei este o disciplină umanistă şi că imaginea poate fi cu 
adevărat înţeleasă numai în contextul celorlalte forme artistice, mai ales literatura; de 
aceea o astfel de abordare interesează mai ales istoria culturii. Psihologia percepției 
formei vizuale subliniază că atât producerea cât şi receptarea picturii se realizează prin 
intermediul unui cod, iar semiotica vizuală merge chiar mai departe încercând să 
definească modul de semnificare specific imaginii; o astfel de abordare ce nu ia în 
considerare valoarea estetică interesează mai ales teoria comunicării, dar nu numai. 


1. Lectura imaginii din perspectiva istoriei culturii 


Unul dintre cele mai importante momente în analiza paralelă sau, mai curând 
simultană, a imaginii şi textului este constituit de iconologia panofskyană. Fundamentul 
teoretic al lui Erwin Panofsky este un studiu scris pentru prima data în 1932 cu titlul 
„Problema descrierii şi interpretării continutului în operele de artă", pus apoi, într-o 


variantă uşor modificată, în fruntea celebrului volum Studies in Iconology2 si, în fine, 
reluat în Meaning in the Visual Arts”. În această ultimă variantă, sub titlul „Iconografa 
şi iconologia. Introducere la studiul artei în Renastere", Panofsky face o teorie a 
interpretării imaginii din perspectiva globalizatoare a istoriei culturii. Meritul 
fundamental al acestui tip de abordare ține de elaborarea unui model de analiză în 
acelaşi timp complex şi uşor de aplicat; modelul este conceput pe trei nivele de 
interpretare ce se desfăşoară într-o gradatie ascendentă, de la simplu spre complex, de la 
descriptiv spre conceptual în felul următor: primul nivel de lectură este cel al 
percepției, al doilea unul tematic, iar ultimul, numit de Panofsky iconologic, este 
sintetic şi generalizator, urmărind conţinutul operei de artă. 

În concepţia lui Panofsky, la primul nivel de receptare a operei de artă, cel 
preiconografic, privitorul recunoaşte în imagine obiectele reprezentate, adică înțelege 
legătura dintre reprezentare şi modelul real care face obiectul picturii (referentul său). 
La acest prim nivel, privitorul poate enumera formele elementare şi poate realiza o 


descriere pre-iconografică a operei de artă. Interesul principal al operei de artă constă 
deci în raportarea ei la referentul din realitate. 

Altfel spus, nivelul preiconografic este cel al percepției formei vizuale: privitorul 
înțelege că anumitor configurații de linie şi culoare, mase de bronz sau piatră le 
corespund obiecte naturale. În acelaşi timp, observând relaţiile care se stabilesc între 
diversele obiecte din imagine, privitorul va reuşi să recepteze şi o serie de ,calitäti 
expresionale, ca de pildă caracterul sumbru al unei atitudini ori al unui gest, sau 
atmosfera primitoare şi paşnică a unui interior. "Teoria lui Panofsky este însă că o 
descriere formală, bazată numai pe experiența din realitate a privitorului, nu poate fi 
făcută în mod corect. Bazându-se numai pe percepţia obiectelor reale, privitorul 
tabloului n-ar putea nici măcar să înțeleagă reprezentarea unui om sau a unei mese, 
pentru că nu ar reuşi să decodeze corect ansamblul de stimuli vizuali al picturii, şi „ar 
trebui să se limiteze la a descrie culorile care, în nuantäri multiple, se aşază una lîngă 
alta, se leagă între ele şi pot fi corelate cel mult în alcătuiri formale cvasiornamentale 
sau cvasitectonice ca elemente compoziționale lipsite de orice semnificaţie şi care, chiar 


spaţial vorbind, au sensuri plurivalente."S Aşa încât, Panofsky afirmă că forma 
percepută de ochi este identificată cu obiectul numai în baza unei culturi vizuale 
preexistente. 

Intr-o reprezentare non-mimetică, simbolică, în care nu sunt folosite regulile 
perspectivei geometrice, cum ar fi cele de tip medieval, privitorul trebuie să interpreteze 
ceea ce se vede în raport cu maniera formală în care sunt exprimate obiectele şi 
evenimentele în anume condiţii istorice. De aceea, afirmă Panofsky, experiența empirică 
trebuie supusă unui principiu corectiv care poate fi denumit istoria stilului. Autorul nu 
neagă posibilitatea unei interpretări preiconografice, însă afrmă că aceasta poate fi de 
multe ori greşită, în absenta cunoaşterii codului vizual specific. Nu există privitor,,naiv" 
aşa cum nu există un cititor naiv. Ideea că privitorul imaginii are, chiar prin zona 
culturală de care apartine, un tip de cunoştere inconştientă, un fel de alfabet vizual, 
apare şi la Gombrich'; pornind de la studiile de psihologie a percepției vizuale, această 
idee se va afla la baza analizei limbatului vizual din perspectivă semiotică. 

Aşadar, chiar la un nivel preiconografic, interpretarea imaginii se poate realiza 
numai în baza unui cod cultural al privitorului si, în absenta acestuia, interpretarea are 
toate şansele să fie greşită. De altfel, Panofsky va acorda o importanță deosebită 
diferitelor modalități de reprezentare a spatiului, din perspectiva istoriei stilului într-o 
altă carte, intitulată La perspective comme „forme simbolique "'. 

Cel de-al doilea nivel de interpretare, în care se percepe tematica secundară sau 
convenfionalà, are la bază identificarea subiectului imaginii. Înțelegerea de acest tip se 
realizează când privitorul identifică tema reprezentată, spre exemplu recunoaşterea 
temei Sfntului Bartolomeu într-o imagine reprezentând un bărbat cu un cutit. În acest 
mod, interpretarea se face prin relationarea,,motivelor artistice şi combinațiile de motive 
artistice (compoziţiile) cu teme şi concepte. Identificarea unor povestiri şi alegorii la 
care se referă reprezintă domeniul a ceea ce se denumeşte în mod firesc prin 
“iconografie”. 

Acesta este chiar momentul în care intervine o lectură a imaginii, şi termenul lectură 
poate fi folosit în chiar sensul propriu, deoarece opera este înțeleasă nu prin raportarea 
la realitate, ci la universul cultural din care se inspiră pictorul. Prin modul în care 
Panofsky defineşte nivelul de interpretare iconografic apare foarte clară formația sa 
umanistă de istoric al artei; el presupune că orice imagine se sprijină pe o temă preluată 
dintr-un univers literar sau religios, aşa încât codului care leagă imaginea de realitate i 
se adaugă un altul, mai complex, care nu mai este pur vizual, şi anume codul literar. Din 
nou trebuie subliniată atenţia pe care o acordă autorul contextului cultural al imaginii: 


un tablou nu poate fe interpretat decât în masura în care se sprijină pe o cunoaştere 
anterioară a privitorului, atât în domeniul codului vizual (istoria stilurilor), cât şi în 
domeniul literar înţeles în sens larg. Această abordare va fi în mod particular utilă aici, 
deoarece astfel susține teoria pe care încercăm să o argumentăm: imaginea narativă, 
căreia i se aplică cel mai bine teoria lui Panofsky, poate fi cu dificultate interpretată ca 
atare în absența unui suport literar, istoric, mitologic aflat în cultura celui ce o privește. 
Acesta este, poate, unul dintre motivele pentru care arta modernă va refuza motivul, 
tema iconografică. Pentru Panofsky însă, care a cercetat mai ales arta din perioada 
Renaşterii, este dificil de conceput faptul că o imagine nu se sprijină pe un text. 

Cel de-al treilea nivel de analiză, nivelul iconologic, se realizează numai când este 
înțeles „conţinutul intrinsec" al imaginii. El „este sesizat stabilind acele principii 
fundamentale care relevă atitudinea definitorie a unei naţiuni, perioade, clase, 
convingeri religioase sau filozofice - interpretate de către o personalitate şi condensate 
într-o operă. Nu mai este cazul să spunem că aceste principii se manifestă prin, şi deci 
aruncă lumină, atât asupra,,metodelor compoziționale" cât şi asupra „semnificației 
iconografice ”. 

Prin interpretarea iconologică se integrează opera unui ansamblu, al clasei, perioadei 
de care aparține şi, pe de altă parte, ea este interpretată drept expresia unei personalități, 
ca un unicat. Astfel, imaginea devine un mijloc de comunicare, interpretat sintetic, atât 
ca venind dinspre o individualitate, cât şi ca reprezentând o clasă (clasa picturilor 
renascentiste sau clasa tablourilor care au în centru imaginea lui Amor sau a „timpului 
văzut ca bătrân"). Scopul final al iconologiei este unul istoric; se caută însă nu doar 
evoluţia unei teme, ci principiul care a dus la acea modificare. Astfel, autorul vede tema 
iconografică ca un document de studiu pentru iconologie. Pentru Panofski, esențială 
este interpretarea operelor trecutului şi pătrunderea fntelesului lor pornind din puncte 
diverse, atât vizuale cât şi istorice, filozofice sau literare. Însă, în acest scop, printr-o 
analiză iconologicä, trebuie căutată “autorevelarea unei atitudini fundamentale faţă de 
univers, neintenționată şi neştiută" chiar de autorul operei. 

Panofsky urmăreşte din mai multe puncte de vedere devenirea unei teme, deoarece 
concepția aflată la baza reprezentării vizuale este pentru el rezultatul unor interferenţe 
din domeniul literaturii, mitologiei şi filozofiei, iar pentru a urmări cum se ajunge de la 
un tip vizual la altul este necesară o abordare interdisciplinară. Aşadar, imaginea nu 
poate fi înțeleasă iconologic fără ajutorul literaturii, mitului sau filozofiei, argumentează 
Panofsky. Tabloul devine astfel un intertext şi nu mai interesează abordarea pur estetică, 
scopul artei nefiind neapărat acela de a emotiona, ci acela de a comunica, de a transmite 
cunoaştere. lar cunoaşterea se transmite în funcție de cultura privitorului pe aceste trei 
nivele de interpretare, care merg de la simplu spre complex. Pe măsură ce trece de la un 
nivel de lectură la altul, cel care interpretează tabloul adaugă din ce în ce mai multe 
informaţii din domenii foarte diverse, istorie, istoria artei, ideilor şi literaturii, pentru ca, 
în final, să interpreteze conținutul operei într-o viziune sintetică. 

Prin interpretarea iconologică privitorul recreează estetic opera de artă şi reface 
traseul creator, proiectând asupra tabloului întreaga gamă de idei care, se presupune, au 
dus la crearea lui. Astfel, conceptul de cultură şi educaţie ia, la Panofsky, aspectul unei 
construcții intelectualiste. Pentru el, înţelegerea semnificaţiilor reprezintă în raport cu 
experienţa existențială nemijlocită numai “un supliment de cunoaştere datorat culturii" 
transmis prin „cunoaştere literară”. [...] Semnificațiile culturale nu se „adaugă", ci se 
întipăresc în ființa omenească prin viața dătătoare de modele a generațiilor anterioare, 
încă din copilărie, în întreaga-i structură fizică” 10 

Ceea ce interesează analiza de faţă este în primul rând faptul că Panofsky nu vede 
imaginea în sine şi pentru sine, ci ca pe un mijloc de a transmite semnificaţie, această 


semnificatie tinând, la nivelul iconologic, de o conceptie despre existentä, atât a 
individului creator, cât şi a unei perioade. Astfel, pentru Panofsky, o adevărată 
interpretare a imaginii devine sinonimă cu înţelegerea concepţiei despre existenţa, aşa 
cum îi apare ea creatorului în cauză; iar cunoaşterea trecutului cultural al umanităţii, 
esenţială în iconologie, este baza care îi permite privitorului să înţeleagă semnificaţia 
operei de artă, şi, în acelaşi timp, îi oferă o nouă sursă de informaţie. Deşi Panofsky nu 
o spune explicit, în interpretarea iconologică, privitorul proiectează asupra imaginii un 
mare număr de elemente care vin din întreaga lume a culturii; mitul plăcerii estetice 
obținute din frumuseţea liniilor sau a formelor este anulat, pentru că adevărata plăcere 
estetică vine, aşa cum spunea Aristotel, din cunoaştere. Privitorul naiv nu există aşadar, 
ŞI oricine priveşte o imagine o face în baza unor coduri pe care le posedă conştient sau 
nu: un cod vizual, unul tematic şi unul sintetic, “comparatist". 

Mulţi cercetători au aplicat această metodă de interpretare sintetică şi comparatistă 
căutând în artă şi literatură expresia unei concepții similare. La fel ca Panofsky, Helmut 
Hatzfeld propune în Literature through Art" o abordare istorică foarte interesentă. El 
face însă demersul invers celui folosit de Panofsky, încercând să înțeleagă literatura prin 
artă. După părerea lui Hatzfeld, un poem sau o imagine pot ilustra cum aceleaşi teme 
capătă forme diferite în funcţie de limbajul în care sunt realizate (verbal sau vizual): 
temele iconografice putin cunoscute sunt explicate prin texte şi un tablou ajunge să 
reveleze semnificația unui text obscur. Aşa încât, Hatzfed va îmbina într-o analiză 
tematologică istoria literaturii şi a artei. Autorul nu este interesat nici de morfologia 
artelor, şi nici de istoria relaţiilor lor exterioare. Dimpotrivă, el merge pe o explicare 
paralelă a operelor literare şi a tablourilor, în aşa fel încât să se pună în valoare 
elementele comune din operele studiate. La baza acestui tip de interpretare stă 
încrederea într-un spirit al epocii care se manifestă în substante diferite, dar păstrând o 
semnificație comună. La fel ca în cazul lui Panofsky, scopul declarat al cărţii este 
dobândirea unei cât mai bune cunoaşteri a istoriei artelor îngemănate. Cartea scrisă de 
Hatzfeld serveşte în acelaşi timp istoria şi critica; el observă că se poate ajunge cu mai 
mult succes la cunoaşterea spiritului culturii unei epoci prin studierea relaţiilor dintre 
arte şi că această metodă duce la concluzii mai adevărate şi mai precise. 

Hatzfeld îşi structurează analiza în diacronie pe şase curente literare, dar discută în 
cadrul fiecărui capitol diverse opere de artă văzute dintr-o perspectivă sincronică: 
chansons de geste în relatie cu arta romanică, romanul cavaleresc în paralel cu stilul 
gotic, stilul lui Racine în relație cu tablourile lui Claude Lorrain, fabulele lui La 
Fontaine prin comparatie cu schitele realizate de Charles le Brun, iar poezia lui 
Mallarme cu sculpturile lui Brâncuşi. Diverse concepte şi motive, sau chiar forme 
literare sunt elucidate cu ajutorul artelor vizuale şi, câteodată, şi invers. Hatzfeld merge 
chiar mai departe decât Panofsky pe drumul cercetării interdisciplinare, pentru că el 
afirmă că nu vede posibilă cercetarea în profunzime a literaturii în lipsa unei perspective 
vast comparatiste. Pentru Hatzfeld, studiul paralel al literaturii şi picturii se înscrie în 
metoda comparativă, care ar trebui să fie punctul de plecare necesar oricărei înțelegeri 
corecte a artei. 

Pentru ca această metodă să nu rămână însă superficială analiza trebuie să 
urmărească în permanență relația dintre formă şi conţinut deoarece psihologia 
receptării se schimbă de-a lungul timpului şi devine necesară introducerea unor 
modificări de perspectivă care să aibă la bază o viziune istorică. Abordarea istorică 
trebuie, în concepţia autorului, să explice modificarea formelor literaturii şi artei în 
spiritul modificării conţinutului lor. Astfel, critica estetică va fi nu înlocuită, ci 
îmbogăţită cu o istorie a ideilor. În epilog, Hatzfeld afirmă, citându-l pe Wollflin”, că 


la baza plăcerii estetice se găseşte cunoaşterea, iar această cunoaştere trebuie realizată 
simultan dintr-o perspectivă sincronică şi din una diacronica. 

Acelaşi tip de abordare poate fi regăsit şi la Huizinga în Amurgul Evului Mediu”, 
unde iconografia şi tematica poetică sunt de multe ori puse în paralel pentru clarificare 
reciprocă. G.R.Hocke scrie şi el două volume despre Manierism în artă şi în 


literatură15, urmărind nu numai teme comune, ci mai ales concepţii comune exprimate 
în limbaje artistice diferite. O metodă asemănătoare celei utilizate de Hatzfeld sau 


Huizinga apare şi în Istoria unei generații pierdute. Expresionismul ô, unde acelaşi 
curent este văzut concomitent din ambele perspective, cea a literaturii şi cea a picturii. 
Utilitatea unor analize paralele de acest tip este evidentă, pentru că, prin mutarea 
accentelor în câmpul cercetării se obtine o imagine mai coerentă asupra complexitătii 
unui curent. Nu există nici un motiv pentru care comparatismul, care este întemeiat 
tocmai pe interpretarea unui autor în context cultural să se mărginească la a lua în 
considerare numai latura literară a acestei culturi. 

Tot o perspectivă interdisciplinară, de explicare a imaginilor prin texte şi viceversa, 
face si Claude Gandelman, în cele două cărți ale sale, intitulate sugestiv Le regard dans 
le texte. Image et ecriture du Quattrocento au XXe siecle" si Reading Pictures, Viewing 
texts”. Autorul se referă la raporturile dintre text şi imagine, sau mai mult chiar, la 
interpenetrarea dintre text şi imagine, începând din Quattrocento şi până în secolul XX. 
O importantă problemă discutată aici este aceea privind modalitatea de lectură a 
imaginii si textului. Gandelmann va face o subtilă analiză a unor teme comune artei si 
literaturii, urmărindu-le simultan sincronic şi diacronic, şi pornind ca bază teoretică de 
la conceptele lui Riegl si Wollflin. Evitând definirea explicită a domeniului sau a 
metodelor pe care le utilizează, autorul se opreşte în schimb asupra unor motive vizuale 
şi literare: tema ochiului si lectura imaginii, pornind de la simboluri egiptene până la 
pictura lui Courbet, semnificația uşilor în pictură şi literatură, imaginea horifantă a 
trupului în arta şi literatura expresionistă, interferența dintre vizual şi verbal în poezia 
concretă. Punctul de sosire este literatura modernă, în particular opera lui Proust, Kafka 
si Thomas Matm, iar pe plan vizual, pictura lui Francis Bacon. Autorul urmăreşte 
cuvintele în imagini şi pictura din cuvinte". Există, în viziunea sa, o lectură a imaginii şi 
a textului care se fondează pe toucher de l'oeil, atingerea ochiului. Pornind de la ideile 
unor filozofi sau istorici de artă ca Berkeley sau Alois Riegl, Gandelman va încerca să 
concretizeze pentru cititor acest „toucher de l'oeil", sau, în termenii lui Riegl, lectura 
haptică a textului literar, dar si a imaginii pictate. 

Toate studiile pomenite până acum au în comun următoarea idee: literatura şi 
pictura pot fi înțelese mai uşor şi interpretate mai bine dacă sunt discutate în paralel. 
Observatia este evident adevărată, dar trebuie remarcat că o astfel de percepție asupra 
interpretării interdisciplinare se orientează în primul rând spre o viziune istorică a 
culturii. Literatura si arta sunt văzute ca două manifestări care pot lumina mai bine o 
temă, un motiv sau o idee care aparțin unui autor sau unei perioade; în felul acesta, 
scopul către care se îndreaptă interpretarea interdisciplinară în textele amintite mai sus 
este definirea unui curent estetic sau analiza devenirii unei teme. 

Ne vom opri acum asupra unui mod de abordare sincronic, urmărind mai ales 
problema receptärii. In astfel de cercetări începe să se vorbească despre text si imagine 
mai curând decât despre literatură şi pictură deoarece demersul semiotic pune 
problema mai ales teoretic şi caută să descopere în spatele multiplicității operelor de 
artă principii care li se aplică dincolo de evoluția istorică, fie ea a ideilor sau a formelor. 

2. Tabloul ca text figurativ 


In cärtile sale, Louis Marin urmăreşte o serie de probleme care leagă textul de 
imagine nu numai la nivelul temelor sau ideilor, ci mai ales la nivelul lecturii. In studiul 


„Elements pour une semiologie picturale"20, el se întreabă dacă semnelor aparținând 
celor două lumi, cea lizibilă şi cea vizibilă, li se pot aplica aceleaşi principii şi reguli de 
lectură; iar dacă nu, cum diferă aceste reguli? Louis Marin va încerca de asemenea să 
pună bazele unei teorii semiotice a vizualului, pornind de la felul în care semnifică 
semnul lingvistic. Multe din ideile propuse de el, în mod particular utilizarea modelului 
saussurean pentru limbajul vizual, au fost depăşite de cercetări mai recente, dar teoria 
esentială aflată la baza studiului se referă la lectura imaginii. 

Louis Marin defineşte tabloul ca un text figurativ şi un sistem de lectură, propozitie în 
care termenul text şi lectură nu au un sens metaforic; a citi un text şi a privi un tablou 
sunt pentru filozoful francez experienţe estetice asemănătoare în măsura în care ambele 
implică parcurgerea cu privirea a unui ansamblu grafic sau plastic." Într-o scrisoare 
adresată lui Chantelou, Poussin încearcă să explice felul în care tabloul său, Mana, ar 
putea fi cel mai bine citit. În primul rând, Poussin îl roagă pe Chantelou să pună tabloul 
în ramă pentru a delimita spaţiul reprezentării de spaţiul real. Din această cerință, Marin 
extrage primul principiu a lecturii tabloului, şi anume unitatea plastică a 


reprezentării22: există o percepție globală instantanee a tabloului, iar prin această 
percepție, cel care se uită la tablou se desprinde de spaţiul real, intrând în utopia plastică 


a reprezentării. De aceea, spatiul plastic trebuie separat de cel real prin ramă23. Cel de- 
al doilea principiu, de asemenea extras din scrisoarea lui Poussin, este un principiu 
narativ: pictorul îi atrage atentia lui Chantelou asupra poveştii reprezentate de imagine, 
asupra mişcărilor figurilor, iar în final adaugă: „lisez l'histoire et le tableau, afin de 
connaître si chaque chose est appropriee au sujet”. Ceea ce-i indică Poussin lui 
Chantelou subliniind istoria tabloului, este o lectură plastică a naraţiunii vizuale. 
Lectura imaginii se desfaşoară în timp şi există o succesiune a punctelor spre care 
oscilează privirea în înțelegerea semnificației vizuale, iar cele trei activități, de 
percepere, structurare şi memorizare au fiecare rolul său în interpretare. Chiar dacă 
fiecare parcurs al privirii este aleatoriu, şi chiar dacă imaginea este inițial percepută 
global, după aceea, privitorul trebuie să oscileze între diverşii centri de formă, culoare 


sau textură ai imaginii pentru a înţelege subiectul.24 

Tabloul este deci o unitate plastică ce poate fi citită într-o cheie particulară şi care 
presupune un fimp de lectură. Această analiză are două consecințe: prima este că 
obiectul pictural se constituie, în vederea studiului semiologic, din ansamblul 
indisociabil constituit de tablou Si de lectura sa, lectură înteleasă ca totalitate deschisă a 
parcursurilor posibile. Cea de-a doua consecintă este că tabloul ca sistem de lectură 
comportă în libertatea sa aleatorie diverse circuite ale privirii cu diverse grade de 
constrângere. Gradele de constrîngere variază în functie de tablou sau de nivelul la care 
se face lectura: în cazul tablourilor fondate pe un sistem analogic există o organizare 
iluzionistă a spaţiului plastic şi o constrângere mai mare, în timp ce în cazul picturii 
fondate pe un sistem non-figurativ constrângerile sunt mai putine25. 

În capitolul intitulat „Comment lire un tableau", Louis Marin argumentează că nu 
numai tablourile figurative pot fi “citite”, ci chiar cele care nu pot fi legate de 
iconografie, cum ar fi cele abstracte sau naturile moarte. Analizând o serie de tablouri 
ale lui Phillipe de Champagne, Chardin şi Klee, Louis Marin observă că arta modernă 
ne ajută să înţelegem mecanismul profund al limbajului vizual ca ordin autonom de 
semnificaţie. Lectura unei picturi indiferent din ce perioadă nu este rezultatul unui dar 

înnăscut şi misterios, ci al învăţării, de multe ori cu dificultate a unor coduri ierarhizate, 
legate unele de celelalte, care permit, atât cât este posibil, refacerea constructiei 
creatoare a pictorului în aspectele sale conştiente şi inconştiente. Coduri în care se 
traduc printr-o manieră complexă ideologiile şi reprezentările unei epoci, clase, grup 


social, culturi, dar care sunt integrate unul altuia şi structurate în unitatea tabloului26. 0 
concluzie care ar fi putut fi a lui Panofsky. 

De altfel, abordarea lui Louis Marin este în acelaşi timp semiologică şi iconologică. 
În toate studiile sale, autorul accentuează foarte puternic latura filozofică, ce ţine de 
conceptia despre existentă a pictorului sau scriitorului studiat. În acelaşi timp însă, 
Marin încearcă să delimiteze un sistem de analiză semiotic, dar care se apropie mai 
mult de filozofia artei sau istoria ideilor. Acest mod de definire a lecturii tabloului este 
foarte interesant pentru că, venind în completarea modelului iconologic panofskyan, 
pune problema legării imaginii de o întreagă lume literară. În cele două principii 
propuse de Marin, şi mai ales în ultimul se poate observa că există o mare legătură între 
lectura textului şi lectura imaginii. Astfel, din nou, apare ideea că a citi o imagine este 
sinonim cu a proiecta asupra ei un întreg univers literar. Pictura rămâne, la nivelul 
receptării cel putin, tributară concepției despre lectură din literatură. Privim tablouri 
şi le interpretăm citindu-le şi legându-le în acelaşi timp de realitate şi de literatură. 
Această relație dublu referentialä a imaginii cu realitatea, dar şi cu cultura este 
discutată de Marin într-o altă carte a sa, ale cărei concluzii sunt foarte importante 


pentru înţelegerea artei narative27. 

Detruire la peinture se referă la raportul operei de artă cu referentul său. Autorul 
discută două concepţii opuse asupra naturii mimesis-ului în pictură, cea a lui 
Caravaggio, şi cea a lui Poussin. Această abordare sincronică de filozofia şi teoria artei, 
pune de fapt o problemă de mare interes în secolul XX. De unde îşi ia subiectul pictorul, 
din natură sau din cultură? Copiază pictorul realitatea sau o deformează? Este pictorul 
sclavul obiectului care este referentul operei sale, sau, dimpotrivă, referentul nu este 
decât un pretext, pe care artistul îl foloseşte pentru a-l copia sau deforma? Aceste 
întrebări, la fel de actuale ca pe vremea lui Poussin sau a lui Caravaggio sunt importante 
acum, în momentul în care arta se defineşte prin fuga de subiecte literare, şi când 
iconografia nu mai constituie partea esențială a receptării unui tablou. 

Aşa încât, opunând teoriile celor doi pictori, Louis Marin pune în discutie chestiunea 
foarte generală a raportului dintre adevăr şi tablou, dintre imaginea ca reprezentare şi 


referentul său28. Cele două tablouri la care se opreşte autorul cărtii sunt Păstorii din 
Arcadia de Poussin şi Capul Meduzei de Caravaggio. Cartea porneşte de la o 
interpretare, o lectură pe care o face Poussin tablourilor lui Caravaggio; astfel, Poussin 
spune despre Caravaggio că acesta a vent pe lume pentru a distruge pictura, idee care dă 
şi titlul cărtii lui Marin. Poussin face pictură de istorie şi afirmă că, înainte de a picta, 
trebuie să aibă ideea care îl face capabil să selecteze frumosul din realitate. În schimb 
Caravaggio, spune Poussin, nu face decât să copieze strălucit, este adevărat, realitatea, 
dar fără să aleagă ceea ce este frumos de ceea ce este urât şi fără să caute să încânte prin 
reprezentarea sa. Rezultatul este că picturii care l-au urmat pe acest drum pe 
Caravaggio au renunțat la a mai studia fundamentele desenului sau profunzimea artei. 
Aşa încât, continuă Poussin, elevii lui Caravaggio nu mai sunt capabili de a lega 
personajele pe pânză şi mai ales nu mai pot spune o poveste pentru că nu înţeleg 
noblețea picturii narative29. 

Iată un punct important şi care trebuie reținut: nu numai că pictorul nu trebuie să fie 
sclavul naturii, dar el trebuie să fie capabil să lege personajele reprezentate într-o 
poveste; pictorul, prin învăţarea regulilor de bază ale picturii (să nu uităm că Poussin 

este nu numai un clasic, dar şi un academist), trebuie să poată folosi modelul real pentru 
a-l depăşi. Acest mod de a pune problema dă şi o cheie de interpretare pentru arta 
narativă. In concepția academiştilor francezi, numai arta care se referă la o poveste se 
poate ridica la numele de pictură, idee care vine din Renaşterea italiană, de la Alberti 
îndeosebi. De aceea, Caravaggio nu va fi făcut altceva decât să încerce să distrugă 
pictura lpsind-o de contextul ei tematic, sau, chiar mai mult, cultural. Caravaggio şi 
elevii săi distrug pictura înţeleasă ca artă care se învaţă, care se bazează pe coduri şi fac 
greşeala de a plasa desenul în poziție secundară. Ei nu utilizează desene pregătitoare şi 
preferă suprafaţa realității profunzimii artei, renunțând la pictura de istorie, care se 
bazează pe un text, text pe care pictorul îl citeşte şi îl interpretează vizual. 

Marin reia în această carte discuţia privitoare la lectura imaginii, de aici trecând însă 
la comentarea tabloului de istorie ca imagine narativă. Tabloul este pentru Louis Marin 
textul unei istorii scrise cu semne formale (distribuirea figurilor în spațiul plastic) şi 
expresive (expresiile, gesturile, privirile, mişcările, atitudinile figurilor care exprimă 
sentimentele lor). Aceste semne formale şi expresive se constituie într-un text lizibil, 
adică ascultă de anume reguli sintactice. Dar sintaxa, organizarea spațiului figurativ, a 
tabloului de istorie nu este aceea a naratiunii verbale, , ci are propriile sale reguli 


vizuale30: locul cuvintelor şi cel al discursului narativ literar este luat în imagine de 
mişcarea şi expresia grupurilor de figuri, iar literele scrierii picturale sunt semnele 
corporale lăsate de mişcările spiritului”. 

Observațiile lui Louis Marin repun în discutie celebra disociere între artele duratei şi 
cele instantanee propusă de Lessing. Spre deosebire de Lessing, Marin subliniază faptul 
că lectura imaginii presupune un timp în care privitorul reface mental şi vizual legătura 
dintre reprezentare şi o potențială poveste. Opoziția făcută de Marin între pictura lui 
Poussin şi cea a lui Caravaggio are legătură cu dublul referent al imaginii, cel real şi cel 
literar. Pentru Poussin, importantă este transpunerea în imagine a unei istorii şi, din 
acest motiv, întregul său interes se îndreaptă spre găsirea unor tehnici care să permită o 
organizare vizuală asemănătoare unei scene de teatru. Pentru Caravaggio în schimb, 
importantă este copierea realită ţii, şi atunci povestea se pierde. 

Organizarea figurilor din tablou în funcție de spațiul plastic atrage atenttia asupra 
importanței perspective geometrice pentru realizarea naraţiunii vizuale. Acest tip de 
observaţie apare şi la alți cercetători, al căror interes s-a îndreptat mai ales spre discuții 
despre perspectiva geometrică. Gombrich este cel care face, în Art and Illusion, 
observația că spatiul construit în perspectivă geometrică sugerează devenirea spatialo- 
temporală, şi implicit, încurajează interpretarea în cheie narativă. Panofsky şi Hubert 


Damisch32 sunt si ei de acord că spaţiul adânc este capabil de a sugera cel mai bine 
narativitatea, iar acesta este un aspect pe care îl vom folosi în cercetarea noastră. 
Plasarea în antiteză a celor două concepții despre pictură pune şi o altă problemă, 
implicit atinsă de Marin: narativitatea imaginii provine în foarte mare măsură din relația 
cu referentul literar. 

Tipul de cercetare propus de Louis Marin ia întotdeauna în considerare relația dintre 
cultură şi imagine şi, deşi nu este pomenită explicit iconologia, metoda panofskiană de 
integrare a imaginii în lumea culturii33 este prezentă. La fel de prezentă este şi 
semiotica vizuală, mai ales relaţia imagine-referent. 

2. Imaginea citită ca document social 


Tot undeva între iconologie şi semiotică se găseşte şi abordarea lui Pierre 


Francastel. Într-una dintre cele mai interesante cărți ale sale, Realitatea figurativă34, el 
extinde modelul analizei istorice şi interdisciplinare spre sociologie. Astfel, autorul 
afirmă în prefață că încearcă să facă o sinteză a mai multor discipline, dovedind în acest 
mod că cercetarea imaginii poate aduce informaţii despre societatea pe care o 
reprezintă, la fel de mult ca şi un text literar. 

Fără să nege necesitatea unei abordări istorice a picturii, Francastel afirmă că „de o 
sută cincizeci de ani istoria artei şi-a propus drept scop întocmirea unui bilanț al 
operelor trecutului, inventarierea, păstrarea, restaurarea acestora şi, în acelaşi timp, 
stabilirea unor serii de tipuri bazate pe o clasificare copiată după botanică sau biologie, 
pe de-a-ntregul descriptivă şi netinând deloc seamă nici de funcţiile sociale, nici de 
semnificaţiile diferenţiale ale operei, în raport cu creatorii ei, cu cei ce o folosesc, cu 


posteritatea. 35 De asemenea, Francastel observă că istoria acordă o valoare decisivă 
doar cuvântului scris, nefolosind imaginea sau monumentul decât pentru a ilustra un 
adevăr obținut din izvoarele scrise. 

Francastel pune problema interpretării tablourilor ca sursă de informaţii şi, foarte 
important, din punctul de vedere al tipului de gândire pe care îl reprezintă. În opinia sa 
există o gândire plastică, aşa cum există una matematică, sau una politică şi tocmai 


această formă de gândire a fost până acum putin studiată36. Autorul îşi propune, aşadar, 
să reconstituie procesele, semnificațiile, valorile tehnice şi figurative ale artelor vechi 
dintr-o perspectivă contemporană. De asemenea, încearcă să studieze artele actuale în 
functie de valorile prezentului. În concluzie, studiile sale „constituie încercări de a 
surprinde realități estetice într-o perspectivă de reconstituire a mentalitätilor 


trecutului33. Francastel va face aşadar o lectură a imaginilor dintr-o perspectivă 
sociologică pornind de la idcea că există un cod vizual şi că, nu mai putin decât limbajul 
verbal, imaginea poate transmite semnificația. 

La fel ca Panofsky, autorul se bazează pe studiile de psihologie a percepției vizuale, 
afirmând că ochiul este o prelungire a creierului, şi nu funcționează doar ca un aparat de 
fotografiat. Astfel, nu se percep, nu se diferențiază decât lucruri care corespund unor 
experienţe determinate de către nivelurile culturii, iar „arta este o decupare a realitătii în 


funcţie de anumite scheme raţionale specifice limbajului vizual"38. De aici, Francastel 
va porni discutia despre semne plastice (pe care le numeşte şi semne figurative), căutând 


să elaboreze o teorie a limbajului vizual39. Autorul îşi exprimă rezervele faţă de analiza 
semnului vizual după aceleaşi principii ca semnul lingvistic, dar şi el, la fel ca Panofsky 
sau Marin, consideră că în artă există reguli de descifrare, la fel ca în limbă. De aceca, 
Francastel pune bazele unei teorii a semnului vizual, înţeles nu numai ca mărturie a 
realului, deci ca mimesis, ci şi a unei voințe de organizare a câmpului socializat al 
percepţiei. La baza oricărei reprezentări se găseşte un principiu de selecție, iar această 
selecție materializează un punct de vedere asupra lumii şi implicit asupra obiectului 
reprezentat (idee care apare la Gombrich, şi pe care o vom discuta pe larg în cele ce 
urmează). În orice caz, „orice imagine implică asocierea unui concept şi a unui semn şi 
nu este corect să considerăm izolat semnul şi apoi conceptul pentru că, redusă la semn, 


imaginea nu semnifică 40, susține autorul. 
„Intr-o societate, arta îndeplineşte funcțiuni analoge celor ale limbajului: decupare a 


“A . PR . . . . .. "n 
realului în ansambluri recognoscibile şi organizate, transmitere a informaţiilor 41, 
observă Francastel. Această afirmație este deosebit de importantă, pentru că, deşi 

autorul nu realizeazä un model al semnului vizual, care nici nu este definit în 
profunzime, se afirmă că vizualul, la fel ca verbalul, constituie mijloace de comunicare 
a informaliei, urmând fiecare alte reguli Si având fiecare criterii diverse de 
interpretare, dar nu mai pulin precise. Plasând cuvântul şi semnul vizual pe pozitie de 
egalitate, Francastel subliniază locul pe care memoria îl ocupă în articularea codului: 
„în înţelegerea tuturor limbajelor, vorbite sau figurative, imaginația şi memoria dau 


cheia tuturor mesajelor. 42 Se poate vorbi despre cod în măsura în care există memoria, 
adică învăţarea, repertorierea unor date, fapte, stiluri care vor duce apoi la interpretarea 
corectă a imaginilor. 

Este adevărat că şi pentru Panofsky interpretarea operei de artă se face numai în 
context, însă la el contextul este unul de natură culturală, iar scopul final al contemplării 
operei de artă este plăcerea estetică şi cunoaşterea valorilor trecutului. Pentru Francastel 
însă, opera studiată duce nu numai la delectare, ci mai ales la o cunoaştere a societății în 
care au fost create operele. Diferenţa este una de nuanţă, pentru că, în ultimă instanţă, şi 
Francastel caută defnirea mai precisă a unui curent cultural, însă noutatea constă în 
faptul că, privite ca limbaj, imaginile studiate de el comunică despre societate la fel ca 
şi textele literare. Acest mod de a pune problema anuntă deja o nouă directie a 
cercetării, care oglindeşte un mod diferit de a concepe opera de artă. Arta se 
socializează, accesul la ea devine din ce în ce mai lax şi, în acelaşi timp, imaginea este 
văzută foarte mult ca un mijloc de comunicare. 


4. Între istoria Si teoria artei. Semnul figurativ 


O altă carte de importantă deosebită pentru studiul interdisciplinar, aflată şi ea la 
mijloc de drum între iconologie şi semiotică, este Theorie du /nuage/. Pour une histoire 


de la peinture43. Hubert Damisch se referă aici într-o viziune diacronică la relatia 
dintre semn şi reprezentare şi utilizează o terminlogie ce tine de domeniul semioticii. 
Semnul decupat şi discutat este /norul/, iar Damisch îl analizează în context medieval 
si renascentist în cea mai mare parte a studiului, dar şi în pictura Barocului sau 
Manierismului italian şi spaniol, în pictura engleză, sau chiar în arta chineză. 

Damisch încearcă o analiză semiotică într-un context diacronic, urmărind felul cum 
/morul/ capătă diverse semnificaţii în diferite perioade ale istoriei picturii. Astfel, 
comparând mai multe tipuri de figurare a spaţiului plastic, autorul ajunge la una dintre 
cele mai importante idei ale cărţii, şi anume că norul serveşte la delimitarea a două 
tipuri de spaţiu, cel uman şi cel divin. Foarte important este că reprezentarea norului 
poate fi înteleasă în două sensuri: unul realist verosimil, dar şi unul metaforic, moştenit 
din Evul Mediu. Însotit de putti sau nu, norul are funcția metaforică de a extrage 
spațiului comun Fecioara încoronată sau o nimfă îndrăgostită. Nu numai că norul 
sustrage pe cei pe care îi poartă legilor atractiei gravitacionale, dar el face manifestă şi 
deschiderea spaţiului profan spre un alt spaţiu, norul fiind cel care însoţeşte răpirile 
miraculoase ale sfinţilor, apariţiile sau viziunile. Pictorul marchează astfel simbolic, în 
anumite contexte, prezenţa sacrului în spațiul terestru. 

Importanta fundamentală a acestei cărti este că încearcă să realizeze o teorie a 
picturii fără însă a renunţa la diacronie”. Damisch urmăreşte valorile simbolice sau 
mimetice ale configurației spaţiale, pomind din Evul Mediu, referindu-se şi la 
mozaicurile romane sau la arta din Quattrocento, în particular frescele lui Giotto din 


15 


Assisi. Motivul urmărit îndeosebi este modul în care se reprezintă cele două spatii, eel 
uman şi cel divin, şi semnele care produc ruptura sau, dimpotrivă, unificarea între aceste 
două zone. Evul Mediu, de pildă, recurge la o serie de simboluri încifrate, şi a căror 
funcție mimetică este foarte redusă : mandorla, mâna, îngerul, coroana de nori. Aceste 
atribute deosebesc net cele două zone şi marchează personajele reprezentate ca celeste 
sau ca umane. Cu mult mai interesant devine cazul picturii începând din Quattrocento şi 
mai ales în Manierism şi Baroc, când norul are în acelaşi timp valence mimetice şi 
simbolice. De fapt analiza urmăreşte în paralel diversele semnifcaţii spatiale sau 
simbolice ale /norului/. 

Bazându-se foarte mult pe cercetările facute de Burckhardt, Wollflin şi R.iegl, 
Damisch propune o analiză semiologică pe care nu o leagă de modelul semnului 
lingvistic. El consideră că analiza semiotică ar trebui să încerce depăşirea planului în 
care se înscrie imaginea pentru a repera nivelele şi instantele proprii sistemului 
semnificativ al imaginii. In absența unei teorii explicite, Damisch foloseşte metoda 
inductivă, căutând să extragă o serie de idei din analiza şi descrierea picturilor, un 
demers iconologie aşadar. Pomind de la rolul jucat de nor în pictura lui Correggio, 
autorul va analiza funcțiile iconografice, retorice, tematice pe care acest motiv le ia în 
diverse opere de pictură. Tratând subiectul într-o viziune semiotică, Damisch foloseşte 
motivul norului drept fir conducător pentru o analiză în profunzime a istoriei picturii; 
norul este un termen cheie al vocabularului figurativ şi autorul priveşte istoria picturii 
din perspectiva diverselor semnificaţii pe care acesta le poate lua. 

Aşadar, Hubert Damisch caută descoperirea unui sistem semnificativ al imaginii 
pomind de la ceea ce s-ar putea numi vocabular. De altfel, acest tip de abordare este 
explicabil prin faptul că autorul debutează cu studii de iconologie, Le jugement de 


Paris4%5, iar apoi va relua analiza panofskiană din La perspective cornme forme 


simbolique, într-o carte ce 151 propune să explice originea perspectiveitb. Dacă 
Francastel se opreşte asupra sintaxei imaginii, Damisch încearcă o morfologie a ei. 


5. Limbajul vizual, mijloc fundamental de comunicare 


Mergând şi mai departe decât Francastel, în Discours, recit, image" Kibedy Varga 
discută modurile fundamentale ale comunicării (discursul narativ şi cel persuasiv) în 
cele două limbaje fundamentale, limbajul verbal, şi cel vizual. În acest context 
interdisciplinar din două puncte de vedere (şi la nivelul metodei şi la nivelul obiectului 
de cercetare), el caută să vadă în ce mod imaginea poate convinge sau povesti. 


Grupul t48 vede în această carte un tratat general de semiotică care se constituie 
într-o reflecţie asupra celor două funcţii principale al limbajului, de a informa şi de a 
comunica. 

Kibedy Varga va sublinia că imaginea poate căpăta atât funcția unui text argumentativ, 
cât si a unuia narativ; pornind de la ideea că în retorică există două tipuri de argumente, 
cele de ordin afectiv şi cele de ordin raţional, Varga reuşeşte să găsească pandantul lor 
în imagine. De exemplu, într-un tablou reprezentând viața Sfntului Francise, portretul 
său este figurat în centru şi înconjurat de mici nuclee narative care descriu întâmplări 
din viata lui. Nucleele au un rol argumentativ, dar şi unul narativ, iar privitorul trebuie 
să refacă vizual traseul vieţii sfântului, lăsându-se convins de măreţia personajului. În 
opinia lui Kibedy Varga, majoritatea imaginilor narative medievale de tipul celei 

amintite mai sus sunt biografice, deoarece conțin povestea vizuală a vieţii unor eroi. El 
observă că multe tapiserii medievale nici nu par narative ochiului modern, deoarece 
nucleele vizuale nu prea ascultă de principiile intrigii; în schimb, ceea ce leagă povestea 
este personajul principal şi paradigma măreției lui. Nucleele povestirii, de multe ori în 
plus din punct de vedere functional, au mai ales valoare argumentativă. Varga studiază 
imaginea narativă în cadrul unei cercetări interdisciplinare de mare anvergură, pornind 
de la exemple. Însă cel mai important este că acest cercetător plasează pe acelaşi plan 
imaginea şi cuvântul şi le tratează drept sisteme de semnificatie din perspectiva 
comunicării într-o viziune sincronică. 

Am schitat până aici un drum al cercetărilor în domeniul interdisciplinar urmărind în 
primul rând problema lecturii imaginii dintr-o perspectivă comparativă. Trecând în 
revistă abordări diferite, de iconologie sau semiotică, am descoperit că există numeroase 
interferenţe între ele; mai precis, există un moment în care se trece gradat de la 
iconologie la semiotică, iar abordarea diacronică (cercetarea evoluţiei unor artişti, teme 
sau curente) se împleteşte cu cea sincronică (încercarea de a descoperi modul în care 
functionează sistemul de semnificatie specific imaginii). De la mijlocul acestui secol, 
ideea că imaginea are la bază un limbaj devine tot mai clară, şi tot mai multe studii de 
specialitate încearcă să discute modul în care semnifică limbajul vizual. 

Cercetările lui Francastel sau Louis Marin pun problema aplicării modelului propus 
de Saussure pentru semnul lingvistic, dar nu ajung foarte departe. Damisch, în schimb, 
rămâne mai aproape de iconologie, prin definirea unui sistem de semnificaţie pornit din 
analiza imaginilor. Aceste abordări citesc imaginea prin legarea ci de un context cultural 
sau ştiinţific, plasează texte şi imagini într-un univers comun, căutând semnificatii ale 
unora prin celelalte. Contextul comparatist, fie el literar, filozofic sau sociologic 
propune o analiză a imaginii într-un tot indivizibil şi îşi selectează obiectul de studiu 
mai ales dintr-o perspectivă estetică.. 


În cercetări recente însă, imaginea este văzută ca mijloc de comunicare şi, dincolo de 
valoarea ei estetică, se caută mai ales definirea sistemului ei semnificativ. În analiza 
semnului vizual, Francastel, Marin sau Hubert Damisch folosesc o metodă diacronică şi 
se referă la probleme de istorie a stilurilor sau ideilor, definirea limbajului vizual 
ocupând o poziție secundară. Ne vom opri acum asupra unei abordări diferite, care se 
referă strict la codul vizual (psihologia perceptiei vizuale) şi la capacitatea imaginii 
vizuale de a transmite semnificația (semiotica). Gombrich porneşte şi ei de la istoria 
stilurilor, din perspectiva fenomenologici percepției vizuale însă, şi reuşeşte să 
demonstreze, dincolo de orice dubiu, că imaginea are la bază un cod specific. Cea de-a 


doua abordare de care ne vom ocupa, cea a Grupului u, este de semiotică vizualä4 şi 
vine din directia opusa, sincronică; ei tratează imaginea drept un enunţ alcătuit dintr-o 
sumă de semne şi propun un model de analiză a semnificației în limbajul vizual. 


6. Codul vizual 


Contemporană cu studiile de iconologie ale lui Panofsky, pe care, de altfel, 
E.H.Gombrich îl menţionează, Art and Illusion” se cantonează în studiul de 
fenomenologie a percepției vizuale. Ideea centrală aflată la baza demonstraţiei autorului 
este că interpretăm imaginea grafie unui cod, fie că suntem sau nu conştienţi de acest 
lucru. Nu numai receptarea, dar şi producerea de imagini se face în funcţie de o anumită 
convenție, pe care nici un pictor sau chiar un fotograf nu o poate ocoli. Ideea că 

imaginea nu poate fi decodată în lipsa unor cunostiinte anterioare apare şi la Panofsky, 
atunci când discută primul nivel de interpretare a imaginii, cel preiconografic; Panofsky 
însă se opreşte asupra interpretării preiconografice doar pentru a afirma că, în absenţa 
cunoaşterii codului vizual care e realizată pictura, privitorul nu poate vedea în ea decât 
un ansamblu de forme şi culori. 

Gombrich nu face o abordare a imaginii dintr-o perspectivă culturală şi nici nu se 
ocupă de posibilele asemănări ale lecturii imaginii cu lectura textului, ci se opreşte 
asupra modului în care se realizează percepția vizuală. Cum înţelegem reprezentarea? 
Care este legătura dintre modul în care vedem lumea reală şi cel în care percepem 
imaginea? Spre deosebire de interpretarea lui Panofsky, unde accentul cădea pe 
integrarea imaginii în context cultural, Gombrich analizează raportul dintre opera de 
artă şi referentul ei din perspectiva pictorului, dar şi din perspectiva celui ce o 
receptează. 

Ideea fundamentală, pe care Gombrich o anunţase deja în finalul cărții sale de istorie 
a artei, este că nici un artist nu este capabil să picteze ceea ce vede, eliberându-se de 
toate convențiile. 

n contextul ideii de convenție în reprezentarea vizuală, Gombrich defineşte în primul 
rând conceptul de asemănare. De altfel, autorul se va opri îndelung asupra raportului 
dintre referent şi abilitatea tehnică a imitaţiei? După câte se pare, dificultatea principală 
în realizarea imaginii provine nu din inabilitatea de a copia formele naturii, ci din 
dificultatea de a le percepe. Aşa încât, modificarea stilurilor nu rezultă dintr-un progres 
al abilitătii tehnice, ci din modifcarea modului în care este văzută lumea; pentru că arta 
de a vedea natura este, spune Gombrich citându-l pe Constable, la fel ca arta de 
descifrare a hieroglifelor egiptene, un lucru care trebuie învăţat. În acest punct teoriile 
lui Gombrich şi Panofsky se întâlnesc şi, foarte interesant, deşi Gombrich va opri 
analiza la nivelului preiconografic, el va ajunge la concluziile lui Panofsky. 

Al doilea concept de o importanţă deosebită, după acela de convenție, este conceptul 
de memorie. S-a observat că artiştii “primitivi” (egiptenii sau pictorii din Evul Mediu) şi 
copiii desenează ce ştiu, nu ce văd. Cu ajutorul memoriei, ei filtrează caracteristicile 
particulare ale fiecărui obiect selectând trăsăturile care dau o formă distinctă obiectului 
reprezentat. Aceste tipuri vizuale memorizate vor fi moştenite de tradiţie şi vor duce la 
formarea stilului specific al fiecărei epoci, rolul lor fiind acela de a forma un fel de 
alfabet care să-l ajute pe artist să reprezinte obiectele fară a le copia. Aşa cum observa 


QuintilianS 1, „ce pictor va putea învăţa să picteze totalitatea lucrurilor care există în 
natură? Dar, dacă a reuşit să înveţe principiile imitației, el va fi capabil să reprezinte 
toate formele care pot exista. Orice olar abil va putea să creeze un vas căruia nu i-a 
cunoscut niciodată forma.” Rolul jucat de memorie în reprezentare pune în lumină 
următorul traseu: pictorul contemplă obiectul pe care doreşte să îl prezinte, paleta, şi, în 
fine, pânza. De aceea, el va cerne ceea ce percepe prin codul pe care trebuie să îl 
utilizeze şi, chiar în cazul în care artistul şi-ar propune să copieze exact ceea ce vede, 
acest lucru nu ar fi posibil. 

Conceptele de convenție si asemănare se clarifică foarte mult prin discutarea 
următorului exemplu: care este legătura dintre un obiect (referent) şi, pe de o parte o 
fotografie ce îl reprezintă, iar, pe de alta, un tablou cu acelaşi subiect? Poate fi 
considerată o fotografie a Parcului Wivenhoe mai obiectivă decât tabloul lui Constable? 
Răspunsul pe care îl dă Gombrich este negativ, cu următoarea motivaţie: pictorul, la fel 
ca fotograful, sunt dependenţi de mijloacele, de suportul si materia pe care le folosesc. 
Ideea este că nici pictorul, nici fotograful nu pot reproduce fidel realitatea, ci pot doar să 
transcrie ceea ce văd în termenii care corespund mijlocului specific de expresie. O 
anecdotă povestită de ilustratorul german Ludwig Richter prin anii 1820 şi citată de 

Gombrich susține această tulburătoare afirmaţie. Două grupuri de pictori prieteni 
pictează în paralel un peisaj după natură, unii folosind pensule mari şi groase, altii 
creioane ascutite; seara, îşi dau seama, surprinşi, că schiţele lor sunt foarte diferite, 
diferenţa venind din faptul că fiecare dintre ei a surprins atmosfera, transformând-o însă 
conform cu instrumentele folosite şi cu starea sa de spirit. Ideea din spatele anecdotei 
lui Richter este că stilul domină şi comandă, chiar când artistul vrea să imite fidel 
natura. 

De unde vin deci aceste limitări ale obiectivitärii care pervertesc asemănarea? Una 
dintre ele vine din instrumentele şi materia folosită: cu creionul în mână, artistul va 
căuta să reprezinte ceea ce vede în funcție de linii; cu penelul în mână, va reprezenta 
modelul în funcție de mase. Stilul, ca şi mijloacele de expresie, cer o anumită atitudine 
mentală, care face ca artistul să caute în spectacolul care îl înconjoară anumite aspecte 
pe care va fi capabil să le reproducă. Pictura este un act şi în consecintă, artistul are 
tendinţa de a vedea ceea ce pictează, mai mult decât de a picta ceea ce vede, idee care îl 
apropie pe Gombrich nu numai de concepția panofskiană, ci care aminteşte şi de 
concepția lui Leonardo da Vinci sau Michelangelo. 

Aşadar, două dintre cauzele care, în conceptia lui Gombrich, limitează obiectivitatea 
artistului şi duc la transformarea motivului sunt, indisociabil legate, instrumentele 
alese de artist şi gustul său (starea sa de spirit). Aceasta este şi explicația pentru care 
există grade diferite de mimesis de-a lungul timpului şi ceea ce la începutul Renaşterii 
părea culmea verosimilului, adică arta lui Giotto, nu mai pare la fel o sută de ani mai 
tîrziu: schimbarea convenției aduce cu sine un nou mod de raportare la realitate atât 
pentru pictor, cât şi pentru privitor. Există aici două elemente care dau cheia 
transformărilor, şi anume raportul dintre stilul unei anumite perioade şi stilul individual 
al artistului. Este vorba de o anumită atitudine mentală care intervine în realizarea şi în 
interpretarea reprezentării, idee care, din nou, îl apropie pe Gombrich de Panofsky. 

O altă limitare a obiectivitätii vine din modul în care fiecare epocă vede limbajul 
vizual. Golbrich utilizează termenul de vocabular al artei şi consideră că pentru 
transpunerea lumii vizibile în imagini este necesar un sistem elaborat de scheme. 
Pentru a explica distincția tradițională de care s-a vorbit mult în cursul secolului al 
XVIII-lea, dintre cuvintele limbajului verbal, care ar fi semne convenţionale şi pictură, 
care s-ar servi de ‚semne naturale", pentru a ,imita” natura, Gombrich va face apel la 
limbajul simbolic. Referindu-se la faptul că arta primitivă şi arta copiilor utilizează un 
limbaj simbolic mai curând decât „semne naturale", autorul recurge la ideea, acceptată 
de specialiştii în domeniul Gestalt-ului, că este vorba despre o formă de artă fondată mai 
mult pe cunoaştere decât pe observaţie, o artă care se serveşte de „imagini conceptuale". 
Aşadar, copilul nu priveşte copacii pentru a-i desena, el nu face altceva decât să 
utilizeze schema sa conceptuală. 


Faptul că primitivii şi copiii construiesc mai mult decât imită este atribuit 
mentalităţii lor particulare, aptitudinii de a trăi într-o lume care le este proprie. 

Pictorii vor pomi şi ei de la o schemă inițială, care le serveşte pentru a controla fluxul 
mişcător al percepţiei. Schema vizuală, categoria, este utilă pentru a clasa Şi organiza 
impresiile vizuale. Procedeul prin care se trece de la schema la modelele particulare este 
acela al adaptării prin verificare şi corectare, deoarece complexitatea imaginii percepute 
este înțeleasă din punct de vedere vizual cu ajutorul simplităţii schemei. Trecerea de la 
schemă la imaginea verosimilă este urmărită de Gombrich prin raportare la evoluția 
conceptului de mimesis în arta greacă. El observă că primele sculpturi greceşti sunt 
profund influențate de concepția vizuală a artei egiptene; cu timpul însă, apare un proces 
descris de autor ca “trezirea frumoasei din pădurea adormită”. Sculptorii greci încearcă 
din ce în ce mai mult să imite atitudini din realitate înlocuindu-le pe cele hieratice, 

preluate din arta egipteanä. Arta greacä este singura care a resimtit necesitatea de a trece 
de la schemă la reprezentarea verosimilă, iar explicația pe care o dă Gombrich acestui 
fapt este încântătoare: în opinia sa, concepţia asupra artelor vizuale a fost influenţată de 
epopeea homerică; Homer încearcă să dea iluzia ascultătorului că este un martor ocular 
al acțiunii şi este posibil ca centrarea în jurul mimesis-ului în arta grecească clasică şi 
elenistă să se fi realizat în contextul unei arte a discursului narativ care cerea în 
prezentarea scenelor un realism convingător. Modul în care leagă Gombrich realismul 
vizual de realismul literar este în mod particular util acestei cercetări şi vom reveni 
asupra acestei idei în capitolul următor. 

În orice caz, teoria principală a cărţii este că nici un artist n-ar şti să imite realul dacă 
nu s-ar servi de un mijloc de expresie şi de o schemă pe care să o poată modifica şi 
remodela. De altfel, artiştii s-au referit la principiul schemelor folosind termenul de 


canon şi l-au definit ca ansamblu de raporturi geometrice de bazä92 care trebuie 
cunoscute pentru realizarea unei imagini. Astfel, în toate epocile există un vocabular 
indispensabil de prinipii vizuale, în număr limitat. Este adevărat însă că în Evul Mediu, 
canonul a jucat un rol central şi vreme de o mie de ani, între secolul al Ii-lea şi al XIII- 
lea, contactele dintre artă şi realitate au fost deosebit de puţine. Pentru reprezentările 
narative şi ilustrările doctrinei religioase, artiştii se bazau pe formule elaborate în 
perioada artei clasice, adaptându-le unui context nou. Se foloseau albume de tipuri, şi 
abia în Renaştere se va căuta corectarea schemelor prin raportarea lor la modelul real. 
Întoarcerea la idealul clasic al imaginii „asemănătoare" în perioada Renaşterii nu va 
face însă decât să crească exigenţele şi rigoarea regulilor de reprezentare a 
universaliilor. Ca şi în epoca clasică grecească, reprezentarea vizuală trebuia să 
sugereze privitorului - spectator că este un martor ocular. 

Observațiile lui Gombrich privitoare la raportul dintre schemă şi modelul real sunt 
foarte utile pentru analiza modificării concepţiei despre narațiunea în imagini în 
Renaştere față de Evul Mediu. Faptul că pictorii medievali apelau la scheme 
influențează nu numai modul de concepere a narativităţii, ci şi lectura imaginii. 
Privitorul recunoştea povestea şi nu cerea reprezentării altceva decât să funcționeze ca o 
ilustrație; prin ilustrație întelegem acea imagine care traduce un text, fară a-l folosi doar 
ca pretext. În Renaștere în schimb, apare imaginea narativă sintetică, în stare să 
sugereze privitorului textul la care face aluzie dar, în acelaşi timp, să-i dea iluzia că 
asistă la o scenă. De aceea, între narațiunea vizuală a Evului Mediu şi cea a Renaşterii 
există aceeaşi disociere ca între mimesis şi diegesis. Atunci când artistul reprezintă o 
poveste prin scheme, el nu vrea decât să expună o actiune, când o face respectând legile 
mimesis-ului vizual, îl interesează ca privitorul să înțeleagă şi cum a avut loc acțiunea, 
latura ei dramatică. Această modificare de concepţie în Renaştere are loc mai ales 
datorită influenţei pe care teatrul vremii a avut-o asupra spațiului plastic. 

Alberti compară, de altfel, tabloul cu o fereastră deschisă, prin care privitorul are 
acces la scena reprezentată. Pentru ca acest lucru să se poată realiza, trebuia ca schema 
să fie modificată, în funcţie de unghiul din care este privită scena. Nu mai era suficient 
un album de tipuri, devenise necesar ca tipurile să fie vizualizate în cea de-a treia 
dimensiune şi transformate din perspectiva monoculară a privitorului. Rezultatul este că 
teoria picturii a început să se preocupe de cunoaşterea universaliilor şi să încerce a fi o 
artă de structurare a lucrurilor, astfel încât să fie capabilă să le reprezinte în orice 
context spatial. Leonardo da Vinci, spre exemplu, se preocupă de descoperirea legii de 
creştere a copacului, de raportul dintre grosimea crengilor şi diametrul coroanei în aşa 
fel încât să descopere o lege aplicablă categoriei biologice de arbore", căreia îi 
aparținea orice arbore individual. Ideea era că, prin cunoaşterea acestor legi universale, 
prin cunoaşterea structurii şi proporliilor generice ale ,arborelui", desenarea arborelui 


20 


individual se putea realiza fără a fi copiată din natură. Acest mod de a pune problema 
indică schimbarea relației dintre realitate şi pictură; pictura poate reprezenta realitatea 
numai făcând recurs la Idee, la modelul etern. Acestă conceptie neoplatoniciană va 
domina timp de trei secole, între 1550 şi 1850 şi se va impune tuturor Academiilor” 

Important este că, începând din Renaştere, odată cu întemeierea Academiilor de 
desen, învăţarea desenului se face gradat, trecându-se de la copia de gravură, la desenul 
după model antic, şi abia apoi la copierea modelului real. Manualele de desen devin 
vocabulare, şi, la fel ca dicționarele, care se dezvoltă de-a lungul secolelor, adună 
cunoştiintele şi le sistematizează. Problema centrală a acestor manuale este, observă 
Gombrich, raportul dintre universal şi particular, dintre schema şi modelul real. Spre 
deosebire de concepţia asupra reprezentării din Evul Mediu, unde schema este chiar 
imaginea, pentru artistul perioadei posterioare, aceasta va fi punctul de plecare al 
corecţiilor, retuşurilor, adaptărilor, un mijloc de a explora realitatea şi de a se opri 
asupra elementelor particulare. 

În ceea ce priveşte lectura imaginii, Gombrich observă că sistemul care serveşte 
pictorului pentru reprezentare este acelaşi cu cel utilizat de privitor pentru înţelegerea ei. 
Una dintre observaţiile cele mai şocante şi mai adevărate ale autorului este că 
asemănarea creată de artist nu există decât în imaginația noastră; rolul privitorului în 
receptare se produce atunci când acesta face apel la cunoştiintele sale, la codul lui 
despre obiectele lumii, pentru a le proiecta asupra mozaicului de tuşe şi pete de pe 


pânză. „ Orice tablou se bazează, mai mult sau mai putin, pe o proiecţie dirijată. 154 
Însă, consideră Gombrich, pentru ca înţelegerea să se producă, privitorul trebuie să 
cunoască obiectul reprezentat. Acest mod de a pune problema este, după părerea 
noastră, ceea ce caracterizează şi imaginea narativă. Astfel, spre deosebire de limbajul 
verbal, limbajul vizual poate fi mai dificil înțeles şi lectura imaginii depinde de 
experienţa culturală a privitorului. În orice caz, trebuie subliniat rolul sugestiei în 
realizarea iluziei artistice: spectatorul este cel care leagă într-o coerență logică 
ansamblul incoerent de forme şi culori în funcţie de un cod vizual şi cultural pe care îl 
are. În acest context, Gombrich vorbeşte chiar de semnele vizuale care, în reprezentare, 
sunt substituite obiectelor şi afirmă că orice tablou face apel la imaginaţia noastră 
vizuală, reprezentând aspecte ale prototipului său. Percepția vizuală este deci fondată pe 
acelaşi tip de ritm ca şi procesul reprezentării, adică schemă şi corecție. Pnvitorul 
compară imaginea cu prototipul aflat în codul său, iar apoi îşi adaptează tipul vizual la 
ceea ce are în faţă. Circularitatea acestor concepte de convenție, tip vizual, schema, 
corecție pun în lumină o problemă esenţială: artistul interpretează lumea cu spectatorul 
citeşte imaginea în funcţie de aceleaşi principii. 

In concluzie, artistul reuşeşte să reprezinte lumea mai curând prin cunoaşterea 
vocabularului formelor vizuale, decât prin cunoaşterea lucrurilor. De altfel, cercetări 
specializate de fenomenologia perceperei au demonstrat că ochiul uman nu percepe cea 
de-a treia dimensiune, ci numai pete colorate; decodarea corectă a ceea vedem se 
realizează numai în virtutea lucrurilor cunoscute dinainte. Aşa se explică şi uşurinţa cu 
care imaginea în trompe l'oeil poate păcăli ochiul uman; privitorul codifică o anumită 
configuraţie a formelor sau umbrelor drept semn al unei anumite depărtări şi ia umbrele 
pictate drept semne ale unei realități tridimensionale. A vedea înseamnă a ghici ceva 
care se află departe, iar a privi înseamnă a clasa şi a diferenția, procedând prin 
comparații. Felul în care vedem lucrurile este determinat de ceea ce cunoaştem despre 
ele, iar atunci când vorbim despre obiectul real, facem să intervină o idee preconcepută. 
În ultimă instantă, pentru Gombrich, atât actul perceperii vizuale, cât şi crearea sau 
interpretarea operei de artă sunt cosa mentale. 

Şi, tocmai pentru că atât de mult din ceea ce percepem sau desenăm ţine de concepte, 
este foarte interesant de urmărit modul în care reuşim să interpretăm imagini profund 
neverosimile, cum ar fi cele din cărțile pentru copii. După părerea lui Gombrich, această 
reuşită, care permite iluziei vieții de a se lipsi de iluzia realității ține de două condiţii 
esenţiale: una este experienţa efectelor compoziționale dobândite de generaţii de artişti, 
iar cealaltă este acceptarea de către public a unei imagini groteşti şi simplificate pentru 
că, în virtutea chiar a simplităţii sale, va fi foarte uşor decodabilä. Prin mijloace foarte 
simple, profund schematice, anumiţi desenatori au reuşit să dea o anumită expresie 
fizionomiei personajelor lor. 

Exemplul cel mai reprezentativ, şi asupra căruia ne vom opri în capitolul dedicat 
benzii desenate, este teoria lui Topffer, ilustrator elveţian. El crede că se poate realiza 
un limbaj pictural fără nici o referință la natură şi fară nici o practică a desenului după 
model. Desenul linear, spune Topffer, reprezintă un simbolism pur convenţional, de 
aceea este atât de uşor înțeles de copii, iar noțiunile practice de fizionomie, necesare 
compoziției unei istorii în imagini se pot obține prin utilizarea unor modele ale căror 
variante se schimbă. Topffer crede că există nişte trăsături permanente care 
caracterizează personajul şi nişte aspecte tranzitorii, care exprimă emoţiile sale. Prin 
această concepție, se trece de la ideea observării naturii şi imitarea lumii vizibile la 
elaborarea unui limbaj bazat pe tipuri vizuale. Topffer caută ceea ce psihologii ar numi 
indicatorii minimi ai expresiei, indicatori care sunt acelaşi în realitate, şi în desen. 
Variind sistematic forma şi dispozitia acestor indicatori, Topffer îi va utiliza ca pe nişte 
instrumente de explorare în domeniul percepeiei fizionomiei. 

În realitate, deşi Topffer pretinde că personajele sale nu au nici o legătură cu natura, 
ele reprezintă o stilizare maximă, realizată prin selectarea unei foarte mici cantități de 
proprietăți ale obiectului copiat. El se întoarce la schemă, conştientizând faptul că ea 
poate fi suficientă înţelegerii unei imagini. Această idee a extragerii principiilor 
esenţiale care definesc un obiect şi transpunerea lor în imagine apare la foarte multi 
pictori, de exemplu în teoria lui Leonardo privitoare la descoperirea, în spatele varietätii 
obiectelor naturale, a legii organice care le defineşte. Este adevărat însă că efortul lui 
Leonardo era îndreptat în directia copierii naturii, iar necesitatea unei educări a 
memoriei decurgea direct din interesul pe care îl avea pentru morfologie; ceea ce nu se 
întîmplă cu Topffer, pentru care natura, obiectul real pare a nu ocupa nici un loc. Una 
dintre explicațiile acestui mod de a pune problema stă, credem noi, în faptul că Topffer 
era mai ales preocupat de arta ilustratiei, şi, din acest motiv, avea nevoie de un sistem de 
semne vizuale în care să poată traduce textul fară a se mai referi explicit la realitate. 

Şi la nivelul semiotizării fizionomiei personajelor, Topffer a mai avut precursori. Le 
Brun a scris un tratat în care a sistematizat o serie de figuri tipice, soldatul, cocheta, etc., 
iar apoi a încercat să delimiteze caracteristicile care duc la o anumită expresie. Lucrarea 
sa contine o serie de figuri schematice, cu precizări în privinta indicativelor esențiale ale 
pasiunilor; se poate observa aici, din nou, influenţa teoriilor literare, în cazul acesta 
Boileau, asupra concepției despre artă. Tratatul lui Le Brun a constituit un model şi 
pentru Hogarth, care a căutat la rândul său să descopere mecanismul limbajului vizual, 
pornind de la memorie, şi încercând să retina fzionomii şi expresiile lor, pentru ca apoi 
să le reproducă. În teoria sa din Analiza frumosului, asupra căreia ne vom opri în 
capitolul dedicat seriei de imagini, Hogarth se ridică împotriva sistemului de învăţare a 
picturii în Academii, prin reproducerea fie a unor nuduri în poziții afectate, fie prin 
copierea tablourilor marilor maeştri. În schimb, Hogarth, ca şi Leonardo, va cere 
artistului să privească natura cu atenție pentru a învăța limbajul obiectelor şi a descoperi 
gramatica lor. Hogarth va acorda aşadar, o mare atenție imaginilor schematice care 

caracterizează expresia figurii umane şi va reuşi să devină un mare creator de tipuri 
caracteristice. 

Între conceptiile lui Hogarth, Leonardo sau Le Brun şi concepția lui Topffer există o 
mare diferență. Topffer merge foarte departe pe drumul conceptualizării limbajului 
vizual, iar pentru el schema nu are rolul de a ajuta pictorul să copieze mai bine natura, 
nu are deci o funcţie referentialä. Cel mai important de reținut este că Topffer insistă 
mult asupra caracterului convențional al tuturor semnelor de expresie artistică şi ajunge 
la concluzia că esența artei nu se găseşte în imitație, ci în expresivitate. Pentru 
academistul şi clasicul Le Brun sau pentru Hogarth arta este un limbaj ale cărui reguli 
trebuie învățate şi respectate, iar scopul acestor pictori este evident realizarea unei 
imagini verosimile; criteriu care nu mai funcţionează pentru Topffer, care se desprinde 
aproape complet de obiectul real; din acest punct de vedere, el se înscrie foarte bine în 
drumul pe care îl ia pictura în secolul XX. 

Teoria lui Gombrich se conturează mai ales în jurul raportului referent - semn vizual 
sau mimesis - reprezentare, iar în acest context se aduc puternice argumente că arta 
figurativă poate fi interpretată în termenii unui limbaj. Gombrich vorbeşte însă destul de 
puţin despre arta abstractă şi nu afirmă niciodată că teoria sa s-ar aplica atât la ceea ce 
se numeşte artă, cât şi la imagine în general. Pentru că, dacă există un limbaj vizual 
universal, el ar trebui să fie comun atât artei, adică imaginii cu funcție estetică, cât şi 
altor tipuri de semne vizuale, indiferent că vin dinspre publicitate, film sau bandă 
desenată. 


7. Semnele vizuale 


Bazele puse de studiile de fenomenologia perceptiei şi de cartea lui Gombrich 
aşază într-o lumină nouă lectura imaginii. Deşi abordarea lui se poate înscrie şi în istoria 
ideilor sau formelor, conceptele de memorie, convenție, schemă şi corecție, 
transforrnare, tip vizual sau prototip deschid calea cercetărilor de semiotică vizuală. In 


La production des signes), Eco dezbate asupra diferenţei dintre semnele convenţionale 
şi semnele motivate, dintre limbajul verbal şi limbajul iconic, dintre cuvinte pe de o 
parte şi imagini, obiecte, diagrame, mişcăn ale corpului, pe de altă parte. 

In opinia lui Eco, ceea ce numim semn trebuie văzut ca rezultatul unor operaiuni 
complexe în care intră în joc diverse modalități de producere şi recunoastere 6. Eco 


porneste de la definitia datä de Peirce57 iconului: „orice lucru, calitate, ființă existentă 
sau lege este semnul iconic a ceva dacă seamănă cu acesta şi este utilizat ca semn al 
acestui ceva". Dar, în ultima parte a tratatului face o critică a iconismului combătând 
ceea ce el numeşte ,, şase notiuni naive”. Pentru a arăta că imaginea unui obiect 
semnifică acel obiect pe baza unei corelaţii culturale, semioticianul propune eliminarea 
câtorva din notiunile naive conform cărora semnele iconice: 


I. ar avea aceleaşi proprietăți ca obiectul pe care îl denotă 
I. ar fi asemănătoare cu obiectul lor 
II. arfi analoge obiectului 
IV. ar fi motivate de obiectul lor 
V. semnele iconice sunt arbitrar codificate 


VI. semnele iconice sunt analizabile în unități pertinente.5 8 

Semnele iconice nu posedă aceleaşi proprietăți fizice cu obiectul, ci pun în lucru o 
structură perceptivă asemănătoare celei declanşate de obiect, iar la baza acestui proces 
se află o transformare a stimulilor vizuali; aceşti stimuli declanşează o percepție 
asemănătoare până la un punt celei pe care am avea-o în prezenţa fenomenului fizic pe 
care pictorul îl imită. Eco observă că semnele iconice sunt codificate cultural şi o sumă 
de convenții grafice permit transformarea percepţiei în semn. Exact cc spunea Gombrich 
când observa că pictorul trebuie să traducă ceea ce vede utilizând o sumă de mijloace 
tehnice. Aşa încât, asemănarea nu apare decât ca o reţea de acorduri culturale care 
determină şi controlează experienţa naivă. 

A reprezenta iconic un obiect înseamnă a transcrie conform convențiilor grafice 
proprietăţile culturale care îi sunt atribuite. Fiecare cultură defineşte obiectele 
referindu-se la anume coduri de recunoaştere, prin selectionarea trăsăturilor pertinente şi 


caracteristice ale conținutului. Convenţiile iconografice59 sunt alcătuite în funcție de 
trăsături optice, dar şi ontologice, şi deci se poate defini drept cod iconic un sistem care 
face să corespundă unor mijloace grafice nişte unități perceptive cultural codificate, sau 
nişte unităti pertinente ale unui sistem semantic care rezultă dintr-o codificare prealabilă 
a experienţei perceptive". 

Apărut în acelaşi an, tratatul de semiotică vizuală al Grupul u6l îşi propune să 
delimiteze elementele minimale ale limbajului vizual şi tratează imaginea ca pe un 
enunț alcătuit dintr-o suită de semne. Spre deosebire de abordarea semiotică făcută de 
Francastel, Damisch sau Louis Marin, care privesc imaginea ca pe un enunț particular, 
ocupându-se de zone mari şi inventând concepte ad-hoc, Grupul u îşi propune să 


găsească un model general de semnificare aplicabil oricărei imagini02. De altfel, 
ipoteza de plecare a acestor cercetători este că, dacă există legi generale ale semnificării 
si ale comunicării, adică tocmai postulatul semioticii, atunci pot fi descoperite 


mecanismele generale specifice limbajului vizua163 


Noutatea față de abordările discutate64 până aici constă în faptul că Grupul u 
propune un model de analiză care să definească atât pictura, cât şi filmul sau alte arte 
preponderant vizuale; mai mult chiar, fiind vorba despre o perspectivă sincronică, toate 
tipurile de imagini sunt puse pe acelaşi plan, iar criteriul valorii nu este considerat 
relevant. Ideea, ar fi că orice imagine, dincolo de valoarea estetică, ar trebui să transmită 
semnificația după aceleaşi principii. Aşa încât autorii îşi propun să definească semnul 
vizual, pe care îl împart în două tipuri, semnul iconic şi semnul plastic; ei definesc şi o 
serie de reguli de segmentare a unităţilor pe cele două planuri, plastic şi iconic, căutând 
regulile de lectură a enunturilor iconice sau plastice. Celălalt scop al tratatului este 
elaborarea unei retorici a vizualului prin stabilirea regulilor de lectură retorică ale 
enunturilor vizuale, descrierea operatiilor retorice care actionează în aceste enunturi, 
constituirea unei taxonomii de figuri şi descrierea efectelor lor. 

Riguroasa analiză a semnului vizual propusă de autori porneşte de la ideea că semnul 
vizual, deşi alcătuit după alte criterii decât cel lingvistic, produce totuşi semnificaţie. 


Semnul iconic a constituit subiectul a numeroase studii de specialitate65, toti 
cercetătorii find de acord că principala lui caracteristică este „asemănarea" cu un obiect 
real. Semnul plastic este semnul vizual căruia îi lipseşte referentul recognoscibil în 
realitate; tabloul cu subiect abstract se alcătuieşte din semne care mobilizează valori 
semnificative în funcţie de cele trei componente care îl definesc: culoarea, forma, 
textura. 

Conform teoriei percepţiei formei vizuale, decodarea oricărui mesaj vizual comportă 
două etape: prima constă în perceperea stimulilor vizuali prin senzaţii de trei tipuri: 
analizorii microtopografici corespunzând texturii imaginii, extractorii de motive 

corespunzând formei şi analizorii cromatici, care corespund culorii. În cea de-a doua 
etapă, aceste trei tipuri de senzaţii vor fi corelate de privitor şi decodate conform unui 
repertoar, concept cheie pentru interpretarea semnului vizual. În urma comparatiei între 
senzațiile percepute şi conceptele din repertoar, urmează recunoaşterea obiectului 
reprezentat, şi se decodează imaginea. 

Repertoarul este un sistem de tipuri vizuale, organizat în funcţie de opoziții şi 
diferente, care intervine în receptarea enuntului vizual pentru a supune perceptia unei 
probe de conformitate cu modelul conceptual. Intervenţia repertoarului este condiţia 
sine qua non a caracterului semiotic al unui fapt vizual. 

Tipurile sunt modele teoretice organizate în nivele, având proprietăți vizuale, dar nu 
numai, în funcție de memoria subiectului care le percepe şi de atributele obiectului. 
Fiind modele, tipurile se constituie în definiţii; de aici rezultă că clasa la care se aplică 
această definiție este o clasă de percepte grupate într-un ansamblu ce neglijează o serie 
de aspecte judecate ca nepertinente. La baza unui tip vizual se găseşte un prag de 
egalizare. 

Conceptele de repertoar şi de tip pot fi legate de observaţiile lui Gombrich comentate 
de noi înainte, şi anume de ideea că imaginea se creează şi se receptează în funcție de o 
convenție. Repertoarul este ceea ce Gombrich ar numi un ansamblu sau dicționar de 
prototipuri, aflate în cultura vizuală a privitorului, iar tipul vizual este înrudit cu 
conceptul de schemă. Pragul de egalizare care se află la baza oricărui tip vizual apare 
din necesitatea de a clasifica în mod pertinent o sumă de tipuri înrudite; spre exemplu, 
un privitor cât de cât cultivat va înţelege că o imagine în stil realist, o fotografie, un 
desen de copil sau un desen medieval reprezentând o barcă au la bază acelaşi tip, deşi 
fecare stil îl actualizează diferit. 

Decodarea unui semn vizual se realizează datorită.a două tipuri de proprietăți ale 
acesteia: proprietățile globale (intrinseci), şi cele atomice (extrinseci). Proprietăţile 
globale permit identificarea unui semn vizual în virtutea asemănării cu tipul cultural 
care se regăseşte în repertoarul privitorului: spre exemplu, se identifică desenul unui 
ochi pentru că reprezintă configurații spatiale corespunzând tipului cultural care este 
modelul ochiului, idee care apare şi la Eco; proprietățile atomice leagă fiecare unitate 
structurală de părțile subordonate şi de relațiile dintre ele; spre exemplu, se identifică 
desenul unui cap prin recunoaşterea locului în care apare (deasupra trunchiului) şi 
formelor părtilor (ochi, nas, gură). Proprietăţile atomice devin pertinente în mod 
deosebit atunci când apar permutări, şi deci figuri vizuale. Cele două tipuri de 
proprietăţi care permit decodarea semnului vizual marchează faptul că fiecare unitate 
structurală are valoare numai prin poziţia sa într-un enunţ vizual. 


În concluzie, o unitate vizuală iconică sau plastică este recognoscibilă prin 

1. proprietăţile sale globale, adică prin forma (conturul), culoarea şi textura sa. 

2. relaţiile pozitionale pe care le întreține cu unitățile care o înglobează 

3. relaţiile cu unităţile care o compun 

4. prin unitățile care au precedat-o în timp şi în spatiu. Această proprietate este esențială 
pentru recunoaşterea unui element ce se repetă în desenele narative succesive. 


Delimitarea celor două tipuri de semne vizuale, cel iconic şi cel plastic, constituie 
problema cea mai importantă a analizei în elemente a imaginii. Semnul iconic a fost 
descris dintr-o perspectivă lingvistică ce are în vedere nu numai fapte vizuale, ci şi 
lingvistice sau de altă substanță. În concepția lui Peirce, iconul este semnul care are 
aceeaşi calitate sau aceeaşi configuraţie de calităţi ca obiectul pe care îl denotă; spre 
exemplu, o pată neagră pentru culoarea neagră, sau diagramele care reproduc relații 

între proprietäti66 Această definiţie, păstrată de Grupul u, aduce în discuţie caracterul 
motivat al semnului iconic şi relația cu referentul sau. 

Referentul semnului iconic nu este definit ca realitate empirică, ci ca être de raison; în 
termenii lingvistici al lui Morris, referentul este un designatum, definit drept ceea ce 
luăm la cunoştiinţă şi nu un denotatum, adică obiectul real care există. Aşadar, 
referentul semnului iconic trebuie văzut drept o actualizare a obiectului, nu obiectul 
însuşi. La fel ca Eco sau Gombrich, şi Grupul u observă că referentul unui semn iconic 


nu este un obiect extras din realitate, ci un obiect filtrat prin perspectiva culturii.67 
Discutam mai sus despre încercarea lui Leonardo de a găsi legea organică de creştere a 
copacilor, lege care să-i permită a găsi raportul dintre grosimea trunchiului şi corola de 
frunze. De fapt, Leonardo definea şi el referentul semnului vizual ca pe un designatum 
şi nu ca denotatum, dorinta lui fiind aceea de a reprezenta categoria de copac, şi nu un 
copac anume. 

În conceptia Grupului u, semnul iconic posedă o serie de trăsături asemănătoare cu 
referentul, conform definiţiei lui Peirce, dar el are, de asemenea, trăsături care provin de 
la producătorul de imagine. Aceste proprietăți ale semnului iconic pot fi analizate în 
funcție de transformările care apar în actul reprezentării. Cum remarca Gombrich, 
asemănarea imaginii cu obiectul nu există decât în imaginaţia noastră. In fapt, în 
momentul în care se transpune în imagine un obiect sau mai multe, acest proces are loc 
numai prin transformări de diverse tipuri: optice, geometrice, cromatice, etc. 
Transformarea provenind dinspre model este exclusiv vizuală, în schimb, cea venind 
dinspre producătorul de imagine are un punct de plecare vizual, dar nu se rezumă 
exclusiv la acesta pentru că în ea intră maniera, tehnica pictorului. Pentru a da un 
exemplu, un obiect reprezentat de un pictor realist şi de unul cubist exprimă grade 
diferite de procentaj între cele două tipuri de proprietăți. Conceptul de transformare 
apărea şi la Gombrich, care vorbea despre modificările aduse obiectului de materialul, 
tehnica şi starea de spirit a pictorului. 


În măsura în care producăorul de imagine este el însuşi un tip, semnul funcţionează 
pentru a doua oară, permiţând recunoaşterea autorului. Când acesta este cazul, semnul 
iconic devine un semn cu dublă funcţie, de a trimite la referent, dar şi la producător şi 
astfel se poate vobi despre amprenta stilistică a unui pictor, a unei şcoli sau perioade. 
Critica de artă analizează semnul vizual mai ales din această perspectivă şi astfel se 
realizează datarea sau atribuirea corectă a unui tablou. 

Modelul general al semnului iconic, aşa cum este el definit in tratatul Grupului u, are 
o structură tripartită formată din: referent, tip vizual şi semnificant. 

À conformitate 

EESAN Semnificant 


Referent / 


Tipul este o clasă care are caracteristici conceptuale si o reprezentare mentală , cu 
funcția de a garanta identitatea referentului cu semnificantul. 

Referentul este un designatum actualizat, adică obiectul înțeles nu ca ansamblu 
neorganizat de stimuli, ci ca membru al unei clase, membru cu caracteristici fizice. 

Semnificantul reprezintă un ansamblu de stimuli vizuali corespunzând unui tip stabil 
şi identificat datorită trăsăturilor sale ce fac posibilă asocierea lui cu un referent 
cunoscut, referentul însuşi fiind o ipostază a tipului. 

Emiterea de semne iconice se poate defini ca producerea pe un canal vizual a unui 
simulacru al referentului, prin transformări aplicate în aşa fel încât rezultatul să fie 
conform cu modelul propus de tipul ce corespunde referentului; receptarea de semne 
iconice identifică un stimul vizual ca venind dinspre un referent care îi corespunde. Spre 
deosebire de semnul lingvistic, semnul iconic este motivat şi de aceea semnificantul şi 
referentul sînt corespondente, find conforme cu tipul ce reprezintă caracteristicile lor 
spațiale.. 

Tipul iconic nu este sinonim cu semnificatul lingvistic, pentru că nu are aceeaşi 
natură structurală si nici nu întreține în structura semnului iconic acelaşi gen de relație 
cu semnificantul si referentul ca semnificatul lingvistic. Rolul său este acela de a servi 
drept garant unui contract ce se leagă între un semnificant si un referent care au trăsături 
comune. De asemenea, dacă un tip iconic poate fi întotdeauna verbalizat nu înseamnă și 
că orice semnificat lingvistic ar fi iconizabil. 


Modelul tripartit al semnului iconic a fost ulterior transformat de autori într-un 
model care conține patru termeni. Aşa încât, in lucrări ulterioare, ei s-au oprit îndeosebi 
asupra conceptului de asemănare făcând următoarea modificare: 


Echivalentă 
Tip 
Semnificant 
Recunoastere 
Stabilizare 
Conformitate 
Conformitate 

Referent 
Stimul 
Transformare 


Referentul îşi păstrează definitia de obiect înteles ca designatum; în schimb, stimulul, 
termenul nou introdus, este definit ca suportul material al semnului vizual; spre 
exemplu, pete negre pe hârtie albă, mase în volum, trăsături, curbe. Aceste elemente 
există independent de faptul că trimit sau nu la un tip vizual şi, la fel ca referentul, 
stimulul ţine de latura fizică a semnului vizual. Signifiantul este un ansamblu modelat de 
stimuli, corespunzînd unui fip stabil, ansamblu la care se poate ajunge graţie stimulului. 
Tipul poate fi recunoscut datorită trăsăturilor semnificantului şi poate fi asociat unui 
referent cunoscut. Tipul este o reprezentare mentală la care se ajunge printr-un proces 
de integrare şi stabilizare a experienţelor anterioare, iar funcția sa iconică este de a 
garanta identitatea dintre referent şi stimulul vizual. 

Axa stimul-referent este marcată de transformări. Pentru a se trece de la imaginea 
unei pisici reale la imaginea aceleiaşi pisici pe hârtie, sau chiar a oricărei pisici se fac 
numeroase transformări : de mărime, de culoare, de volum, etc (optice, geometrice, 
cinetice, analitice). Axa referent-tip este definită de un proces de stabilizare şi integrare. 
În procesul recunoaşterii unei reprezentări privitorul confruntă ceea ce vede cu ceea ce 
ştie despre obiectul respectiv. Axa tip-semnificant are o funcție semiotică pentru că aici 
se stabileşte echivalenta convenţională dintre un ansamblu de trăsături semantice şi un 
ansamblu de trăsături spatiale. De exemplu, ansamblul format de /corp/, /cap/, /mustăţi/ 
permite reprezentarea unei pisici. Axa semnificant--stimul este marcată de un proces de 
verificare a conformitătii în urma căruia apare recunoaşterea semnificantului. 

Am prezentat pe scurt această modificare a modelului prezentat de Grupul u în tratat 
pentru că ea a constituit subiectul unor discuţii între semioticieni. De asemenea modelul, 
pe care l-am preluat din tratatul de semiotică generală a unuia dintre autorii Grupului 


u68 este utilizat de întregul grup în studii ulterioare. 


Semnul plastic, cea de-a doua manifestare a semnului vizual, pune multe probleme 
unei definiri dintr-o perspectivă semiotică. Dar această notiune este, afirmă autorii, 
necesară realizării unei retorici a vizualului care să se poată ocupa şi de non-figurativ; şi 
nu doar de arta abstractă a secolului al XX-lea, ci si vitraliile cisterciene, motivele 


decorative din enluminurile irlandeze, etc.69 Limita dintre figurativ şi non-figurativ 
poate fi, în anumite cazuri, greu de stabilit, ea tinând şi de anumite cunostinte ale 
receptorului (repertoar); acesta este cazul covoarelor cu model floral, ce poate părea 
abstract la prima vedere, dar este numai stilizat la maximum. Există multi privitori care 
interpretcază tablourile abstracte, semnele plastice adică, în cheie iconicä; ei proiectează 
asupra formelor abstracte o interpretare care le leagă de un referent din realitate, în stilul 
în care, în testele Rorschach, pacienților li se cere să interpreteze petele de cerneală. 
Totuşi, există tablouri abstracte ce refuză o interpretare iconicä si pot fi citite numai în 
cheie pur plastică. Dar codul plastic, în măsura în care există, mobilizează valori extrem 
de variabile, iar un enunt plastie poate fi examinat doar în funcție de trei parametri: 
culoarea, textura şi forma, iar apoi din punctul de vedere al ansamblului format de 
aceste trei coordonate. 

Pentru ca acest mod de a pune problema să fie mai clar, vom face o paranteză, 
părăsind pentru o clipă modelul Grupului u, şi ilustrând trecerea de la semnul iconic la 
cel plastic cu un exemplu sugestiv; este vorba despre două experienţe ale primului 
pictor abstract, Kandinsky, experienţe care l-au facut să renunțe a mai picta după natură. 


28 


Prima întâmplare are la bază problema receptării, pe care pictorul o expune în termeni 
semiotici aproape. Kandinsky povesteşte că, vizitând expoziția impresionistă de la 
Moscova, aflat în faţa unui tablou de Monet, nu recunoaşte tipul iconic reprezentat: 
„Deodată, pentru prima dată, mă găseam în faţa unei picturi care, după cum indica acel 
catalog, reprezenta o căpiţă de fân, pe care eu însă nu o recunoşteam. (...) Aveam 


senzatia că obiectul lipseşte din acea operä".70 

Putem citi semiotic povestea lui Kandinsky în felul următor: din cauza 
transformărilor aduse de Monet obiectului, imaginea nu mai corespunde tipului vizual 
(cultural) al căpiţei şi privitorul, Kandinsky în acest caz, nu reuşeşte să lege referentul 
(căpita) de stimulii vizuali pe care îi primeşte (signifiantul); de unde senzaţia că 
„obiectul lipseşte". Ceea ce lipseşte este de fapt adecvarea semnului iconic utilizat de 
Monet la tipul vizual; la fel ca multi mari pictori, felul în care Monet vede capita este 
foarte diferit de codul cultural care functionase până atunci. lar în raportul dintre 
proprietățile asemănătoare referentului şi cele originale, aparținând producătorului de 
imagine, ultimele sunt favorizate. 


Spuneam mai sus că, atunci când producătorul de imagine este foarte cunoscut, 
familia de transformări care îi caracterizează stilul devine ea însăşi tip vizual şi, pentru 
un privitor cultivat, intră în repertoar. Mai simplu spus, multi privitori pot recunoaşte 
stilul unui tablou, observând că pare a fi de Michelangelo, de manieră impresionistă sau 
pointilistä, fară a-i cunoaşte autorul; nu numai un pictor poate deveni tip vizual, ci mai 


ales un curent, o şcoală, un stil”. Cunoscând bine tipurile utilizate de un pictor, stilul 
lui, criticii de artă pot cu destulă precizie atribui opere nesemnate autorilor lor. De 
asemenea, marile şcoli de pictură sunt selectate valoric în funcţie de înnoirea tipurilor 
vizuale şi, în momentul în care un pictor reuşeşte să propună un set de transformări 
original şi semnificativ, el are toate şansele să intre în istoria picturii. În cazul lui 
Kandinsky, lectura în cheie iconică nu s-a putut produce deoarece el nu cunoştea 
formula, codul utilizat de impresionişti. În realitate, pentru un privitor care a trecut prin 
experiența abstractă şi care are în repertoar transformările aduse obiectului de şcoala 
impresionistă, cäpita este perfect recognoscibilă. 

Cea de-a doua experienţă pe care o povesteşte Kandinsky este şi mai reprezentativă 
pentru înțelegerea legăturii dintre semnul iconic şi cel plastic deoarece accentuează 
elementul esențial al primei experiențe, şi anume ideea desprinderii de obiect. 
Întorcându-se acasă pe înserate, Kandinsky povesteşte că are surpiza de a vedea un 
tablou de o nespusă frumusete pe care însă nu îl recunoaşte. Era unul dintre propriile 
sale tablouri, aşezat însă într-o pozitie şi într-o lumină care făceau referentul 
irecognoscibil: „Nu am văzut decât forme Şi culori al căror conținut era de neînțeles", 
mărturiseşte el, iar mai tîrziu va adăuga: „acum ştiu că obiectul dăuna picturilor 


mele. "72 

De fapt, nu obiectul este cel care dăunează, ci permanenta încercare a pictorului de a 
traduce în limbaj vizual obiectele din lumea înconjurătoare. Pentru Kandinsky, 
indiferent câte transformări ar aduce unui obiect în transpunerea lui pe pânză, ele nu 
sunt suficiente pentru a-i exprima concepţia despre pictură. În cazul lui, proprietăţile 
iconice aparținând referentului nu pot decât strica, singurele care au valoare fiind 
proprietățile care aparțin producătorului de imagine. De altfel, cele două experienţe ale 
lui Kandinsky se leagă în mod evident: numai un pictor cu o mare sensibilitate a 
formelor, culorilor şi texturilor ar putea în faţa Căpilei lui Manet, să ignore complet 
subiectul, concentrându-se asupra proprietăţilor exclusiv plastice ale imaginii şi uitându- 
le pe cele iconice. 

Aceste exemple au darul de a clarifica principiul care se află la baza trecerii de la 
semnul iconic la cel plastic. Ele pun însă şi o problemă: cum poate semnul plastic să 
transmită semnificația? Ce rămâne din tabloul care nu reprezintă un obiect exterior 
recognoscibil în urma comparării cu un tip? Rămân clementele care în structura 
semnului iconic intră în componenta signifiantului, şi anume formele, culorile, texturile; 
numai că, în acest caz, ele nu mai apar în imagine organizate în aşa fel încât să trimită la 
un fip vizual şi la un referent, ci trebuie să se articuleze într-o nouă formă de cod vizual. 
Kandinsky era de altfel foarte preocupat de a nu cădea în decorativ. Compozițiile sale 
erau rodul a numeroase cizelări şi pictorul afirmă că ele reprezintă „expresiile care se 
formează în spiritul meu, într-un fel asemănător (improvizatilor, n.n.), dar foarte lent şi 
pe care, după primele schiţe, le examinez şi le prelucrez timp îndelungat şi aproape cu 
pedanterie. Aici, rolul dominant îi revine ratiunii, conştiinţei, intentionalitätit, finalității. 
În același timp însă, dreptatea nu-i revine calculului, ci mereu sentimentului."73 

Trebuie spus că, de multe ori, tablourile iconice au fost analizate de criticii de artă 
aproape în exclusivitate in termenii culorilor, formelor, texturilor, în cheie plastică deci, 
şi mai putin prin raportare la subiect. Evoluţia stilistică a unui pictor a putut fi astfel 
delimitată prin observaţii la nivelul tehnicii sale şi nu prin urmărirea relației dintre 
imagine şi referent. Lectura iconică a tablourilor a apărut în Renaştere, influenţată de 


modelul antic; pentru Vasari 79, de exemplu, valoarea tabloului este direct proportională 
cu gradul de asemănare cu realitatea. Cu vremea însă, şi mai cu seamă în secolul XX, s- 
a observat că formele, culorile, texturile semnifică dincolo de subiectul imaginii. 

Pictura non-figurativă semnifică, însă o face în alt mod decât cea iconică; de aceea, 
semnul plastic va fi analizat de Grupul u după alt model decât cel propus pentru 
semnul iconic. Ca să fie relevant din punct de vedere semiotic, semnul plastic ar trebui 
să contină o axa a semnificantului care să fie legată de o axă a semnificatului. În cazul 
semnului plastic însă, nu se poate vorbi despre un fip, canon, sau schemă. Codul plastic 
poate fi mai greu reconstituit în afara concretizării sale în enunţ. Trebuie constatat, 
afirmă autorii, că în planul semnificantului unitățile simple nu există niciodată izolat, în 
absenţa actualizării. /Luminozitatea/ sau /rugozitatea/ nu îşi capătă semnificattia decât în 


funcție de opoziții care se stabilesc la nivelul mesajului 75. De asemenea, valorile 
semnificative pe care le poate lua semnificantul sunt extrem de dificil de stabilit. După 
cum observă autorii, semnul plastic poate fi mai greu de situat într-o tipologie de semne, 


deoarece tin de fie spre simbol, fie spre icon/6. Vom discuta în cele ce urmează 
modelul propus de Grupul u pentru analizarea semnului plastic, urmărind cele trei mari 
tipuri: textura, forma, şi culoarea . 


I. Textura, prima familie a semnelor plastice se defineşte în felul următor: „termen 
folosit de artişti pentru a defini calitatea tactilă a unei suprafete. Se referă atât la 
dispunerea, cât şi la dimensiunile şi volumul elementelor întâlnite în desfăşurarea 
suprafetelor (care pot fi netede şi lustruite sau granulate şi aspre). In pictură, textura 
este constituită din mici reliefuri de pasta colorată, variate ca grosime, striatii sau alte 
asemenea incidente ale materiei, care, prin prezenta şi altemarea lor cu zone mai 
netede, sporesc expresia suprafeţei sculptate; uneori, pictorul renuntă la mijloacele 
materiale directe în favoarea altora, vizuale, redând textura prin efecte cromatice sau 


valorice77. 

Elementul textural se caracterizează printr-o dimensiune redusă, a cărei natură este 
data de legea repetiliei sale şi de natura sa. Grupul g defineşte două tipuri de textură: 
granulele (le grain), semnele care fac să intervină direct a treia dimensiune şi petele 
(les macules), semnele care nu fac să intervină decât indirect a treia dimensiune. 

Semnificantul acestor două tipuri de semne se defineşte în funcţie de trei mari factori: 
suportul (pânză, lemn, hârtie, sticlă, etc) materia (familii de pigmenţi: minerali, 
naturali, organici, metalici) şi maniera (pensule, cuțite, etc). Aceşti semnificanti sunt 
producători de sens, deşi numai în măsura în care privitorul are acces la un tip mai 
evoluat de repertoar. 

Discutând o imagine din perspectiva texturii, se observă că ea poate fi alcătuită din 
ulei pe pânză, aşezat în tuşe mai subțiri sau mai groase, cerneală pe hârtie, şi aşa mai 
departe. Spre exemplu, Jackson Pollok este în primul rând un pictor de textură, iar 
modul în care aşeza vopseaua pe pânză a constituit materia a numeroase studii de 
specialitate. Izolând pentru beneficiul clarităţii modelului textura de culoare sau formă 
reiese clar că proprietatea suprafeţei este purtătoare de sens. Van Gogh considera că 
tuşele groase, unificate, dau senzaţia de linişte, spre deosebire de maniera originală de 
dispunere a vopselei care se regăseşte în majoritatea tablourilor sale. La Van Gogh, 
elemental plastic este de multe ori mai important decât cel iconic; ca la majoritatea 
pictorilor moderni, accentul cade pe transformarea obiectului prin tehnici plastice şi nu 
pe reproducerea referentială. 


IL. Sistematica formei va fi studiată de Grupul u tot într-un context ,pur”, adică 
imaginând o situație teoretică în care forma ar putea exista fără a fi materializată într-o 
culoare sau o textură. Enunţul minimal studiat va fi constituit de formă şi de fondul pe 
care apare. Semnificantii formei pot fi definiti prin trei parametri: dimensiunea, poziţia 
şi orientarea. Toti aceşti parametri sunt relativi şi, din acest motiv, semnificația formei 
nu poate fi analizată decât într-un context limitat, adică fie în interiorul unui singur 
enunț vizual, fie comparând două enunturi. 

1. Parametrul poziției poate fi analizat în funcție de raportul faţă de fond şi centrul 
imaginii (foyer). Centrul imaginii este definit ca locul geometric al percepţiei vizuale, 
adică punctul nodal către care tind sistemele de axe care structurează spaţiul 


tabloului 78. Semnificanţii poziției formelor din tablou pot fi caracterizați în primul rând 
în funcţie de raportul /central/- /marginal/. Formele marginale la rândul lor pot sugera o 
mişcare pe verticală (/înältare/ sau /coborâre/) sau una pe orizontală (/spre stânga/ sau 
/spre dreapta/). Acestor mişcări potențiale date de semnificantii poziției le corespunde o 
axă semantică. 0 imagine puternic centrată trimite la semnificaţia de stabilitate sau 
forță. În schimb, poziţia periferică poate fi considerată slabă sau instabilă. Semantismul 
în cazul raportului /dreapta/-/stânga/ conţine şi o valoare simbolică, specifică pentru 
cultura europeană, a temporalității; citim textele de la stânga la dreapta şi această 
obisnuintä marchează şi lectura imaginii în sensul că ochiul parcurge spaţiul plastic în 


acceaşi ordine 79. 


2. Dimensiunea se defineşte în funcţie de scara privitorului şi de mărimea fondului. 
La nivelul unidimensionalitătii, opoziţia de bază /mare/-/mic/ se nuanteazä in /lung/- 
/scurt/, iar la nivelul tridimensionalitătii, apar cuplurile /voluminos/-/nevoluminos/. 
Dimensiunea este funcţie şi de perspectivă. Semnificatul dimensiunii este numit de 
grupul u dominantä. O /dimensiune importantă/ în raport cu fondul sau scara 
privitorului va putea fi, pe planul conținutului ,dominantä" sau „prezentă puternică”, iar 
o /dimensiune redusă/ va fi ,dominatä" sau „cu prezență slabă". 

3. Orientarea se defineşte în funcție de centru si de fond, şi poate fi definita ca o 
mişcare virtuală în cadrul fondului pe un traseu al cărui model poate fi stabilit. Această 
mişcare poate fi /centripetă/ sau /centrifugă/. Dar fie că este centripetă sau centrifugă, ea 
poate părea că se orientează /vertical/ (adică /urcând/ sau /coborând/) sau /orizontal/, 
/spre dreapta/ sau/spre stânga/. Semnificatul orientării este echilibrul, care poate f 

definit în functie de două variabile: ,potentialitatea mişcării” şi ,stabilitatea". Maximul 
echilibru apare când orientarea este orizontală, verticalitatea prezentând un echilibru 
mai scăzut; maximul dezechilibru este produs de mişcarea pe /diagonală/. 

Semnificatia formei provine deci din suma semnificației poziţiei, dimensiunii, 
orientării şi din relaţia dintre ele. Circularitatea, punctul de fugă, ritmurile de 
dimensiune, poziție sau orientare obținute prin legea repetării sunt toate exemple de 
semnificaţie a formei, iar structura tabloului a fost de nenumărate on analizată în 
exclusivitate în termenii organizării formelor. 


III. Culoarea, cea de-a treia familie de semne plastice, a beneficiat de numeroase 
studii de specialitate. Pe planul expresiei, culoarea se poate defini în funcție de trei 
variabile: nuanţa sau tenta, luminozitatea şi saturatia. 

1. Tenta sau dominanata cromatică este „caracteristica (proprietatea) de bază, 
definitorie pentru once culoare - alături de luminozitate şi saturație - care exprimă chiar 
numele culorii respective: roşu, oranj, galben, verde, etc. Tenta este produsă de anumite 


radiatii luminoase, măsurabile în lungimi de undă, care variază de la o culoare la alta80 
Continutul tentei (de exemplu opozitia cald-rece) este eel mai productiv pentru analiză. 
2. Saturaţia sau puritatea cromatică este un termen care „defineşte gradul de 
intensitate cromatică (nu luminoasă) a unei culori. [...] Pe paletă saturatia unei culori 
poate fi scăzută prin amestecul ei fizic cu alb, cu gri sau negru, cu complementara ei, cu 
o culoare opusă caloric, cu o culoare ruptă sau în amestec optic. În toate aceste cazuri 


culoarea devine mai putin vie, mai grizată." 81 Saturatia se caracterizează la nivelul 
continutului prin cinci valori semantice: ostentatie, energie, fericire, elegantă, căldură. 
3. Luminozitatea „unei culori depinde de intensitatea luminoasă a sursei de radiații şi 


de cea a radiațiilor primite de suprafața coloratä"82 si se măsoară în treptele valorice 
situate între /închis/ (negru)şi /deschis/ (alb). Semnificațiile raporturilor /întunecat/- 
/luminos/ acționează prin cupluri opozitive precum ,nocturn"-"diurn", ,,nelinistitor"- 
"liniştitor", ,misterios"-"inteligibil". 

Semnificantii enumerati până aici, afirmă autorii, nu sunt şi nu au cum să se constituie 
într-un sistem de analiză exhaustivă, se propune doar un model. Este imposibilă 
construirea pentru culoare a unui sistem ierarhizat aşa cum s-a realizat pentru textură 
sau formă. În cazul culorii, mesajul instaurează propriul său sistem local într-o relea de 
opoziții colorate. Semnificația poate veni numai din juxtapunerea mai multor culori 
concrete, caracterizate prin atributele sale: spre exemplu, o culoare poate părea caldă 
sau rece, luminoasă sau întunecată, saturată sau nesaturată în funcție de contextul în 
care apare. În plus, simbolismul culorilor aparține si unor zone culturale distincte, 
făcând astfel apel la un anume repertoar. De asemenea, cromatismul poate dobândi 
semnificație şi prin raportare la un semn iconic: astfel, roşul poate fi interpretat prin 
asemănarea cu sângele, albastrul cu marea, etc. 

Semnul plastic constituie o sinteză a tuturor celor trei forme de manifestare; textura, 
forma, culoarea, iar semnificația sa, destul de vagă şi imprecisă, apare numai din 
contextul imaginii; fecare element devine semnificativ in funcţie de eel lângă care se 
află. Modelul de analiză propus nu încearcă să fie exhaustiv pentru că premisa analizei 
este că la baza semnului plastic se găseşte un cod lax. După cum afirmă autorii, forma, 
culoarea sau textura pot fi interpretate drept produsul unei dispoziții psihice a 


pictorului 83: o textură uniformă poate sugera stabilitatea, o formă instabilă dinamismul, 
o culoare întunecată şi saturată neliniştea. Privitorul are o mare libertate de lectură în 
cazul semnului plastic, dar în egală măsură, are nevoie şi de o cultură plastică, adică de 
un tip mai elaborat de repertoar pentru aceasta. 

Este important cä, desi nu se poate alcätui un alfabet al formelor, culorilor si 
texturilor, totusi modelul de analizä propus urmäreste coordonate suficient de precise, 
eliminând impresionismul. 


În analiza narativitătii, coordonatele plastice84 sunt foarte importante, iar lectura 
iconică a imaginii nu exclude o lectură în cheie plastică. Dincolo de raportarea la 
referent, orice imagine ar trebui citită şi în cheie plastică, adică prin urmărirea modului 
în care formele, textura, şi culoarea produc semnifcatie. Spre exemplu, dinamismul 
vizual al tabloului poate fi analizat în termeni plastici: dezechilibrul rezultat în urma 
utilizării unor forme orientate pe diagonală, sau al unei disproporții de mărime între 
forme, a unui contrast cromatic pot sugera iminenta acțiunii inerente oricărei deveniri 
narative. De asemenea, raporturile care apar în imagini ce folosesc în egală măsură 
semne plastice şi iconice (cum ar fi ilustratiile lui Dali la Alice în lara minunilor), pot fi 
mai bine analizate cu ajutorul acestui model. 

Imaginea poate fi deci citită prin mai multe metode care pornesc fie dintr-o 
perspectivă diacronică, iconologică, fie din una sincronică, semioticâ sau gestalt-istă. 
Există o ierarhie a sistemelor de lectură care, departe de a se exclude reciproc, pot fi 
utilizate împreună: tabloul poate fi citit ca un text, prin integrarea într--un arhitext 
cultural, dar de asemenea, poate fi citit prin cunoaşterea codului specific în care este 
alcătuit. Ca şi textul, imaginea are la bază o ierarhie de coduri suprapuse şi lectura ei 
presupune cunoaşterea acestor coduri. Chiar dacă metoda iconologică priveşte mai ales 
spre valoarea estetică a operelor de artă, în timp ce semiotica analizează modul în care 
semnifică limbajul vizual, ele nu se exclud, ci se completează. 

Capitolul II 


MODELE LITERARE ÎN 
NARATIUNEA VIZUALĂ 


„Orice tablou este ilustratia unui text absent“ 


Imaginea poate fi citită aşadar în două chei care nu se exclud reciproc: există un 
cod ce ţine în primul rând de percepția şi de semiotica specifică limbajului vizual, dar 
există, de asemenea, o lectură iconologică care cere interpretarea în context cultural 
(referinţa la texte literare, legende, etc.). Narațiunea vizuală presupune, mai mult decât 
oricare alt tip de imagine, utilizarea ambelor chei de lectură, iar în repertoarul 
privitorului ar trebui să se găsească atât cunoştinţele pentru decodarea limbajului plastic, 
cât şi cultura necesară legării secventei vizuale de o poveste la care se face aluzie prin 
titlu. Desigur, un tablou poate fi interpretat în cheie pur plastică, deci înţeles la un nivel 
preiconografic şi dacă privitorul nu se află în posesia codului cultural înțeles în sens 
larg. Dar, în cazul acesta naraţiunea vizuală este absentă. 


1. Sensul termenului de narațiune 


În principiu, sensul termenului de narațiune este acela de discurs oral sau scris 
care are ca subiect un eveniment sau mai multe. Această definiție presupune ca de la 
sine înţeles faptul că povestea se exprimă prin intermediul limbajului verbal. Numai 
prin extindere de sens se poate trece de la expresia verbală la alte expresii şi există un al 
doilea sens al termenului unde narațiune desemnează succesiunea de evenimente, reale 
sau imaginare, indiferent de limbajul în care se exprimă. 

Diferenţa esențială dintre aceste două acceptii ale termenului este că, în timp ce 
prima definiție se referă la uzajul comun al cuvântului, cea de-a doua introduce o lărgire 
de sens tocmai la nivelul substanţei expresiei. În orice caz, indiferent la care dintre 
definiții ne referim, trebuie remarcate două lucruri; primul este că fără eveniment sau 
Chiar succesiune de evenimente nu există naraţiune; din acest motiv, se pune accentul 
pe necesitatea devenirii temporale în realizarea oricărei naratiuni. Cel de-al doilea 
lucru important este că termenul de narațiune se referă în primul rând la limbajul 
verbal şi că de câte ori îl vom folosi pentru imagine, vom face o extindere de sens. 
Această idee ridică însă tulburătoarea întrebare: nu cumva atunci când receptăm o 
narațiunea vizuală, o facem cu instrumentele pe care ni le dă narațiunea verbală? Oare 
nu cumva, atunci când vedem o imagine ce ar putea reprezenta o naraţiune, proiectăm, 
conştient sau nu, asupra ei o poveste pentru a umple spaţiile de indeterminare? 

Ideea care se află la baza tuturor teoriilor structuraliste despre naraţiune este că 
orice naraţiune are două părți: o istorie, conținutul sau lanţul de evenimente (acţiuni şi 
întâmplări, personaje şi descrieri) şi un discurs, adică expresia, modul în care conţinutul 

este comunicat. În alţi termeni, istoria se referă la ce se spune într-o narațiune, iar 
discursul la cum se face acest lucru. Asa încât, cercetătorii structuralişti din domeniul 
naratologiei au încercat să găsească un model de analiză care să se poată aplica oricărei 
naratiuni. Teoria lor este că în spatele mulțimii de forme narative se ascunde un tipar 
comun (conţinutul, istoria) care se manifestă sub forme diferite (actualizarea într-un 
discurs concret). 

Această idee a împărțirii narațiunii în două planuri poate fi foarte productivă 
pentru analiza imaginii, deoarece separă conţinutul de expresie şi porneşte de la premisa 
că acelaşi conţinut poate fi materializat în mai multe substanţe ale expresiei. Pentru 
clarificare,vom reproduce schema lui Seymour Chatman, cercetător american care a 
făcut o paralelă între narațiunea literară şi film : 


Evenimente:acţiuni,întâmplări Forma 
personaje, descrieri conținutului 
Istorie 
( Conţinut) 
Oameni, lucruri,etc,procesate de Substanţa 
codul cultural al autorului conţinutului 
Naratiune 
Structura transmisiei narative Forma 
expresiei 
Discurs 
(Expresie) Manifestare : verbală,cinematică Substanţa 
baletică,vizuală expresiei 


Din această schemă ar reieşi deci că, în principiu, acelaşi conținut narativ ar 
putea fi exprimat în mai multe expresii; deci, atunci când se face trecerea de la un cod la 
altul, în cazul acesta de la verbal la vizual, conținutul narativ ar trebui să rămână acelaşi, 
şi doar expresia să se modifice. Însă fiecare cod transmite semnificaţia diferit, iar 
diferenţele dintre limbajul verbal şi cel vizual sunt foarte mari. Mai precis, substanţa 
expresiei, adică structura transmisiei narative, se modifică şi ea atunci când se modifică 
forma expresiei. De altfel, în mod evident, receptăm diferit naraţiunea într-un roman 
faţă de cea dintr-un tablou. Nu mai putin totuşi, este important că legătura dintre o 
narațiune literară şi un tablou care îi preia subiectul este clară. Vom încerca să urmărim 
în acest capitol în ce mod conţinutul, istoria literară, se modifică sau nu atunci când se 
trece de la un limbaj la altul; pentru aceasta, vom urmări mai ales modul în care se 
realizează narațiunea în imaginea fixă . 


2. De la acțiune la naraţiune 


Dacă definim narațiunea drept eveniment sau sumă de evenimente, atunci prima 
problemă care se ridică este în ce mod imaginea fixă poate găsi o metodă de a trece de 
la reprezentarea unei acţiuni la narațiune. Observând că multe tablouri sunt considerate 
narative deoarece reprezintă acțiuni, Kibédi Varga, autorul singurului model cu valoare 
teoretică în naratologia vizuală, încearcă să delimiteze elementele minimale ale unei 

naratiuni vizuale pornind de la ideea că aceasta necesită prezenţa unor fiinţe vii aflate în 
acțiune. Dar, continuă el, un subiect, un obiect şi o acțiune sunt suficiente pentru a 
constitui o narațiune? Deoarece, ceea ce caracterizează orice poveste este faptul că ea 
prezintă una sau mai multe acțiuni într-un cadru teleologic: povestea are un început şi 
un sfârşit şi, în plus, conţine o înfruntare, triumful asupra unui obstacol. În acest 
context, se va formula problema esenţială a teoriei sale, şi anume analizarea modului în 
care se poate face trecerea de la reprezentarea unei acțiuni la narațiune. 

Una dintre metode este multiplicarea acțiunilor prin juxtapunerea imaginilor; 
Kibédy Varga aminteşte experimentul cineastului rus, Kulechov, care a juxtapus 
imagini non-narative, fără legătură între ele, în care prima arăta mereu acelaşi portret, în 
timp ce a doua reprezenta obiecte variate; rezultatul a fost că publicul interpreta 
expresia feţei personajului într-o manieră diferită de fiecare dată, iar interpretarea si 
deci sensul acţiunii, depindea de obiectul asociat. Kibédy Varga trage de aici concluzia 
că juxtapunerea a două imagini non-narative, dintre care una conţine o ființă vie este 
suficientă pentru reprezentarea unei acțiuni. Şi mai interesant este cazul alăturării unor 
imagini narative cu subiecte independente, care spun poveşti diferite şi care poate duce 
tot la alcătuirea unui tip de discurs narativ. Spre exemplu, Egon Verheyen a încercat să 
restabilească ordinea în care cele cinci tablouri ale lui Mantegna, Perugini şi Costa erau 
dispuse în „Studiolo“ al Isabellei d'Este la Mantova pentru a regăsi sensul de natură 
narativă care trebuia să-i transpară privitorului . 

Seria de imagini narative este creată pe principiul juxtapunerii acțiunilor. Varga 
observă că cele mai multe astfel de serii narative au în centru biografii ale unui erou, 
sfânt sau rege. Concepute pentru a-şi ocupa locul în decoruri grandioase, biserici sau 
palate, tapiseriile sau frescele erau astfel concepute încât poveştile reprezentate să se 
integreze arhitecturii. Considerentul naratologic care duce la alegerea biografiei eroice 
ține de o anumită lineariate şi simplitate a acestui tip de discurs, iar autorul observă că 
în multe tapiserii legăturile dintre imagini sunt puţine, ceea ce le unifică fiind personajul 
central şi paradigma măreției lui. Varga pune în aceeaşi categorie biografia, epopeea şi 
tapiseria, considerându-le genuri narative care se apropie de retorica epidictică a 
elogiului. 

Imaginea unică poate sugera devenirea temporală şi prin multiplicarea scenelor 
în interiorul aceluiaşi tablou, iar Varga analizează patru exemple în care apar tipuri 
diferite de juxtapunere. Într-un tablou inspirat din Metamorfozele lui Ovidiu, Apolo şi 
Daphne, Bonsignori reprezintă într-un mod neverosimil cele două acțiuni ale poveştii, 
urmărirea şi metamorfoza, alăturându-le pur şi simplu: Apolo apare de două ori, 
Daphne la fel, o dată figurată ca fată şi o dată ca dafin. Benozzo Gozzoli utilizează în 
schimb pentru povestea morții Sfântului loan Botezătorul o metodă mai subtilă: în 
avant-scenă Salomeea dansează, în timp ce loan Botezătorul e decapitat într-o cameră 
laterală, iar într-o cameră din spate Salomeea oferă capul lui mamei sale. Folosind acest 
procedeu al repetiției, pictorul figurează personajele variindu-le poziţia şi dimensiunea. 

În Întâlnirea sfinului Anton cu Sfântul Paul Sasseta recurge la un procedeu 
asemănător, dar atenuează neverosimilul şi mai mult. Pictorul arată dificultățile pe care 
sfântul Anton a trebuit să le învingă înainte de a-l întîlni pe sfântul Paul, reprezentându-l 
în trei etape ale parcursului său; spațiul care separă cele trei apariții este atât de dens, 
încât, în opinia lui Varga, înlocuieşte timpul. În cel mai interesant exemplu, Mana lui 
Poussin, organizarea spaţială sugerează devenirea temporală. Poussin figurează israeliții 
culegând mana în deşert, iar lectura tabloului începe în josul tabloului în stânga 
(nenorocirea celor care suferă de foame), merge spre dreapta (descoperirea manei care 
cade din cer) şi se termină mai sus, în centru, unde şefii mulțumesc lui Dumnezeu. Fără 
a se dubla sau tripla acelaşi personaj, ca în celelalte cazuri discutate, Poussin 

departajează grupuri care reacţionează mai repede sau mai încet. În toate exemplele 
expuse Kibedy Varga a urmărit modalitățile prin care pictorii au reuşit sugerarea 
mişcării, tără de care naraţiunea nu poate fi concepută. 

Un alt caz este acela al imaginii unice în care nu se figurează decât un moment. 
Reprezentarea acțiunilor diverse (Poussin) este înlocuită aici de emoțiile contradictorii 
înscrise pe chipul personajelor, adică ceea ce prescrie doctrina punctum temporis 
(pregnant moment), elaborată mai ales de Shaftesbury la începutul secolului al XVIII- 
lea: pictorul, pentru a cuprinde întreaga poveste, trebuie să aleagă momentul de maximă 
tensiune, acela în care personajul îşi dă seama brusc de o schimbare, iar chipul său 
reflectă emoții violente şi contradictorii. Kibédy Varga exemplifică această metodă prin 
Festinul lui Balthazar de Rembrandt şi Les reines de Perse devant Alexandre de Le 
Brun. Aici expresia de pe chipul personajelor încarnează peripetia şi sugerează restul 
povestii, atât ceea ce precede acţiunii reprezentate, cât şi ceea ce urmează. Emoţiile de 
pe chipurile personajelor repartizate în spațiu conţin o mare gamă, care, într-o 
reprezentare teatrală, s-ar succede în timp pe feţele şi în acţiunile personajelor. Într-o 
astfel de abordare, nu se caută comunicarea unei poveşti, ci a sensului ei, mesajul său 
emoțional: frica lui Balthasar, generozitatea lui Alexandru. Lentoarea epică din tapiserii 
este depăşită prin alegerea unui moment de criză, iar narațiunea se pierde, locul ei fiind 
luat de mesajul retoric. 

Autorul va face apoi o taxonomie a tipurilor de imagini narative: tabloul unic 
(alcătuit din unul sau mai multe nuclee juxtapuse) şi seria ( în cadrul căreia fiecare 
imagine poate fi alcătuit din unul sau mai multe nuclee juxtapuse). În opinia sa, 
distincția cea mai importantă se poate face între narațiunea vizuală în serie şi cea 
comprimată într-o singură imagine, pentru că fiecare dintre aceste formule exprimă o 
concepţie anume. Seria narativă are un caracter epic, povesteşte viața unui erou şi caută 
să deştepte admirația privitorului, iar imaginea unică are un caracter dramatic, sugerează 
o criză şi suscită receptorului emoții violente, ca mila, simpatia, spaima. Narațiunea 
epică este paratactică, iar naraţiunea dramatică este una concentrată şi ierarhizată, 
fiecare detaliu fiind supus intrigii principale, care se îndreaptă spre o criză. 


3. Modelul lui Genette 


Abordarea lui Kibédy Varga porneşte de la exemple şi încearcă o sistematizare şi 
clasificare a lor, urmărind mai ales modurile în care imaginea poate semnifica mişcarea 
şi devenirea temporală. În ceea ce ne priveşte, vom face un demers invers din cauză că 
pornim de la ideea că narațiunea este un gen eminamente verbal şi că majoritatea 
imaginilor narative pornesc de la un text. În plus, credem că privitorul este marcat de 
obisnuinta lecturii textelor narative şi că tinde să utilizeze un mecanism asemănător 
până la un punct şi pentru interpretarea imaginii. De altfel, considerăm că relația dintre 
text şi imagine se vădeşte a fi deosebit de puternică în cazul artei narative; o dovadă ar 
fi că perioadele din istoria picturii care au apreciat cel mai mult arta narativă, Evul 
Mediu, Renaşterea, Clasicismul au fost şi cele care au acordat cea mai mare atenţie 
legăturii dintre aceste două arte; de asemenea, credem că prima etapă în desprinderea 
picturii de naraţiune a fost despărțirea de literatură. Aşa încât, în cele patru tipuri de 
imagine alese de noi, tabloul cu subiect literar, ilustratia, seria narativă şi banda 
desenată, vom urmări modul în care narativitatea imaginii se schimbă în funcție de 
raportarea la text. 

Ceea ce ne propunem în acest capitol este o abordare mai sistematică, extinzând 
un model literar spre realizarea unei metode de analiză a imaginii narative fixe. Evident, 
limbajul vizual reprezintă naraţiunea cu totul altfel decât textul literar şi de aceea 
conceptele preluate vor fi redefinite din temelii. Dar cum în domeniul narațiunii literare 
există mai multe metode verificate, care şi-au dovedit valabilitatea, iar cercetătorii 
structuralişti pretind că dau o gramatică a naraţiunii care s-ar aplica tuturor poveştilor 
posibile, vom încerca să o aplicăm imaginii narative. Dintre modelele propuse de 
naratologi, l-am preferat pe cel al lui Genette ( Figures III) şi vom încerca să adaptăm 
conceptele utilizate de el în naraţiunea verbală. Pentru a analiza imaginea ne vom baza 
pe ideile prezentate pe larg în capitolul anterior: imaginea codifică prin organizarea sa 
spațială o semnificaţie, în cazul exemplelor alese de noi, o semnificaţie narativă, care 
poate fi citită şi interpretată; enunţul vizual utilizează două tipuri de semne, cel iconic 
şi cel plastic şi se poate face o lectură a imaginii după acest model. 

Genette analizează discursul narativ literar în funcție de trei categorii, 
împrumutate din analiza verbului, timpul, modul şi vocea. Ar putea părea paradoxală 
încercarea de a adapta imaginii un model ce îşi are originea în analiza verbului, însă, în 
ultimă instanţă, a povesti înseamnă a utiliza verbe. Pe de altă parte, cele trei categorii 
aduc în lumină o serie de probleme foarte importante, cum ar fi timpul imaginii, 
problematica naratorului, perspectiva narativă, şi altele. Deşi teoria lui Genette este 
foarte cunoscută, vom relua definițiile date de el, reformulându-le pentru imagine. 


4. Timpul povestirii 


Genette porneşte de la ideea că timpul povestirii nu este niciodată egal cu timpul 
desfăşurării evenimentelor în istorie, iar raporturile dintre timpul istoriei şi cel al 
discursului vor deveni relevante pentru analiză. Toată lumea ştie că succesiunea 
evenimentelor într-o povestire sau un roman poate fi alta decât cea în care se petrec în 
istorie şi revine cititorului sarcina să le lege şi să le aşeze în ordinea firească, logică. De 
asemenea,în discursul narativ evenimentele pot fi povestite în diverse ritmuri, sau mai 
precis, durata lor poate varia în funcție de viteza pe care autorul o consideră necesară. 
De asemenea, o poveste poate repeta, ca un leit-motiv, evenimente care nu se întâmplă 
în timpul istoriei decât o dată, iar frecvența repetării lor este relevantă. 

Una dintre cele mai interesante idei din acest pasaj este aceea a iluziei temporale 
pe care o propune textul literar; astfel, timpul narațiunii nu este un timp logic, ci numai 
un simulacru, numit de autor pseudo-timp. Narațiunea verbală îşi permite, aşadar să 
dilate anumite momente, să reducă sau să treacă sub tăcere altele, selectându-le în 
funcţie de relevanta lor pentru semnificația textului. Timpul discursului narativ verbal 
devine astfel acelaşi lucru cu timpul lecturii, iar acest mod de a pune problema este 
esenţial pentru analiza imaginii. Dacă singurul timp „măsurabil“ al narațiunii verbale 
este acela al lecturii, atunci în această ecuație poate fi introdus şi timpul lecturii 
imaginii. Chiar dacă lectura imaginii diferă profund de cea a textului, totuşi, cel puţin în 
cazul naraţiunii vizuale, privitorul trebuie să lege traseele potenţiale ale lecturii într-o 
poveste. 

Important este că timpul discursului verbal este el însuşi un timp iluzoriu. În 
opinia lui Roland Barthes, temporalitatea este doar o clasă structurală a discursului 
narativ exact la fel cum în limbă timpul nu există decât sub formă de sistem. Din 
punctul de vedere al naraţiunii, ceea ce numim timp nu există decât functional deoarece 

timpul propriu-zis nu aparține discursului, ci referentului; narațiunea şi limba nu posedă 
aşadar decât un timp semiologic, adevăratul fir temporal fiind o iluzie referentialä. 


5. Lectura imaginii şi timpul receptării . 


La fel ca textul literar, imaginea propune şi ea un pseudo-timp care este acela al 
lecturii sale. Lessing considera că tabloul este perceput instantaneu, şi a clasificat artele 
în funcție de criteriul receptării lor, dar concepția sa se bazează tocmai pe ideea că 
pictura nu ar trebui să ceară o interpretare în timp. De altfel, Lessing aşază pictura 
narativă la coada ierarhiei sale valorice tocmai deoarece acceptă că interpretarea ei se 
face în timp. Însă diferența fundamentală dintre lectura unui text şi perceperea unei 
imagini constă mai ales în faptul că prima se realizează într-o ordine fixă, în timp ce în 
cea de-a doua libertatea este mult mai mare. 

În ceea ce priveşte lectura instantanee a imaginii, aceasta este o iluzie. Ochiul 
are într-adevăr o percepţie globală instantanee a ansamblului, însă pentru a înţelege 
imaginea, privitorul trebuie să o citească. În primul capitol al cărții Le regard dans le 
texte—Image et écriture du Quattrocento au XXe siècle, Gandelman, face o foarte 
interesantă analiză a lecturii imaginii, bazată pe conceptele lui Riegl şi Wôllflin, dar şi 
pe o serie de cercetări din domeniul psihologiei vizuale. Astfel, mai multi cercetători 
(David Norton, Lawrence Stark, Yarbus) au făcut diagrame ce materializează mişcările 
privirii pe măsură ce receptează o imagine. Se obțin în urma experimentelor o serie de 
grafice care descriu diverse drumuri posibile parcurse de ochi în receptare. Ochiul nu 
urmăreşte imaginea ca pe un text, ci oscilează în jurul centrilor de lumină, culoare sau 
formă care alcătuiesc compoziția; în acest mod, privitorul recompune mental acțiunea 
citind mişcarea potenţială şi expresiile personajelor drept semne ale acțiunii. Sintaxa 
narativă a imaginii, adică organizarea spaţiului figurativ, nu este aceeaşi cu a textului 
literar, ci are propriile sale reguli. Judecând după tratatele de pictură de după 
Renastere, care analizează organizarea spaţială a tabloului (Alberti, Leonardo, Poussin, 
le Brun, Hogarth), această sintaxă este împrumutată în mare măsură din featru şi 
retorică. Locul cuvintelor şi cel al discursului narativ literar este luat în imagine de 
mişcarea şi expresia grupurilor de figuri . 

Lucru observat de Louis Marin, care analizează sintaxa spaţiului figurativ din 
această perspectivă; el observă că modul de configurare a relației spatiu-figuri este 
foarte diferit în tablourile lui Poussin faţă de cele ale lui Caravaggio. În timp ce Poussin 
acordă o mare atenţie aşezării personajelor pe diverse nivele de adâncime, articulându-le 
în funcție de o instanță centrală, Caravaggio preferă adâncimea iluzorie a unui fond 
negru. Nivelele de adâncime care articulează spațiul tabloului lui Poussin sunt cele care 
permit o interpretare narativă a tabloului, deoarece spectatorul citeşte imaginea ca pe o 
istorie, rearticulând-o într-o diacronie de enunturi narative. În schimb, în tablourile lui 
Caravaggio, nu se reprezintă o acţiune diversificată, timpul acțiunii fiind redus la o 
secundă, la un instantaneu. „L/action, autrement dit, est immobilisée, statufiée, 
stupefiée: effet Méduse“.De aici apare o consecință privitoare la modul lui Caravaggio 
de a concepe arta narativă: istoria reprezentată de tablou este anulată şi trădată pentru că 
tabloul nu pune la dispoziție decât marginea extremă a suprafeţei, prim-planul. Fondul 
negru al tabloului fiind atât de aproape de suprafaţa tabloului, tinde să se confunde cu 
ea, iar solul scenei fiind o avant-scenă, personajele sunt în permanenţă împinse înainte, 
ca şi cum ar fi figuri în relief pe un plan fix. 

Istoria se poate spune aşadar cu semne iconice prin utilizarea expresiilor 
personajelor şi prin etajarea în spaţiul imaginii a unor nivele de adâncime. În felul 

acesta, ochiul recompune un ipotetic traseu spatial şi fizionomic al personajelor, 
proiectând timp asupra imaginii. În schimb, spaţiul negru al tabloului Capul Meduzei de 
Caravaggio distruge efectul de perspectivă, anulând naraţiunea şi timpul; fondul negru 
al tablourilor lui Caravaggio se constituie într-un spațiu care expulzează personajele şi 
obiectele în avant-scenă şi surprinde spectatorul. 

În orice caz, mai ales în cazul unei imagini narative, lectura şi înţelegerea se face 
treptat; iar în cazul în care se preia un text cunoscut anterior de către privitor, lectura 
vizuală se împleteşte cu amintirea textului. Interpretarea iconologică după modelul 
propus de Panofsky, în care se porneşte de la ideea că privitorul proiectează asupra 
tabloului o sumă de elemente cunoscute anterior, recreând-o prin receptare, se aplică cel 
mai bine în cazul imaginii narative. Aşa încât, când vorbim despre timpul imaginii ne 
referim la pseudo-timpul lecturii ei. 


6. Ordinea discursului narativ 


Timpul discursului literar este studiat de Genette în funcție de trei parametri, 
ordinea, durata şi frecvenţa. Ordinea se defineşte în funcție de modul în care se 
raportează discursul narativ la cronologia logică a istoriei. Discursul literar poate face o 
serie de paranteze temporale şi acceptă revenirile sau anticipările, dar imaginea, atunci 
când nu se sprijină pe un text aflat în proximitate (ca în cazul ilustraţiei), trebuie să 
respecte ordinea logică a timpului istoriei; altfel, întreg universul narativ se 
dezorganizează. 

Majoritatea tablourilor în serie prezintă o suită de episoade a căror ordine este 
cea cronologică. Există şi excepții, puţine, de la această regulă. Spre exemplu, într-o 
serie de cinci fresce din Pompei reprezentând moartea lui Hector, artistul modifică 
ordinea secventelor plasând scena în care Ahile îl omoară pe Hector în centru, adică în 
poziția a treia şi nu în a doua, unde ar fi trebuit cronologic să stea. Această tehnică este 
o influenţă a teoriei “in medias res“ pe care teoreticienii clasici o recomandau epopeii şi 
tragediei, şi anume să înceapă reprezentarea dintr-un moment cât mai apropiat 
deznodământului. Facând o paranteză temporală la fel ca Homer, pictorul şi-a permis să 
substituie timpului logic un timp retoric. Aristotel recomanda de altfel aceste paranteze 
temporale care în textul literar aveau funcția de a aşeza într-o lumină mai clară 
evenimentul relevant. În imagine însă, numai răspândirea subiectului îngăduie această 
devansare, iar pictorul din Pompei se baza pe faptul că toată lumea cunoaşte ordinea în 
care se petrec evenimentele din textul homeric pentru a face această inversiune retorică. 
De altfel, locul pentru care este concepută imaginea are mare importanţă, facilitând 
interpretarea; spre exemplu, în biserici exista o organizare spaţială relativ fixă care 
aşeza într-o ordine funcţională imaginile. În schimb, tablourile de şevalet fac lectura în 
cheie narativă mai dificilă. 

Un caz interesant de spatializare a timpului apare în tablourile lui H.Bosch care 
au ca subiect Paradisul. Într-unul dintre ele, aflat la Viena, Bosch ilustrează trei 
momente ale istoriei biblice, Facerea femeii, Ispitirea şi Izgonirea din rai, pe care le 
dispune vertical, cronologia mergând de jos în sus. Prin succesiunea acestor trei nuclee 
narative, se obţine un simulacru al desfăşurării temporale, deşi, în acelaşi timp, scenele 
sunt receptate şi global. Ordinea dispunerii lor este însă semnificativă, pentru că, în 
cazul acestui tablou, face ca privirea să se oprească în centru, pe scena Izgonirii. În 
Paradisul aflat la Madrid, tehnica vizuală folosită diferă, dar semnificaţia simbolică a 
ordinii este aceeaşi. Aici, Bosch figurează aceleaşi trei momente, însă în ordine inversă, 
cronologia scenelor venind de sus în jos. scena Tentației ocupă centrul imaginii, însă 

imaginea Izgonirii domină compoziţia tabloului prin mărimea personajelor. Organizarea 
spațială, ordinea nucleelor temporale capătă astfel o valoare simbolică. La fel ca în 
textul literar, dar poate chiar mai explicit, amplasarea în funcție de centru devine 
esenţială. De altfel, în imagine timpul poate fi sugerat numai prin spaţiu şi recuperat 
prin lectură. În cazul tabloului cu mai multe nuclee narative, sau al seriei de imagini, 
aşa cum apare şi în exemplele comentate de Kibedy Varga, metoda juxtapunerii dă 
rezultate. Pentru imaginea unică parametrul ordinii trebuie redefinit; într-o astfel de 
imagine devine relevantă selecția momentului reprezentat în imagine, pentru că în 
funcţie de acesta se organizează întreaga poveste. 

Tablourile lui Bosch aduc în lumină şi o altă problemă, anume ordinea privirii. 
Centrii cromatici sau formali ai imaginilor sunt conceputi în aşa fel încât să orienteze 
privirea, privire care are o libertate în bună măsură iluzorie. Rămâne adevărat că în 
percepția imaginii libertatea este mai mare decât în lectura unui text, însă unii 
cercetători au demonstrat că această percepţie se face în funcţie de compoziția (ordinea 
în sens vizual) tabloului. Ordinea percepției vizuale este influențată şi de obisnuinta 
europeană a sensului lecturii, de la stânga la dreapta. Spaţiul tabloului este asimilat, din 
punctul de vedere al percepției vizuale fie foii de hârtie, fie scenei teatrale. De exemplu, 
în reprezentările ce au ca subiect Anuntarea Maicii Domnului, imaginea Fecioarei apare 
în stânga, în timp ce îngerul este reprezentat în dreapta privitorului. Explicația ar fi că, 
la fel ca în scena de teatru, personajele care îşi fac intrarea, vin dinspre stânga. De 
asemenea, atunci când se figurează un personaj în mişcare, dinamismul acestuia este 
sporit dacă mişcarea este orientată dinspre dreapta spre stânga. 

Elementele specifice modului de receptare al imaginii fac ca parametrul ordinii 
să capete o valoare diferită pentru imagine. Există, pe de o parte, influenţe venind 
dinspre teatru sau obisnuinta lecturii textului, dar, pe de altă parte există şi o serie de 
elemente pur plastice care orientează ordinea privirii. Aici devin relevante semnificațiile 
semnului plastic, enumerate în capitolul anterior. Astfel, organizarea formală 
(dimensiune, poziție, orientare), cromatică ( luminozitate, saturație, tentă) sau texturalà 
(granule, pete) a imaginii structurează spațiul conducând privirea într-o ordine care 
accentuează sau pune în umbră narativitatea. De asemenea, trebuie remarcat că în cazul 
ilustratiei ordinea reprezentării vizuale este prestabilită de text. În banda desenată, unde 
imaginea se bazează pe suportul verbal al dialogului personajului, se pot face paranteze 
temporale pentru că asupra prezentului perpetuu al imaginii se proiectează timpul 
verbului. 

În concluzie, vom analiza parametrul ordinii în funcţie de două criterii : relaţia 
cu textul literar la care face aluzie (selecţie şi organizare) şi criteriul plastic (elemente 
specifice limbajului vizual). 


7. Durata timpului narativ 


Cel de-al doilea parametru ce defineşte timpul discursului narativ în teoria lui 
Genette este durata, care variază în funcție de viteza povestirii. Astfel, autorul se poate 
opri asupra unei scene, obținând iluzia că timpului povestirii este egal cu timpul 
desfăşurării ei în istorie, sau poate grăbi ritmul povestirii rezumând câţiva ani în câteva 
propoziții (sumarul); de asemenea, el poate opri timpul povestirii făcând o pauză 
narativă (o descriere, o paranteză explicativă, etc.). Sau, autorul poate face o elipsă, 
omitând explicit sau implicit o perioadă din timpul istoriei. Aşadar, cele patru ritmuri 
care definesc durata discursului narativ sunt scena, elipsa, sumarul şi pauza. 

Sumarul, specific codului verbal, este dificil de figurat cu mijloace exclusiv 
vizuale. Imaginea reuşeşte greu o comprimare a timpului de anvergura celei pe care o 
poate utiliza limbajul verbal. Dar sumarul poate apărea exprimat în cuvinte, ca un fel de 
explicaţie a întregii scene sau pentru a umple elipsa temporală dintre scene. În cazul 
gravurilor lui Hogarth, sau inscripțiilor din mozaicurile din biserici, autorul adaugă un 
mic text explicativ şi rezumativ pentru a facilita înţelegerea. În banda desenată, la 
începutul albumului poate apărea un sumar făcut de autor cu scopul de a clarifica 
amplasarea acţiunii; câteodată, autorul poate intercala un rezumat în interiorul 
albumului chiar, dând în felul acesta informaţiile necesare, dar pe care nu doreşte să le 
ilustreze. De altfel, banda desenată utilizează în egală măsură cuvîntul şi imaginea, iar 
majoritatea tehnicilor narative literare îşi găsesc acolo corespondentul. 

Am putea interpreta unele imagini drept sumarul unei întregi poveşti, însă acest 
lucru se poate întâmpla numai când povestea pe care o reprezintă este foarte cunoscută 
privitorilor. Spre exemplu, tablourile cu subiect religios (Cina cea de taină), care sunt 
privite nu ca reprezentând o scenă în sine, ci ca simboluri ale istoriei cristice. Însă o 
astfel de definiţie a sumarului funcționează doar la nivel simbolic. 

Foarte interesant, cazul imaginilor medievale în care sfinţii sunt portretizati 
conform unui tipar prestabilit şi împreună cu atributul lor; acest atribut, grătarul pentru 
sfântul Laurenţiu, mielul pentru Sfânta Agnes, săgeata pentru Sfântul Sebastian, trimite 
metonimic la povestea martirizării lor, bine cunoscută privitorilor din acea vreme. 
Atributul poate fi deci interpretat ca rezumat al întregii poveşti. Pentru un privitor din 
alt secol sau altă cultură însă, care nu cunoaşte aluzia narativă conținută în această 
reprezentare simbolică, imaginea se receptează descriptiv. 

Parametrul cel mai relevant pentru studiul temporalităţii vizuale este însă scena. 
În literatură, scena se caracterizează prin egalizarea timpului discursului cu cel al 
istoriei; mai clar, avem, ca cititori, iluzia că acţiunea se petrece chiar sub ochii noştri. La 
fel ca în naraţiunea verbală, şi în imagine conceptul de scenă se înţelege mai bine prin 
raportare la teatru. Iar dacă în textul scris avem iluzia că asistăm la discuția 
personajelor, în imagine avem iluzia că le vedem. Astfel, termenul de scenă în 
narațiunea vizuală devine cvasi-sinonim cu acela de tablou în teatru. De altfel, multi 
cercetători analizează influenţa pe care a avut-o spectacolul în conceptualizarea 
spațialității plastice. 

Francastel expune pe larg influenţa transpunerii în imagine a unor teme provenind 
din sărbătorile religioase. Mergând pe urmele cercetărilor lui Kernodle, Mâle sau 
Cohen, Francastel afirmă că teatrul din Quattrocento utiliza un ansamblu de accesorii 
identic cu cel al picturii, împrumutat din reprezentațiile populare; şi mai ales, că acest 
împrumut are ca efect un anumit mod de reprezentare a spaţiului. Într-un studiu intitulat 
Un mister parizian ilustrat de Ucello: Miracolul ostiei la Urbino, autorul observă că 
formula spaţială adoptată în Quattrocento de Ucello este legată de transpunerea în 
imagine a spectacolelor mimate, în aşa fel încât să se dea iluzia unui spectacol văzut în 
piață şi pe străzile oraşului, în faţa munţilor ce înconjoară oraşul Urbino: „o idee 
preconcepută pur picturală care duce la o combinație cu totul convenţională a unor 
fundale de peisaje pictate pe o pânză de fond în asociație cu o figuratie, în prim plan, de 
scene mai mult sau mai putin procesionale sau de defilări, prefigurare a formulelor 
scenelor clasice.“ 

Hubert Damisch merge chiar până acolo încât intitulează unul dintre subcapitolele 
cărții sale „La drame giottesque et ses acteurs” şi observă că decupajul făcut de Giotto 
spațiului plasrtic este o punere în scenă. După părerea lui Damisch, nu se poate defini 
reprezentarea spațiului în tablou numai în termeni geometrici deoarece spațiul plastic 
are şi o calitate dramatică. Cadrul tabloului nu apare ca un simplu receptacul al 

corpurilor sau obiectelor ci, din compoziția şi dispoziția figurilor, din jocul lor, din 
spațiul care le separă se naşte o scenă de teatru. Referindu-se la problema aparițiilor 
miraculoase sau onirice, Damisch observă că punctul comun cel mai important dintre 
pictură şi teatru se găseşte în elaborarea unei „sintaxe a reprezentării“. Urmărind istoria 
reprezentării norului în pictură, autorul va observa că, deşi frescele lui Giotto din Assisi 
nu rup total cu tradiția medievală de figurare a spațiului, folosesc pentru prima oară 
reguli de integrare inedite de natură esențialmente dramatică. Imaginile sunt nişte scene 
distincte care corespund unor momente alese din narațiune, separate unele de altele prin 
coloane în trompe l'oeil, dar care îşi păstrează coerenţa privite independent. 

În principiu, orice imagine dinamică poate fi considerată o scenă, în măsura în 
care dă privitorului iluzia că asistă la o acţiune pe cale a se petrece. Elementul dramatic 
al tabloului este legat de un anumit retorism şi dinamism al gesturilor, semn al faptului 
că pictorul încearcă să surprindă iluzia mişcării. În orice caz, adâncimea spaţiului plastic 
şi amplasarea figurilor în poziții care sugerează că tabloul este o scenă de teatru 
îngheţată au efectul de a potenta narativitatea. 

Aproape orice naraţiune vizuală are la bază o elipsă. Din întrega poveste nu se 
selectează decât unul sau câteva momente, iar acest fapt devine evident în momentul în 
care se face o paralelă între text şi ilustrație sau între un mit şi un tablou care are acelaşi 
subiect. De altfel, teoria punctum temporis are la bază principiul elipsei. Cum va 
observa Grupul u o imagine nu poate decât semnifica durata. Privitorului îi revine 
sarcina de a umple spațiile temporale sau narative lăsate goale, fie că este vorba despre 
o singură imagine sau mai multe, de ilustrație, tablou, serie de imagini sau banda 
desenată. Diferenţa care apare între aceste tipuri de reprezentare ține de numărul 
momentelor selectate. Pentru că momentul metonimic înghețat al tabloului diferă 
profund de elipsele, relative totuşi, din banda desenată. De asemenea, atunci când 
comentariul explicativ din josul imaginii umple golul temporal cu ajutorul cuvântului, 
ca în gravurile lui Hogarth, elipsa se reduce. Iar când imaginea nu are decât rolul de a 
completa textul, ca în cazul ilustratiei, atunci devine relevantă selecția momentelor 
considerate importante de ilustrator; în felul acesta se poate judeca gradul de „trădare“ a 
textului de către imagine. 

Important este că enorma elipsă care apare în naraţiunea vizuală într-o singură 
imagine cere din partea privitorului un mare efort de imaginație. El trebuie să fie capabil 
să proiecteze timp asupra imaginii completând acţiunea reprezentată. Pe de altă parte, 
toate artele vizuale narative care folosesc imaginea fixă figurează întotdeauna 
narațiunea numai partial. Motivul pentru care elipsa naraţiunii vizuale este acceptată 
vine din faptul că aici verosimilul este de altă natură decât în text; imaginea 
funcționează pe un principiu de economie mult mai drastic decât textul şi din acest 
motiv, elipsa narativă va fi relevantă pentru analiză. 

Dar deoarece timpul poate fi doar denotat în imagine, stă în sarcina privitorului 
să completeze în propria sa imaginaţie sau prin cultura sa reprezentarea. Clasificând 
modurile în care imaginea poate sugera devenirea, Grupul u observă că există patru 
familii de tehnici prin care cititorul este ajutat să proiecteze timp prin interpretare, toate 
având în comun faptul că sugerează metonimic durata sau procesul : 1.proiectia prin 
enciclopedie; 2.proiectia prin indici; 3.proiectia prin semne indexicale; 4.proiectia prin 
semiotici exterioare. 

Proiectia timpului prin enciclopedie are la bază un procedeu foarte simplu, şi 
anume utilizarea inconştientă a cunoştinţelor privitorului despre obiectul reprezentat. 
Astfel, cum citam în capitolul anterior, tipul vizual conţine o sumă de trăsături 
semantice, trăsături care corespund unor caracteristici spaţiale ale referentului, dar şi 
unor trăsături non-spatiale. Privitorul recunoaşte în semnul iconic reprezentat tipul 

căruia îi aparține şi, făcând referire la obiectul pe care îl reprezintă, poate presupune că 
acesta se mişcă. Unele tipuri vizuale, de exemplu “minge”, “scară”, “om”, “animal”, 
etc, presupun trăsături non-spatiale care implică timpul şi mişcarea. Este cazul tuturor 
tipurilor vizuale care corespund unor referenti pe care enciclopedia îi leagă de obicei de 
un proces potential, fie ca funcţie, fie ca proprietate. Această potentialitate se va 
actualiza în anumite condiţii vizuale: spre exemplu un corp uman aflat într-o poziție 
oblică sugerează posibilitatea căderii. 

Proiectia timpului prin indici are la bază un sub-cod vizual: reprezentarea 
tremurată, cetoasä atunci când este vorba despre reprezentarea unei maşini poate trimite 
la ideea că imaginea este surprinsă în mişcare (tehnică folosită mai ales în banda 
desenată). Index-urile sunt semne arbitrare, care apar şi ele în cadrul unui cod vizual 
specific; de exemplu, în banda desenată stelutele pentru lovitură sau dungile care 
însoțesc reprezentarea unei maşini, vor sugera că tocmai a demarat; sau picăturile care 
sugerează intensitatea efortului, spiralele dezechilibrul sau starea de ebrietate. Aceste 
semne nu au sens însă decât în contextul unui cod determinat. De semiotici exterioare 
ține codul de lectură caracteristic unei societăți sau unui tip de imagini. Frescele lui 
Piero della Francesca din Arezzo sau casetele din benzile desenate se citesc de la stânga 
la dreapta şi apoi de sus în jos, iar această ordine a imaginilor corespunde unei ordini 
temporale a evenimentelor reprezentate, regulile de lectură stabilind secventialitatea. 
Intervenţia unei alte semiotici de tipul limbajului verbal poate, de asemenea, completa 
timpul absent al imaginii; spre exemplu panourile din BD care anunţă trecerea unui 
interval de timp sau titlurile de tablouri. 

Din modul în care se pune problema în acest studiu rezultă următorul fapt: 
proiecția timpului ţine de procesul receptării. Pentru că există într-adevăr un element 
vizual, poziţia sau orientarea care sugerează instabilitatea, dar cel care face lectura în 
cheie narativă este privitorul. Mai precis, asupra desenului se proiectează întreaga 
cunoaştere a lumii a celui ce priveşte. Aşa cum subliniau Panofsky sau Gombrich, 
interpretarea imaginii se face în funcţie de un cod, iar acesta conține potentialitatea 
mişcării. De altfel, principiul proiecției se regăseşte în interpretarea imaginii la mai 
multe nivele: de la principiul asemănării (teoria lui Gombrich conform căreia 
asemănarea imaginii cu referentul nu există decât în imaginaţia noastră), la timpul 
imaginii (care nu este figurat, ci doar denotat), şi în final, la nivelul narativității (care nu 
este prezentă în imagine decât metonimic, eliptic, stând în sarcina celui ce priveşte să o 
completeze). 

Pauza narativă, definită în textul literar ca oprire a timpului discursului prin 
introducerea unei descrieri sau a unei paranteze, este destul de dificil de deosebit în 
imagine. Delimitarea dintre elementele pur descriptive şi cele narative se poate face mai 
ales în cadrul seriei, pentru că aici economia imaginii permite alternarea dinamismului 
cu descrierea. Din punct de vedere temporal, imaginea care repezintă o pauză narativă 
se caracterizează prin aceea că nu încearcă să depăşească în nici un fel instantaneitatea 
specifică limbajului vizual. Spre deosebire de scenă, unde pictorul încearcă să sugereze 
privitorului că asistă la o acţiune pe cale de a se petrece, atunci când se ilustrează o 
pauză, importantă este latura de portret sau descriere, şi nu aceea de acțiune. Luat 
separat, un tablou al cărui timp este definit printr-o pauză nu ar putea fi considerat drept 
narativ; există astfel de cazuri în tablourile cu subiect literar care nu aleg drept punctum 
temporis o acțiune şi preferă să facă portretul unor personaje celebre. Este adevărat însă 
că temporalitatea imaginii fiind o problemă de lectură, privitorul poate proiecta timp şi 
asupra unei astfel de imagini, interpretând pauza drept scenă; ne vom opri asupra unui 
tablou de acest tip în capitolul următor. 

În principiu, orice imagine descriptivă introdusă într-o serie de imagini dinamic- 
narative poate fi considerată ca o pauză narativă. Acest lucru se întâmplă mai des în 
cazul seriei de imagini narative sau al benzii desenate, pentru că acolo se poate dilua 
narațiunea prin alternarea acţiunilor cu portrete sau imagini descriptive. În cazul 
ilustraţiei, care se sprijină permanent pe text, pauza narativă apare frecvent, pentru că 
autorul de imagine se poate doar mulțumi să dea chip personajelor, renunțând să mai 
reprezinte şi istoria. Există mai ales o serie de benzi desenate, cum ar fi Fred de 
Philemon, care nu pun accent prea mare pe latura narativă, preferând să sublinieze 
latura plastică a albumului. 

Frecvența, cel de-al treilea parametru ce defineşte timpul narativ în modelul lui 
Genette, este nerelevantă pentru imaginea narativă, deoarece aici se reprezintă timpul 
printr-o sinteză, repetiţia aceluiaşi eveniment fiind exclusă. 

În concluzie, scena este ritmul care sugerează cel mai bine narativitatea imaginii 
şi apare cel mai frecvent, iar celelalte categorii, elipsa, sumarul sau pauza devin 
relevante prin raportare la ea. Important în utilizarea acestor parametri este că ei permit 
observarea unui ritm de alternanță a diverselor metode de semnificare a timpului. 
Astfel, dacă pentru imaginea unică este relevantă selecția tipului de moment (pauză sau 
scenă), în cazul seriei, ilustratiei sau benzii desenate devine relevantă alternanța şi 
proporția dintre aceste ritmuri temporale. Ilustraţia favorizează elementul plastic şi de 
multe ori narativitatea ei se transformă în decorație sau simbol, aşa încât timpul ei poate 
fi definit de multe ori de pauza narativă; aceasta poate apărea frecvent şi în banda 
desenată deoarece segmentarea şi numărul mare de imagini permit ca numeroase casete 
să nu aducă nici o informație narativă, în schimb descriind gândurile, visele 
personajelor; în plus, casetele care figurează acţiuni ies mai clar în evidenţă dacă apar 
încadrate de pauze. Este de asemenea important de reținut că timpul imaginii poate fi 
descris în funcţie de aceşti parametri literari, dar că el se defineşte şi prin elemente 
specifice limbajului vizual; nu se poate vorbi despre temporalitatea imaginii fixe decât 
din perspectiva receptării. 


8. Modul naraţiunii şi punctul de vedere 


Se poate povesti mai mult sau mai puţin, se poate povesti dintr-un punct de 
vedere sau altul, iar modul narativ se referă la această capacitate a discursului de a 
oferi cititorului mai multe sau mai puține detalii, într-o manieră directă sau mediată, 
adică prin adoptarea unei distanțe mai mari sau mai mici față de propria povestire. 
Filtrul prin care se vede acțiunea poate fi modificat sau variat, adică discursul poate fi 
privit din diverse perspective. 

Cei doi parametri în funcţie de care se defineşte modul narativ sunt, în cazul 
textului, distanța, adică poziţia în care se plasează naratorul față de discurs, şi 
perspectiva sau focalizarea, adică felul în care se filtrează informaţia din punctul de 
vedere al naratorului, al unui personaj sau al mai multora. Atât distanța, cât şi 
perspectiva sau focalizarea sunt metafore spaţiale, care au un sens precis în pictură şi 
pentru a le folosi în naraţiunea vizuală, trebuie redefinite cu atenţie. În imagine, 
narațiunea se defineşte în funcție de raporturi spatiale, care pot fi analizate în termeni 
plastici (forme, culori şi texturi) şi iconici (personaje, obiecte, locuri). Aşa cum 
observam în capitolul anterior, privirea este condusă prin aceste elemente plastice şi 
iconice, care se organizează în diverse forme spatiale, mai mult sau mai putin 
verosimile (perspectivă geometrică, spațiu „plat“, etc.) 

Se poate deci povesti mai mult sau mai putin, se pot da mai multe sau mai puţine 
informaţii, în funcţie de distanța la care naratorul se plasează faţă de acţiune. În 
narațiunea verbală, poziţia povestitorului este cea care filtrează informaţiile, dar în 
imagine naratorul pare absent. De aceea, pentru a vedea în ce mod conceptul de 
distanță poate deveni util povestirii vizuale, vom încerca o abordare diferită; în cadrul 
categoriei de distanță, Genette trece în revistă conceptele de showing şi telling, 
concepute de Aristotel (mimesis şi diegesis) şi preluate de Henry James şi W.C.Booth. 
După cum se ştie, diferenţa dintre aceste două tehnici este următoarea: în felling 
(diegesis), naratorul dă informațiile direct; în showing (mimesis), el încearcă să-i dea 
iluzia cititorului că participă direct la acţiune. Cum judicios remarcă Genette, showing 
în literatură rămâne mereu o iluzie, fiind de fapt un telling deghizat; în artele vizuale, în 
schimb, cazul este exact invers, pentru că avem impresia că asistăm direct la scenă 
(showing), fără a constientiza faptul că povestea din imagine este spusă-reprezentată de 
cineva. Accedem aparent nemijlocit la acțiune, însă ceea ce ni se arată este rezultatul 
unui filtru al artistului: faptul că un personaj este privit din față sau dintr-o parte, că 
locul peisajului este mai mare sau mai mic sau că privim o scenă aflată în prim-plan sau 
pierdută în peisaj, este, metaforic vorbind, acelaşi lucru cu distanța narativă din textul 
literar. 

În acest mod, distanţa devine sinonimă cu conceptul de punct de observație 
din artele plastice. Punctul de observaţie nu face, tehnic, parte din imagine, dar întreg 
spaţiul tabloului şi deci şi naraţiunea, se organizează în funcţie de el, aşa cum în roman 
întreg universul narativ se organizează în funcție de perspectiva naratorului. Din punctul 
de observaţie se măsoară distanța de la care privitorul are acces la spaţiul reprezentat. 
Aşa încât vom încerca să vedem în cele ce urmează modul în care imaginea, utilizând 
mijloace specifice, reuşeşte să exprime narativitatea. 

Discutam în capitolul anterior afirmaţia lui Gombrich privitoare la evoluția 
sculpturii greceşti de la canonul hieratic egiptean, static şi schematic, la imaginea 
copiată după natură, verosimilă şi dinamică. El explica această evoluţie prin influența 
tehnicii narative homerice asupra artelor vizuale, considerând că discuţiile din jurul 
conceptului de mimesis în literatură îi determină pe sculptorii greci să se preocupe de 
redarea iluziei verosimilului. Gombrich nu se opreşte prea mult asupra modului în care 
se realiza iluzia mimesis-ului în literatură, aşa încât vom face o completare. În Poetica, 
Aristotel observă că gradul mare de verosimilitate al epopeilor homerice provine din 
gradarea judicioasă a raportului dintre mimesis (showing) şi diegesis (telling). Mare 
maestru al povestirii, Homer îşi transformă personajul central în narator şi astfel, în timp 
ce Ulise îşi povesteşte la curtea feacilor peripetiile sale reale sau fictive, avem iluzia că 
ascultăm împreună cu ei, devenind parte din epopee; iluzia referentialä în textul literar 
se produce deci, în concepţia aristotelică, prin gradarea distanțelor şi a perspectivelor 
narative şi prin înglobarea cititorului în text. 

În imagine, aşa cum observă Gombrich, iluzia referentialä se poate produce prin 
sugerarea potențialității mişcării figurii reprezentate: în fața unei figuri sculptate sau 
pictate privitorul poate avea iluzia că asistă la o acţiune pe cale de a se petrece. 
Concepând imaginea din perspectiva privitorului, adică aşa cum se vede, şi nu conform 
unui canon de tipuri schematice, pictorul produce o mutație a accentelor cu mare efect 
asupra  narativității. Astfel, în narațiunea vizuală medievală, atenția cade pe 
reprezentarea emblematică sau simbolică, şi nu pe organizarea obiectelor şi figurilor în 
funcţie de spațiu sau privitor. Abia în Renaştere, după redefinirea relaţiei dintre referent 
ŞI imagine apare o nouă viziune asupra receptării, unde spațiul tabloului se structurează 
în funcție de punctul de observaţie, element care îl conține pe privitor. 

Pentru a putea evidentia rolul narativ al distantei sau al punctului de 
observaţie vom face o comparaţie între cele două tipuri esenţiale de organizare spațială, 
cel medieval şi cel renascentist. În Evul Mediu povestea se spune cu ajutorul schemelor 
sau tipurilor vizuale, adică un alfabet de figuri gata constituit, influenţat de arta 
bizantină. Sintaxa figurilor este de foarte multe ori non-organică, figurile sunt juxtapuse 
nu aşa cum ar apărea dacă scena ar fi reprezentată în realitate, ci în funcție de 
importanţa lor teologică. Dimensiunea personajelor este dată de gradul lor de sfinţenie 
şi vedem în acelaşi timp interiorul şi exteriorul caselor. 

În Literature Through Arts, Hatzfeld face o interesantă observaţie privitoare la 
relația dintre sculptura romanică şi chanson de geste pe de o parte şi romanul curtenesc 
şi arta gotică, pe de alta. El observă că artiştii Evului Mediu timpuriu nu stăpânesc 
tehnica de redare a dinamismului şi, atât în Chanson de Roland cât şi în basoreliefurile 
din timpanul bisericii romanice se foloseşte o stângace tehnică a acumulării. Această 
manieră cumulativă devine mult mai subtilă un secol mai târziu, în romanul breton şi în 
fresca, sculptura sau vitraliul gotic. Exemplul comparativ al lui Hatzfeld aduce în 
lumină o problemă care priveşte direct narativitatea artei medievale timpurii, care este 
analitică, spre deosebire de cea renascentistă (sau medievală târzie), care este una 
sintetică. În imaginea medievală elementele sunt înşiruite fără a se lesa într-o 
compoziţie organică. Stă deci în sarcina privitorului să lege ceea ce vede de textul la 
care imaginea face referire şi, dacă doreşte, de realitate. 

La nivelul reprezentării timpului şi spaţiului, artistul medieval manifestă aceeaşi 
concepţie non-mimetică: în tabloul lui Sasseta, Întâlnirea Sfântului Anton cu Sfântul 
Paul, pictorul nu vede nici un inconvenient în figurarea aceluiaşi personaj de trei ori în 
cadrul aceluiaşi spațiu. Spaţiu care va fi divizat în trei zone diferite mai ales prin 
bunăvoința privitorului care acceptă trucul folosit de pictor pentru a sugera devenirea 
temporală. De altfel, acelaşi principiu non-organic se poate observa în reprezentațiile 
teatrale medievale, care aveau loc urmând o linie temporală discontinuă deoarece 
episoadele succesive se organizau în locuri diferite în jurul unor obiecte emblematice. 
Abia în secolul al XVI-lea oamenii de teatru unifică multiplele elemente într-un 
spectacol unitar, revenind la formula scenică a Antichității . 

Pictorii renascentişti vor reuşi în schimb să figureze o viziune sintetică atât la 
nivel temporal, cât şi spaţial. Timpul va fi proiectat asupra imaginii cu ajutorul figurii 
reprezentate într-o postură dinamică şi, foarte important, prin realizarea unui spațiu 
organic. Spre exemplu, când transpune în imagine Miracolul Ostiei, Ucello reuşeşte să 
condenseze timpul prin „introducerea armoniei logice în poziţia reciprocă a locurilor şi 
deci renunțarea la simpla reprezentare simultană a evenimentelor la scări variate, fără alt 
principiu de organizare sau de împrăştiere pe ecranul plastic decât fantezia artistului şi 
legile compoziției decorative, aşa cum se făcea în pictura medievală timpurie.“ Soluţia 
adoptată de către Ucello constă în folosirea regulilor perspectivei şi utilizarea unui cadru 
asemănător reprezentărilor scenice ale legendei. 

Din punct de vedere figurativ, Evul Mediu favoriza elementele simbolice, 
scheme mentale aparținând codului său specific, folosite şi pentru a denota raporturile 
spatiale cer-pămînt: astfel, linia solului sau piatra denotă pământul, iar norul, mandorla 
sau mâna denotă cerul. Acest mod metonimic sau alegoric de reprezentare a spaţiului 
este recomandat şi de Cennini, care în tratatul său indica pictorilor să deseneze munții 
copiind pietre. Panofsky observa de altfel că în pictura medievală primitivă şi mai ales 
în cea bizantină, care nu s-a rupt de tradiţia antică, locul unde se înscriu figurile, departe 
de a se reduce la o suprafață opacă, negativă, apare mai curând ca un film luminos care 
denotă, dar nu reproduce, un spaţiu. Figura lui Crist, izolată pe un fond uniform 
albastru se înscrie în fața norilor, dincolo de ecranul transparent unde lumina există 

nediferentiat. Din toate aceste observaţii se poate deduce că narațiunea medievală 
acordă o mare atenţie obiectelor care trebuie să denote cu claritate şi frumuseţe 
subiectele, cele mai multe sacre; de aceea, privitorul joacă un rol minor, şi povestea nu 
este transpusă în imagine pentru a convinge numai prin mijloace vizuale, ci mai ales 
pentru a ilustra un discurs exprimat de verb. 

Pictura Renaşterii însă va pune în prim plan iluzia tridimensională şi va încerca 
sugerarea mişcării, ambele elemente care favorizează o lectură în cheie narativă a 
imaginii. O dată cu descoperirea perspectivei geometrice, conceptul de mimesis 
redevine relevant. Teoria perspectivei lineare aduce în imagine privitorul, pentru că în 
funcție de punctul de observaţie se organizează întreaga acțiune din tablou. La baza 
oricărei reprezentări se găseşte un principiu de selecție, iar această selecție 
materializează un punct de vedere asupra lumii şi, implicit a obiectului reprezentat. 
„Renaşterea stabileşte principiul reprezentării coezive a lumii, înlăturând sistemul 
obiectiv-proiectiv al Evului Mediu în care artele se bazau pe juxtapunerea de imagini 
ideografice. S-a sfârşit cu domnia obiectului şi cu ideograma.“ Teoria „piramidei 
vizuale“, a „ferestrei deschise“ şi a „perspectivei monoculare“ expuse de teoreticienii 
renascentişti redefinesc narațiunea vizuală din temelii. 

Această modificare a punctului de vedere în care este plasat privitorul se poate 
remarca şi în cupolele pictate de Correggio la Parma. Damisch observă că acest pictor 
concepe într-o nouă manieră figurarea spaţiului sacru. Astfel, în timp ce fresca lui 
Michelangelo de la Capela Sixtină subliniază şi susţine arhitectura, cea a lui Correggio 
neagă închiderea edificiului printr-un decor conceput în aşa fel încât să pară că 
„găureşte“ acoperişul şi se deschide spre cer. Semnificaţia filosofică a acestei noi 
concepții a spațiului se leagă tot de modificarea relaţiei privitor — imagine şi, mai precis, 
de configuraţia spațială a imaginii. Dacă Renaşterea apare ca momentul compromisului 
între compoziția în plan şi compoziţia modernă, în spațiu, în schimb în opera lui 
Correggio se vede pentru prima oară voinţa de a construi tabloul din punctul de vedere 
al subiectului. 

În naraţiunea vizuală punctul de observaţie creează obiectul, deoarece decupajul 
pe care pictorul îl face din realitate, compoziţia sa, este legată de inventio, adică de 
amplasarea obiectelor şi figurilor în scopul realizării poveştii. Primul teoretician care 
conceptualizează astfel relaţia dintre punctul de vedere şi naraţiune este Alberti. În 
Della Pittura, el afirmă că pictorul trebuie să circumscrie figurile în funcție de o 
anumită distanţă şi într-o anumită poziţie faţă de un punct central, în aşa fel încât să 
pară a avea volum şi să fie asemănătoare corpurilor reale. Tot el subliniază rolul 
important pe care îl are istoria, compoziţia imaginii ordonată în funcţie de mărimea şi 
funcția figurilor; Alberti subliniază calitatea dramatică a spațiului pictural pe care legile 
perspectivei geometrice vin să o pună în valoare. 

După părerea lui Damisch, cel mai mare merit al perspectivei monoculare 
inventate de Brunelleschi, constă în suprapunerea speculară a punctului de fugă cu 
punctul de observaţie, concepţie care pune la baza principiului de reprezentare o funcție 
dramatică. Făcând o paralelă între seria picturală şi seria teatrală începând din Evul 
Mediu, Damisch va ajunge la concluzia că seria picturală renascentistă poate fi 
considerată reprezentarea unei reprezentări. Se poate, de altfel, face legătura între acest 
mod de articulare spaţială, perspectiva geometrică inventată de Brunelleschi, şi rolul 
jucat de oglindă în reprezentarea renascentistă. Oglinda este un ghid pentru pictor în 
măsura în care introduce între ochi şi suprafaţa pictată un filtru care la Alberti nu este 
doar de natură speculară, ci şi scenică; Alberti concepe reflectarea în oglindă drept o 
modalitate a pictorului de a construi un spaţiu în care se vor înscrie după aceea, pe rând, 
personajele care construiesc acțiunea. 

Ideile lui Alberti şi Brunelleschi despre relaţia dintre compoziţie şi inventio se 
vor transmite prin intermediul Academiilor şi vor sta la baza multor imagini narative. 
Poussin va considera că o pictură în care figurile nu sunt legate într-o sintaxă narativă, 
nu are valoare estetică; în teoria sa, compoziţia tabloului trebuie să traducă în imagine 
un discurs verbal, iar pictorul trebuie să reflecteze la transpunerea în vizual a poveştii. 
De aceea, când respinge pictura lui Caravaggio, motivaţia sa se găseşte mai ales la acest 
nivel: o pictură care se rezumă a copia realitatea, care nu are idee, nu va fi capabilă a 
reprezenta o poveste. Adâncimea spaţială adusă de inventarea perspectivei are ca 
rezultat etajarea planurilor tabloului care creează diverse raporturi posibile între 
suprafaţă şi adâncime. 

Construirea unui spaţiu „etajat“ în adâncime dă libertate privitorului să imagineze 
potentialitatea mişcării; spre deosebire de figurile medievale, înțepenite în poziția lor 
hieratică, şi care acordau puţină libertate privirii, spaţiul în perspectivă sugerează 
narațiunea, în primul rând pentru că reproduce ceea ce vedem. Adâncimea spaţială 
sugerează mişcarea şi devenirea, iar Hogarth comentează în felul următor: ,,(...)voi 
încerca să arăt ce anume face să apară acel spațiu gol, adânc, în care toate lucrurile se 
mişcă atât de liber, şi în ce fel lumina, umbra şi culorile indică sau evidenţiază distanţa 
dintre obiecte, prilejuind ochiului acel joc plăcut, pe care pictorii îl numesc armonie 
subtilă şi o compoziţie atrăgătoare de lumini şi umbre.“ Lucrurile nu se mişcă de fapt 
deloc în imaginea fixă, aşa cum ştie toată lumea, dar Hogarth vorbeşte de acele reguli 
ale percepţiei vizuale care permit proiecția timpului şi mişcării prin lectură. Narațiunea 
vizuală poate fi realizată atât printr-o reprezentare de tip medieval cât şi din una 
verosimil-renascentistă. Diferenţa dintre aceste două tipuri vine din modul în care 
fiecare spatializeazä timpul: narațiunea medievală este anaforică şi dacă artistul nu 
stăpâneşte tehnica necesară sugerării mişcării, face apel la cultura privitorului; în 
schimb, naraţiunea renascentistă, prin reprezentarea unui spațiu verosimil şi utilizarea 
unor figuri dinamice îşi propune să surprindă acel moment esenţial prin care se 
recuperează restul poveştii. 

În concluzie, atunci când vom analiza importanţa narativă a punctului de 
observaţie adică distanţa la care ne aşază pictorul de ceea ce se petrece în tablou o vom 
face urmărind tipul de spațiu („„adânc“ sau ,,plat“) care defineşte imaginea, poziția, 
orientarea sau dimensiunea figurilor şi aşezarea lor față de fond, relațiile spatiale dintre 
figuri, şi faţă de privitor. 


9. Focalizarea 


Cel de-al doilea parametru în funcţie de care este analizată categoria modului 
este, în modelul lui Genette, focalizarea. În literatură, dicursul narativ poate fi non- 
focalizat (în romanul clasic), cu focalizare internă fixă (Henry James, What Maisie 
Knew, perspectiva unui personaj), infernă variabilă (Madame Bovary, roman unde 
perspectivele variază), internă multiplă (romanul epistolar), sau focalizare externă 
(romanele lui Dashiel Hammett, unde cititorul nu cunoaşte gândurile personajelor). În 
narațiunea verbală apar multiple cazuri care nu se vor regăsi în imagine, în primul rând 
pentru că aici discursul la persoana I nu poate fi figurat decât cu puţine excepţii, toate 
din domeniul benzii desenate. În banda desenată, la fel ca în cinema, artistul are 
posibilitatea de a modifica focalizarea şi distanţa de la care priveşte de la o casetă la 
alta; în plus, el poate folosi verbul. O pagină de BD, sau un album mai ales, foloseşte 
foarte multe casete, iar aceasta permite jocuri narative, care uneori sunt influențate de 
tehnicile cinematografice. În tablou însă naratorul pare a fi condamnat la a folosi 

exclusiv focalizarea externă; iluzia că privim prin ochii unui personaj, că vedem ce 
vede el, se poate realiza numai simbolic: spre exemplu, într-un tablou ca Solitude de 
Paul Delvaux, este reprezentată o gară pustie şi întunecată, iar în prim plan, în stânga, se 
figurează silueta unei fetiţe ce stă cu spatele la privitor şi pare că priveşte cu tristeţe de-a 
lungul şinelor goale. Privitorul poate face tabloului o lectură empatică, privind peste 
umărul fetiţei şi împărtăşindu-i sentimentele, la care face aluzie titlul. 

Pentru a nu face confuzii cu metaforele spatiale folosite de Genette, trebuie să 
marcăm următorul fapt: perspectiva sau focalizarea în roman se referă la accesul la 
psihologia personajelor. Acest lucru devine evident în discutarea exemplelor: pentru 
focalizarea externă, exemplul dat de Genette este cel al romanelor lui Dashiel Hammet, 
unde „nu avem acces la gândurile personajelor“, iar pentru focalizarea internă romanul 
discutat, What Maisie knew, pune în lumină faptul că aici lumea este oglindită în 
gândurile unui copil. De altfel, în Introducere în arhitext, Genette afirmă că cele mai 
multe din indiciile modului narativ trimit la subiectivitatea personajelor. 

Aşadar, conceptul de focalizare în literatură se referă la personajul sau 
personajele care „văd“ acţiunea. Problemă care ridică următoarea întrebare: cum avem 
în tablou acces la gândurile personajelor? Există aici psihologie ? Răspunsul nu poate fi 
decât afirmativ, însă acest lucru este realizat prin alte mijloace decât în naraţiunea 
verbală, artistul trebuind să sugereze printr-o serie de semne vizuale starea de spirit a 
personajelor. De altfel, multe tratate de pictură, în Renastere sau Clasicism pun accent 
pe fizionomie. Alberti recomanda în Despre pictură cunoaşterea în profunzime a 
mişcărilor corporale, care trebuie copiate din natură, pentru imitarea tuturor emoțiilor. 
El considera necesar ca mişcările personajelor să fie însoțite de o sintaxă a reprezentării 
care să corespundă unei scene de teatru şi multi pictori făceau adevărate machete de 
teatru cu figurine (mise en scene) pentru a figura cât mai verosimil starea de spirit a 
personajelor. 

În celebrul său tratat despre fizionomii, Le Brun propune semiotizarea 
expresiilor umane în aşa fel încât pictorul să poată avea oricând acces la un alfabet 
foarte precis. La fel ca Francastel, Damisch sau Louis Marin, Kibédy Varga subliniază 
si el relația dintre reprezentarea vizuală şi arta spectacolului; numai că acest autor nu se 
referă la influenţa teatrului asupra organizării spaţiale a tabloului, ci la spectacularitatea 
gestului în oratorie. Vorbind despre retorică în epoca Clasicismului, Kibédy Varga 
observă că actio îşi pierde din importanţă în favoarea cuvântului scris; în schimb, actio 
îi interesa mai ales pe pictorii clasicisti, deoarece un tablou exprimă emoţiile prin 
gesturile şi expresia personajelor. Pictorii doreau să aibă un sistem semiotic clar şi 
eficace pentru a face cunoscute emoțiile publicului şi, deci, a-l face pe acesta să le 
resimtă şi el. 

Şi Hogarth vorbeşte în Analiza frumosului despre expresia umană care poate fi 
clasificată în aşa fel încât oricărui sentiment să-i corespundă câteva coordonate vizuale 
reductibile la schemă. Hogarth dă o explicaţie mecanicistă pentru legătura dintre 
expresia chipului personajului şi caracterul său; el consideră că în fizionomie se înscriu 
anumite linii care s-au format datorită repetării unei anumite stări de spririt. Caracterul 
unui om violent de exemplu, lasă urme asupra chipului său, urme care pot fi folosite de 
pictor; singura excepție de la această concordanță între expresie şi caracter ar apărea, 
după părerea lui Hogarth, în cazul ipocritului, iar aici gravorul englez recomandă 
reprezentarea personajului într-o acţiune din care să reiasă adevăratul său caracter. 

În orice caz, este foarte clar că în imagine avem acces la gândurile personajelor 
prin modul în care ele sunt oglindite pe chipul lor. Caracterul şi psihologia sunt 
exprimate cu ajutorul expresiei, gesturilor, mişcărilor şi atitudinilor lor şi deşi 
organizarea acestor semne vizuale este profund diferită de cea literară, ea are nişte 

reguli destul de precise. De asemenea, trebuie remarcat că în modelul lui Genette 
personaj-ul nu joacă nici un rol, iar pentru naraţiunea vizuală, care foloseşte mijloace 
mai Simple decât cele literare, acest concept trebuie recuperat. Aşa încât, în locul 
termenului de focalizare din roman, pentru imagine, noi vom analiza modul în care 
fizionomia şi expresia chipului definesc caracterul personajului. 


10. Vocea narativă 


Cea de-a treia categorie ce defineşte discursul narativ verbal în modelul teoretic al 
lui Genette este vocea. Aici devine relevant raportul dintre autor, narator şi discursul 
său, dificil de făcut în imagine. Din cei trei parametri care definesc vocea discursului 
narativ, timpul naraţiunii, persoana şi nivelele narative, numai unul poate fi cu 
adevărat aplicat imaginii. 

În cadrul timpului narativ, Genette analizează raportul dintre momentul în care 
se face povestirea şi momentul în care are loc evenimentul, aici apărând patru tipuri de 
povestiri: ulterioară ( cea mai frecventă, se povesteşte o acţiune care s-a întâmplat), 
anterioară (naraţiunea predictivă, de tipul Apocalipsei), simultană (acţiunea este 
povestită pe măsură ce are loc) şi intercalată ( actul povestirii are loc între momentele 
acțiunii). După cum se poate cu uşurinţă observa, timpul imaginii este simultan, iar 
singura excepţie apare în banda desenată, unde există posibilitatea reprezentării vizuale 
a povestirii intercalate (fig.49). 

Jocurile pe care narațiunea verbală le face variind persoana discursului sunt şi 
ele nerelevante pentru imagine. În text există patru posibilități: a) un narator care spune 
povestea, fără a face parte din ea; b) o naraţiune în care naratorul este şi eroul, c) 
naratorul poate expune o serie de acțiuni din care este în general absent sau d) 
narațiunea unde un narator secundar povesteşte propria istorie. Aceste forme nu se 
regăsesc în imagine, cu excepția, din nou, a benzii desenate. Numai aici este posibilă 
varierea raportului narator-erou, iar acest lucru se poate întâmpla datorită suportului 
verbului. În tablou sau gravură, discursul la persoana I este imposibil de făcut. 

De aceea, în cazul în care se transpune în vizual un text scris la persoana I, acest 
lucru se poate face numai prin modificarea persoanei. 

Alain Marie Bassy discută într-un foarte interesant studiu problema transpunerii 
de la persoana I la a III a în scopul ilustrării; exemplul ales este La Nouvelle Heloise de 
Jean-Jacques Rousseau. Scriitorul participă la realizarea variantei vizuale a textului său, 
selectând douăsprezece pasaje şi sugerând ilustratorului ce să figureze. Din indicaţiile 
lui Rousseau se observă că, în trecerea de la text la imagine, etapa intermediară este cea 
dramatică: pentru a uşura munca ilustratorului, romancierul îşi transformă propriul text, 
scris la persoana I, într-un text la persoana a III-a. 

Conceptul de persoană este strâns legat şi de modul narativ, de focalizare şi 
distanţă deci. Narațiunea la persoana I diferă de cea la persoana a III-a, iar naratorul- 
martor sau erou diferă de naratorul omniscient prin distanța la care ne plasează faţă de 
text. În imagine nu poate fi vorba despre o persoană care spune, ci numai de o persoană 
care arată rămânând în afara a ceea ce arată, iar acest lucru are un anumit efect asupra 
privitorului, strâns înrudit cu cel al teatrului. Este clar că discursul narativ literar are 
două opţiuni, între o subiectivitate asumată în diverse grade (martor sau erou al acţiunii 
în discursul la persoana I) şi o obiectivitate presupusă (naratorul mai mult sau mai putin 
omniscient de persoana a III-a). Însă jocurile posibile dintre autor, narator şi personaj 
din textul literar îşi găsesc rareori corespondent în imagine. Unul dintre exemplele 
posibile este mult-comentatul tablou al lui Velasquez, Las Meniñas. Aici pictorul 

modifică structura obişnuită a naraţiunii vizuale, în care „naratorul“ se găseşte în afara 
imaginii, introducându-se în spaţiul fictiv al tabloului în chiar procesul de a picta. 

Vocea verbală care însoţeşte majoritatea imaginilor, tablouri, ilustraţii sau serii 
narative este una impersonală. Am putea considera titlurile tablourilor sau versetele 
biblice (tituli) înscrise în frescele sau mozaicurile medievale drept o marcă a persoanei 
care articulează narațiunea, dar ele au de cele mai multe ori o funcție explicativă şi dau 
anumite informaţii fără de care imaginea ar fi interpretată diferit. Până la sfârşitul 
secolului al XIX-lea, titlurile tablourilor plasau reprezentarea într-un context cultural, 
dar, odată cu desprinderea de subiectele literare, vocea pictorului din titlu începe să 
refuze orice comentariu; astfel, în loc să ofere o cheie de lectură, titlurile dau un fel de 
traducere în limbaj verbal a ceea ce se vede în imagine. În ilustrație, sub imagine poate 
apărea o voce impersonală, care citează un fragment din text, pentru a facilita 
interpretarea. Putem însă cu adevărat vorbi despre o voce a naratorului în gravurile lui 
Hogarth, pentru că aici imaginea este însoțită de cuvinte, care dau nume personajelor şi 
completează faptele ce nu puteau fi exprimate vizual. În cazul benzii desenate, 
persoana este la fel de relevantă ca în cazul unui text literar, dar, din nou, acest fapt este 
explicabil prin natura duală a acestui tip de artă; aici pot apărea modificări de persoană, 
iar desenatorul poate varia vocea naratorului, dar totuşi, în majoritatea cazurilor, şi aici 
este preferat un discurs la persoana a III-a. 

Cel de-al treilea parametru ce defineşte categoria de voce este nivelul narativ. 
Narațiunea verbală utilizează multe tehnici ce presupun schimbarea nivelelor narative, 
adică introducerea unei paranteze de tipul visului, a povestii reluate de alt personaj, sau 
a manuscrisului găsit. Ne vom opri asupra discursului metadiegetic, caracterizat prin 
mai multe nivele narative, deoarece poate fi regăsit în imagine. Discursul metadiegetic 
poate fi de mai multe tipuri: discursul explicativ, (de tipul “iată de ce“, asumat de un 
personaj ce intervine în discursul principal); tematic, o microtemă ce reia, amplifică sau 
schimbă semnificația întregului (mise en abîme, contrast); paranteza care distrage 
atenţia, introducând în discursul principal un element aparent fără legătură. 

Despre discursul explicativ se poate vorbi în ilustrație şi în tabloul literar pentru 
că aici pictorul poate considera necesară dublarea imaginii cu cuvinte. Acest amestec de 
nivele devine interesant mai ales când textul spune altceva decât imaginea, fie 
completând-o, fie negând-o; ne vom opri asupra acestor amănunte în capitolul următor. 
Într-un fel, chiar ilustratia poate fi interpretată drept un discurs explicativ, în cazul în 
care ea a fost concepută a completa textul. Acesta este cazul ilustraţiilor lui Tenniel la 
Alice în Tara Minunilor, pe care Lewis Carroll le supraveghea cu atenție, deoarece le 
concepea ca parte a cărţii. În naraţiunea vizuală medievală, mai ales când subiectele 
frescelor aveau la bază hagiografia mai putin cunoscută de privitori, tituli erau esentiali 
înţelegerii; acesta este cazul frescelor lui Giotto din Assisi, unde unele imagini devin 
lzibile numai datorită legendei. 

Un exemplu în care se pot deosebi mai multe nivele narative este un tablou 
înfățişându-l pe Sfântul Francisc : imaginea conține portretul sfântului în centru, iar în 
jurul ei, o serie de mici nuclee ce povestesc momentele esenţiale ale vieţii lui. Aceste 
mici nuclee narative care argumentează de ce este venerat sfântul, sunt atributele lui şi, 
în acelaşi timp, au un rol explicativ; putem deosebi în acest tip de imagine, care nu este 
singular, două voci, una narativă, şi una retorică. În spatele poveştii se ascunde 
argumentul, iar persoana care o „spune“ încearcă să convingă de un fapt. Cele două 
nivele narative, încărcate de valori diferite se potenteazä reciproc: centrul, static şi 
hieratic, este susținut spațial şi simbolic de micile evenimente. O concepţie vizuală 
similară poate fi găsită în banda desenată, când pagina este structurată vizual pe două 
nivele suprapuse (fig 39). 

Microtema poate fi întâlnită în imagine sub forma unor simboluri ascunse în 
spaţiul tabloului; spre exemplu, cunoscutul tablou al lui Holbein, Ambasadorii (fig.8), în 
care reprezentarea în raccourci, la baza tabloului, a craniului schimbă întreaga 
semnificaţie a ansamblului; aici, cele două discursuri, cărora le corespund două voci, se 
neagă unul pe altul. 

Discursul cu funcţie de distragere apare în imagine atunci când un pictor ce 
„ilustrează“ un subiect cunoscut introduce personaje sau elemente care nu au legătură cu 
subiectul. În tablourile manieriste de exemplu, horror vacui îi făcea pe pictori să adauge 
cât mai multe elemente, cu rol mai ales decorativ. 

Foarte interesantă pentru studiul imaginii este metalepsa, o figură ce se referă la 
amestecul nivelelor narative. Exemplul ales de Genette pentru explicarea acestei figuri 
este dialogul naratorului cu cititorului. Semnificaţia acestor jocuri este de a pune sub 
semnul întrebării limita dintre realitate şi universul ficțional. Frontiera care se găseşte 
între ficţiune şi realitate se clatină atunci când naratorul cere cititorului să intervină în 
text (L.Sterne-Tristram Shandy) sau să participe la scrierea romanului (Italo Calvino, 
Dacă, într-o noapte de iarnă, un călător...). 

Cum poate, la rândul ei, imaginea să clatine graniţa dintre lumea privitorului şi 
lumea imaginii? Făcând ceea ce face şi textul literar, atunci când utilizează aceste jocuri 
metadiegetice. Când naratorul pretinde că nu cunoaşte urmarea textului (Cervantes-Don 
Quijote, Diderot-Jacques Fatalistul, John Fowles-lubita locotenentului francez), atunci 
el se coboară la nivelul cititorului, care capătă aceeaşi putere creatoare ca autorul. 
Codurile scriiturii îi sunt oferite cititorului, care îşi dă brusc seama că citeşte un roman, 
dar şi că, dacă doreşte, îi stă în putere să îl modifice sau să îl continue. Această figură 
apare frecvent în benzile desenate ale lui Fred, desenator belgian. În albumele sale 
intitulate Philemon, există vignete care se rotesc, personaje care cad dintr-o vignetă în 
alta, dând iluzia cititorului că sub hârtia desenată se ascunde un spaţiu secund (fig.39, 
50 şi 51). În acelaşi timp însă, aceste tehnici au darul de a nimici iluzia referentialä, 
pentru că, brusc, privirea nu se mai pierde în spațiul reprezentat, iar cititorul îşi 
aminteşte că are în față o foaie de hârtie desenată care se poate citi în multe feluri. 

Ar fi interesant de discutat şi modul în care imaginea reuşeşte să traducă acele 
raporturi care par improprii vizualului, cum ar fi raportul între vis şi realitate, între 
trecut şi prezent, între două momente distincte şi totuşi simultane ale aceleiaşi istorii, 
sau între registrul fizic şi metafizic. Analizând narațiunea lui Giotto din Assisi, Damisch 
consideră că aici pictorul reuşeşte să traducă în imagine o serie de raporturi logice, de 
tipul celor enumerate mai sus utilizând elemente strict vizuale. În capitolul intitulat La 
drame giottesque et ses acteurs, referindu-se la problema aparițiilor miraculoase sau 
onirice, Damisch găseşte că există două modalităţi fundamentale de reprezentare a ceea 
ce noi am numi nivele narative: 

a) împărțirea suprafeţei în două zone distincte, fie în sens vertical, fie în sens 
orizontal (frescele intitulate Apariția carului de foc şi Viziunea tronurilor celeste) unde 
opoziţia între lumea divină şi cea umană este întărită prin divergenta liniilor de fugă de 
la un registru la altul. 

b) legătura făcută între între două zone sau registre prin reţeaua de atitudini, 
gesturi, priviri ale personajelor; în Moartea cavalerului Celano se figurează un personaj 
care simbolizează granița dintre două momente sau două planuri ale naraţiunii, având 
funcția de element de coordonare. Sfântul Francisc pe carul de foc apare fără 
intermediar discipolilor săi, ale căror mîini şi priviri se îndreaptă spre cer, dar un 
călugăr se apleacă în acelaşi timp spre companionii săi adormiti, pentru a le semnala 
miracolul. În schimb, în Visul lui Innocent al III-lea, Giotto se mulţumeşte cu simpla 
alăturare în limitele aceleiaşi imagini a două zone de reprezentare distinctă, ediculul în 

care e reprezentat pontiful dormind şi biserica susținută de sfânt. Acest tip de legătură 
va fi figurată de pictorii din secolele al XVI lea şi al XVII lea printr-un nor sau o ceață 
uşoară care le va permite să înscrie într-un cadru spațial unitar figuri ce ţin de registre 
diferite şi complementare, visul şi realitatea, pămîntul şi cerul. 

Decupajul pe care îl face Giotto spațiului, reprezentarea sa, este o punere în scenă 
şi de altfel, Damisch o analizează în termeni dramatici vorbind despre “mimici“ sau 
“direcția privirii personajelor“. Astfel, naraţiunea vizuală din Assisi introduce 
gestualitatea în arta picturală a Occidentului, adăugând şi un indiciu de corporalitate, 
lucru care a fost considerat drept elementul cel mai novator. Important pentru această 
analiză este că imaginea găseşte mijloace particulare pentru a denota raporturi care la 
prima vedere ar fi părut proprii doar limbajului verbal. 

După toate aparențele, o parte din conceptele lui Genette pot fi adaptate prin 
extindere de sens la analiza imaginii narative. Am încercat o analiză paralelă, amintind 
pe scurt şi partial definițiile lui Genette alături de posibila transformare a acestor 
concepte pentru imaginea narativă. Vom încerca în cele ce urmează să aplicăm acest 
model la câteva tipuri de imagini narative. Din cauză că pornim de la ideea că 
narațiunea vizuală este strâns legată de cea literară, am selectat exemplele mai ales în 
funcţie de această relație text-imagine. Fiecare dintre cele patru exemple alese de noi se 
raportează diferit la text şi utilizează mai mult sau mai puţin alte metode pentru a 
denota narativitatea. Imaginea unică exprimă cu dificultate naraţiunea, iar povestea pe 
care tabloul o sugerează poate fi înțeleasă numai dacă privitorul o cunoaşte; există şi 
elemente pur vizuale care pot da iluzia desfăşurării unui proces, dar de multe ori, 
elementul cel mai important este relaţia cu textul. Ilustratia, care completează doar 
povestea, apărând lîngă ea, renunţă de multe ori la a mai reprezenta narativitatea. Seria 
narativă şi banda desenată sunt imaginile care pot fi cu cea mai mare uşurinţă 
considerate narative. În cazul secventei de imagini, am ales ca exemplu gravurile lui 
Hogarth, care vor fi studiate împreună cu teoria sa din Analiza frumosului şi cu 
romanele lui Fielding. În ultimul capitol, ne vom opri asupra a două tipuri de bandă 
desenată, una pur narativă, iar cealaltă care mizează mai ales pe latura plastică, 
încercând să extragem principiile care definesc acest tip de narațiune; tot aici, vom face 
şi unele referiri la tehnici cinematografice folosite în banda desenată. 

Pe scurt, modelul în funcţie de care vom analiza aceste exemple este următorul: 
timpul, ordinea şi durata (definită în funcţie de cele patru ritmuri ale sale—pauza, 
scena, sumarul, elipsa), modul (punctul de observaţie şi fizionomia), şi vocea (persoana 
si nivelele narative). Numai o parte din aceste concepte vor fi funcționale în toate 
cazurile; în tabloul literar, poveste vizuală minimală, multe nu vor fi relevante, dar în 
cazul benzii desenate, în schimb, ele pot fi regăsite cu aceeaşi importanță ca într-un text 
literar. În capitolele următoare drumul va fi diferit: dacă până acum am urmărit 
narațiunea vizuală din perspectiva unui model literar, în cele ce urmează vom urmări 
modul în care limbajul vizual inventează propriile sale reguli de exprimare a narațiunii. 
Cele patru categorii de exemple, tabloul literar, secvenţa de imagini, ilustratia şi banda 
desenată vor defini modalităţile prin care imaginea poate, cu ajutorul textului de multe 
ori, dar şi prin mijloace pur vizuale, să spună o poveste. 

Capitolul III 


TABLOUL LITERAR 


Aşa cum am încercat să subliniem în capitolul precedent, imaginea fixă unică are 
puţine mijloace pentru a spune o poveste. Există totuşi o serie de elemente vizuale şi 
non-vizuale care permit aşezarea tabloului literar în seria artelor narative. Vom încerca 
să vedem care sunt metodele prin care el poate sugera o poveste, subliniind faptul că 
narativitatea acestui tip de imagine ţine în primul rând de interpretare. Dacă privitorul 
cunoaşte povestea la care face aluzie titlul şi este dispus să facă o lectură metonimică, 
acceptând iluzia continuității care îi este sugerată, atunci se poate realiza o lectură în 
cheie narativă. Se pare însă că o astfel de lectură se poate realiza şi în condiții mai 
precare, privitorii fiind capabili să construiască o poveste pornind de la numai câteva 
elemente; exemplul muzeului de fotografii, sau experimentului lui Kulechov o 
dovedesc. Pornim de la ideea că elementul minimal al unei poveşti vizuale este 
figurarea unui personaj în acțiune, iar trecerea de la acțiune la narațiune se face la 
nivelul receptării şi interpretării cu ajutorul câtorva trucuri vizuale care sugerează 
procesul şi devenirea. Imaginea poate fi interpretată în cheie narativă numai în măsura 
în care privitorul acceptă să umple zonele de indeterminare ale tabloului, completând 
ceea ce vede cu ceea ce el cunoaşte. Dacă privitorul face o lectură empatică, prelungind 
fie mişcarea, fie starea de spirit a personajului din tablou, atunci imaginea unică poate 
spune o poveste. 

Aşadar, un tablou poate fi citit în cheie narativă atunci când subiectul său este 
preluat dintr-o poveste literară, mitologică, sacră, istorică, pe care privitorul o 
recunoaşte după titlu (metodă non-vizuală) sau când reprezintă o ființă în acţiune 
(metodă vizuală). Vom încerca, pornind de la aceste două criterii definitorii, să analizăm 
patru tipuri de tablouri cu grade de narativitate diferite : 

1. tabloul care reprezintă o acțiune sau mai multe şi face referire la o poveste 
cunoscută, 

2. tabloul care nu reprezintă o acţiune, dar face referire la o poveste, 

3. tabloul care reprezintă o acțiune sau mai multe, dar nu face referire la o poveste, 

4. tabloul care nu reprezintă o acţiune, şi nici nu face aluzie la o poveste preexistentă. 


1. Imaginea care reprezintă o acțiune făcând referire şi la o poveste 


Tabloul care reprezintă o acțiune sau mai multe referirindu-se la o poveste 
cunoscută este, fireşte, imaginea narativă prin definiţie; aici intră numeroasa famile a 
tablourilor de istorie, sau al frescelor cu subiect extras din Biblie sau mitologie. Dacă 
imaginea conține mai multe nuclee, atunci narativitatea ei se accentuează, pentru că 

juxtapunerea scenelor presupune o prelungire a timpului interpretării vizuale, fapt care 
denotă succesiunea temporală. Un astfel de caz apare în tablourile lui Breughel cel 
Bătrân sau Bosch. Însă, chiar când reprezintă o singură acţiune, prin referirea la o 
poveste (alegoriile mitologice renascentiste, imaginile cu subiecte literare, biblice etc), 
imaginea unică are suficiente mijloace pentru a “povesti. 

În discutarea tablourilor care fac aluzie la un text şi reprezintă o acţiune, trebuie 
luate în consideraţie cele două laturi prin care se exprimă narativitatea: legătura cu 
textul, care poate exista pe diverse paliere de semnificaţie şi modalitățile vizuale de 
exprimare a dinamismului. Există două tipuri de elemente prin care un astfel de tablou 
poate fi recunoscut drept parte din poveste: elemente de ordin vizual şi de ordin 
lingvistic. 

În tablourile care se inspiră dintr-un text există o dublă iconicitate care face ca 
imaginea să fie interpretabilă atât prin raportare la un referent general cunoscut (om, 
copac, pisică etc), cât şi prin raportare la un referent literar (personaje, situații etc). 
Transformările specifice acestui iconism literar sunt rezultatul unui filtru al artistului, 
care alege din text elementele care i se par relevante pentru a face legătura dintre 
imagine şi text. De multe ori, artistul preferă să acorde importanță proprietăților care 
exprimă latura originală a stilului său, iar realitatea şi textul devin doar pretexte pentru 
reprezentarea plastică. Latura de ilustrație nu primează în tablou, iar când alege un 
subiect literar pentru a-l transpune în imagine, pictorul rareori caută să traducă subiectul 
în alt limbaj. Aceasta poate fi sarcina ilustratorului, şi semnele iconice dublu referentiale 
se vor regăsi în analiza acestui tip de imagine, care are rolul de a completa textul. 

La nivel lingvistic, relaţia tabloului cu titlul este cea care determină interpretarea 
în cheie narativă. Titlul tabloului, aşa cum există el acum, apare în Renaştere, odată cu 
desprinderea imaginii de perete şi de subiectele canonice. În frescele medievale se 
inserau aşa-numitele tituli, fragmente din textul sacru, care aveau mai ales o funcţie 
didactică şi mnemotehnică. Trebuie însă observat faptul că, atât în Renastere, cât şi în 
Evul Mediu se considera că subiectele picturilor erau dinainte cunoscute de privitor, şi 
atunci titlul putea lipsi. Cu timpul, eticheta care însoțea imaginea a început să aibă 
valoare de legendă, făcând aluzie la un element non-vizual care clarifică sensul 
tabloului. Din secolul al XIX-lea, odată cu desprinderea imaginii de literatură, titlul nu 
mai identifică un subiect, ci denumeşte chiar pânza, iar pictura nu mai reprezintă o 
poveste cunoscută şi nici nu mai copiază natura. Eticheta face aluzie la natura plastică a 
operei de artă, punând de multe ori în centru auto-referentialitatea tabloului; Ceci 
n'est'pas une pipe de Magritte, sau numeroasele tablouri numite Fără titlu sau 
Compoziţie nr..., refuză să utilizeze codul verbal pentru a adăuga ceva la ceea ce se 
vede. 

O foarte interesantă sistematizare a relației dintre titlu şi tablou face Bernard 
Bosredon şi observă că titlul este profund asociat picturii la care se referă, funcționând 
ca o etichetă, în proximitatea referentului său. Chiar dacă există cazuri în care titlul este 
dat de negustor, client, sau de cel care face expoziţia, titlul tabloului ajunge să 
funcționeze ca un nume propriu. Analizând modul în care semnificaţia titlului se 
intersectează cu semnificația exprimată în limbaj vizual, Bosredon sistematizează mai 
multe tipuri de titluri: termeni generici care desemnează categorii (Marină, Natură 
moartă, Nud, Portret), cele care servesc drept legendă, desemnând un referent 
extrapictural care a făcut posibilă reprezentarea picturală; obiectul, tema sau subiectul 
picturii preexistă imaginii şi funcţionează independent de acesta (Cina cea de taină, 
Bunavestire, Fuga în Egipt). Există, de asemenea, titluri ideale care exprimă o trăsătură 
non accesibilă vederii (Jour Delicieux) şi titluri vizuale, care raportează reprezentarea 
la o categorie de obiecte sau un element anume din clasa definită de categorie (Café, La 

terrasse). Există titluri transparente, ca Natură moartă cu vioară de Braque, şi opace 
(Stropiat de Magritte) sau titluri care intrigă (Persistenta memoriei de Dali). 

Observând că titlul poate fi construit fie de la referentul extrapictural, fie de la cel 

pictural, Bosredon consideră că o situaţie particulară prezintă nume de tipul Abandon 
(Delvaux), Harmonie a huy (Rousseau) sau L’attente (Delvaux), pentru că nu 
desemnează un referent-obiect, ci o stare, o proprietate non-vizibilă care sunt atribuite 
obiectelor reprezentate. Această observaţie poate fi în mod particular utilă aici, pentru 
că explică în ce mod se poate, cu ajutorul unui titlu sugestiv, obține un simulacru de 
narativitate; 

Titlurile au şi capacitatea de a exprima ideea de devenire, pe care o împrumută 
imaginii fixe, şi discutând despre Două femei alergând pe plajă de Picasso, Bosredon 
observă că momentul surprins de imagine este prelungit indefinit de verb, care exprimă 
un proces în curs. Când se utilizează participiul trecut Arbore culcat (Soutine), Terre 
labourée (Miro), verbul are capacitatea de a exprima în acelaşi timp rezultatul 
procesului şi procesul. Există în opinia autorului patru tipuri de structuri lingvistice care 
sugerează devenirea : nominalizarea exprimă un proces în curs, din care un moment 
suspendat este selectat de imagine (Încoronarea Fecioarei, Fra Angelico); o formă 
impersonală a verbului care, în română, ar fi preluată de gerunziu, (Nud coborând 
scara, Duchamp); pronumele relativ exprimă o durată nedeterminată (Femeia care 
plânge, Picasso); indicativul prezent are capacitatea de a sugera un prezent etern. 
(Micuța se amuză, Gaugin). 

Imaginea narativă oscilează între titluri care sugerează fie evenimente şi procese, 
fie stări de spirit; titlurile care se referă la procese se pot opri asupra unui moment 
specific al devenirii sau a unui moment nedeterminat al duratei lor (David finând capul 
lui Goliat de Carravaggio sau Două femei alergând pe plajă de Picasso). Vom urmări în 
relaţia dintre text şi imagine modul prin care pictorul se referă la poveste la aceste două 
nivele: asemănarea dintre tablou şi poveste aşa cum apare ea din proprietăţile 
semnului iconic şi rolul mediator al titlului. 

În tablourile care se referă la un text, primul element asupra căruia trebuie să ne 
oprim este principiul selecției: pictorul alege un moment, pe care îl consideră a fi 
capabil să reprezinte întregul fie la nivelul acţiunii, fie la nivel psihologic. Atunci când 
se reduce istoria la o singură imagine, se realizează o reprezentare metonimică care 
poate pune probleme interpretării. Teoria privitoare la punctum temporis predică 
alegerea celui mai relevant moment, dar relevanta are la bază o selecție făcută în funcție 
de interpretarea pe care o face pictorului narațiunii literare. 

Un foarte bun exemplu de imagine care face aluzie la o poveste şi reprezintă o 
acțiune este Moartea lui Sardanapal de Delacroix (fig.1) Subiectul tabloului are o dublă 
origine, prima provenind din istoria Persiei, aşa cum apare la Diodor Siculus, iar cea de- 
a doua dintr-o tragedie a lui Byron, Sardanapal. Este interesant că faptul istoric este 
filtrat de mai multe ori, întâi de Diodor Siculus, apoi de Byron şi în final, de tabloul lui 
Delacroix, care selectează elemente din ambele surse. Diodor povesteşte că Sardanapal 
„I-a depăşit pe toți înaintaşii săi prin efeminare, lux şi laşitate. Nu îşi părăsea niciodată 
palatul, şi îşi petrecea tot timpul în compania femeilor, îmbrăcat şi pictat ca şi ele şi 
ocupându-se, ca şi ele, de tors. Întreaga lui fericire şi glorie o reprezenta stăpânirea unei 
averi fabuloase, banchetele şi dezmätul şi dedarea la cele mai infame plăceri“. De 
numele lui Sardanapal rămân legate cuvintele ,Mâncati, iubiți şi beti, nu face restul/ un 
sfant” pe care, în Grecia, IX, Mitford i le atribuie, afirmând că ar fi fost scrise pe un 
monument al regelui. Pentru a disocia între elementele preluate de Delacroix din cele 
două surse ale sale, trebuie făcută întâi distincția dintre povestea lui Diodor Siculus şi 
Byron. 

Poetul englez interpretează legenda transformând-o conform cu propriul său 
sistem de valori; astfel, personajul tragediei Sardanapal apare ca un monarh cultivat şi 
iubitor de frumos, care pune poezia deasupra armelor, construirea de oraşe deasupra 
războiului şi vinul sau banchetele deasupra intrigilor de curte. El este, ca orice mare 
erou, înfrânt prin trădarea supuşilor, pe care, dintr-o mare mărinimie, îi iartă. Personajul 
lui Byron este ca şi cel al lui Diodor Siculus, un mare iubitor de petrecere şi de femei, 
însă motivaţia acestui mod de viaţă nu este lenea, ci idealul estetic şi sentimentul 
silenic: „Eu încerc /Să-mi fac supușii să nu-şi simtă grea/ Această viață, şi să moară-n 
pace./ Pe toţi, de la ce mie îmi îngădui,/ Eu nu-i opresc-doar oameni suntem toți.“ 

Vocea lui Diodor Siculus apare în piesa lui Byron la personajul Salemen, 
cumnatul lui Sardanapal, al cărui rol este acela de a susține puterea regală; în primele 
versuri ale piesei, Salemen deplânge slăbiciunea regală şi gustul lui Sardanapal pentru 
femei, vin, muzică, parfumuri şi giuvaeruri în dauna gloriei. Întreaga piesă va fi din 
acest punct de vedere o discuţie privitoare la raportul dintre gloria armelor şi plăcerea 
estetică; iar vocea lui Sardanapal se va ridica împotriva gloriei deşarte aduse de puterea 
armelor, regele preferându-i fericirea produsă de petrecere şi poezie. Byron este un bun 
cititor de tragedie greacă şi a păstrat întocmai sentimentul tragic al existenţei umane, 
supusă limitei. Sardanapal pare să fi trăit şi el experiența regelui Midas, care, 
prinzându-l în pădure pe Silen, fnsotitorul lui Dionisos, l-a întrebat în ce constă binele 
suprem pentru om; răspunsul lui Silen este că cel mai bine pentru om ar fi să nu se 
nască, iar binele imediat următor să moară curând. De altfel, latura dionisiacă joacă un 
rol central în piesa lui Byron, iar Delacroix preia această influenţă în tabloul său. 

La nivel formal, Byron, care a încercat să scrie o tragedie în spirit grec, 
respectând regula celor trei unități, schimbă intriga lui Diodor pentru a putea include 
totul în desfăşurarea unei singure zile. De aceea, afirmă Byron în prefaţă, „răscoala 
izbucneşte aici într-o singură zi, ca urmare a unei conspirații, şi nu ca rezultat al unui 
lung război atestat de istorie“; totuşi, centrul tragediei nu cade pe moartea lui 
Sardanapal, care, în viziunea poetului englez, nu se petrece în fastul care apare la 
Delacroix sau Diodor. Regele se sinucide într-un rug ce nu cuprinde decât propriul său 
tron şi pe cea mai iubită dintre sclave, Myrrha, care alege să-l însoţească. Delacroix, în 
schimb, rămâne mult mai aproape de povestea lui Diodor Siculus, prezentând moartea 
lui Sardanapal ca un ultim banchet, la care acesta asistă, cu satisfacţie estetică şi 
senzuală în acelaşi timp. 

Timpul imaginii lui Delacroix conţine două referinţe: una dată de titlu, moartea 
lui Sardanapal şi cealaltă dată de imagine, care expune uciderea concubinelor. 
Nominalizarea din formularea titlului trimite la durata indefinită a unui proces, din care 
pictorul selectează momentul cel mai relevant. Se poate observa că Delacroix aplică 
foarte bine teoria punctum temporis, pentru că scena aleasă de el este un moment de 
criză capabil a sugera întreaga poveste a lui Sardanapal. Cele două ancore temporale, 
cea verbală şi cea vizuală, trimit la două momente diferite: momentul din titlul, moartea 
lui Sardanapal, nu poate fi descris ca un eveniment, ci ca un proces, care însă nu este cu 
adevărat susținut de imagine, ea reprezentând doar începutul acestui proces, distrugerea 
tuturor bunurilor dragi regelui. Titlul este în acelaşi timp ideal, pentru că face aluzie la 
ceva ce nu se vede în tablou şi o legendă, pentru că face aluzie la o poveste preexistentă; 
din punct de vedere temporal, are o valoare predictivă pentru că sugerează devenirea 
unui proces care nu este fnfätisat decât într-o fază incipientă. Non-corespondenta 
timpului imaginii cu timpul cuvântului are darul de a completa imaginea, sugerând 
durata, iar privitorul, dacă ştie povestea, poate să şi-o reprezinte mental în întregime. 

Şi la nivel vizual Delacroix sugerează devenirea unui proces, articulând scena în 
mai multe mici nuclee narative, antrenând astfel privirea receptorului într-un traseu 

sinuos. În acest mod, Delacroix reprezintă o istorie, deşi figurează numai un moment al 
ei. Pictorul alege un timp narativ echivalent unei scene, prin accentuarea laturii 
dramatice a poveștii. În centrul tabloului se găseşte regele, întins într-o ipostază 
contemplativä, asistând la spectacolul uciderii femeilor. Înfrânt în bătălie, Sardanapal se 
retrage în palatul său, şi se pregăteşte de moarte asistând la un ultim spectacol, care 
sintetizează întreaga sa viaţă; toate elementele care i-au adus bucurie în timpul vieții îl 
premerg în moarte, iar metonimia temporală care se află la baza acestei scene pune în 
relaţie viaţa şi moartea prin figurarea momentului intermediar. 

Modul de realizare a compozitei plastice contribuie la narativitatea imaginii. 
Tabloul este conceput pe mai multe planuri, fiecare dintre ele axate în funcție de o stare 
de spirit. În prim plan, în dreapta privitorului se găseşte scena cea mai dinamică a 
tabloului: un sclav este tocmai pe punctul de a înjunghia o femeie aflată într-o poziție 
gratioasä, senzuală şi cumva neverosimilă, într-un dezechilibru grațios, care are darul de 
a sugera mişcarea. Această mică unitate a tabloului este ea însăşi narativă, pentru că 
prezintă o acţiune tulburătoare în plină desfăşurare, iar dramatismul se accentuează prin 
expresia contradictorie a chipului femeii aflate pe punctul de a fi ucisă; i s-a reproşat 
chiar lui Delacroix că expresia ei sugerează mai curând plăcerea decât de frica. În 
stânga se află un alt element şocant şi dinamic, calul preferat al regelui, adus pentru a fi 
ucis, laolaltă cu celelalte posesiuni care nu pot intra în mâna duşmanului. Însă elementul 
care contribuie cel mai mult la dramatismul imaginii este imaginea regelui, reprezentat 
în partea de sus a tabloului, în penumbră, culcat, privind cu calm şi satisfacție scena de 
sub ochii lui. Imaginea statică şi echilibrată a regelui, aflată simetric cu cea a 
privitorului, contrastează puternic cu restul acțiunilor, reprezentate dinamic. 

Orientarea, poziția şi dimensiunea personajelor plasează privitorul într-un punct 
de observaţie care îi permite accesul la foarte multe amănunte. Aglomerarea 
personajelor şi decorului, pozițiile contorsionate şi dezechilibrate dau impresia unei 
scene care tocmai se petrece, fapt care stă la baza narativităţii tabloului. Şi la nivel 
cromatic, impresia de dinamism şi dezechilibru se susține. Centrele de lumină ale 
tabloului marchează imaginile unui triunghi semnificativ: una dintre femei, ucisă deja, 
este aşezată pe pat, lângă rege, iar alte două urmează a fi ucise. Privirea oscilează asupra 
acestor trei centre de lumină ale tabloului care sunt şi nuclee narative şi recuperează, cu 
ajutorul fizionomiei lor întreaga desfăşurare a spectacolului. Aici, Delacroix foloseşte o 
tehnică asemănătoare cu cea a lui Poussin din Mana, unde se reprezintă pe chipul 
fiecărui personaj o altă stare de spirit. De altfel, fiecare dintre personajele din tabloul lui 
Delacroix este înzestrat cu o fizionomie capabilă a spune singură o poveste. 

Întregul tablou este orientat cromatic pe diagonală, centrele luminoase legând 
chipul regelui de corpul contorsionat al femeii prin intermediul axei roşii alcătuite de 
culoarea patului. Poziţia regelui, orizontală, denotând ideea de echilibru şi confort, vine 
în puternic contrast cu poziţia dezechilibrată a femeii din dreapta privitorului şi cu capul 
calului din dreapta. În plus, Delacroix construieşte întreg tabloul într-o compoziție 
piramidală, dar axa piramidei nu este verticală, ci diagonală; de asemenea, diagonalele 
cromatice au o orientare diferită faţă de cele date de forme, deoarece fiecare corp este 
înclinat într-o altă direcție. Această asociere de dezechilibre vizuale este cea care 
sugerează haosul premergător morţii. Cromatic, combinaţia de roşu şi auriu (carnatia 
femeilor) pe fond întunecat poate simboliza culoarea focului. Hugo, care admira mult 
acest tablou, deplângea lipsa rugului, însă nu observa că el este sugerat prin compoziția 
cromatică. În concluzie, cu excepţia portretului regelui, toate elementele tabloului 
sugerează mişcarea şi devenirea, prin intermediul dezechilibrului. 

Există mai multe nivele narative în această imagine, în funcție de etajele spatiale 
şi de tipul de activitate a personajelor; se poate observa că există două categorii de 

figuri, inegal repartizate: dinamice (sclavi, femei, cal) şi unul static, Sardanapal. 
Dramatismul scenei pare a nu fi creat pentru noi, ci pentru stăpânul palatului, care este 
aşezat chiar în faţa privitorului, ca o replică în oglindă; atât regele, cât şi cel ce se află în 
faţa imaginii contemplă acelaşi spectacol. Nu ar fi poate exagerat să afirmăm că 
Sardanapal este destinatarul naraţiunii din tablou, acțiunile au loc pentru el, iar 
privitorul este doar un intrus. Satisfactia senzuală a chipului său, care reflectă atât 
personajul lui Diodor, cât şi pe cel al lui Byron, şi, poate, şi pe cea a privitorului, este 
cea care a dat criticilor contemporani lui Delacroix senzaţia că tabloul e indecent. 
Elementul de legătură dintre Sardanapal, aşezat deasupra întregii scene, şi privitor este 
satisfacția estetică în faţa frumuseţii morții. Delacroix accentuează latura senzuală a lui 
Sardanapal, păstrând latura estetică ce apărea la personajul byronian; elementul esențial 
selectat de Delacroix din piesa lui Byron nu se regăseşte la nivelul intrigii, ci la nivelul 
concepției despre existenţă. Calmul regelui nu se explică neapărat prin cruzime, ci prin 
credința că viața şi moartea sunt acelaşi lucru şi că singurul lucru care contează este 
frumosul şi plăcerea : „Dar/ De viaţa vor să-mi ia Şi tronul, ce-s un tron şi împărăția 
pământească?/ Träit-am şi-am iubit, şi chipul meu/ L-am înmulțit—nu-i moartea mai 
putin/ Firească decât tot ce-i pământesc.“, afirmă personajul lui Byron. 

Moartea lui Sardanapal este un tablou care utilizează majoritatea tehnicilor 
narative accesibile imaginii fixe unice: selectează un moment al istoriei care reprezintă 
o acțiune, dar care are şi valenţe dramatice; titlul tabloului susţine şi prelungeşte timpul 
reprezentării vizuale şi trimite la o poveste cunoscută; fizionomiile personajelor sunt 
diverse şi exprimă diverse faze ale unui proces; configurația spațială, piramidală, liniile 
de forță serpentine, accentele de lumină şi culoare sugerează dezechilibrul inerent 
mişcării, se multiplică nucleele narative, în aşa fel încât în lectura tabloului urmează un 
fir sinuos, simbol al timpului şi desfăşurării, care dă privitorului iluzia surprinderii unei 
clipe din desfăşurarea unei scene care tocmai are loc. Multe tablouri narative folosesc 
numai partial aceste tehnici, şi în cele ce urmează vom căuta să vedem în ce măsură 
utilizarea lor parțială poate fi suficientă pentru realizarea unei poveşti vizuale. 

Tabloul care conţine mai multe nuclee narative este destul de asemănător cu cel al 
seriei de imagini; prin reprezentarea mai multor evenimente, în care fie un personaj 
apare de mai multe ori în ipostaze diferite, fie mai multe personaje apar în situații şi 
posturi diferite, se poate sugera devenirea temporală. Privitorul trebuie doar să facă 
efortul de a descifra unitatea vizuală a subiectului reprezentat şi să caute elementele ce 
coordonează întregul. 

Există mai multe sisteme de ordonare a nucleelor ce alcătuiesc o astfel de imagine: 
cel dramatic, cum apare în Moartea lui Sardanapal, accentuează unitatea subiectului 
prin subsumarea tuturor acţiunilor uneia care le explică. În Izgonirea din Paradis, Bosch 
selectează din povestea biblică numai acele elemente strict relevante, şi anume Facerea 
femeii, Ispitirea şi Izgonirea subliniind unitatea de acțiune; de fapt, numai ultimul 
nucleu este cel care reprezintă vizual subiectul exprimat în titlu, însă semnificaţia 
acestui moment este întărită de lanţul cauzal care îl motivează. Foarte des întâlnite sunt 
şi imaginile care coordonează nucleele în funcţie de unitatea personajului. În tabloul 
hagiografic se figurează povestea unui personaj, a cărui viață este reprodusă tocmai 
pentru a explica şi argumenta sfintenia sa. Atunci când personajul central este Crist, un 
caz deosebit de frecvent, atunci se poate întîmpla ca narațiunea să aibă la bază o 
construcție concepută pe baza unei unități simbolice. Astfel, când nucleele vizuale 
narative sunt dispuse pe un fel de arbore (Axis mundi), ceea ce le leagă este semnificaţia 
lor simbolică. 

Un bun exemplu este tabloul lui Pacino di Bonaguida, Arborele vieții. Aici, raportul 
dintre narațiune şi simbol este evident: se figurează multe nuclee narative dispuse în 

funcţie de două criterii, cele care se leagă într-o serie biografică (viaţa lui Crist) şi cele 
care au la bază istoria creştină a lumii (la baza tabloului creaţia omului şi izgonirea din 
Paradis, iar în registrul superior divinitatea). În centru, imaginea lui Isus, crucificat pe 
Arborele Vieţii susține nucleele care reprezintă viața sa şi leagă partea de jos a 
tabloului, izgonirea din paradis, de cea superioară, divinitatea. Verosimilul acestui 
tablou este foarte redus, iar naraţiunea vizuală, deşi foarte bogată, cere un mare efort de 
imaginaţie din partea privitorului. Acest tip de figurare narativă cu funcție simbolică şi 
alegorică într-un singur tablou poartă influenţa conceptualizării spaţiale medievale; se 
realizează astfel contragerea într-un singur tablou a ceea ce în alte cazuri se reprezenta 
într-o întreagă biserică, iar pictorul depăşeşte dificultatea unificării bogatului fir narativ 
numai sacrificând latura verosimilă a narațiunii şi mutând accentul pe valenţele sale 
simbolice. 

Secvența de imagini este mai liberă din acest punct de vedere decât imaginea cu mai 
multe nuclee. Spre deosebire de secvenţa de imagini, care se „citeşte“ de la stânga la 
dreapta, la fel ca o carte, dispunerea nucleelor narative într-un singur tablou poate fi 
făcută în diverse maniere, care au fiecare semnificaţia sa; dar numai în formula vizuală 
scenică, de tipul celei din Moartea lui Sardanapal, se pot lega mai multe nuclee narative 
într-o reprezentare verosimilă. 

Tabloul literar care reprezintă o singură acțiune are mai puţine mijloace pentru a 
spune o poveste decât cel care conţine mai multe nuclee, dificultatea apărând aici mai 
ales în sugerarea devenirii temporale. Dar tablouri ca Hamlet şi Horatio în cimitir sau 
Moartea Ofeliei, amândouă pictate de Delacroix, recuperează latura narativă prin 
referinţa explicită pe care o fac la text. Ceea ce trebuie remarcat însă este că astfel de 
imagini cu valoare ilustrativă convertesc narativitatea în dramă; Hamlet si Horatio în 
cimitir sau Autoportret în ipostază hamletiană par o ilustrație a punerii în scenă. 

În Hamlet si Horatio în cimitir (fig. 2), Delacroix compune un tablou dramatic al 
cunoscutei scene din Hamlet, actul V, scena I. Momentul selectat din textul lui 
Shakespeare este acela al dialogului despre moarte, iar pictorul figurează toate cele 
patru personaje care apar în piesa lui Shakespeare în această scenă, deşi unul dintre ele, 
Însotitorul groparului, nu are nici o funcţionalitate plastică. În piesă, el are rolul de a da 
replica groparului, fără să capete în vreun moment importanţă reală. 

Configuraţia spaţială a tabloului este simplă, iar adâncimea se obține numai datorită 
compoziției cromatice, care luminează fundul scenei. Trei personaje apar cu faţa la 
spectator: Hamlet şi Horatio în picioare, într-o ipostază echilibrată, statică, şi groparul 
care, din groapă, ridică craniul spre ei. Centrul tabloului, este ocupat de craniu, scos în 
evidenţă atât formal, cât şi cromatic. Interesantă este cea de-a patra siluetă, aflată cu 
spatele la noi şi care ar putea fi interpretată drept fnsotitorul groparului, după piesă; 
această siluetă, aşezată pe pământ la picioarele lui Hamlet îşi ţine mâna într-o poziție 
retorică, de parcă ar fi pe punctul de a ţine un discurs. Fapt care ridică o întrebare 
privitoare la posibila intenție pictorului de a adăuga un comentariu vizual la piesa lui 
Shakespeare. O interpretare a acestui personaj, figurat pe axa centrală a tabloului, chiar 
sub craniu, poate fi găsită într-un alt tablou; Delacroix are o mare admiraţie pentru 
tragedia lui Shakespeare, admiraţie care l-a făcut să picteze un Autoportret în ipostază 
hamletiană. Aşa încât, este posibil ca el să se fi reprezentat pe sine în personajul cu 
chipul ascuns, chiar în momentul în care completează printr-un discurs mut piesa lui 
Shakespeare. 

Din punct de vedere temporal, tabloul reprezintă o scenă, atât prin raportare la text, 
cât şi plastic, prin modul în care sunt înfăţişate personajele. Titlul, care nu conţine verbe, 
compoziţia echilibrată, simbolul craniului, denotă un timp simbolic, scos oarecum din 
contextul desfăşurării unui proces. Ilustrând această scenă, Delacroix rămâne foarte 

aproape de text, şi, cu excepția celui de-al patrulea personaj, care nu are corespondent 
exact în piesă, pictorul pare a-şi propune să dea un echivalent vizual al cuvântului. 
Singurul element dinamic apare în portretul groparului, care expune într-un gest teatral 
craniul şi, împreună cu referirea la text, acest unic element ne permite clasarea tabloului 
drept narativ. Pe de altă parte, Delacroix subminează latura narativă a tabloului său 
accentuând dramatismul, figurat mai ales prin gesturile personajelor, interpretabile în 
ordine simbolică mai curând decât narativă. 

Foarte diferit de Moartea lui Sardanapal, Hamlet şi Horatio în cimitir pune o 
problemă interesantă: formal, s-ar putea integra această imagine în categoria tablourilor 
care înfăţişează acțiuni sau procese, însă aici acţiunea este topită într-o ipostază 
dramatică. Fondul întunecat al tabloului împinge în avant-scenă personajele şi pare a 
refuza devenirea, iar singura acțiune înfăţişată cu adevărat în tablou, are o semnificaţie 
simbolică. De altfel, în piesă scena I din actul V ocupă un rol asemănător cu acela al 
celebrului monolog shakespearean, în care timpul intrigii se opreşte, iar accentul cade 
pe latura filosofică a discursului. În aceeaşi categorie de imagini intră şi Moartea Ofeliei 
unde, din nou, simbolul morții ocupă un loc central. Delacroix selectează din piesă acele 
momente unde timpul acțiunii piesei se opreşte pentru a face loc unei stări şi acesta 
poate fi motivul pentru care cele două tablouri sunt un caz intermediar din punct de 
vedere narativ: ele figurează o acţiune şi o stare în acelaşi timp. 

După titlu, atât Moartea Ofeliei cât şi Moartea lui Sardanapal ar putea fi 
considerate asemănătoare, însă din punct de vedere plastic diferenţa între ele este 
enormă. În Moartea Ofeliei (fig.3), Delacroix oferă o transfigurare spaţială unei scene 
ce nu apare în piesă decât din referirile personajelor; Shakespeare îi face pe Laerte şi 
Hamlet să vorbescă despre mortea Ofeliei, însă Delacroix completează textul imaginând 
o scenă absentă în piesă. La fel ca atunci când Delacroix se picteză în Autoportretul în 
ipostază hamletiană (fig.4), tabloul are puţine amănunte, iar ceea ce frapează cel mai 
mult este modul în care silueta Ofeliei se pierde în spațiul lichid. Cerul şi apa au aceeaşi 
culoare, o nuanţă de verde tulbure şi cetos care sugerează o atmosferă de vis. Din nou, 
pictorul selectează din istorie un fragment ce nu ține de devenirea temporală şi, 
scoțându-l din context, îi amplifică valoarea simbolică. Spre deosebire de Autoportret 
sau de Hamlet si Horatio în cimitir, de data aceasta, tabloul nu poate fi interpretat ca 
“ilustrația“ unei scene de teatru, pentru că spațiul lichid exclude reprezentarea pe scenă. 

Din punct de vedere temporal, la fel ca în Moartea lui Sardanapal, scena 
selectată reprezintă un moment crucial, un moment al schimbării şi în acelaşi timp 
profund dramatic. Ofelia se află între viață şi moarte, iar acest moment este surprins şi 
prelungit indefinit prin tablou; deşi titlul subliniază ideea de moarte, în realitate timpul 
Ofeliei se suspendă în chiar momentul trecerii ei spre neființă şi se prelungeşte prin 
contopirea ei cu elementul lichid. Există o izotopie cromatică şi chiar formală între 
spaţiu şi personaj, a cărui siluetă nu se reliefează prin contrast. Din acest motiv, 
privitorul este aşezat într-o perspectivă care îi permite identificarea, prin această 
atmosferă de vis lichid, cu starea de spirit a personajului; spațiul uniform al tabloului, în 
care planul orizontal se topeşte în planul vertical al tabloului apare de altfel şi în Hamlet 
şi Horatio în cimitir sau în Autoportretul în ipostază hamletiană, iar refuzul de a 
delimita prin contrast silueta personajului de fondul pe care apare are darul de a sugera 
reprezentarea scenică. Spre deosebire de Moartea lui Sardanapal, unde contrastele 
accentuau latura dinamică şi dezechilibratä a povestii vizuale, în tablourile cu subiecte 
din Hamlet domneşte o atmosferă sumbră şi apăsătoare, denotată cromatic şi formal prin 
acest tip de raport între personaje şi spațiu. 

Şi tot spre deosebire de Moartea lui Sardanapal, unde fizionomiile personajelor 
erau puternic reliefate, în cele două tablouri cu subiect din Hamlet accentul nu cade pe 

fizionomie, ci pe poziţia corpurilor. Serpentina corpului Ofeliei, formă gratioasä de 
dezechilibru, sugerează mişcarea, însă este o mişcare lentă, de topire, şi nu una agresivă 
de tipul celei din Moartea lui Sardanapal. Latura simbolică este foarte importantă în 
Moartea Ofeliei, pentru că toate elementele trimit metaforic la ideea de lichid: culoarea 
fondului (cer şi apă), serpentina corpului Ofeliei, care pare a se odihni plutind. 
Delacroix povesteşte despre moartea tinerei fete pe un alt ton decât Laertes şi, din 
punctul de vedere al vocii narative, apare aici o perspectivă diferită faţă de cea a lui 
Shakespeare. Pentru pictor, importantă este contopirea cu elementul primordial şi 
unitatea, pe care el o exprimă plastic, între natură şi Ofelia; spre deosebire de Hamlet si 
Horatio în cimitir, unde Delacroix rămâne un ilustrator, aici el face o interpretare a 
textului shakespearean. 

Un rol important în sublinierea narativitätii tabloului este jucat de asemănărea 
dintre tablou şi text. Atunci când pictorul păstrează în imaginea sa multe elemente 
literare, reuşind să realizeze o imagine verosimilă, atunci mintea privitorului 
completează scena imaginând atât completarea acţiunii, cât şi ceea ce o precede; latura 
narativă este mai pronunţată în Hamlet si Horatio în cimitir decât în Moartea Ofeliei, 
unde poezia înlocuieşte povestea . 

O manieră asemănătoare de transpunere în imagine a unei stări de spirit, dublată 
vag de o posibilă acţiune, apare în tabloul lui Chagall, Daphnis şi Chloe (fig 5). 
Ilustrând romanul cu acelaşi titlu de Longos, pictorul recreează plastic atmosfera 
romanului, fără însă a se referi explicit la intriga sa. Există, teoretic, posibilitatea 
interpretării acestei imagini drept o ilustrare a episodului în care, despărțit de Chloe, 
Daphnis se urcă în copacul din faţa casei ei pentru a prinde păsări în speranţa de a o 
vedea; însă o astfel de interpretare este puțin exagerată, pentru că Chagall figurează 
scena fără să se preocupe de criteriul verosimilului. Dacă iconismul imaginii este destul 
de redus, pictorul reuşeşte în schimb să facă legătura cu romanul prin latura plastică a 
reprezentării sale. Stilul este candid şi naiv, la fel ca iubirea dintre Daphnis şi Chloe, iar 
personajele schitate ca într-un desen de copil. Fondul acuarelei, de un galben solar, 
sugerează atmosfera de puritate şi strălucire a iubirii dintre cele două personaje ale lui 
Longos. Însă, narativitatea imaginii este, la fel ca în Moartea Ofeliei, foarte redusă şi 
poate fi recuperată doar datorită puternicului simbolism al culorii şi stilului folosite de 
pictor; şi, nu în ultimul rând, datorită titlului. 

Atât Moartea Ofeliei , cât şi Daphnis şi Chloe figurează mai curând o stare 
decât o acţiune, dar nu acțiunea face narațiunea în acest caz, spre deosebire de Moartea 
lui Sardanapal. Din punct de vedere temporal, aceste imagini ilustrează mai curând o 
pauză decât o scenă, adică un moment în care timpul povestirii se opreşte. Faptul că 
tablourile lui Delacroix inspirate din Hamlet sau acuarela lui Chagall renunţă la intrigă 
în favoarea atmosferei este relevant: cei doi pictori selectează din literatură latura care 
poate fi transpusă într-o singură imagine şi, deci fac o lectură non-narativă a textului- 
model. Nici Daphnis şi Chloe, nici Moartea Ofeliei nu sunt în mod necesar şi evident 
imagini narative; dar, ele pot deveni prin interpretare, în măsura în care numai 
recuperând intriga din Hamlet, privitorul ştie că acolo una din temele centrale este 
ideea morții, iar în Daphnis şi Chloe mai importantă decât acțiunea este dragostea naivă, 
naturală şi luminoasă dintre cei doi eroi. Rămâne deci la latitudinea privitorului dacă să 
privească imaginea într-o cheie narativă sau nu pentru că pictorul ascunde narațiunea în 
spatele laturii dramatice sau simbolice a reprezentării. 

Exemplele discutate până acum au pus în lumină faptul că naraţiunea vizuală 
într-o singură imagine poate plasa în centru acțiunea (Moartea lui Sardanapal), latura 
dramatică a textului (Hamlet şi Horatio în cimitir), poate completa textul imaginând o 

situație nouă (Moartea Ofeliei), sau poate transpune în limbaj plastic atmosfera 
textului, (Daphnis şi Chloe). 


2. Tablourile care nu reprezintă o acțiune, dar trimit la un text 


Când titlul trimite la o poveste preexistentă, din care însă pictorul nu alege o 
acțiune, tabloul poate deveni narativ în virtutea unui principiu vizual la care am mai 
făcut referire: relația dintre fizionomia personajului şi starea de spirit sau psihologia sa. 
Dinamismul inerent narațiunii vizuale va fi înlocuit prin mobilitatea expresiei 
personajului. Faptul că privitorul cunoaşte motivația stării de spirit a figurii 
reprezentate îl ajută să completeze zonele de indeterminare. 

Spre deosebire de Hamlet si Horatio în cimitir sau Moartea Ofeliei, unde se putea 
discuta dacă tabloul reprezintă sau nu o acţiune, în Furia Medeei (fig.6) nici nu poate fi 
vorba despre asta. Tabloul nu înfăţişează o acțiune, ci o stare psihică. Dar 
potentialitatea mişcării pe care o sugerează mai ales chipul personajului, dar şi corpul 
său, este calea prin care se recuperează povestea. Prin fizionomia personajului, 
Delacroix sugerează starea de spirit a Medeei, iar de aici, privitorul care cunoaşte 
povestea ei, poate înțelege ceea ce nu este reprezentat. Pictorul selectează în acest 
tablou o scenă care sintetizează semnificația piesei lui Euripide reducând-o la elementul 
central, celebrul monolog în care Medeea se întreabă dacă să-şi ucidă copiii sau nu. 

În piesa lui Euripide, Medeea, tinându-si copiii în braţe, îşi rememorează viaţa şi 
prevede soarta nefericită a copiilor; părăsită şi gonită de Iason, destinul ei este acela al 
unei străine, urâtă de propria famile pentru uciderea fratelui său şi dispretuitä de greci, 
în a căror ţară se găseşte, pentru că este barbară. Acest monolog este un punct central nu 
numai pentru această piesă, ci chiar pentru tragedia greacă; aici apare foarte clară 
tehnica lui Euripide de a muta drama destinului din relația om-zeu în psihologia umană. 
Spre deosebire de Antigona sau Oedip, destinul personajului lui Euripide nu mai pare a 
fi dictat de moira şi Medeea are conştiinţa faptului că are drept de viață sau moarte 
asupra copiilor ei. În Dialectica spiritului grec, Dodds discută drama personajului 
principal din perspectiva conceptului de ate; personajul nu mai este stăpân pe sine, şi, 
înstrăinat de sine şi locuit de ate, ia hotărâri care îl duc la pierzanie; Iason va explica de 
altfel prin ate uciderea copiilor de către Medeea. Însă acest monolog este foarte 
interesant pentru că nu pare rezultatul unei intervenţii iraționale, ci al unei dialectici 
conştiente. Strângându-şi cu dragoste copiii la piept, la fel ca în tablou, Medeea 
enumeră cauzele pentru care ar trebui sau nu trebuie să-i omoare, oscilând pentru un 
timp între cele două hotărâri : 


Nu, suflete al meu, n-ai să-ndeplineşti 
Acest omor! O iartă-i, cruță-i pe copii, 
Sărmano! Chiar din depărtare de le laşi 
Viaţa, te vor bucura. Ba nu, mă jur 

Pe duhurile răzbunării care zac 

În Hades, niciodată nu-mi voi părăsi 
copiii-ntre duşmani, să-şi bată joc de ei. 
Oricum, tot vor muri şi dacă le e scris, 
Chiar eu am să-i ucid, eu, care i-am născut. 
E totul rânduit; scăpare nu mai au! 


Această scenă reprezintă un punct culminant al piesei, atât la nivelul intrigii, cât 
şi la nivel psihologic şi este sintetizată verbal de Delacroix prin titlul Furia Medeei. 

Lectura pe care o face pictorul tragediei păstrează întocmai unitatea de subiect a lui 
Euripide; pentru că, dacă ar fi să reducem întreaga tragedie la un element relevant, 
acesta ar fi, întocmai ca mânia lui Ahile pentru Ziada, furia Medeei. lar miza acestei 
furii este exprimată cel mai clar în monologul citat, în care Medeea îşi ține copiii în 
braţe şi încearcă să vadă ce cale va urma destinul ei, tabloul traducând în imagine exact 
această stare de spirit. Furia Medeei nu înfăţişează o acțiune, dar înfăţişează o stare 
care, prin referire la piesă, va duce la deznodământul acțiunii. 

Tabloul poate fi interpretat în cheie narativă mai uşor decât Moartea Ofeliei, iar 
motivul este următorul: aici, Delacroix selectează din piesă un moment esențial din 
punctul de vedere al deznodământului, în timp ce dincolo moartea Ofeliei reprezintă 
numai un episod lateral; de aceea timpul primei imagini este din punct de vedere narativ 
scena, iar timpul din Moartea Ofeliei este pauza. Deşi ambele tablouri reprezintă 
temporal momente de trecere, între viață şi moarte sau durere şi dorinţa de răzbunare, la 
nivel plastic Furia Medeei sugerează mai clar punctul culminant, iminenta acțiunii 
hotărâtoare, decât tabloul care o are în centru pe Ofelia; nu este aici lipsit de relevanță 
faptul că punctul de vedere în care ne plasează Delacroix în cele două tablouri este 
diferit: dacă în Moartea Ofeliei domină senzaţia de linişte tulbure care încurajează 
empatia privitorului, în celălalt tablou, senzaţia este de ameninţare. Plastic, Delacroix 
sugerează ideea iminenţei acțiunii cu ajutorul fizionomiei şi poziției personajelor; spaţiul 
tabloului, puternic centrat, nu conţine decât personajele care, contorsionate, par a fi 
surprinse într-un moment de mare tulburare; peisajul, schiţat doar, este un adăpost 
natural, o peşteră, dinspre deschizătura căreia mama înfricoşată aşteaptă pericolul. 
Ținându-şi în braţe copiii şi în mână cuțitul ea priveşte lateral, spre uşa peşterii, într-o 
aşteptare încordată; personajele sunt alcătuite din linii serpentine, şi singura lumină pare 
a veni din chiar corpurile Medeei şi copiilor ei. 

Această modalitate de sugerare a iminenetei acțiunii prin fizionomia şi poziția 
personajului poate uneori genera naraţiunea mai clar decât atunci când acțiunea este 
figurată în sine. Nehotărârea Medeei apare astfel mai sugestivă narativ decât urmările 
furiei ei şi induce imaginii continuitate temporală, în măsura în care privitorul poate 
lega ceea ce vede de ceea ce el ştie din tragedia clasică. Teoria privitoare la punctum 
temporis, adică alegerea momentului esenţial al istoriei, capabil de a se referi metonimic 
la întreaga poveste, poate fi astfel respectată fie alegând acel moment al acțiunii în care 
se poate întrevedea ce a precedat ca şi ce va urma, fie acea stare de spirit a personajului 
central care explică şi motivează întreaga acțiune. Pe de altă parte, când se referă la un 
text, de multe ori pictorul nu alege neapărat latura sa narativă, ci pe cea dramatică sau 
simbolică; ceea ce nu exclude o interpretare narativă, deşi ea nu este figurată explicit în 
tablou. 

Un exemplu de folosire a textului ca pretext este Autoportretul în ipostază 
hamletiană (fig. 4) al lui Delacroix. Analizând această imagine lipsită de dinamism şi în 
care nu se reprezintă nici măcar o stare de spirit ce sugerează schimbarea sau procesul, 
vom încerca să vedem în ce măsură un portret poate fi narativ. 

În Autoportretul în ipostază hamletiană, Delacroix nu pare să-şi propună să 
utilizeze în nici un fel istoria piesei. El pictează un tînăr îmbrăcat în negru, în picioare, 
sprijinindu-se de un corp masiv, de culoare închisă. Lipsit de amănunte descriptive, 
tabloul se organizează în funcție de centru, adică de silueta tînărului. Această siluetă 
este dublu încadrată de rama tabloului şi de o arcadă care îi subliniază chipul; 
contururile, cu excepţia chipului, par să derive unele din altele. Culoarea dominantă, 
brun, mai deschis sau mai închis figurează o atmosferă întunecată. Din acest motiv, 
chipul, singurul luminat atrage şi mai mult atenția. Construcţia tabloului este 
concentrică, atât la nivel cromatic (contrast între faţa personajului şi fond), al formei 

(centrul tabloului este dominanta, subliniată prin arcadele care îl încadrează) sau la 
nivelul texturii, care şi ea subliniază centrul. Aceste elemente au darul de a sublinia 
echilibrul şi nici măcar un element nu sugerează mişcarea, sau desfăşurarea unui proces 
si curgerea timpului. Tânărul este pierdut în contemplatie, privind într-o parte. 

Dacă ar fi să interpretăm imaginea în sine, fără titlu, atunci în nici un caz nu am 
putea-o vedea drept narativă. Dar acest tablou se intitulează Autoportret în ipostază 
hamletiană, aşa încât poate fi văzută ca o ilustrare a scenei centrale a piesei, cea a 
celebrului monolog hamletian. S-ar putea considera aşadar că, la fel ca în Furia Medeei, 
unde Delacroix reduce piesa la un monolog, şi aici unul dintre referentii tabloului ar 
putea fi scena în care solitarul prinţ se întreabă în ce constă esenţa existenței umane. Şi 
că, la fel ca în Furia Medeei, Delacroix reduce întreaga piesă la un personaj, iar 
devenirea acestui personaj la scena care îl defineşte cel mai bine. 

Acest autoportret poate fi interpretat narativ în două moduri, în funcție de 
referința făcută: fie faţă de referentul literar, legând poziția gânditoare a tânărului de 
monolog şi de personajul solitar şi gânditor care este Hamlet în viziunea lui 
Shakespeare, fie faţă de referentul real, Delacroix însuşi. Pentru ca imaginea să poată fi 
legată de textul la care se referă trebuie ca în repertoarul privitorului să se găsească atât 
tipul vizual, cât şi tipul literar, în acest caz /tînăr în negru/ şi /personaj dintr-o piesă de 
teatru de Shakespeare/. Textul susține imaginea şi proiectează asupra ei o serie de 
referinţe culturale. 

Discutând timpul imaginii observam că procesul de narativizare a imaginii fixe 
unice se realizează printr-o relație metonimică, o parte a acțiunii ajungând să reprezinte 
întreaga poveste; contextul cu ajutorul căruia se face interpretarea este constituit de titlu, 
ce ancorează povestea vizuală de textul la care face aluzie. Fapt care nu ţine însă 
propriu-zis de latura plastică a tabloului, ci mai curând de ceea ce se poate proiecta 
asupra lui prin lectură şi interpretare. Aşa se explică de ce imagini care nu reprezintă 
plastic narativitatea (dinamism, sugerarea devenirii sau a unui proces prin forme, culori 
sau texturi) pot deveni narative prin interpretare. 

Timpul acestui autoportret este suspendat prin scoaterea din context a stării 
caracteristice personajului reprezentat; aşa cum pentru Medeea, starea caracteristică era 
furia, în cazul lui Hamlet aceasta este contemplatia. Este semnificativ faptul că 
Delacroix selectează pentru a transpune în imagine unul dintre momentele piesei în care 
desfăşurarea temporală nu are importanță. În scena monologului, esenţială pentru 
devenirea personajului, intriga piesei poate fi sintetizată prin transformarea ei într-o 
cugetare referitoare la univers şi la natura umană. Hamlet nu deliberează în A fi sau a nu 
fi asupra felului în care urmează să acţioneze, ci asupra soartei omului; el se vede prins 
între două opțiuni fundamentale, şi monologul rămâne fără concluzie. lar tabloul 
subliniază tocmai această anulare a timpului, pe care Delacroix o selectează din 
semnificaţia piesei. 

Configurația spațială sugerează, mai mult chiar decât în Hamlet şi Horatio în 
cimitir, o scenă de teatru, fapt care explică legătura dintre cei doi referenti ai tabloului; 
astfel, pictorul se vede pe sine în ipostază hamletiană, ca un actor care joacă acest rol 
într-un timp devenit infinit prin transpunerea în vizual. Şi, din nou, prin latura dramatică 
se recuperează povestea, deoarece pictându-se pe sine, Delacroix îl desemnează pe 
Hamlet. Imaginea tânărului în haine negre este un portret, adică, în principiu, o imagine 
în întregime descriptivă, însă în spatele personajului Hamlet stă piesa Hamlet. 
Rezultatul este, ca şi în cazul autoportretului anamorfotic al lui Michelangelo din 
Judecata de Apoi, care se pictează sub forma Sfântului Bartolomeu, obţinerea unei 
ipostaze simbolice. Nu se poate înţelege care este legătura dintre Sfântul Bartolomeu şi 
Michelangelo sau Delacroix şi Hamlet dacă nu este cunoscută povestea din spatele 

personajelor. Aici, Sfântul Bartolomeu şi Hamlet sunt reduceri metonimice ale povestii 
fiecăruia la o singură trăsătură: suferinţa pentru primul, întrucât martiriul lui a constat în 
jupuire, şi natura contemplativă pentru Hamlet. Pornind de aici, interpretarea poate 
adăuga multiple semnificaţii simbolice, dar important este că ipostaza în care este 
realizat portretul, un gen descriptiv, nu poate fi înțeleasă fără cunoaşterea poveştii. 

Reducerea unui text la personajul central este de altfel frecventă şi imagini ca 
Don Quijote de Daumier (fig.7) pot fi interpretate într-o manieră asemănătoare; aici, în 
spatele personajului nu se ascunde în mod necesar pictorul, dar trebuie observat că Don 
Quijote al lui Daumier nu are chip. Dinamismul plastic nu joacă nici un rol, iar dacă 
putem considera imaginea drept narativă, acest fapt se datorează în primul rând referirii 
la text. Orice element narativ în acest portet este însă şi un element simbolic: Daumier 
interpretează vizual personajul lui Cervantes sublimându-l până la anulare; în acelaşi 
timp, nedeterminarea trăsăturilor personajului sugerează că Don Quijote poate fi oricine, 
Daumier inclusiv. În Crispin şi Scapin, Daumier pictează o scenă în care fizionomia 
personajelor, îngheţată într-o expresie bârfitoare şi răutăcioasă, le caracterizează, cum ar 
spune Hogarth, mai clar decât cuvintele; de altfel, Daumier poate fi considerat, din 
perspectiva studiului de caracter, un demn descendent al lui Hogarth. În tablourile care 
selectezä un personaj central al unui text cunoscut, acesta este redus la o stare, o 
trăsătură de caracter a personajului sau un moment al devenirii lui, considerate de 
pictor esenţiale şi prin care întreaga poveste poate fi recuperată. 

Un alt tip de tablou care face aluzie la o poveste, dar nu reprezintă o acțiune 
este portretul hagiografic, atât de răspândit în Evul Mediu şi Renaştere. Aici povestea se 
recuperează nu cu ajutorul psihologiei eroului, ci prin microtemă. În unele portrete 
medievale, sfinţii apar împreună cu un atribut care face aluzie la povestea lor, şi care îi 
caracterizează implicit; naraţiunea vizuală într-o astfel de imagine nu mai este „spusă“, 
nici măcar sugerată, ci numai simbolizată prin microtema definitorie. În Evul Mediu, 
când portretul se conforma unui tip vizual, atributul avea funcția de a diferenția şi 
identifica prin contragerea poveștii. De cele mai multe ori, pictorul medieval selectează 
din biografia sfântului povestea martiriului, adică elementul definitoriu pentru statutul 
său; spre exemplu, atributul Sfântului Sebastian este săgeata, iar al Sfântului Laurenţiu 
grătarul, instrumentele martirizării lor. În cazul Sfântului Gheorghe însă, se selectează 
cea mai importantă ispravă a sa, lupta cu balaurul, aşa cum pe sfânta Agnese o 
caracterizează nevinovăția, şi figura ei este însoțită de un miel. Datorită naturii non- 
mimetice a artei medievale, în aceste portrete balaurul, mielul sau grătarul apar ca 
simboluri, şi nu doar ca reprezentări ale obiectelor reale; în plus, datorită importanței pe 
care în acest context istoric o ia lupta sfântului cu răul, obiectul malefic se poate figura 
mult mai mic decât în realitate. 

Pictorii renascentişti tratează aceleaşi subiecte recuperând latura narativă, iar 
modificările față de abordarea medievală a povestii hagiografice apar la două nivele, 
care derivă unul din celălalt: narațiunea vizuală medievală are la bază principiul schemei 
şi pune accent pe latura simbolică, în timp ce cea renascentistă porneşte de la principiul 
mimesis-ului şi întăreşte latura dramatică a tabloului. În tablouri renascentiste de tipul 
Martiriului Sfintei Giustina de Paolo Veronese sau Martiriul Sfântului Sebastian de 
Cosimo Tura, povestea este spusă cu ajutorul unui cadru verosimil al scenei în care se 
petrece martiriul şi se accentuează latura psihologică, adică suferinţa şi frumuseţea 
sfântului ucis. Pentru medieval însă, relevantă nu era nici povestea, care era oricum 
cunoscută, şi nici latura ei personală, ci latura argumentativă. Reprezentându-l pe sfânt 
în ipostaza victorioasă şi supra-umană, naratorul vizual accentua nu momentul morții, ci 
tocmai biruinţa asupra ei prin sanctificare. 

Diferenţa dintre aceste două tipuri vizuale se găseşte în primul rând la nivelul 
modului narativ. Mecanismul de recuperare a poveştii presupune grade diferite de 
participare a spectatorului deoarece diferă punctul de vedere; în Evul Mediu spectatorul 
era pus în faţa unui spectacol care să-l facă să se gândească la Dumnezeu, în timp ce în 
Renaştere punctul de vedere îl aşază pe privitor în faţa unui spectacol care accentuează 
dimensiunea umană. De altfel, arta medievală foloseşte o voce narativă adresată 
divinității, nu privitorului şi nu stă în sarcina pictorului medieval să dea o reprezentare 
verosimilă, accesibilă, ci să se ridice la înălțimea subiectului. Acelaşi tip de diferență la 
nivelul modului narativ, apare şi în relaţia dintre Moartea lui Sardanapal, Furia Medeei 
si Autoportretul hamletian; în toate cazurile putem recupera narațiunea, dar cantitatea de 
informaţii plastice şi mai ales modul narativ diferă. În Moartea lui Sardanapal, 
naratorul se aşază într-o perspectivă realistă, în Furia Medeei face analiză psihologică, 
iar în autoportretul hamletian reduce povestea la latura ei dramatică. 

Organizată în funcţie de tradiție, iconografia medievală reia mai mult sau mai 
puţin aceleaşi subiecte şi de aceea, pentru un privitor din acel timp, microtema putea fi 
suficientă pentru înţelegerea întregii poveşti. Acelaşi lucru este valabil şi în imaginea 
renascentistă, unde, deşi într-un grad mai mic, un tablou poate deveni narativ prin 
acelaşi procedeu al microtemei. Un tablou reprezentând-o pe Atena ţinând scutul pe care 
se găseşte capul Meduzei trimitea un privitor cultivat la povestea lui Perseu. Pentru un 
privitor din secolul acesta, când multe din poveştile hagiografice sau mitologice s-au 
pierdut, recuperarea naraţiunii se face mai greu. Însă, într-un caz ideal, chiar imaginea 
care nu conţine nici un procedeu vizual sugerând devenirea, procesul sau acțiunea, poate 
fi interpretată narativ cu ajutorul unui element metonimic care sintetizează intriga, adică 
microtema. 

În concluzie, narațiunea vizuală care porneşte de la text poate sugera 
desfăşurarea unei acțiuni, prin mai multe maniere: metoda cea mai explicită este 
selectarea momentului culminant al poveştii şi crearea iluziei unei scene cu ajutorul 
tehnicilor vizuale care implică dinamismul figurii şi corpului personajelor. Dacă tabloul 
conţine câteva nuclee narative şi figurează mai multe personaje în ipostaze diferite sau 
stări de spirit contradictorii astfel sugerând devenirea temporală, şi dacă titlul reuşeşte 
să completeze acțiunea reprezentată, atunci imaginea unică poate reprezenta cu succes 
o poveste; celelalte maniere de a sugera acțiunea folosesc metode ocolite şi metaforice, 
vizuale sau verbale, prin care invită privitorul să recupereze firul narativ: alegerea unui 
moment care surprinde o schimbare fundamentală reflectată în fizionomia personajului, 
traducerea în limbaj plastic a semnificației unui text, o microtemă, accentuarea laturii 
dramatice a tabloului şi sugerarea unui spectacol de teatru surprins şi imortalizat. 

Din exemplele discutate până acum reiese că orice imagine care face aluzie la o 
poveste poate fi interpretată în cheie narativă. Această latură ce nu ţine de natura 
plastică a tabloului, ci de titlu si de un referent cultural poate sau nu să fie întărită de 
elemente vizuale, ținând de modul şi timpul povestirii: un punct de vedere din care să 
avem iluzia că asistăm la o scenă pe cale a se petrece, şi în care personajele sunt figurate 
în acțiune sau într-o stare de spirit contradictorie. Şi totuşi, toate aceste mijloace 
plastice şi verbale de a spune o poveste nu sunt suficiente fără colaborarea privitorului, 
care trebuie să decodeze cât de cât corect ceea ce apare în imagine; este adevărat că în 
cazul unor tablouri care folosesc toate aceste tehnici, cum este Moartea lui Sardanapal, 
privitorul poate înţelege că subiectul conţine o acțiune şi, dacă nu cunoaşte povestea, 
poate inventa una. Acesta este de altfel modul prin care imaginea care nu se referă la un 
text poate fi interpretată narativ. De asemenea, trebuie remarcat că, pornind de la 
premisa că privitorul participă prin lectura sa la narativitatea tabloului, chiar numai o 
stare de spirit contradictorie, o microtemă sau o transcodare în limbaj plastic a 

semnificației unui text ca în Daphnis şi Chloe de Chagall sau Moartea Ofeliei de 
Delacroix poate fi suficientă pentru crearea unui poveşti. 

Interpretarea în cheie narativă a tabloului se face nu numai cu ajutorul 
elementelor plastice şi verbale enumerate mai sus, ci şi printr-o contaminare a 
obisnuintelor culturale ale privitorului. De multe ori, pictura pare a fi o sinteză a unui 
spectacol dramatic. Cele două influenţe care apar la nivelul receptării pentru a duce spre 
narativizarea tabloului vin din literatură şi din teatru. 


3. Tablouri care nu se referă la un text, dar figurează o acțiune 


În tablourile care reprezintă o acţiune (sau mai multe), dar nu trimit la un text 
accentul se pune pe imaginarea poveştii de către privitor. Aici ar putea intra o parte din 
imaginile ce surprind scene din viața personajelor; multe astfel de tablouri ar fi doar 
descriptive dacă nu ar conţine un element inexplicabil, care îl face pe privitor să-şi pună 
întrebări şi să imagineze răspunsuri; picturile lui Delvaux, Balthus, De Chirico intră în 
această categorie. 

Şi aici narativitatea provine din două surse: cea vizuală (dinamismul tabloului) şi 
relația cu titlul, toate elementele discutate mai sus sunt în continuare relevante, dar în 
acest caz devine şi mai necesară participarea privitorului, care trebuie să-şi asume rolul 
de narator. În măsura în care privitorul doreşte să facă unei imagini care nu se referă la 
un text o interpretare analogă unui tablou cu subiect literar, imaginea îşi generează 
propriul text. Pe de altă parte, nu există o mare diferență, la nivelul receptării, între un 
tablou inspirat dintr-o poveste, dar pe care privitorul nu o cunoaşte şi o imagine care 
reprezintă o acțiune fără a face aluzie la un text; fapt care pune în lumină că acest gen de 
tablou sugerează narativitatea mai ales prin mijloace vizuale. 

Tablouri care pot sugera o poveste vizuală fără ajutorul cuvântului apar mai ales 
în arta secolului al XVIII-lea. De exemplu, Fragonard reprezintă în tablourile sale scene 
care par a se petrece chiar în momentul în care le privim. În Sărutul, o tânără este 
surprinsă în chiar momentul când se smulge dintr-o îmbrăţişare furată şi este pe punctul 
de a fugi. Senzatia privitorului că asistă la un moment intim şi fulgurant se subliniază 
prin iminenta mişcării care sugerează curgerea timpului. Acest tip de tablou poate fi 
interpretat narativ mai ales datorită contextului cultural al secolului al XVIII lea, când 
estetica vizuală şi literară accentua tematica jocului şi a clipei fericite. 

O lectură în cheie narativă face Jorge de Sena într-un poem care porneşte de la 
tabloul lui Fragonard, Leagănul. Analizând poemul lui de Sena, intitulat chiar Leagănul, 
de Fragonard în contextul conceptului de ekphrasis, Claus Cliiver observă că de Sena 
face o traducere dintr-un sistem de semne, cel plastic, în alt sistem de semne, cel verbal. 
Şi cum orice traducere are la bază o interpretare, în acest caz interpretarea este una 
narativă. Poetul vede în tablou trei personaje, soţia, care este dată în leagăn de soț şi 
amantul, care se găseşte la picioarele leagănului, admirând-o concupiscent. În acest 
mod, Jorge de Sena inventează o poveste capabilă a explica grăitoarele fizionomii ale 
figurilor lui Fragonard; şi s-ar putea spune chiar că aceste figuri devin personaje prin 
intermediul acestui poem. Titlul nu aduce nici un fel de informaţie care să încurajeze 
inventarea unei poveşti şi, de fapt, naraţiunea se realizează cu mijloace exclusiv vizuale: 
timpul ei este scena, iar punctul de vedere în care suntem plasați sugerează că 
surprindem un moment de intimitate şi care ascunde ceva, fapt care poate fi înțeles din 
fizionomia personajelor . 

Într-un mod asemnănător poate fi interpretat şi Tinără cu paharul cu vin sau 
Femeie în albastru citind o scrisoare de Vermeer. În ambele cazuri, pictorul lasă să se 

înţeleagă că în spatele acţiunii se găseşte altceva, iar privitorul poate inventa povestea 
care ar explica imaginea. În Femeia cu paharul cu vin cele trei personaje ar putea fi 
interpretate, la fel ca în Leagănul lui Fragonard astfel: soţul stă cu capul sprijinit în 
mână, într-o poză nepăsătoare, în timp ce un tânăr elegant se apleacă pentru a săruta 
mâna soției, care ne priveşte insinuant. Momentul surprins de Vermeer conţine 
potentialitatea acțiunii şi în aceeaşi categorie ar putea intra şi portretul rococo de tip 
conversation piece, în care pictorul figurează persoanele într-o ipostază dinamică. Dacă 
narativitatea imaginii nu poate exista fără sugerarea unui timp al imaginii, şi reciproca 
este valabilă: sugerarea desfăşurării unui proces în imaginea fixă poate induce o 
receptare narativă. 

Fresnault Deruelle observă că imagini de acest tip oscilează între ceea ce el 
numeşte narration Si narrativité, unde prin ultimul termen înţelege o narațiune 
potenţială. Urmărind devenirea narațiunii vizuale în arta contemporană, Fresnault- 
Deruelle consideră că deşi pictura nu mai serveşte drept ilustrație unor texte, totuşi 
păstrează deschisă oportunitatea naraţiunii vizuale, redefinind-o. Spre deosebire deci de 
poveştile din tablourile care fac aluzie la un text, cele care nu fac aluzie la un text, dar 
reprezintă o acțiune pot fi considerate doar potential narative. 

Există totuşi o limită până la care se poate vorbi despre o naraţiune potențială. 
În tablouri ca Dansul lui Matisse sau Femeia care plânge de Picasso, deşi apar câteva 
elemente necesare narațiunii vizuale, cum ar fi dinamismul sau o stare de spirit 
contradictorie, ele pot să nu fie suficiente pentru a-l face pe privitor să le recepteze drept 
poveşti. Natura plastic-simbolică a acestui tip de tablouri şi gradul mare de abstractizare 
a figurilor nu încurajează o interpretare în cheie narativă; se poate povesti în imagine 
chiar în lipsa unui cadru verosimil, însă atunci alte elemente trebuie să individualizeze 
desenul pentru a sugera o poveste. Fizionomia joacă un rol foarte important, câteodată 
mai important decât dinamismul pentru că o expresie sugestivă poate determina lectura 
empatică a tabloului. Astfel, multe tablouri care nu fac aluzie la un text, dar reprezintă 
acțiuni generează în mintea privitorului naratiuni prin introducerea unui element 
inexplicabil. Este cazul Camerei lui Balthus, unde acţiunea stranie înfăţişată de pictor 
pare a presupune un eveniment incomprehensibil şi amenintätor care ridică o întrebare 
în mintea privitorului, întrebare capabilă a genera o poveste. 


4. Tablouri care nici nu se referă la un text şi nici nu figurează acțiuni 


Când tabloul nu reprezintă o acţiune şi nici nu trimite la un text devine 
aproape imposibil să-l numim narativ. Este însă posibilă o astfel de interpretare în 
măsura în care privitorul poate inventa o poveste pornind de la anumite trăsături ale 
fizionomiei personajului reprezentat. Există portrete în care pictorul a încercat să 
condenseze viaţa persoanei din faţa şevaletului, portrete care au aceeaşi expresivitate ca 
aceea a caracterului. La fel cum în Caracterele La Bruyère încearcă să fixeze trăsăturile 
specifice unui tip uman concepând mici naratiuni clarificatoare, şi în cazul portretului 
plastic, privitorul poate simți nevoia de a completa ceea ce vede inventând el o poveste. 
Pot fi luate în discuţie aici portretele în care pictorul încearcă depăşirea descriptivului 
prin diverse elemente (microteme) care sugerează poveşti; un astfel de element 
inexplicabil de tip microtemă apare în Las Meniñas de Velasquez, în Soții Arnolfini de 
Van Eyck sau Ambasadorii de Holbein. Aici, subiectul recunoscut al tabloului este 
portretul, dar indiciile vizuale care însoțesc personajele au ridicat multiple întrebări 
criticilor de artă. Sunt portrete care nasc discursuri, iar acest gen de imagine poate fi 
considerat cel puţin potențial narativă. 

În categoria tablourilor care nu reprezintă acțiuni sau procese şi nici nu fac 
referire la un text definirea narativităţii, chiar potenţiale este foarte dificilă. Dar când 
portretul devine studiu de caracter, privitorul îl poate interpreta printr-o poveste. De 
altfel, există un moment când nu poate fi spus cu precizie dacă imaginea reprezintă o 
stare sau o acțiune, mai ales din cauză că multe portrete apar pe un fundal complex, 
care poate sugera o scenă. Portretul papei Leon al X lea cu cardinalii Lodovico de Rossi 
şi Giulio de Medici de Rafael, Amantii venețieni de Paris Bordone, Portretul 
Magdalenei Offenburg sub chipul curtezanei Lais din Corint de Hans Holbein cel Tînăr 
folosesc parțial tehnicile narative discutate până acum, inserând în portret o serie de 
trăsături care definesc persoanele, pe care le transformă în personaje. Dinamismul 
figurilor (papa şi cardinalii par surprinşi într-o convorbire), expresiile sugestive 
(Amantii venețieni), amănuntele caracterizante (banii de lângă Magdalena Offenburg) au 
toate darul de a spune o poveste despre personajele din tablou dacă privitorul este gata 
de a se transforma în narator. 

Cunoscutul tablou al lui Holbein, Ambasadorii (fig 8), poate intra şi el în 
categoria portretelor narative, deoarece craniul, fără a face aluzie la o poveste, 
generează în privitor o stare contradictorie care îl poate determina să reconsidere latura 
pur descriptivă a tabloului; numeroşi critici au proiectat prin interpretare discursuri, 
unele narative, asupra tabloului. Astfel, au fost căutate explicații în identitatea figurilor, 
în spațiul sau în obiectele care le înconjoară. 

Absint de Degas sau Singurătate de Delvaux pot fi şi ele interpretate narativ prin 
aceleaşi principii prezente în interpretarea Furiei Medeei deoarece stările contradictorii 
reprezentate pot cere inventarea unei poveşti. Titlul Singurătate al tabloului lui 
Delvaux, de exemplu, dă o cheie de lectură explicând starea de spirit a fetiţei care 
priveşte de-a lungul şinelor de tren şi care stă cu spatele la privitor; atât titlul cât şi 
silueta fetiţei sugerează aceeaşi stare, pe care privitorul o poate recepta în mod empatic. 
Imaginea nu mai este acum reducerea la un moment reprezentativ a unei poveşti 
anterioare şi cunoscute de către privitor, ci figurarea unui moment care ridică o 
problemă, o întrebare în mintea privitorului; iar răspunsul la întrebare poate fi o poveste. 

Un alt tablou care a generat o interpretare narativă este Auroportretul într-o 
oglindă convexă de Parmigianino (fig.9). Această pictură i-a inspirat lui John Ashbery 
un poem cu titlu omonim în care, pe parcursul a multe pagini, se spune o poveste. 
Judecând după titlu, poemul ekphrastic al lui Ashbery îşi propune să fie un analogon al 
tabloului deoarece primul vers, care este în acelaşi timp titlul poemului, dar şi al 
tabloului sugerează că Ashbery vede o relaţie de continuitate între cele două 
autoportrete. 


Self-portrait in a convex mirror 
As Parmigianino did it, the right hand 
Bigger than the head, thrust at the viewer 
And swerving easily away, as though to protect 
What it advertizes. 


În această metaforă apare ideea că, la fel ca tabloul, şi autoportretul verbal 
foloseşte o oglindă convexă, care deformează realitatea. Dar oglinda în care se priveşte 
Ashbery este chiar tabloul lui Parmigianino. Cuvintele sunt reflectări, „The words are 
only speculation/(From the latin speculum, mirror) “, iar Ashbery îşi va concepe 
poemul ca pe o oglindă a tabloului. Natura magică a oglinzii convexe este dublă: întâi, 
ca oglindă pur şi simplu, ea reflectă imaginea şi produce încântarea narcisicä 
(„perpetuate the enchantment of self with self”); în cazul lui Ashbery însă, natura 

narcisicä a contemplatiei poartä o conotatie particularä: poetul se contemplä în pictor, se 
caută şi se găseşte în autoportretul lui Parmigianino până la completa topire a propriei 
individualitäti. Poemul se construieşte într-un permanent joc între suprafaţă şi adâncime, 
joc care în poem se referă în special la caracterul de speculum al cuvintelor. Atât 
pictorul, cât şi poetul copiază lumea, dar amândoi aleg pentru aceasta un mediu care o 
deformează. Parmigianino „set himself / with great art to copy all that he saw in the 
glass/ Chiefly his reflection, of which the portrait/ Is the reflection once removed“. 
Portretul este reflectarea unei imagini în oglindă, iar poemul este o reflectare de gradul 
trei. 

Prin privire, poetul, dar şi privitorul, se pierd în universul convex al tabloului; nu 
numai privirea, dar şi înfăţişarea fizică a celui ce se află în faţa tabloului este absorbită. 
Acest tablou, făcut pe un glob de lemn de mărimea oglinzii în care s-a privit 
Parmigianino devine astfel un glob ocular imens ce a prins deja „reflectarea“ pictorului 
si este pe cale de a o absorbi pe a poetului. Utilizarea persoanei a I-a cu valoare 
impersonală are darul de a atrage cititorul devenit privitor în această spirală de 
interpretări. Lumea privitorilor a fost prinsă în tablou : „How many people came and 
stayed a certain time,/Uttered light or dark speech that became part of you/ Like light 
behind windblow fog and sand,/ Filtered and influenced by it, until no part/ Remains 
that is surely you.“ Aşa comentează Ashbery neoplatonismul manierist al pictorului, 
prin perfecta circularitate dintre cele două forme de artă, pictura şi poezia. 

Supremul paradox şi manierism rezidă în tehnica prin care este făcut 
autopotretul, adică prin trădarea regulilor perspectivei, dar prin păstrarea în acelaşi timp 
a consonantei renascentiste. Cum de altfel observă criticul de artă Sydney Freedberg, a 
cărui afirmaţie este intercalată de Ashbery în poem : „Realism în this portrait / no 
longer produces an objective truth, but a bizarria“. Suprafața se întoarce împotriva 
realităţii şi, păstrând regulile transpunerii mimetice, o denaturează utilizând un obiect 
deformator: oglinda convexă. Este exact ce se întîmplă în relaţia ekphrastică dintre 
aceste două opere de artă, poemul şi tabloul cu acelaşi nume: Ashbery se oglindeşte în 
autoportretul pictorului şi, distorsionând lectura tabloului, creează, la rândul lui o 
bizarria. 

Autoportretul într-o oglindă convexă de Ashbery este în primul rând o 
interpretare a tabloului, făcută din multiple perspective. Poemul, de mare întindere, 
alternează perspectivele: descrierea tabloului, recuperarea momentului în care artistul 1- 
a făcut şi a momentelor în care a fost receptat de-a lungul timpului; Ashbery îmbină 
citatul din Vasari sau Freedberg cu momentul subiectiv în care eul poetic priveşte şi 
interpretează tabloul împreună cu Pierre şi cu clipa în care scrie poemul. În acest mod, 
această lectură a portretului se va constitui într-un poem narativ. Poetul inventează o 
poveste pentru a explica bizarul autoportret manierist şi transformă în personaje pe 
autorul tabloului, pe sine însuşi şi pe potenţialii privitori, aducând în text toată relația 
pragmatică a creaţiei şi receptării operei de artă, fie că este vorba despre pictură sau de 
poezie. 

O astfel de lectură arată cât de mult din narativitatea imaginii vine din partea 
celui ce interpretează. Şi dacă în cazul poemului ekphrastic al lui Jorge de Sena după 
Leagänul lui Fragonard, comentat mai devreme, interpretarea narativă se bazează pe 
elemente vizuale, aici situația este diferită. Tabloul lui Fragonard conţine potentialitatea 
narațiunii pentru că figurează o acțiune şi înfăţişează mai multe personaje, însă 
Parmigianino face un autoportret; dar elementul misterios dat de bizareria reprezentării 
atrage privitorul, făcând-l să imagineze o poveste care să explice imaginea. În acest caz, 
imaginea unică nu reprezintă cu adevărat naraţiunea, ci o sugerează doar, utilizând 
diverse procedee care atrag privitorul şi-l convertesc în narator. 

În cele patru tipuri de exemple, am pornit gradat de la exemplul cel mai evident 
narativ, tabloul care face aluzie la un text si reprezintă o acțiune, urmărind apoi dacă 
imagini care folosesc numai unele dintre tehnicile narative care apar în acest caz pot 
spune totuşi o poveste. Reprezentarea unor acțiuni cu valențe dramatice, utilizarea unui 
titlu care trimite la un text Şi sugerează un proces, selectarea unui timp al imaginii care 
să poată fi interpretat drept o scenă culminantă (punctum temporis), multiplicarea 
nucleelor narative printr-o perspectivă etajată în adâncime, figurarea unor personaje cu 
fizionomii diverse şi care sugerează diversele faze ale unui proces sunt cele mai bune 
metode de realizare a unei poveşti vizuale. Am observat că o poveste poate fi imaginată, 
proiectată asupra tabloului, chiar dacă el nu face aluzie la un text prin tehnicile 
dinamismului vizual, cu ajutorul microtemelor, sau prin reprezentarea unei situații 
inexplicabile, care îl determină pe privitor să devină narator . 

În măsura în care imaginea unică poate fi interpretată narativ mai ales datorită 
rolului jucat de privitor, foarte multe tablouri pot fi considerate poveşti vizuale. Se poate 
observa că până în secolul al XIX-lea, se preferă naratiunile vizuale care fac aluzie la un 
text şi care în plus utilizează şi procedee vizuale sugerând dinamismul; în perioada 
contemporană, după desprinderea de literatură, tabloul permite o interpretare narativă, 
dar lasă în sarcina privitorului rolul de narator. 


Capitolul IV 


TEXTUL ŞI ILUSTRATIA 


“Şi care-i rostul unei cărţi“, se întrebă Alice, 
“fără poze şi dialoguri?“ 


Sensul prim al termenului ilustrație, după definiția dată de DEX, este “imagine 
desenată sau fotografiată, destinată să explice sau să completeze un text, ilustratia de 
carte fiind un gen al graficii prin care se prezintă tipuri sau momente esenţiale ale unui 
text literar şi având uneori şi un rol ornamental.“ Conform unei definiţii în sens restrâns, 
prin ilustrație se înţelege imaginea care apare în carte, alături de text, în condiții 
tipografice asemănătoare cu acesta, cu sau fără aprobarea autorului textului literar. În 
sens larg, pot fi însă numite ilustrații unele tablouri cu subiect literar, cum ar fi cele 
studiate de noi în capitolul precedent sau secvenţe de imagini bazate pe o operă literară, 
dar scoase din context şi prezentate separat (seriile de acuarele-ilustraţii făcute de Dali 
pe diverse subiecte, Alice în ţara minunilor, Graal, Don Quijote, etc.). Această definiție 
este importantă în măsura în care termenul poate căpăta semnificații destul de largi, 

unele dintre ele capabile a duce la confuzii. În scopul clarificärii acceptiei termenului, 
nu ne vom referi aici decât la ilustratia definită în sens restrâns, deoarece, atunci când 
este utilizat sensul larg al termenului, se are în vedere mai ales subiectul imaginii. Dar, 
aşa cum vom încerca să argumentäm, nu este suficient ca o imagine să se inspire dintr- 
un text literar pentru a putea fi numită ilustrație. 

Aşa încât, definim drept ilustrație o imagine care apare lângă textul literar fiind 
realizată în condiţii tipografice asemănătoare acestuia; suportul, materia şi contextul în 
care apare acest tip de artă (pe hârtie, în număr mare de exemplare) îi poate circumscrie 
semnificaţiile prin semiotici exterioare. Suportul şi materia sunt semne plastice 
relevante aici deoarece implică o receptare de un tip special: în măsura în care 
reprezintă o prelungire sau o completare a textului, ilustratia nu poate fi de multe ori 
înțeleasă decât împreună cu el. De asemenea, datorită condițiilor de apariție, ilustrația 
va fi concepută altfel decât tabloul în ulei; în multe din exemplele pe care le vom 
analiza se va vedea că desenatorul de ilustrație are acces la un subcod vizual 
caracteristic şi care nu ar putea fi utilizat în alte forme vizuale. De asemenea, nu este 
lipsit de importanță faptul că, spre deosebire de tablou, ilustratia are o mai mare 
circulaţie şi, din acest motiv, poate avea un mai mare grad de accesibilitate; fapt care 
poate induce uneori impresia că desenul care însoţeşte textul nu ar fi decât un accesoriu 
decorativ. De altfel, latura decorativă este una dintre primele funcţii ale acestui gen de 
artă deoarece în manuscrisele medievale, enluminurile care însoțeau textele sacre îi 
subliniau valoarea prin frumuseţea sa. Suportul şi mai ales materia imaginilor medievale 
(pergament, pigmenți obținuți de minereuri de valoare), ca şi tehnicile foarte elaborate 
de realizare aveau funcția simbolică de a sublinia sacralitatea cărții, înţeleasă ca un 
întreg. Odată cu apariția tiparului, ilustratia începe să circule foarte mult şi îşi 
diversifică rolurile, care, diferite de cele ale picturii, se regăsesc numai prin raportare 
la textul pe care îl însoțesc. 

Primul criteriu care tebuie luat în consideraţie în definirea ilustratiei este relația 
dintre autorul textului şi cel al imaginii. Atunci când există un singur autor care se 
exprimă atât în limbaj verbal, cât şi vizual, textul şi imaginea formează o unitate şi 
trebuie interpretate ca atare. William Blake, unul dintre artiştii cei mai originali, este un 
astfel de caz; el optează pentru pictura narativă încă de la începutul carierei sale, 
concepând un univers straniu unde povestea vizuală se bazează pe numeroase simboluri 
care se regăsesc şi în poezia sa; aparenţa fantastică a viziunii lui Blake ascunde un 
sistem de interpretare a lumii cu multiple semnificaţii filosofice şi teologice, în care 
valorile plastice şi verbale se subliniază reciproc. Important este că pentru Blake cele 
două laturi ale operei sale se întrepătrund; artistul crede în capacitatea vizualului de a 
exprima idei în aceeaşi măsură ca limbajul verbal şi din acest motiv la el elementul 
plastic nu este niciodată o oglindă sau o traducere a cuvântului, ci o completare. 

În aceeaşi categorie ar putea intra şi două surprinzătoare exemple de ilustratori ai 
propriei opere, Proust şi Kafka. Amândoi au folosit însă desenul nu pentru a-şi completa 
textul, ci mai ales pentru a-l înțelege mai bine. Schitele în care îşi reprezintă personajele 
sunt, după cum afirmă amândoi autorii, utile pentru clarificarea impresiilor; desenele lor 
reprezintă o traducere în alt limbaj a ideilor care îi frământă, şi nu sunt destinate 
publicului. Dacă Blake era în aceeaşi măsură artist, poet şi filosof, în schimb Proust sau 
Kafka preferă să păstreze variantele plastice ale romanelor lor în formă de proiect, 
lasând verbul să acţioneze singur. 

Atunci când textul şi imaginea sunt realizate de doi autori, natura colaborării 
poate fi de diverse facturi: fie, cazul cel mai bun şi asupra căruia ne vom opri în mod 
particular, autorul textului caută colaborarea unui desenator, căruia îi dă indicaţii 

precise, fie textul inspiră creatori plastici, care îl ilustrează dincolo de voința 
scriitorului. 

Volumul Eleusis de Leonid Dimov şi Florin Pucă este o operă unitară din prima 
categorie. Autorii împărtăşesc acelaşi ideal estetic, de a crea o operă lucidă folosind 
legile visului şi afirmă că au pornit la realizarea acestui volum “îmboldiți de visul cărții 
mallarmeene“. Unitatea textului şi a imaginii este remarcabilă si, de altfel, cei doi autori 
au mai colaborat la volumul Amintiri; în astfel de exemple ilustratia nu segmentează şi 
selectează fragmente pentru a le traduce, ci completează textul referindu-se la aceleaşi 
teme sau idei dintr-o perspectivă diferită. 

Există şi cazuri extreme de artişti care traduc textul în imagine fără a ţine seama 
de scriitor: ilustratia lui Teisanu la volumul După melci de Ion Barbu atrage atenţia 
asupra sursei trădării imaginii de către text; această trădare apare când semnele iconice 
folosite de desenator preiau din literatură acele proprietăți care nu îi sunt definitorii. La 
fel ca tabloul cu subiect literar, şi ilustraţia foloseşte un semn vizual cu dublu referent, 
realitatea şi textul. Teişanu a selectat din poem acea latură care putea fi traductibilă 
într-o imagine verosimilă, iar rezultatul a fost un volum pentru copii. Dar caracteristica 
universului barbian fiind abstractizarea şi în nici un caz  verosimilul, o astfel de 
interpretare vizuală care făcea din eroul principal un copil bucălat şi fericit, nu putea să 
fie decât falsă. Ilustratorul a urmărit în desenele lui mai ales firul narativ al poemului, şi 
i-a scăpat în întregime din vedere faptul că descântecul din poemul lui Barbu avea o 
funcție simbolică; exemplul are meritul de a scoate în evidență faptul că imaginea 
trasează direcția unei interpretări a textului şi deci, într-un fel, îl şi modifică. 

Datorită faptului că apare în proximitatea textului, ilustratia este în principiu 
obligată să se refere la el şi semnele iconice pe care le foloseşte desenatorul trebuie să 
conțină proprietăți relevante. Acest lucru nu se întâmplă însă întotdeauna şi există 
ilustraţii care reinterpretează textul păstrând o mare libertate la nivelul semnificației; în 
astfel de situații ilustratia se poate apropia de tabloul cu subiect literar, pentru care 
textul nu este folosit decât ca pretext. 

Dubla referentialitate a semnului iconic folosit în ilustrație se observă cel mai clar 
la nivelul receptării, care presupune o continuă trecere de la un sistem de semne la 
altul. De aceea, se poate face o clasificare a ilustraţiilor care pornesc de la un text în 
funcție de modul în care utilizează cele trei tipuri de proprietăţi ale semnului iconic: a) 
există ilustraţii cuminţi care urmează fidel textul, încercând în acelaşi timp să-l ancoreze 
în realitate; b) alte desene încearcă să transpună modelul literar, fără a accentua legătura 
cu referentul real; c) şi există ilustraţii făcute de desenatori foarte originali, care sunt 
mai putin traduceri şi mai mult interpretări ale textului, desenul lor conţinând mai ales 
transformări ale artistului plastic. Vom analiza aceste tipuri de iconicitate, asemănarea 
cu textul, asemănarea cu referentul real, şi transformările realizate de desenator, 
discutând diversele interpretări plastice făcute de-a lungul a câteva decenii la cele două 
cărți ale lui Lewis Carroll Alice în fara minunilor şi Alice în țara din oglindă. 

Principalele funcții pe care ilustratia le poate lua faţă de text sunt următoarele: 
decorație, completare, traducere, interpretare. Aceste funcţii sunt şi cele care determină 
tipul de narațiune vizuală caracteristic, deoarece există ilustraţii care propun un 
analogon al textului şi altele care se definesc prin complementaritate faţă de latura 
literară. În interpretarea unui text ilustrat limbajul verbal şi cel vizual ar trebui să se 
lumineze reciproc. Din punct de vedere narativ, acest fapt poate duce la o anumită 
eliberare a imaginii de necesitatea de a exprima întregul fir al acțiunii. 

Ilustratia analitică selectează câteva personaje, traduce în imagini situații, scene 
sau momente considerate fie mai putin clare, fie foarte importante, urmând textul pas cu 
pas. În astfel de cazuri, artistul traduce în limbaj vizual aspecte disparate pe care le 

prezintă în mod necesar alături de text; din acest motiv, desenele pot ajunge să fie doar 
descriptive sau decorative, fără a se referi la firul epic. 

Ilustrarea sintetică în schimb este foarte aproape de concepţia tabloului cu subiect 
literar, deoarece artistul îşi propune nu să urmărească textul pe direcția intrigii, ci să 
selecteze direct semnificația cărții pentru a o traduce în imagine. El alege un moment 
esențial, punctum temporis, care să reprezinte întregul text; aici primează interpretarea 
făcută de desenator şi din acest motiv, ilustratia sintetică poate fi înţeleasă şi în afara 
contextului livresc. Ilustratia sintetică nu se leagă explicit de anumite momente ale 
textului, nu îl explică, şi nici nu îl decorează. Dacă ilustratia analitică se aşază în 
subordinea textului, cea sintetică se eliberează de el preluând capricios ceea ce artistul 
consideră esențial. 

Elementul esențial, aflat la baza relației dintre ilustrație şi text este principiul de 
selecţie. Fie că realizează o imagine sintetică sau una analitică, desenatorul decupează 
textul, alegând numai acea parte pe care o consideră traductibilä în limbaj vizual. 
Selecţia se face fie cu ajutorul autorului literar, fie este rezultatul interpretării 
desenatorului; la Blake, unitatea vine tocmai din faptul că latura vizuală nu denaturează 
semnificaţia întregului. La fel, când decide să ilustreze Noua Heloise, Rousseau va 
încerca să limiteze la maximum libertatea desenatorului, mergând până la modificarea 
instanţei narative pentru a facilita traducerea în vizual. La Jean-Jacques Rousseau sau la 
Lewis Carroll se vede clar importanţa pe care o poate lua colaborarea dintre scriitor şi 
desenator în alegerea elementelor supuse iconizării. 

Şi totuşi pictorul nu poate traduce pur şi simplu un text în limbaj vizual şi de 
multe ori nici nu îşi propune să realizeze un analogon al textului. El traduce propria sa 
lectură şi interpretare. Astfel, prima etapă a trecerii de la text la imagine este o lectură 
făcută din perspectiva iconizärii; se selectează aspectele importante şi traductibile în 
imagine, dar se pot adăuga altele noi, deoarece nu orice element, oricât de important în 
ordinea literarului, este relevant vizual. Acest tip de lectură este foarte diferit de lectura 
propriu-zisă pentru că are la bază un principiu de fransformare. La fel ca în tabloul 
literar, se poate din nou aplica discuţia făcută în jurul conceptului de punctum temporis; 
fiecare desenator decide că o anumită latură a textului poate fi preluată de imagine, iar 
selecția se realizează în funcție de ceea ce artistul plastic doreşte să exprime; vom 
discuta acest aspect analizând comparativ în cele ce urmează mai multe lecturi vizuale 
făcute aceluiaşi text. 

Cea de-a doua etapă a iconizării este organizarea elementelor selectate într-un 
enunț vizual, şi, implicit, schimbarea valorii lor faţă de discurs; s-ar putea face o 
clasificare a ilustrației în funcție atât de selecția elementelor considerate de un anumit 
producător de imagine ca relevante, cât şi din perspectiva organizării lor. Unele desene 
decorează textul şi îl fac atrăgător unei anume clase de cititori (desenele pentru copii, 
dar şi enluminurile medievale), altele explică anumite laturi literare (ilustrațiile lui 
Tenniel la Alice în țara minunilor au acest rol), iar altele interpretează textul, 
depărtându-se destul de mult de el (Dali). Principiul selecției se regăseşte şi la nivelul 
materiei şi suportului ales, deoarece o gravură poate avea semnificaţii diferite faţă de 
acuarelă. Spre exemplu, o ediţie populară cu poze iconice şi naive alb-negru (ilustrațiile 
lui Tenniel) aşază textul în categoria cărților ieftine pentru copii şi diferă mult față de o 
ediție redusă cu xilogravuri originale în culori (ediția bibliofilă scoasă de Dali şi care 
accentuează latura erotic-ocultă a cărţii). 

Decodarea ilustratiei se face printr-o permanentă raportare la cei doi referenti 
ai imaginii, cel real şi cel livresc. În acest mod, ilustraţia dă chip personajelor şi 
consistență spaţială desfăşurării acțiunii însă, în acelaşi timp, limitează imaginația, 
trasând direcția unei lecturi. Nu orice text câştigă ceva din iconizare, ba chiar în multe 

cazuri, imaginea reduce şi falsifică semnificația literară. Este necesară o anumită 
compatibilitate a textului cu imaginea, fără de care relaţia dintre ele se trunchiază. Una 
dintre soluţii este utilizarea de semne plastice, care, prin codul lor deschis, fac posibilă 
o interpretare mai liberă; riscul aici este căderea în decorativ, şi pierderea legăturii 
dintre text şi imagine. Este cazul ilustraţiilor lui Dali la Paradisul pierdut al lui Milton 
care, deşi nu conţin în exclusivitate semne plastice, se îndepărtează atât de mult de 
model, încât nu par a mai avea nici o legătură cu subiectul. 

Textele care sunt, în intenția autorului lor, concepute prin întovărăşirea lor cu 
imagini accentuează una dintre primele şi cele mai importante funcții ale ilustratiei, şi 
anume aceea de a explica sau completa un text. Acest tip de ilustrație este foarte diferit 
de tablou, pentru că aici textul nici nu ar trebui să existe fără imagine şi nici imaginea 
nu ar avea ce să caute în afara textului. Gradul de libertate a ilustratorului este într-un 
astfel de caz foarte redus. Când însă desenatorul se inspiră dintr-un text , pe care îl 
traduce în imagine la libera sa voință, primează latura interpretativă a imaginii şi 
rezultatul poate fi mai aproape de tabloul cu subiect literar. Astfel, libertatea 
desenatorului fiind maximă, acesta poate să traducă trădând oricât de mult povestea 
inițială. El va ilustra propria sa lectură, extrăgând din text ceea ce îl inspiră, fără să se 
refere cu adevărat la modelul literar. 

Vom încerca să urmărim valorile pe care le poate lua ilustratia faţă de cuvânt în 
cazul concret al operei lui Lewis Carroll, Alice în fara minunilor şi Alice în țara din 
oglindă. Mai mult de o sută de artişti au ilustrat cărțile lui Lewis Carroll, începând cu 
cei contemporani autorului şi sfârşind cu suprarealiştii. Din 1865, când a apărut prima 
carte dedicată peripetiilor Alicei, s-au acumulat variante de interpretare plastică dintre 
cele mai diferite; unele apropie textul de înţelegerea copiilor, iar altele sunt desene 
sofisticate şi abstractizate, fiecare oferind valori dintre cele mai diferite literaturii 
matematicianului englez. 

Alice în fara minunilor are la bază o poveste spusă de Lewis Carroll copilelor 
decanului de la Christ College, unde autorul era profesor de matematică; la rugămintea 
copiilor, Carroll scrie această poveste într-o primă variantă, intitulată Aventurile Alicei 
sub pământ (1863) şi o ilustrează el însuşi. Autorul a arătat de timpuriu un mare interes 
textelor ilustrate şi a editat încă din adolescenţă câteva reviste manuscrise pline de un 
nonsens tipic carrollian, dintre care cea mai celebră, Umbrela presbiteriului sau The 
Rectory magazine. Relaţiile autorului cu lumea copiilor şi tradiția de desenator datează 
din adolescenţă, când edita mici reviste pline cu jocuri logice, prefigurând stilul adoptat 
în cărțile despre aventurile Alicei. 

După un an şi jumătate, Aventurile Alicei sub pământ este rescrisă şi rebotezată 
Alice in Wonderland, iar Carroll apelează la un desenator de la revista Punch, Sir John 
Tenniel, pentru latura vizuală a textului. Colaborarea celor doi artişti a fost furtunoasă, 
mai ales deoarece Lewis Carroll avea o idee foarte precisă asupra modului în care 
trebuiau să arate desenele. În 1865 cartea apare, dar este retrasă imediat de pe piaţă din 
cauza calităţii nesatisfăcătoare a ilustraţiilor; câteva luni mai tîrziu, reapare în formă 
finală şi succesul nu se lasă mult aşteptat. Abia în 1872 apare şi cea de-a doua carte 
dedicată Alicei, Through the Looking-Glass, ilustrată tot de Tenniel, care acceptă cu 
dificultate colaborarea. Însă succesul galeriei de portrete realizat de primul ilustrator al 
lui Carroll, mare în epocă, este motivul care l-a convins şi, până în prezent, desenele 
sale au rămas de referință pentru toţi cei ce s-au ocupat de cărțile despre Alice. Nu 
numai la nivelul ilustraţiilor au cunoscut aceste texte o traiectorie interesantă. Dedicate 
inițial copiilor, ele au început din anii *80 să atragă atenţia logicienilor, semioticienilor 
si lingviştilor, ce au găsit în rândurile rezervate cititorilor de vîrstă fragedă subiecte 
pentru studiile lor de specialitate. 


81 


Vom încerca să analizăm diversele variante de ilustrații pentru Alice în fara 
minunilor şi Alice în ţara din oglindă prin două metode, ale căror concluzii ar trebui să 
se lumineze reciproc. Prima metodă constă în analiza enunturilor vizuale realizate de 
diverşii ilustratori din perspectiva ponderii proprietăților semnului iconic (referința la 
realitate, la text, sau propria viziune a desenatorului) şi vom încerca să clasificăm aceste 
interpretări vizuale în funcție de raportul pe care fiecare artist a considerat necesar să-l 
pună între referenții imaginii. Cel de-al doilea aspect urmărit se referă la modul în care 
ilustrația poate spune o poveste prin comparaţie cu narațiunea literară. 

Motivul pentru care cărțile lui Carroll au atras atât de mulți ilustratori consistă şi 
în tipul de narațiune abordat. Atât în Alice în țara oglinzii, cât şi în Alice în ţara din 
oglindă, discursul este focalizat pe personajul central, iar timpul discursului coincide cu 
timpul istoriei. Cu excepția micilor rememorări ale vieții dinainte de intrarea în 
universul fabulos, povestea curge linear, prin înşiruirea peripetiilor în centrul cărora este 
întotdeauna Alice (naraţiune paratactică). Naratorul omniscient intervine prin scurte 
paranteze explicative prin care îşi comentează personajul. Din punct de vedere 
temporal, scena este dominantă, pauzele narative intervenind rar. Timpul istoriei se 
întinde pe parcursul a câteva ore, cât durează somnul Alicei, dar se dilată după legile 
proprii visului în  pseudo-durata discursului. Discursul este focalizat pe Alice şi, cu 
excepția minorelor intervenţii ale naratorului, avem acces la lumea visului numai prin 
perspectiva personajului principal. Latura absurdă a acestor călătorii este foarte 
importantă, iar omniscienta relativă a naratorului are rolul de a pune cititorul pe aceeaşi 
poziție cu personajul. 

În cele ce urmează vom urmări diversele ilustrări ale unor momente esenţiale ale 
celor două cărți, începând cu Tenniel şi comparând viziunea sa cu a altor desenatori; ne 
vom opri mai ales asupra elementelor care circumscriu interpretarea vizuală specifică 
ilustraţiei. 

Ilustratiile lui Tenniel se deosebesc de toate celelalte care au urmat în primul rând 
datorită faptului că au fost făcute nu numai cu aprobarea, dar chiar cu indicațiile 
autorului; indicaţii care au mers până la a propune pentru portretul Alicei fotografia unei 
fetiţe, realizată de Carroll. De altfel, pentru acest scriitor şi matematician, fotografia a 
jucat un rol foarte important, el fiind unul dintre pionierii acestei arte. Subiectele 
preferate sunt aproape întotdeauna oameni, rar peisaje, iar modelele preferate, fetiţele. 
Ele sunt surprinse în diverse posturi, de la cele mai banale, până la acelea de mici 
comediene : cerşetoare, chinezoaică, Scufita roşie, pirat, etc. Se pare că pentru autor, 
arta fotografică reprezenta mai mult decât un simplu hobby, iar modelul utilizat pentru 
persoanjul Alice o reprezenta, nu, aşa cum s-ar fi putut crede, pe Alice Lidell, ci pe o 
altă mică prietenă a autorului, Mary Hilton Badcock. Personajul din desenele lui Tenniel 
are, aşadar, doi referenti: fotografia şi personajul din textul lui Carroll. Realitatea este 
însă că influenţa referentialä majoră a fost jucată aici de desenele lui Carroll la Alice sub 
pământ. În orice caz, ilustratorul a avut nevoie de aprobarea scriitorului la fiecare pas; 
însă nu numai Carroll îl conduce pe Tenniel, relația a fost şi inversă, deoarece 
desenatorul a reuşit să-l convingă pe autorul textului să renunţe la un capitol din Alice în 
Tara Minunilor, în urma unei scrisori în care îi mărturisea : “I can't see my way to 
picture“. 

Dovada că Lewis Carroll gândise rigururos ilustrațiile, pe măsură ce scria textul, 
este dată şi de parantezele care însoțesc apariţia personajelor, spre exemplu grifonul din 
Alice în ţara minunilor. Ideea că autorul discursului literar a simţit nevoia să înlocuiască 
o descriere în cuvinte (grifon, animal mitic fabulos, cu corp de leu şi gheare de vultur) 
cu paranteza “vezi figura“ arată aici interdependenta dintre desen şi poveste: în viziunea 
lui Carroll, ilustratia trebuie să aibă în primul rând o funcție explicativă. Având în 

vedere că textul trebuia înţeles în primul rând de copii, spaţiile de indeterminare ale 
laturii literare trebuiau completate cu o descriere referentialä; în acelaşi timp, referința 
ekphrastică la desen atrage atenţia asupra faptului că aici nu interesează varianta mitică 
a animalului, ci doar oglindirea lui parodică în text. 

Episodul grifonului şi al falsei broaşte țestoase are la bază una dintre temele cele 
mai des întâlnite în universul carrolllian, fiinţele de cuvinte. Conceptul de falsă broască 
țestoasă vine din produsul englezesc supă de falsă broască țestoasă, adică „supă de 
vițel, cu sosuri şi condimente, care seamănă la gust cu supa de broască țestoasă.“; de 
aceea, Falsa Broască Testoasä este reprezentată de Tenniel (fig. 10) cu cap şi picioare de 
vițel. Transferând determinarea, Carroll şi apoi Tenniel concep un animal absurd. 
Grifonul însoţeşte Falsa Broască Ţestoasă în virtutea faptului că şi el este o ființă non- 
referentialä care există numai prin caracterul său ficțional. Imaginaţia cititorului se 
îndreaptă astfel cu ajutorul ilustraţiei nu spre valorile cultural acceptate ale grifonului, ci 
spre non-sensul tipic carollian. 

Foarte importante din punctul de vedere al selecției sunt şi elementele care nu 
trebuiau figurate. Alcătuirile verbale joacă un rol particular în aceste două cărți şi o 
parte dintre ele nu trebuiau să fie traduse în vizual. Spațiile de indeterminare ale 
textului, care proveneau din descrieri absurde nu aveau de ce să fie clarificate prin 
imagine pentru a lăsa liberă imaginația cititorului. Parodia Jaberwocky din Alice în țara 
din oglindă este reprezentativă pentru acest tip de relație text-imagine, deoarece aici 
apar o serie de animale de tipul “burse clemoase“ descrise drept “ cleioase şi mlădioase, 
ceva ca nişte bursuci, şi ca nişte sopîrle şi ca nişte surubelnite“. Tenniel nu realizează 
decât două ilustrații acestui poem absurd (fig.11), de fapt o parodie de poem eroic, iar 
imaginile sale încearcă să traducă referential ființele de cuvinte din text, lăsând în 
acelaşi timp suficientă libertate de interpretare cititorului. 

Un alt exemplu de aceeaşi factură apare într-un alt text al lui Carroll, The 
hunting of the Snark. Imaginarul animal vânat, Snark, nu trebuia sub nici un motiv 
ilustrat, pentru a permite fiecărui cititor să-l imagineze cum preferă. Şi tot aici, harta 
după care se ghidează personajele plecate la vânătoarea animalului fabulos are figurate 
latitudinea şi longitudinea, nordul şi sudul, dar în rest este complet albă. Conform non- 
sensului specific autorului, harta este albă din cauză că nici unul dintre personaje nu ar 
şti să o citească, şi, deci nu ar avea nici o utilitate. Harta trebuie totuşi să existe, însă 
umplerea ei cu detalii semnificative este lăsată la latitudinea fiecăruia. 

Carroll are o idee foarte precisă despre rolul ilustraţiei, în primul rând explicativ şi 
abia după aceea decorativ; imaginea trebuie să prelungescă textul în direcţiile preferate 
de autorul acestuia şi să-l lase deschis în altele. Acest tip de imagine funcționează ca o 
completare, ilustraţia urmând servil textul. În acest context, desenele lui Tenniel au un 
grad de narativitate foarte redus, deoarece ele nu se susţin în afara textului. 

Atât Alice în țara minunilori cât şi Alice în țara oglinzii sunt povestiri cu ramă, 
ramă constituită de timpul şi spațiul real, dinainte de adormirea Alicei şi de după 
trezirea ei. Aceste momente care aparțin spațiului verosimil se deosebesc de cele trăite 
de Alice în spaţiul fabulos al visului şi sunt construite similar în ambele cărți; în prima, 
Alice stă pe o pajişte şi se plictiseşte din cauză că nu poate citi din cartea surorii ei mai 
mari; o carte fără poze şi fără dialog, observă fetiţa, şi deci lipsită de interes. Această 
observație defineşte universul carrollian şi tehnica sa narativă, în care imaginea şi 
dialogul ocupă cea mai mare parte. Durata temporală preferată este scena. Carroll 
optează pentru showing în defavoarea lui telling şi această preferință se poate observa la 
toate nivelele cărții, al duratei narative, al modului, care favorizează focalizarea unică 
ŞI narațiunea intradiegetică. Când se trezeşte, Alice îi povesteşte surorii mai mari 

straniul său vis şi cartea se încheie într-o notă candidă cu imaginea acesteia din urmă 
care retrăieşte visul fetiţei ca pe un semn al lumii nevinovate a copilăriei. 

Înainte de a intra în universul lumii din oglindă, Alice stă la gura sobei depănând 
un scul de lână împreună cu pisicile ei, şi în mod particular cu pisica neagră, care va 
juca un rol special atât în deschiderea, cât şi în închiderea universului fabulos. 
Discutând pe diverse teme cu pisica, Alicei îi vine ideea că aburul oglinzii ar trebui să-i 
permită trecerea dincolo, măcar atât cât să vadă dacă cealalată cameră este la fel şi în 
partea unde oglinda nu o arată; fireşte camera din oglindă se va dovedi diferită. 
Atmosfera premergătoare intrării în lumea fabuloasă are în ambele cărți un pronunţat 
caracter ficțional: în prima, Alice, invidioasă pe cartea surorii ei, îşi construieşte propria 
lume refugiindu-se în vis; în cea de-a doua, procedeul este mai complex şi poate fi 
înţeles numai prin raportare la natura personajului. 

În general, naratorul nu dă foarte multe informaţii care să o caracterizeze pe Alice, 
preferând să o construiască prin conversațiile absurde pe care le poartă cu personajele 
din vis. Dar în Alice în fara din oglindă , înainte de a o lăsa pe Alice să treacă prin 
aburii oglinzii, naratorul face o paranteză povestind într-un stil adresativ jocul ei 
preferat: “Aici mi-ar plăcea să vă povestesc barem pe jumătate toate câtele înşira Alice 
când începea cu această expresie favorită a ei :“Să zicem că...“. Abia în ajun avusese o 
controversă lungă cu soră-sa — şi asta numai pentru că Alice se apucase să spună : “Hai 
să zicem că suntem regi şi regine, iar soră-sa, foarte conştiincioasă, obiectase că asta nu 
se putea, fiindcă ele erau numai două; iar Alice, până la urmă, neavând încotro, spusese 
: “Bine, atunci n-ai decât să fii tu unu” din ei, şi eu o să fiu toți ăilalți“. Si o dată o 
înspăimântase pe bătrâna ei dădacă strigându-1 tam-nesam în ureche : “Dădacă! Hai să 
zicem că eu sunt o hienă flămândă şi dumneata eşti un os!“ . Acest fragment spune 
foarte multe despre personajul central, dar şi despre relaţia ei ambiguă cu personajele 
fabuloase din vis sau din oglindă. Imaginaţia fetiţei vine din capacitatea ei de a se 
dedubla la nesfârşit, de a conține un număr nesfârşit de personaje, straniile apariții din 
visul ei; din acest punct de vedere, se poate considera că toate personajele o conţin într- 
un fel şi reprezintă proiecţii ale eului ei. 

În acelaşi timp însă, Alice este marcată de o instanță superioară şi agresivă, care o 
face să spună poeziile pe dos, să nu-şi mai aminteşte diverse lucruri pe care susţine că le 
ştia, să se întrebe dacă nu cumva a fost schimbată cu altă fetiță. În plus, toate 
personajele o atacă verbal încercând să-i demonstreze că nu este capabilă să poarte o 
conversaţie ( ceaiul cu Pălărierul şi Iepurele nebun, conversaţia cu Domnul Omidă sau 
Humpty Dumpty) în aşa fel încât Alice este mereu pusă într-o poziţie defensivă. Această 
latură a lumii visului ei se apropie mai mult de coşmar şi o face pe Alice să-şi pună 
continuu problema identităţii, pe care nu o poate rezolva decât cu o clipă înainte de 
momentul trezirii, când conştientizează faptul că personajele din vis nu sunt decât cărți 
de joc sau piese de şah. 

Intrarea şi ieşirea din vis a Alicei se raportează la un martor. În Tara minunilor, ea 
povesteşte surorii mai mari visul, iar în fara din oglindă, rolul de martor al poveştii 
revine pisicutei negre; intrarea şi ieşirea din fabulos constituie, temporal vorbind, 
momentele care generează istoria Alicei. Timpul ilustrării acestei treceri se defineşte 
printr-o strânsă raportare la ordinea discursului literar. Ieşirea din oglindă este mult mai 
complexă decât ieşirea din Wonderland, deoarece naratorul accentuează natura 
ambivalentă a personajelor. Alice încearcă să atribuie câte un rol pisicilor, Dinah, Kitty 
şi Strop de Nea despre care crede că s-au transformat în visul ei în Humpty Dumpty, 
Regina Rosie şi Regina Albă. “Şi acum“, îi spune Alice pisicii,“ hai să ne gândim cine a 
visat. Asta e o problemă serioasă, dragule, şi n-ar trebui să-ţi lingi aşa läbuta, ca şi cum 
Dinah nu te-ar fi spălat azi-dimineatä! Vezi tu Kitty, trebuie să fi fost ori eu, ori Regele 

Roşu. Sigur, el a fost în visul meu, dar şi eu am fost în visul lui. Oare a fost Regele 
Roşu, Kitty?“ Cartea se încheie într-o notă dubitativă, naratorul sfârşind printr-o 
întrebare, “Voi cine credeți că a visat?“ 

Diverşii ilustratori ai cărților despre Alice au interpretat vizual mai mult sau mai 
putin imaginativ scenele intrării sau ieşirii în şi din spațiul fabulos. Intrarea Alicei în 
țara minunilor, pe urmele iepuraşului a fost transpusă literal şi descriptiv; Tenniel 
ocoleşte intrarea în Wonderland, pe frontispiciul capitolului figurând doar un iepuraş 
care se uită la ceas. Acest tip de interpretare vizuală are la bază un semn iconic ce 
valorizează proprietăți aparținând realului. Alice apare figurată ca un copil normal, iar 
iepuraşul îmbrăcat în redingotă nu aduce decât un element anecdotic imaginii. Prima 
imagine din ilustratia Tenniel la Through the Looking-Glass o arată pe Alice depănând 
un scul de lână pe fotoliu, cu pisica neagră în braţe ; dar, de data aceasta, desenatorul 
acordă mai multă atenţie textului şi reuşeşte să sugereze vizual oglindirea în mai multe 
feluri. Tenniel figurează cu mai multă subtilitate trecerea în universul oglinzii decât cea 
din țara minunilor. Pe pagina din dreapta, el expune imaginea Alicei intrând în universul 
oglinzii (fig.12), iar când dăm pagina, pe partea stîngă, apare vedem personajul ieşind 
din oglindă, deja în celălalt univers, al visului (fig 13). Odată cu personajul, dând pagina 
şi părăsind camera reală, cititorul trece şi el în cealaltă parte, în oglinda absurdă a 
visului în concepţie carrolliană. În acest mod, Tenniel foloseşte o metaforă vizuală — 
Alice trece prin oglindă aşa cum cititorul trece prin pagină, deci ceea ce este oglinda 
pentru Alice este textul pentru cititor; ficțiunea, la fel ca oglinda deformează realitatea. 

O altă perspectivă interesantă a momentului trecerii apare la Steadman, influențat 
evident de Tenniel (fig 14); desenul o arată pe Alice din spate şi din faţă simultan pe 
cele două pagini alăturate ale cărţii. Pe pagina din stânga, apare camera din care pleacă 
Alice şi spatele ei, văzut în momentul în care trece prin oglindă; pe pagina din dreapta, o 
altă Alice iese din oglindă, văzută din semiprofil. Tenniel a preferat să reprezinte 
trecerea în două imagini corespunzând la două momente diferite: ieşirea din lumea 
reală şi intrarea în lumea pe dos a oglinzii. Pentru Steadman mai important este 
caracterul ilogic al trecerii şi îl transpune în imagine dând impresia cititorului că o parte 
din fiinţa Alicei rămâne în cotorul cărţii. De la ilustratia coerentă, realistă a lui Tenniel, 
Steadman trece, folosind totuşi mijloace vizuale asemănătoare, la ilustrarea unui alt 
nivel al textului, cel oniric şi absurd. Imaginile celor doi artişti subliniază tocmai 
caracterul de transformare a personalității unui personaj: în viziunea lui Tenniel, 
trecerea Alicei are loc fără probleme, personalitatea ei pătrunde prin pagină ca prin 
oglindă, dar pentru Steadman, trecerea reprezintă o contorsionare şi o rupere a 
identităţii. Viziunea diferită a lui Steadman se poate observa şi în portretul personajului: 
Alice a lui Tenniel rămâne o fetiță obişnuită, dar Steadman o portretizează pe Alice prin 
linii ascuţite şi agresive care subliniază natura psihotică a visului ei. 

Dar ambele reprezentări ale acestui important moment al textului atrag atenția 
asupra mijloacelor vizuale specifice ilustratiei şi care nu ar putea fi utilizate de tablou 
sau frescă. Ilustratia aparține lumii cărții şi acest tip de reprezentare utilizează tehnici 
specifice, pe care le vom regăsi în banda desenată. Un interesant experiment unde se 
regăseşte o tehnică asemănătoare celei folosite de Tenniel şi mai ales de Steadman, vor 
face Benoit Peeters şi Francois Schuitten, cunoscuţi realizatori şi teoreticieni ai benzii 
desenate. Cu ocazia expoziției care inaugura muzeul benzii desenate din Angoulême, 
intitulată Le musée des Ombres, ei au conceput o intrare spectaculoasă în lumea 
expoziției care încerca să sugereze intrarea într-un album BD. Astfel, într-o sală 
dărăpănată, pe pereţii căreia erau înşirate câteva pagini de album decolorate, chiar în 
mijlocul unei planşe, au conceput o crăpătură înşelătoare (fig.15). Aceasta este 
adevărata intrare în expoziție, unde toate decorurile reproduceau albumul în aşa fel încât 

spectatorul să aibă iluzia că a pătruns în lumea livrescä şi a devenit unul dintre 
personajele despre care citise. Astfel de tehnici încearcă să clatine graniţa dintre lumea 
reală şi lumea ficțională, atrăgând cititorul-privitor-spectator într-o lume unde graniţa 
dintre realitate, text şi imagine este imprecisă. 

Ilustratia lui Tenniel conţine semne iconice în cel mai înalt grad, el propunând un 
enunț verosimil, unde singura metaforă spațială este implicită; un cititor neatent poate 
trece cu vederea aşezarea imaginilor pe faţa şi verso-ul paginii figurând intrarea Alicei 
prin oglindă, iar ca dovadă, volumul tradus în româneşte care reia ilustratia originală a 
lui Tenniel nu respectă principiul trecerii prin pagină a personajului. Mai puţin iconică, 
ilustratia lui Steadman nu clarifică sau simplifică textul, ci îl interpretează vizual cât 
mai corect. Este adevărat că figura Alicei rămâne recognoscibilă, dar, tot atât de 
evident, imaginea nu are un referent real, ci unul livresc. În plus, sintaxa imaginii se 
reformulează la fel ca în unele tablouri cubiste, unde se recunosc fragmente, gura, 
ochiul personajului, dar ele trebuie “legate într-o imagine coerentă de către privitor. În 
ilustrațiile lui Steadman se regăsesc mai ales transformări provenind dinspre text şi 
producătorul de imagine, referentul real neocupând aproape nici un rol. 

Un grad de iconicitate şi mai redus întâlnim în gravurile suprarealiste ale lui 
Salvador Dali la Aventurile Alicei în fara minunilor (fig 16). Este vorba despre prima 
ilustrație din seria de douăsprezece care ilustrează sintetic această carte, urmărind 
ordinea capitolelor. Imaginea corespunzătoare episodului în care se povesteşte despre 
trecerea Alicei în lumea visului este făcută într-o perspectivă halucinantă: în registrul 
superior, Dali figurează o Lăcustă, un iepure imens, iar în registrul inferior, Alice, cu o 
coardă de sărit arcuită deasupra capului, aşezată pe ceea ce ar putea fi reprezentarea vag 
iconică a unei ciuperci. Din punct de vedere temporal, Dali anticipează episodul central 
al cărții, întâlnirea Alicei cu Domul Omidă; exasperată de faptul că nu-şi poate controla 
dimensiunea corporală, Alice va primi de la Domnul Omidă soluția. 

În imaginea corespunzând capitolului 6, reprezentând această întâlnire esenţială a 
Alicei (fig.17), Domnul Omidă este figurat de Dali stând pe o ciupercă, la fel ca Alice 
în prima imagine. Raportând prima imagine la cea de-a şasea se poate înțelege că pentru 
Dali, identitatea onirică a Alicei se defineşte în funcţie de răspunsurile sibilinice ale 
Domnului Omidă. Dialogul dintre ei are în centru problema identității; Alice nu mai ştie 
dacă a rămas aceeaşi fetiţă care era dimineaţă, înainte de intrarea în vis, fără să ştie însă 
ce a devenit. “Dimineaţă” în discursul ei este timpul real dinainte de intrarea în vis, iar 
ea observă că toate instanțele ordonatoare ale existenței ei, dădaca, părinții, temele şi 
datoriile ei au dispărut, în locul lor apărând o stranie menajerie de personaje care nu se 
simt deloc obligate să-i explice ce i se întâmplă. Nici Domnul Omidă nu pare a face 
excepție de la această comportare bizară, agresivă şi ilogică, deşi până la urmă îi dă 
soluţia care o va face să aibă acces la toate spațiile interzise până atunci. 

Experimentarea dimensiunilor corporale variate şi, în realitate, deformarea 
corpului Alicei, este una dintre cele mai importante aventuri prin care trece în coşmarul 
care este de fapt Wonderland. Toate personajele pe care le întâlneşte Alice sunt proiecții 
ale personalităţii ei, dar ea nu ştie şi nici nu poate să le controleze. Dali pune prin 
această metaforă vizuală semnul egal între Alice şi Omidă, accentuând faptul că, în 
aparenţă diferite, cele două personaje sunt măşti ale aceleiaşi identități. 

Interpretarea lui Dali la aventurile Alicei în călătorie prin sine însăşi primeşte 
astfel o funcţie aparte față de cea făcută de Tenniel sau Steadman: desenele nu sunt o 
prelungire, traducere sau o explicaţie a textului, ci o interpretare a lui. Temporal, Dali 
face aici o prolepsă, adică interpretează poziția Alicei din perspectiva întâlnirii sale cu 
omida, ea apărând astfel inițiată în taina creşterii şi descreşterii înainte ca acțiunea să 
aibă loc în timpul discursului narativ. Însă, spre deosebire de alţi artişti, Dali renunță 


86 


complet la narațiune şi nu ilustrează analitic episoade ale cărții, ci selectează câteva 
personaje pe care le reduce la latura lor simbolică; acest tip de ilustrație nu se adresează 
copiilor. 

Revenirea din Wonderland sau oglindă la lumea reală se încheie în prezenţa unui 
martor, fie sora mai mare a Alicei, fie pisicuta neagră. Tenniel figurează aceste ieşiri din 
fabulos în moduri diferite. Imaginea care încheie călătoria în ţara minunilor accentuează 
latura agresivă a visului; în carte, ultimul episod reprezintă procesul la care Alice creşte 
fără să se poată stăpâni, iar Regina de Cupă cere să i se taie capul; atunci, brusc, Alice 
îşi dă seama de caracterul ficțional al personajelor care o härtuiesc şi se trezeşte. Tenniel 
ilustrează acest episod literal: redevenită de dimensiunea normală, nu cât o carte de joc 
cât fusese până atunci, Alice alungă supărată animalele şi cărţile de joc care o fnsotiserä 
până atunci (fig.18). O interpretare interesantă dă W.H.Walker acestui episod, 
compunând o imagine descentrată, haotică, a lumii din vis. Artistul descompune firul 
temporal ce leagă nucleele narative, adică întâmplările prin care trece Alice în cele 12 
capitole şi compune o imagine sintetică. Interpretarea vizuală a lui Walker este foarte 
exactă pentru că, într-adevăr, aşa apar reflectate aventurile Alicei în conştiinţa cvasi- 
adultă a sorei ei, căreia, la trezire, Alice îi povesteşte visul. Însă această interpretare 
reduce valoarea simbolică a cărţii la latura sa figurativă. În ultima dintre ilustrațiile sale, 
corespunzătoare închiderii aventurilor în Wonderland, Dali pune accentul pe imaginea 
Alicei dormind în braţele surorii sale, care ţine în mână victorios o floare; interpretarea 
vizuală a lui Dali merge astfel spre ideea continuării visului şi, temporal, această 
imagine nu încheie nimic, deoarece Alice nu se întoarce la planul lumii reale. 

Revenirea din lumea oglinzii se face într-o circumstantä asemănătoare: aflată la 
masa care ar fi trebuit să celebreze faptul că a devenit regină şi la care nimeni nu o ia de 
fapt în seamă, Alice îşi dă din nou seama că personajele din vis nu sunt decât piese de 
şah. Scuturând faţa de masă, le împrăştie şi, crezând că o are în mână pe Regina Roşie, 
vede în locul ei pisicuta neagră, pe care o scutură. Tenniel ilustrează magistral această 
scenă, figurând o mână care scutură o piesă de şah (fig.19), iar apoi, pe dosul paginii, o 
mână care scutură o pisicutä neagră (vezi fig 20). În acest mod, primele şi ultimele 
ilustraţii ce figurează intrarea şi ieşirea din universul oglinzii îşi corespund. 

Timpul ilustrației urmează fidel ordinea discursului, oprindu-se asupra unor 
momente relevante; pentru acest gen de artă relevanta nu este de aceeaşi natură ca în 
cazul tabloului cu subiect literar, iar teoria punctum temporis poate fi redefinită. 
Ilustratia nu trebuie în principiu să aibă autonomie narativă, şi din acest motiv ea poate 
renunța la reprezentarea momentelor cruciale ale acţiunii, oprindu-se în schimb asupra 
aspectelor inexprimabile prin cuvinte. Şi totuşi, Tenniel urmăreşte firul narativ al 
călătoriei, încercând să traducă în vizual cât mai multe din scenele la care participă 
Alice; în acelaşi timp însă, acordă o atenție egală peripeţiilor personajului principal şi 
pseudopersonajelor care apar în poemele absurde incluse în text. Cele două opțiuni 
principale în selectarea momentelor textului sunt următoarele: fie ilustrația îngheață 
scenele esențiale şi îşi propune să traducă, fie luminează zonele de indeterminare ale 
textului şi îşi propune să completeze. 

Fiecare capitol al Aventurilor în fara minunilor se articulează în jurul unei 
întâlniri a Alicei cu Iepurele de Martie, Humpty Dumpty, la ceaiul Pălărierului Nebun 
sau la partida de crochet a reginei de cupă. Aventurile în oglindă urmează acelaşi 
principiu, dus însă la extrem, deoarece Alice parcurge un drum pe tabla de şah, trecând 
de la poziţia de pion la aceea de regină, în pătratul al optulea. În fiecare dintre aceste 
pătrate imaginare, ea întâlneşte un personaj sau un grup de personaje cu care poartă o 
discuţie. Din cauza modului în care sunt segmentate textele, singura distincţie care poate 
interveni în analizarea duratei este aceea dintre scenă şi pauză şi rolul diferit pe care 

fiecare artist plastic îl acordă în interpretarea sa. Preferinta pentru ilustrarea scenei în 
cazul lui Lewis Carroll se explică deci, în primul rând, prin faptul că discursul literar 
însuşi este alcătuit dintr-o suită de scene; ceea ce nu înseamnă că în mod necesar artiştii 
plastici au transpus în imagine latura teatrală a textului. Tenniel de exemplu, este mai 
preocupat să reprezinte personajele textului lui Carroll decât să le figureze în acţiune şi 
de aceea în versiunea lui, scena din discursul literar devine pauză în imagine. 

Pe de altă parte, dificultatea majoră a transpunerii în imagine a acestor texte 
provine din latura lor absurdă. Spre exemplu, în episodul A mad tea-party din Alice în 
țara minunilor figurarea se reduce în majoritatea cazurilor la reprezentarea unei mese 
de ceai la care sunt aşezaţi lepurele de Martie, Pălărierul Nebun, bursucul şi Alice. 
Farmecul literar al acestei scene provine nu din latura descriptivă a ansamblului, ci din 
natura dialogului dintre personaje. Non-sensul verbal nu se poate traduce în imagine ca 
atare, iar dialogul nu poate fi figurat în nici un fel. Din acest motiv, absurdul se reduce 
aici la faptul că personajele tin de specii diferite sau că Iepurele de Martie şi Pälärierul 
încearcă să-l bage pe bursuc în ceainic, elemente care joacă un rol anecdotic în carte. 
Tenniel se rezumă la a desena conştiincios scena şi singura latură a imaginii care 
traduce totuşi ceva din natura ilogică a discuţiei purtate la mad tea-party este expresia 
exasperată a Alicei. 

O variantă plastică surprinzătoare realizează Graham Ovenden (fig.21), reducând 
imaginea la o schiță a chipului Alicei, dominat de o expresie de copil räsfätat şi supărat; 
această expresie traduce semnificația discursului pe care îl au Pălărierul nebun şi 
Iepurele de Martie la adresa ei şi propria ei perspectivă asupra întâlnirii. Alice se simte 
deseori exasperată de această menajerie de pseudo-logicieni, care par a nu-i adresa 
cuvântul decât pentru a o pune în încurcătură. Unul dintre momentele de maximă ne- 
comunicare este scena ceaiului, în care ea, prefăcându-se că pleacă, se uită în urmă, 
pentru a vedea dacă nu cumva o vor chema, sentiment remarcabil sugerat de Ovenden; 
dar plecarea sau supărarea ei nu au nici un efect şi de aici dezamăgirea Alicei. Unul 
dintre cele mai sugestive elemente preluate de Ovenden în această ilustrație este 
sentimentul Alicei că ar trebui să înțeleagă mai mult din ce i se întâmplă şi că este 
depăşită de evenimente. 

Foarte interesantă este şi viziunea lui Mervyn Peake (fig 22) asupra acestei scene, 
el oprindu-se asupra laturii expresive a personajelor. Imaginea nu o arată pe Alice, ci 
doar pe cei doi nebuni, Iepurele şi Pălărierul ale căror figuri sugerează foarte bine 
malitia care îi caracterizează în dialogul lui Carroll. Deformarea longilină a trăsăturilor 
celor doi şi zîmbetul ironic exprimă foarte precis postura superioară pe care “nebunii“ 
şi-o arogă faţă de Alice; cele două figuri se oglindesc parcă una în alta, deoarece nasul 
pălărierului pare a fi imaginea în oglindă a urechilor lepurelui de Martie şi nu sunt deloc 
personaje simpatice, aşa cum îi arată în schimb o ilustrație banală de tipul celei realizate 
de Harry Rountree. Mervyn Peake nu încearcă să apropie textul de lumea copiilor, ci să 
traducă în ilustratia sa latura angoasantă a dialogului. 

Aceeaşi scenă apare figurată de Dali prin centrare pe una dintre imaginile sale 
favorite, ceasul lichid, care, totuşi, se potriveşte aici foarte bine. Centrul imaginii 
(fig.23) este dominat de prezenţa ceasului lichid care are în acelaşi timp şi funcţie de 
masă. Prin această metaforă vizuală, Dali se referă la punctul cel mai şocant din 
conversaţia Alicei cu nebunii. Timpul lor a rămas fixat la ora 5, iar ceasul lor 
înregistrează doar schimbarea zilelor şi a săptămânilor. Motivul acestui fapt, care le 
determină pe personaje să participe la o nesfârşită mad tea-party, este că s-au certat cu 
Timpul. Figurând masa-ceas şi reducând întregul episod la acestă latură a textului, Dali 
reuşeşte să reprezinte printr-o metaforă vizuală caracterul ilogic al dialogului. 

Pauza narativă apare în discursul carrollian în numeroasele poeme parodiate pe 
care le recită fie personajele, fie Alice. Este relevant faptul că autorul însuşi a făcut trei 
ilustrații poemului Eşti bătrân, taică Will, o parodie a cărei principală miză este 
absurdul şi non sensul. În lumea pe dos care este oglinda sau visul, poemele pentru copii 
atât de cunoscute în perioada apariţiei acestor cărți sunt rescrise deformat pentru 
frustrarea cititorului. Lewis Carroll doreşte să-şi pună cititorii în aceeaşi poziție cu 
personajul principal şi, aşa cum Alice este permanent şocată de straniile făpturi din vis, 
care îi sunt în acelaşi timp familiare şi ostile, şi orizontul de aşteptare al cititorului este 
mereu înşelat. Desenele lui Carroll pentru Eşti bătrân, taică Will sunt copilăroase 
(fig.24) şi se mulțumesc să traducă în vizual faptele din poem: taica Will stă în cap 
pentru că ştie că nu are creier şi deci nu are de ce să-i facă rău, sau stă la masă ţinând un 
tipar pe nas. Faptul că autorul a ținut să-i dea expresie vizuală arată locul deosebit pe 
care îl acordă acestui tip de poeme în ansamblul cărții. Farmecul lor vine din 
întreruperea din final, element şocant şi frecvent. În acest context, faptul că Alice recită 
poemul în varianta deformată este un argument al ei pentru că nu mai este cine era 
dimineaţă şi că şi cunostiintele sale s-au deformat, devenind non-sens. 

De altfel, dialogul dintre Alice şi Domnul Omidă începe cu întrebare lui “Tu 
cine eşti?“ şi până la sfârşit, ea nu va reuşi să găsească un răspuns. Alice nu ştie cine 
este, ce mărime ar vrea să aibă şi, aşa cum îi va spune pisicii de Cheshire, nu ştie nici 
unde vrea să meargă. Din păcate această latură nu poate fi reprezentată şi dacă la nivel 
narativ ilustrarea acestor cărți se poate face relativ uşor, nonsensul se traduce în imagine 
mai greu. 

În Jabberwocky, Carroll nu se mulţumeşte să utilizeze non-sensul la nivelul 
faptelor, ci coboară la nivelul lexicului. Tenniel desenează două ilustraţii pentru acest 
poem, cele mai reuşite dintre cele realizate de el. Poemul Jabberwocky este găsit de 
Alice la intrarea în oglindă şi îi va fi explicat parțial de Humpty Dumpty, care îi spune 
că ființele din poem, “toves“, “are something like Badgers—they're something like 
lizzards—and they're something like corkscrews“. Aceste făpturi de tip bestiar 
medieval sunt aplicarea termenului cuvânt-valiză, deoarece prin îmbinarea a două 
cuvinte rezultă unul care are sensul amândurora : “Dar ce înseamnă “porvecii drubă“, îl 
întreabă Alice pe lingvistul Humpty-Dumpty. “Un “porvec“ e un soi de porc verde; dar 
de “drubă“ nu sunt prea sigur. Cred că e o prescurtare de la “drumuri bătute“, înseamnă 
că sunt departe de casă şi s-au rătăcit...“ Humpty-Dumpty este cel mai în măsură să-i 
descifreze dificilul poem al Alicei, având în vedere că el are o relație specială cu 
cuvintele. “Când eu folosesc un cuvânt, spuse Humpty Dumpty pe un ton destul de 
dispretuitor, înseamnă exact ce vreau eu să însemne, nici mai mult nici mai puțin“. 
Oricum, deşi “ unele dintre ele au toane, mai ales verbele, ele-s cele mai făloase, cu 
adjectivele poți să faci ce vrei“, Humpty Dumpty reuşeşte să stăpânească toate 
cuvintele, mai ales pentru că atunci „când pune un cuvânt să muncească atâta 
întotdeauna îl plăteşte în plus“. Tenniel iconizează aceste definiţii, încercând să 
reprezinte nişte animale până la un punct verosimile şi să explice textul cât mai bine. Şi 
totuşi, spre deosebire de majoritatea desenelor sale, destul de putin imaginative, în 
ilustrația la Jabberwocky reuşeşte să transmită ceva din latura înfricoşătoare a lumii din 
oglindă (fig. 11). 

Timpul ilustraţiilor la cărțile despre Alice segmentează şi fragmentează textul fără 
să aibă pretenţia de a dilata instantaneul surprins. Spre deosebire de tabloul de istorie, 
care îşi propune să sintetize într-o singură scenă întreaga poveste, ilustratia nu traduce 
decât partial acțiunea; din acest motiv, imaginea are mai curând o funcţie descriptivă 
sau simbolică decât narativă. Natura eliptică a ilustratiei o face în multe cazuri 
incapabilă de a produce sens în absența textului şi aceasta este diferența esenţială între 

această formă de artă şi seria narativă, banda desenată sau, mai ales, tabloul literar. Dar 
o bună ilustrație se referă mereu la poveste şi o completează, reuşind să îmbine 
mijloacele vizuale şi verbale fără să dubleze textul sau să-l trădeze. Altceva îşi propun 
ilustrațiile sintetice ale lui Dali, care nu urmăresc istoria punct cu punct, ci propun o 
imagine pentru fiecare capitol. Dali se eliberează mult de latura narativă prin ocolirea 
firului temporal care este doar schiţat prin referire la titlul capitolului; artistul foloseşte 
semne vizuale aflate la limita dintre iconic şi plastic, semne care nu se leagă în virtutea 
asemănării lor cu clase de obiecte din realitate, ci datorită naturii lor simbolice. Tehnica 
lui Dali seamănă cu cea folosită de Chagall în acuarela Daphnis şi Chloe, unde faptele 
sunt ocolite, păstrându-se în schimb latura simbolică. 

Determinată de funcţiile specifice ilustratiei, categoria modului narativ este cea 
mai productivă în analiza trecerii de la literar la vizual. Carroll vedea imaginea ca pe o 
completare, prelungire şi explicare a textului scris şi a reuşit să-l facă pe Tenniel să-i 
urmeze indicaţiile. La polul opus se situează Dali, care foloseşte textul ca pretext pentru 
imaginile sale, în care diluează narațiunea la maximum. Nu există în desenele lui 
suprarealiste personaj sau situație, acțiune sau măcar o stare de spirit care să sugereze 
desfăşurarea timpului, element neapărat necesar pentru depăşirea limitelor inerente 
temporalitätii vizuale. Între aceşti poli se situează celelalte zeci de desenatori care au 
realizat versiuni desenate ale acestor cărți. 

Când ilustratia are funcția de a ilumina anumite zone de indeterminare ale textului 
scris, modul sau organizarea informaţiei narative se realizează într-o formulă aparte: 
autorul selectează o scenă, scotând-o din context şi o valorizează potrivit propriei 
interpretări; spre exemplu, ilustrațiile lui Willy Pogany sau Mervyn Peake la Pig and 
Pepper. În acest episod, Alice face o vizită Ducesei, care leagănă un copil-porc într-o 
bucătărie, unde o bucătăreasă supărată face o supă cu mult piper şi Pisica de Cheshire 
apare şi dispare. Absurdul acțiunilor şi dialogului personajelor întrece chiar ceaiul cu 
Iepurele de Martie şi Pălărierul nebun. Pogany desenează o imagine (vezi fig. 25) în 
care agresivitatea absurdă a bucătăresei se exprimă prin perspectiva vizuală: silueta ei 
umple întreg spațiul imaginii şi expresia, dimensiunea, poziția corpului subliniază latura 
amenințătoare a episodului. Aici artistul încearcă să ne aşeze în perspectiva din care o 
priveşte Alice pe bucătăreasă, şi deci punctul de observaţie al imaginii plasează 
privitorul într-o poziție inferioară. Bucătăreasa ne priveşte de sus, iar chipul ei se 
compune dintr-o sumă de trăsături vulgare care denotă supărarea. La rândul lui, Mervyn 
Peake (fig.26) selectează latura absurdă a aceleiaşi scene, în care Ducesa aruncă fără 
nici o grijă copilul ca pe o minge în aer. În carte copilul pe care îl ţinea ducesa se va 
dovedi, spre surpriza Alicei, a fi un purceluş, dar artistul nu sugerează în nici un fel 
această viitoare transformare; în schimb, trăsăturile ducesei sunt porcine. 

Tot într-un punct de observaţie inferior este aşezat privitorul şi faţă de imaginea 
care reprezintă trezirea Alicei din vis în viziunea lui Arthur Rackham. Aglomerarea de 
cărți de joc şi animale ce cad de sus, poziția corporală şi fizionomia Alicei denotă 
spaima faţă de aceste personaje pe care le va goni din visul ei. Scena trezirii are loc la 
sfârşitul Aventurilor Alicei în ţara minunilor, când, aflată în sala de judecată prezidată 
de Regele şi Regina de Cupă, Alice începe să crească. Fiindu-i initial frică să atragă 
atenţia, ea devine apoi conştientă că toate făpturile care încercaseră să o sperie nu erau 
decât cărţi de joc şi le scutură. Privitorul este, la fel ca în desenul lui Pogany, aşezat într- 
o poziţie inferioară, ca şi cum ar fi el însuşi de mărimea cărților de joc şi ar fi şi el 
scuturat o dată cu ele. Prin acest tip de perspectivă, interpretarea vizuală merge în 
direcția laturii coşmareşti a visului Alicei, şi nu spre latura accesibilă copiilor, aşa cum 
apare în 1lustratia realistă a lui Tenniel. Visul Alicei devine astfel un coşmar în care ea 


90 


este atacată de forme animalice sau obiectuale care încearcă să-şi dobândească propria 
autonomie. 

Perspectiva din desenele lui Tenniel nu variază, şi în toate ilustrațiile punctul de 
observaţie al privitorului corespunde centrului imaginii, iar spațiul nu este distorsionat 
în nici un fel. Distorsionarea este totuşi una dintre ideile centrale ale Aventurilor Alicei 
în țara minunilor şi o ilustrare coerentă ar trebui să cuprindă această latură a textului. 

Una dintre imaginile unde distorsionarea spațiului joacă un rol important ar fi cea 
din casa iepuraşului alb, al doilea episod din Wonderland. Trebuie remarcat că în acest 
caz, Lewis Carroll însuşi ar fi putut realiza cea mai potrivită traducere în imagine, 
deoarece episodul apărea şi în Aventurile Alicei sub pământ (fig.27). În versiunea lui 
Carroll, corpul şi chipul Alicei umplu întreg spaţiul imaginii, în care nu se mai figurează 
nimic altceva. În text, ea se găseşte asediată în casa iepurasului alb, unde intrase să-i 
aducă acestuia mänusile şi evantaiul şi unde băuse dintr-o sticlutä, fapt care o făcuse să 
crească atât de mult încât este nevoită să scoată o mână pe fereastră şi piciorul pe horn 
pentru a încăpea în cameră. Carroll figurează această creştere reprezentând simbolic 
camera chiar prin chenarul paginii: Alice e prinsă de text, de unde nu mai poate scăpa. 
Pentru Tenniel, latura anecdoticä şi verosimilă contează mai mult şi el nu renunţă la 
figurarea amănuntelor care să ducă la o versiune cât mai verosimilă (fig.28). De aceea, 
imaginea lui nu are forța tulburătoare a celei realizate de Carroll şi nu transmite în nici 
un fel absurdul situației. 

O perspectivă opusă utilizează pentru această scenă Charles Robinson şi Dali: 
discursul literar este preluat din direcţia personajelor aflate afară. Cele două ilustrații 
figurează o fereastră din care iese un braţ enorm şi neverosimil. Charles Robinson 
construieşte însă imaginea după cele mai precise legi iconice, mărginindu-se a transpune 
absurdul numai la nivelul dimensiunii şi trădându-l în acest mod. Mai pretentios, Dali 
(fig.29) adaugă un nivel simbolic: de casă se sprijină o scară la mijlocul căreia apare o 
omidă, iar în partea superioară, un fluture. Enorma mână a Alicei ţine, ieşind din 
fereastră, tot un fluture. Fluturii apar deseori în imaginile lui Dali şi deloc în textul lui 
Carroll; poate că Dali leagă imaginea fluturelui de cea a omizii, încercând astfel să 
simbolizeze un drum al cunoaşterii de sine şi devenirii pe care îl parcurge Alice de la 
stadiul de omidă la acela de fluture. Acest tip de perspectivă dublă, în care naraţiunea se 
recuperează prin cunoaşterea de către privitor a valorilor simbolice ale textului, caută 
depăşirea handicapului imaginii în reprezentarea semnificațiilor implicite ale călătoriei 
Alicei prin lumea visului. În ilustrarea episodului din casa lepurelui Alb, se poate 
observa că Dali şi Charles Robinson schimbă focalizarea din textul literar; dacă pentru 
Carroll şi Tenniel este importantă percepția Alicei asupra a ceea ce i se întâmplă, 
Robinson şi Dali preferă să o privească din afară, la propriu şi la figurat. 

Fiecare ilustrator optează, în selecția pe care o face, pentru un tip anume de 
focalizare; spre exemplu, s-a observat că, dacă Lewis Carroll o pune în centrul 
imaginilor sale pe Alice în 27 cazuri din 37, în schimb Tenniel pune imaginea fetiţei în 
numai 23 din 42 ilustrații câte realizează pentru Alice în fara minunilor. Tenniel preferă 
să acorde importanţă egală tuturor personajelor care apar, dincolo de rolul pe care îl 
ocupă în poveste şi în multe din desenele sale se traduc poemele absurde care apar de-a 
lungul călătoriei Alicei; astfel, el modifică focalizarea discursului narativ. Această 
schimbare are importanţă în măsura în care subliniază accentele puse de fiecare dintre 
cei doi autori asupra raportului dintre Alice şi celelalte personaje. Explicaţia pentru care 
Tenniel favorizează personajele onirice în dauna prezenţei Alicei vine din valoarea pe 
care o dă el ilustrației: dorind să explice şi să completeze textul, el încearcă să apropie 
universul carrollian de lumea reală, să îi dea coerență. Ilustratia lui Tenniel este una 
dintre cele mai realiste cu putință, iar realismul provine în primul rând din cauză că 

acest desenator interpreteazä faptele dintr-o perspectivä verosimilä. Pentru Tenniel, 
lumea din vis sau din oglindă nu aparține Alicei, nu este ea cea care visează şi 
personajele, mici animale simpatice, există în afara ei. Astfel, alterând non-sensul 
carrollian şi adevăratul raport dintre Alice şi lumea din vis, Tenniel trădează textul în 
mod esential.O concepție total opusă asupra focalizării întâlnim în ilustraţia lui Graham 
Ovenden la episodul ceaiului nebunilor (Mad tea party)(fig.21), unde toate personajele 
dispar şi rămâne doar expresia Alicei. Aici, nu numai că Ovenden focalizează imaginea 
pe starea de spirit a Alicei, dar exclude celelalte personaje şi orice organizare spaţială. 

Interpretarea modernă a cărţilor lui Lewis Carroll a pus accentul pe latura oniric- 
agresivă a personajelor din visul Alicei şi pe faptul că ele reprezintă proiecţii ale 
inconştientului ei. Focalizarea are în textul literar funcția de a-l aşeza pe cititor în 
poziția personajului central. Se poate astfel obţine o lectură empaticä, angoasa Alicei 
în faţa non-sensului şi absurdului cu care o bombardează Pisica de Cheshire, Humpty 
Dumpty sau Domnul Omidă transferându-se asupra cititorului. Unul dintre cele mai 
interesante exemple pentru sentimentul de angoasă al Alicei apare în capitolul Tweedle- 
dee şi Twweedle-Dum; aici, personajele care dau nume capitolului încearcă să o 
convingă pe Alice că ea însăşi nu este decât un personaj în visul Regelui roşu. Găsindu-l 
pe rege sforăind în pădure, Tweedle-Dee îi spune : 

“Acum visează, şi ce crezi că visează? 

—Nimeni nu poate să ghicească, răspunse Alice. 

—Păi, pe tine te visează ! exclamă Tweele-Dee, bătând din palme triumfător. Şi dacă nu 
te-ar mai visa, unde crezi c-ai fi? 

—Unde sunt şi acum, bineînţeles, spuse Alice 

—Ba din contră, replică plin de dispreţ Tweedledee. N-ai fi nicăieri, Pentru că nu eşti 
decât un fel de lucru în visul lui! 

—Dacă Regele de-acolo s-ar trezi, adaugă Tweedledum, ai dispărea—puff!—ca flacăra 
unei lumânări!“ 

Această obsesie a Alicei, că este mereu amenințată cu dispariția în acelaşi mod în 
care se stinge o lumânare, apare şi în Wonderland, când ea se teme că va scădea atât de 
mult încât se va topi. Aici, ea protestează vehement, apărându-şi propria identitate şi 
încercând să le amintească celor doi, Tweedledee şi Tweedledum că dacă afirmaţia lor 
ar fi adevărată, atunci şi ei nu ar fi decât personaje în visul regelui roşu; ceea ce ei 
acceptă, fără a părea speriați. Alice începe să plângă, dar “n-o să devii deloc mai 
adevărată dacă plângi“, o anunţă necruţător Tweedledee. Episodul, de o majoră 
importanță în carte şi a cărei problematică reapare în final, este ilustrat banal de Tenniel 
prin înfăţişarea unui mogâldete adormite, purtând pe cap o scufie ascuțită. 

În acest pasaj, non-sensul tipic carrollian capătă alte valenţe: dialogul ilogic, 
permanentele acuze făcute Alicei de personajele care pretind că nu este politicoasă, sau 
că nu ştie cine este se amplifică mergând până la subminarea personalităţii ei. Toate 
personajele din visul ei caută să dobândească autonomie şi nu o pot obţine decât 
reducând-o pe ea, care le visează, la acelaşi statut, de ființă visată. În finalul cărții, la 
ieşirea din universul absurd al oglinzii, angoasa Alicei nu dispare şi ea o întreabă pe 
pisicuta neagră cine era Regele roşu şi dacă ştie din al cui vis face parte. “Dar pisoiul 
nesuferit nu făcu decât să-şi lingă şi cealaltă läbutä şi să pretindă că n-a auzit 
întrebarea“. Tenniel, prin focalizarea sa uniformă, interpretează textul banalizându-l. 

Cu totul altfel apar ilustrațiile lui Dali, care centrează întotdeauna imaginea pe 
Alice, figurând o siluetă longilină, fără chip, ţinând o coardă de sărit deasupra capului; 
celelalte personaje sunt doar schitate în fundal. Spre exemplu, iepurele alb din ilustrație 
corespunzând primului capitol (fig.16) apare ca o pată de culoare şi poate fi identificat 
numai datorită cunoşterii textului. Halucinant apare şi Domnul Omidă (fig.17) într-o 

imagine concepută în funcție de două perspective: una, verosimilă, reprezintă omida în 
dimensiunea ei zoologică, aşezată pe ciupercă, iar cealaltă perspectivă descompune 
spaţiul plastic distrugându-i axa şi subminând perspectiva realistă deoarece o omidă 
imensă şi cetoasä mânjeşte parcă întreaga imagine. Spre deosebire de majoritatea 
ilustratorilor acestor două cărți, Dali nu umanizează animalele în nici un mod şi 
diferenţa de perspectivă poate fi foarte clar observată prin comparaţie; în reprezentările 
altor artişti, Domnul Omidă apare cu o serie de trăsături umane, în formă caricaturală, 
cu narghilea sau fes. Această diferență marchează faptul că Dali refuză statutul de 
personaje creaţiilor visului Alicei şi le transformă în simboluri renunțând la 
transformările făcute de Carroll şi revenind la referentul zoologic. 

În schimb, Tenniel, conturează un spaţiu în care Domnul Omidă ocupă locul 
central prin mărime şi poziție, iar Alice apare în spatele ciupercii, mult mai mică decât 
ea. Ilustrarea lui Tenniel este foarte aproape de sensul literal al textului: Alice este 
subminată de autoritatea, intransigenta şi impenetrabilitatea Domnului Omidă, care o 
ameteste cu sfaturile lui stranii. 

Discursul narativ carollian are darul de a sugera că acţiunea are loc chiar sub ochii 
cititorului. Naratorul o urmăreşte pe Alice de-a lungul călătoriei prin Wonderland sau 
prin oglindă printr-un fel de camera-eye şi timpul istoriei este egal cu acela al lecturii. 
Această manieră de a concepe devenirea temporală a acțiunii are ca efect o surpriză 
mimată a naratorului în fața surprizelor Alicei. Deşi ştie mai multe despre personaj 
decât cititorul şi face scurte paranteze explicative şi adresative, totuşi naratorul “nu ştie” 
suficient de multe ca să explice non-sensul din discursul personajelor. Prin adresarea 
directă sau îndemnul de a încerca jocurile jucate de Alice, naratorul încearcă o apropiere 
de cititor, pe care însă îl frustrează în acelaşi timp, când anunţă cu modestie că nu ştie 
mai multe decât personajul. 

Ilustratia lui Tenniel este, în intenţia lui Carroll, un nivel secundar al textului şi 
din acest motiv, dincolo de lipsurile ei, ea completează povestea într-o manieră 
particulară. Nu trebuie uitat nici că unele desene aveau ca sursă mici puneri în scenă ale 
textului, spre exemplu întâlnirea cu Humpty Dumpty; pentru ilustrarea acestui episod, 
Carroll fotografiază mica scenetă şi o oferă drept model lui Tenniel. Chiar latura 
decorativă şi explicativă a primelor ilustrări ale acestor cărți atrage atenţia că au fost 
scrise initial pentru copii şi aveau menirea de a-i atrage prin toate mijloacele; iar faptul 
că ilustrațiile lui Tenniel coboară textul în realitate, diminuând latura sa onirică şi 
absurdă a putut avea la vremea respectivă valoarea sa. Ilustratia este deci în viziunea lui 
Carroll o metalepsă desăvîrşită, pentru că nivelul vizual este condus chiar din interiorul 
discursului literar. În orice caz, multi alți ilustratori au fost profund influenţaţi de 
Tenniel şi au dat variante asemănătoare, dovedind astfel că au perceput cartea ca pe un 
întreg şi că în desenele lor au făcut o interpretare nu numai a poveştilor depre Alice, dar 
şi a variantei vizuale care le însoţeşte. 

Fiecare dintre artiştii plastici care s-au oprit asupra cărților având-o în centru pe 
Alice a făcut o interpretare particulară, iar aceste variante de interpretare vizuală pot fi 
împărțite în trei mari categorii: 
a)cele care valorizează latura verosimilă a textului şi propun un fabulos naiv în care o 
galerie de animale şi obiecte simpatice populează un univers doar putin deformat față de 
cel real; 

b) cele care încearcă să transpună în imagine elementul esenţial al universului 
carrollian, absurdul; 

c) ultima categorie, care deja poate fi cu greutate numită ilustrare, cazul Dali, ale cărui 
imagini se depărtează foarte mult de text, invitând privitorul să caute el însuşi o posibilă 
asemănare. 

Pentru prima categorie exemplul tipic este Tenniel, care se înscrie într-o linie 
realistă, valorizând prin excelenţă trăsăturile care fac referire la referentul real, înţeles ca 
designatum, dar şi Charles Robinson sau Arthur Rackham. Prin meticulozitatea cu care 
figurează tot ce se poate figura din textul lui Carroll, Tenniel desenează aproape un 
analogon al aventurilor Alicei. Ilustratia sa este cea mai analitică dintre toate şi are o 
coerență remarcabilă, traducând fidel latura concretă a acțiunilor personajului. 

În cea de-a doua categorie intră ilustrațiile de tipul Steadman, Mervyn Peake sau 
Ovenden, care înțeleg că realismul joacă un loc redus în textele lui Carroll. Ei traduc în 
vizual natura oniric-agresivă a textului, angoasantă atât pentru Alice, cât şi pentru 
cititor. Acest tip de lectură vizuală se depărtează mult de viziunea lui Tenniel şi leagă 
cartea de lumea adulţilor păstrând însă o configuraţie spațială verosimilă şi referindu-se 
explicit la poveste. 

Dali, în schimb, eludează aproape complet intriga şi referinţa la text, încercând 
depăşirea lui prin simboluri legate de lumea visului. Dacă Tenniel rămâne echidistant 
ilustrând cartea ca pe o călătorie a cititorului printr-o lume locuită de ființe fabuloase, 
Dali o vede ca pe o proiecție în subconştient a personajului principal. Transformările 
aduse textului sunt majore în aşa măsură încât Dali pare a prefera să transforme mai 
curând decât să păstreze. Fapt care pune în lumină ideea că diversele tipuri de semne 
vizuale utilizate au efecte şi asupra realizării naraţiunii. Dintre ilustrările discutate până 
acum, cea realizată de Dali a fost singura care a dobândit autonomie şi a fost expusă 
separat; însă rezultatul acestei autonomii atrage atenţia că o astfel de abordare a relației 
dintre text şi imagine pune accentul pe propria interpretare a artistului plastic şi nu pe 
completarea sau iluminarea poveştii la care pretinde că se referă. 

Ilustratia nu este în mod necesar o artă narativă deoarece poate fi înțeleasă cu 
dificultate în afara textului la care se referă. Spre deosebie de tabloul cu subiect literar 
sau de secvenţa de imagini, această formă de artă nu are nevoie să suplinească ceea ce 
spune textul; ilustratia nu trebuie să producă analogon-uri ale tuturor situațiilor şi se 
sprijină pe firul temporal al textului; din acest motiv, artistul se poate îndrepta doar spre 
luminarea acelor zone care necesită completare. Pe de altă parte, aşa cum reiese din 
analiza comparativă a variantelor propuse de artişti pentru textele lui Carroll, fiecare 
dintre ei face o completare diferită. Cel mai important este că, citind o carte ilustrată, 
cititorul va fi orientat de învelişul vizual al textului într-o anumită direcție de de lectură. 


Capitolul V 


ROMAN SI ROMAN VIZUAL 


Consideram subiectele asemeni scriitorilor. 
Tabloul era scena mea, iar bărbaţii şi femeile 
actorii, care, prin intermediul anumitor 

acțiuni şi expresii, urmau să fnfätiseze un 
spectacol mut. 


Spre deosebire de tabloul cu subiect literar, seria de imagini beneficiază de 
multiplicarea implicită a nucleelor narative, ceea ce sugerează iluzia desfăşurării 
temporale. Şi pentru că, în principiu, se crede că limbajul vizual nu poate reprezenta un 
gen narativ de largă respiraţie cum ar fi romanul, am ales ca exemplu seriile de gravuri 
ale lui Hogarth, a căror analiză poate demonstra falsitatea acestei idei. Hogarth a scris 
de altfel şi un tratat de pictură, Analiza frumosului, în care îşi defineşte punctul de 
vedere, nou în epoca sa, asupra artelor vizuale. Ne vom opri aşadar în amănunt asupra 
concepției despre artele vizuale (pictură, gravură, teatru) expuse de artist în această 
carte, încercând să o utilizăm pentru un model general de analiză a secventei de imagini 
narative. Vom urmări cum se configurează teoria lui Hogarth despre romanul vizual, 
cum se aplică ea în gravuri şi care sunt elementele comune dintre această teorie şi 
concepția despre roman a lui Fielding. 

Teoria artei din Analiza frumosului, volum publicat de William Hogarth în 1753, 
este întemeiată pe descoperirea unui nou canon vizual, care să permită eliberarea de 
academism. Hogarth se ridică împotriva metodei de predare a desenului constând în 
copierea operelor vechilor maeştri sau a nudurilor în poziţii afectate. În schimb, el 
propune abordarea unor noi subiecte, dar, mai ales, a unui nou mod de a conceptualiza 
relaţia dintre artă şi realitate. Subiectele tablourilor şi gravurilor lui Hogarth sunt, în 
propria sa definiție, subiecte morale moderne, dorinţa lui fiind aceea de a oferi o 
imagine expresivă a societăţii engleze în locul uzatelor alegorii mitice sau biblice. Se 
poate observa o strânsă legătură între tipul de imagini pe care îl alege Hogarth şi teoria 
novatoare pe care o prezintă. 

În prefața la Analiza frumosului, el afirmă că încearcă să găsească principiile 
fundamentale ale elegantei şi frumosului, pentru a fixa fluctuantele idei ale gustului şi 
să arate “ce principii anume din natură ne impun să numim frumoase unele corpuri, iar 
pe ale altora urâte, pe unele gratioase, iar pe altele dimpotrivă.“ Însă aceste idei ale 
gustului , de altfel conforme până la un punct cu cele care circulau în estetica vizuală a 
timpului său, nu sunt absolute, iar în cazul lui se constituie într-o teorie a artei narative. 
Existau în perioada în care scria, grava şi picta Hogarth două tendinţe principale: una, 
reprezentată de curte şi aristocrație prefera alegoria sau portretul în stil baroc, manierist, 
Rococo; cealaltă direcție corespundea preferințelor populare pentru gravura de influență 
olandeză care ironiza situaţia politică şi moravurile. În opera lui Hogarth, fiecare dintre 
aceste tendinţe îşi va lăsa amprenta: astfel, el va amesteca gustul baroc pentru linia 
serpentină şi construcția piramidală cu subiectele inspirate din viaţa cotidiană. 

Există două etape în abordarea romanului vizual, aşa cum reies din teoria lui 
Hogarth : prima este aceea a găsirii unui sistem semiotic clar de reprezentare a 
realității, bazat pe scheme sau tipuri vizuale; cea de-a doua etapă constă în legarea 
acestor tipuri, reținute si filtrate din realitate, într-o sintaxă vizuală strâns legată de 
cea a teatrului. Seriile de gravuri ale lui Hogarth, Destinul unei prostituate, Destinul 
unui depravat, Marriage ă la mode, Hărnicie şi trândăvie, sunt poveşti cu substrat 
moral, perfect asemănătoare cu romanele contemporane lui, de tipul Richardson, 
Fielding sau Defoe; se dovedeşte astfel că există o strânsă legătură între concepţia 
vizuală şi cea literară a “romanului“ englez, caracterizată prin preferința pentru teme 
sociale şi morale, alegerea unui personaj-tip şi realismul. De altfel, Hogarth 
împărtăşeşte o serie de idei asupra artei cu Fielding, pe care îl citează, şi care la rândul 

lui îl citează; chiar mai mult, în romanele sale, Fielding trimite la imagini ale lui 
Hogarth preferând unei descrieri verbale citarea unei gravuri a prietenului său. Fielding 
şi Hogarth au concepții estetice comune şi fiecare încearcă în arta sa să argumenteze că 
romanul comic şi gravura sau tabloul cu subiect moral modern fac parte dintre genurile 
nobile. 

Imaginile lui Hogarth nu se referă la un discurs narativ preexistent pe care l-ar 
transpune în imagine, ci la o istorie personală. Astfel, chiar dacă subiectele gravurilor 
sale circulă în romanele şi povestirile vremii, scenele sale nu sunt traduceri explicite ale 
unui discurs narativ verbal în limbaj vizual, ca în cazul ilustratiei. Asemănarea dintre un 
roman de Richardson şi o serie de gravuri de Hogarth stă în materializarea în două 
limbaje diferite a aceleiaşi concepţii despre artă şi societate. Sensul acestor gravuri 
răzbate clar din mijloacele plastice utilizate şi de multe ori chiar comentariile ce le 
însoțesc nu sunt strict necesare pentru înţelegerea poveștii. Hogarth reuşeşte să spună 
poveşti cu mijloace exclusiv vizuale, spre deosebire de elevul şi prietenul său, Joseph 
Highmore care se va îndrepta spre literatura sentimentalistă a lui Samuel Richardson şi 
va ilustra Pamela şi Clarissa Harlowe; ilustrațiile lui Highmore, “deşi vor fi excelente 
studii ale lumii din secolul al XVIII-lea, vor urma cu fidelitate episoadele cărții, 
repovestite cu sensibilitate şi grație, neadăugându-le — cum făcuse Hogarth — propriile 
sale comentarii.“ Cel mai important dintre toate, gravorul englez încearcă să facă o 
teorie a semnului vizual, şi o teorie a interpretării imaginii bazată pe psihologia 
percepției. 

La baza ideii despre frumos, Hogarth aşază linia serpentină şi, într-un celebru 
autoportret, se reprezintă însoțit de această formă, pe care o etichetează drept linia 
frumosului. În tratatul său, el va detalia aceeaşi idee afirmând că “în formele cele mai 
gratioase se află cel mai mic număr de linii drepte.“ Principiul liniei serpentine este 
prezent în arta barocă, manieristă şi Rococo şi, de altfel, Hogarth îl şi citează pe 
Lomazzo cu recomandarea de a compune întotdeauna figurile piramidale, şerpuitoare şi 
multiplicate cu unu, cu doi sau cu trei. În acest precept se află, după părerea lui 
Hogarth, întregul mister al artei. Căci grația cea mai înaltă şi viaţa pe care le poate avea 
o pictură constau în exprimarea Mişcării : ceea ce pictorii numesc sufletul unui tablou. 
Şi nici o formă nu este mai potrivită pentru a exprima această mişcare decât aceea a 
flăcării, care, după cum spun Aristotel şi alți filosofi, este elementul cel mai activ dintre 
toate, căci forma flăcării este cea mai aptă pentru mişcare, având un Conus sau vîrf 
ascuţit cu care pare că spintecă aerul, pentru ca astfel să poată urca până în sfera cea mai 
înaltă. Aşa încât o pictură care are această formă va fi cea mai frumoasă“ citează în 
prefaţă Hogarth. 

Punând problema în aceşti termeni, atât Lomazzo cât şi Hogarth fac de fapt o 
referire implicită la psihologia percepției formei vizuale. Redusă la o imagine fixă, 
serpentina flăcării poate sugera mişcarea pentru că ochiul urmăreşte şerpuirile instabile 
ŞI, prin parcurgerea acestui labirint vizual într-o lectură prelungită, se proiectează timp 
asupra imaginii. Contemplarea flăcării antrenează ochiul într-o capcană vizuală care 
duce la un fel de vertij şi de aici apare iluzia mişcării. Construcţia piramidală poate 
sugera, la rândul ei instabilitatea care dă iluzia mişcării. Hogarth ajunge la concluzia că 
serpentina este cea mai frumoasă linie operând un transfer de sens: cum pentru el un 
tablou este frumos numai în măsura în care poate sugera mişcarea, şi cum linia prin care 
această sugestie se poate face este serpentina, rezultă că toate tablourile trebuie să fie 
concepute în funcție de acest sistem vizual. Dincolo de faptul că aceste forme sunt 
specifice Rococoului, stil artistic la modă în momentul când scrie şi pictează Hogarth, 
motivul pentru care o alege este că sugerează cel mai bine mişcarea. Şi, cum în 

subiectele sale el va căuta mai ales reprezentarea unor acțiuni, teoria sa se va construi 
în jurul acestei forme. 

Dincolo de capacitatea dinamică, alte caracteristici ale serpentinei sunt varietatea 
şi complexitatea, concepte cărora autorul le dedică două capitole. În capitolul V, dedicat 
complexităţii, Hogarth afirmă : “Voi defini aşadar complexitatea formei ca fiind acea 
proprietate a liniilor componente de a purta ochiul într-un fel de linie antrenantă, 
proprietate fndreptätitä, datorită plăcerii pe care o oferă spiritului, la frumuseţe; se poate 
spune, pe bună dreptate, că sursa ideii de graţie se află în acest principiu, în mod mai 
direct decât în celelalte cinci, cu excepția varietăţii; ea îl include într-adevăr, ca şi pe 
toate celelalte“. Din acest pasaj reiese clar că Hogarth îşi construieşte teoria pe 
principiile percepţiei vizuale şi că ia în consideraţie acele elemente prin care pictorul 
poate sugera privitorului iluzia desfăşurării în timp a acțiunii reprezentate. Asttel, el va 
face o aluzie explicită la temporalitatea lecturii imaginii subliniind că ochiul este purtat 
de linii în interpretarea imaginii. 

Afirmând că varietatea are un mare rol în producerea frumosului, artistul va cere 
evitarea regularității prin utilizarea perspectivei. Aceste principii trădează o viziune 
anti-clasicistă, dar, mai ales, pun bazele unei teorii a artei prin excelenţă narativă. “lar 
linia serpentină , prin ondulatiile şi meandrele pe care le descrie simultan în diferite 
direcții, conduce ochiul în mod plăcut pe traseul continuu al varietätii sale, dacă-mi este 
îngăduit să mă exprim astfel; iar datorită şerpuirilor ei atât de felurite, se poate spune că, 
deşi este o singură linie, ea include conţinuturi variate, ceea ce face ca întreaga ei 
varietate să nu poată fi exprimată pe hîrtie printr-o linie continuă, fără ajutorul 
imaginaţiei sau fără intervenția unei figuri.“ (s.n.) 

Prin această referire la imaginație, Hogarth pune accentul pe participarea 
privitorului ca factor important în receptarea operei de artă. Rolul pictorului devine 
acela de a utiliza elementele vizuale care îl antrenează pe privitor într-o interpretare cât 
mai complexă şi mai îndelungată pentru că “este un efort plăcut pentru spirit să dezlege 
alegorii misterioase şi enigme. Cu câtă plăcere urmăreşte spiritul firul bine legat al unei 
piese sau al unui roman, tot mai mare pe măsură ce intriga se înnoadă, şi sfârşeşte când 
ea s-a dezvăluit. Ochiul are o asemenea satisfacție privind drumurile cotite şi râurile cu 
meandre. Astfel, plăcerea pe care o capătă ochiul de la obiectele compuse din linii 
serpentine poate fi, într-o oarecare măsură explicată“. 

După cum se vede, Hogarth compară lectura unui roman sau a unei piese, mai 
precis intriga acestora, cu “lectura“ imaginii compusă din linii serpentine. Plăcerea 
estetică la care se referă Hogarth constă însă nu numai în urmărirea firului narativ, ci şi 
în găsirea, în final, a unui sens; el va lega satisfacția pe care o are cititorul când înțelege 
sensul intrigii romaneşti de o semnificaţie morală. Aici nu este vorba despre moralizarea 
cititorului, fapt care ar putea fi făcut oricum cu dificultate în imagine, ci de sensul care 
trebuie să răzbată cu claritate din poveste. 

În alt pasaj pe aceeaşi idee, Hogarth afirmă că plăcerea care însoţeşte interpretarea 
operei de artă, fie ea literară sau vizuală, sfârşeşte într-o satisfacție totală, în momentul 
în care intriga s-a rezolvat cât mai clar cu putință. Această căutare a claritätii are o 
evidentă legătură cu utile dulci horatian atât de apreciat în poetica clasicistä; şi, la fel ca 
şi acolo, se leagă de dorinţa autorului de a-l învăţa pe cel ce receptează opera de artă, 
lucru care se poate face numai prin claritate. Importanţa pasajului citat mai sus nu 
rezidă numai în faptul că pune pe acelaşi plan interpretarea textului şi a imaginii, ci si în 
faptul că exprimă un crez estetic ce va avea efecte majore asupra modului în care 
Hogarth îşi concepe personajele. Claritatea semnificației naraţiunii vizuale va fi 
obținută prin utilizarea unor caractere, în sens aristotelic sau clasic, a unor figuri ce se 
alcătuiesc printr-o trăsătură definitorie şi prin alegerea unui destin tipic şi 

reprezentativ (curtezana, fiul risipitor, tinerii căsătoriți nepotrivit, harnicul sau lenesul). 
Gravurile lui Hogarth spun povestea unui destin, şi cer privitorului să mediteze la 
semnificaţia lor; astfel, deşi la nivel vizual, gravurile lui Hogarth conțin o serie de 
elemente Rococo sau manieriste, la nivel narativ, el va merge pe o linie clasică şi 
realistă. 

În afară de principiile generale ale lecturii imaginii, Hogarth încearcă să pună 
bazele unei gramatici vizuale care să permită copierea realității şi transpunerea ei într- 
un roman vizual. “Mi-am formulat o serie de argumente pentru a nu mai continua să 
copiez obiectele, ci mai degrabă să citesc limbajul lor (şi dacă este posibil să-i găsesc o 
gramatică), să acumulez şi să păstrez în memorie cele văzute prin observaţii repetate, 
verificând numai când şi când pe pînză progresele obţinute pe această cale.“, afirmă el. 
Pentru Hogarth, opera de artă se face prin permanenta raportare la memoria vizuală, iar 
pictorii ar trebui să înţeleagă mai bine limbajul obiectelor, contemplându-le din interior. 
De la această vedere provine abilitatea imitatiei, aşa că Hogarth va cere ca obiectele 
lumii reale să fie reprezentate conform cu structura lor interioară. Cum afirma 
Gombrich în Artă şi iluzie, incapacitatea elevilor de a reda în pictură formele naturii nu 
vine din dificultatea de a le copia, ci de a le percepe. 

Hogarth propune aşadar conceperea şi utilizarea unui alfabet vizual realizat prin 
reducerea imaginilor obiectelor din realitate la schemă, rolul esențial jucându-l în 
această acțiune memoria. Mergând pe această linie, Hogarth observă : “faptele cele mai 
izbitoare care mi se înfätisau produceau întotdeauna cele mai puternice impresii asupra 
memoriei mele, ansamblul pentru subiecte, iar părțile pentru execuţie (S.n.): adesea era 
vorba despre subiecte care nu fuseseră niciodată sau rareori tratate în maniere de 
reprezentare care păreau să le fie proprie. Aceste idei puteau fi readuse în minte la 
nevoie, când se cerea o compoziţie.“ Realitatea devine astfel sursă de inspirație din două 
puncte de vedere: întâi, alfabetul vizual provine din “copierea“ prin reducere la schemă 
a obiectelor, iar apoi, prin subiectele care sunt luate tot din lumea înconjurătoare, mai 
precis societatea engleză contemporană gravorului. Originalitatea viziunii lui Hogarth 
va avea de aceea efecte profund realiste în opera sa. 

Apoi, artistul va merge şi mai departe în concepţia sa asupra semnelor vizuale, 
referindu-se la alfabetul pe care, în modul propus de el, îl poate utiliza orice pictor. 
“Gândindu-mă, în primul rând, că cineva care ar putea dobândi idei perfecte ale 
obiectelor (subl.n.), care să poată fi desenate din memorie, ar fi în situaţia aceluia care 
scrie uşor, dispunând de douăzeci şi patru de litere şi de infinitele lor combinaţii; 
obiectele de orice fel fiind compuse doar din linii, el trebuie să fie aşadar un desenator 
capabil şi să observe că desenând mereu şi copiind tablouri, ideile nu erau la fel de bine 
reținute (subl.n.); Textul unei legi poate fi copiat cu mare exactitate şi totuşi copistul cu 
greu va reţine măcar un rând.“ După cum se vede, accentul esenţial este pus de către 
Hogarth pe obţinerea unor “idei perfecte ale obiectelor“. El se revoltă împotriva unui 
sistem de redare a realităţii deja constituit şi propune să se repornească de la natură. De 
altfel, această problemă a modelului sau a “şcolii“ pe care trebuie să o urmeze pictorul 
pentru a face o reprezentare cât mai bună, nu este nouă. Spre sfîrşitul Evului Mediu, de 
exemplu, Cennini va cere pictorilor să facă o dublă pregătire, studiind operele vechilor 
maeştri, dar mai ales observând natura. O dată cu doctrinele Renaşterii, obsesia 
pictorilor de a obţine un simulacru perfect al realității atinge apogeul, dar nu mai este 
suficientă contemplarea obiectului, ci devine necesară constituirea unui ansamblu de 
reguli (clarobscur, perspectivă, compoziţie etc.). 

Diferenţa esențială dintre schema pe care o foloseau artiştii în Evul Mediu şi cea 
propusă de Hogarth constă în modul în care se raportează ei la tradiție; în timp ce 
pictorii medievali preferau să reia canonul, fără a-l adapta imaginii obiectului real, 

Hogarth crede că alfabetul vizual există, dar încă trebuie descoperit. De aceea, el va 
recomanda pictorilor să privescă natura cu un ochi atent şi să adapteze vechile reguli în 
loc să le preia. 

Pentru Hogarth este important să fixeze anumite tipuri vizuale, semne în măsura 
în care au mereu aceeaşi semnificaţie, recognoscibilă de privitor şi utilizabilă de pictor 
sau gravor. Perspectiva, lumina şi culorile sunt tot atâtea tipuri vizuale pe care Hogarth 
crede că le poate codifica şi va cere pictorului selectarea unei perspective din care să se 
poată sugera acțiunea şi mişcarea şi a unei compoziţii coloristice care să sugereze 
adâncimea spațială. La fel ca orice pictor, el decupează realitatea din prisma propriului 
său interes; nou este că Hogarth încearcă să construiască o teorie vizuală care să explice 
modul în care se realizează imagini narative şi se opreşte asupra câtorva elemente 
esenţiale: subiecte romaneşti cu accente sociale, ipostaze teatrale ale figurilor, o teorie 
a fizionomiei clară ca un alfabet, reguli pentru realizarea iluziei mişcării, sugerarea 
devenirii personajelor de-a lungul desfăşurării acțiunii. 

Cea de-a doua etapă a realizării romanului vizual constă în aşezarea acestor semne 
vizuale copiate din natură într-o sintaxă cât mai expresivă. Pentru aceasta, Hogarth va 
face o întreagă teorie a fizionomiei şi a poziţiei personajelor. De la teoria alfabetului 
vizual construit în funcţie de tipuri se trece astfel la ideea personajului tip. Hogarth nu 
îşi adaptează caracterele unui text literar, ele nu împărtăşesc cu personajele din 
romanele contemporane decât spiritul timpului. De aceea, personajele sale sunt realizate 
cu mijloace exclusiv vizuale şi se referă la realitate printr-o conceptualizare a acesteia. 
Hogarth refuză instantaneitatea retorică a imaginii baroce sau manieriste, încercând să 
inventeze mijloace pentru a exprima vizual iluzia temporalitätii unei arte realiste. 
Această alegere este profund relevantă, pentru că de ea se leagă o nouă concepţie asupra 
imaginii vizuale. 

După cum spune el însuşi, Hogarth îşi caută subiectele în ceea ce vede în realitate, 
iar scopul operelor sale este acela de a transpune în imagine tipurile specifice societății 
engleze ale timpului său. În autobiografia sa, pe care o scrie la persoana a III a, el se 
caracterizează cu reținută mândrie: “Deoarece se consideră (de către unii) că întreaga 
colecție a gravurilor lui Hogarth descrie moravurile şi caracterele specifice ale 
poporului englez, curioşii din alte ţări le caută adesea, pentru a se informa şi pentru a-şi 
desfăta ochii cu ceea ce cuvintele, oricare ar fi ele, n-ar putea exprima atât de exact şi 
veridic“(s.n.) Astfel, gravurile sale au scopul declarat de a face o frescă socială, prin 
definirea caracterelor specifice şi a moravurilor lor, scop demn de un romancier. În 
acest pasaj, autorul susține superioritatea vizualului, încetând de a mai adapta termeni 
din teatru sau roman pentru imagine. 

Superioritatea imaginii asupra textului în portretul personajului va fi susținută şi 
de Fielding, în Tom Jones, unde scriitorul trimite direct cititorul la un tablou al lui 
Hogarth, înlocuind astfel o descriere verbală. Faptul că Hogarth consideră esenţială 
utilitatea inspiraţiei din realitatea engleză contemporană exprimă dorinţa lui ca gravurile 
să fie înţelese publicul larg şi, de asemenea, interesul pentru valorile naţionale. 

Toţi criticii sunt de acord în a afirma că gravurile şi tablourile lui Hogarth pot fi 
comparate cu nişte romane. La rândul lui, Hogarth susține următorul lucru: 
“consideram subiectele asemeni scriitorilor. Tabloul era scena mea, iar bărbaţii şi 
femeile actorii, care, prin intermediul anumitor acțiuni şi expresii, urmau Să înfăţişeze 
un spectacol mut.“ Ceea ce se poate remarca aici este legătura pe care o face Hogarth 
între imaginile sale, subiectele literare şi arta teatrului. Trecerea de la text la imagine se 
face de multe ori printr-o viziune teatrală, iar pentru Hogarth, scenele pe care le observă 
în viaţa reală devin o bază de la care porneşte în compoziția imaginilor sale. Această 
idee se leagă şi de modul în care concepe Hogarth sistemul său de semne. 

În partea finală a Analizei frumosului, unde vorbeşte despre arta teatrului, el 
afirmă de altfel că atât pictorii, cât şi actorii pot utiliza cartea sa deoarece semnificația 
formelor are un sens similar în amândouă aceste arte vizuale: “Comedianul, care se 
ocupă de imitarea acţiunilor proprii anumitor caractere din viaţă, poate şi el să tragă 
foloase din cunoaşterea liniilor; căci orice ar copia din viaţă poate fi accentuat şi ajustat 
potrivit acestor principii, aşa cum îl va îndemna propria judecată şi cum îi va cere rolul 
pe care i l-a încredinţat autorul.“ În continuare adaugă că pe scenă actorii nu se 
comportă exact ca în realitate şi că este necesară o exagerare şi tipizare a gestului până 
acolo unde, dacă cineva ar asista la reprezentarea unei piese fără să cunoască limba, să 
poată înţelege acțiunea numai din mişcarea, fizionomia şi gesturile actorilor. Această 
semiotizare a corpului actorului nu este străină de ce se făcea în clasicismul francez, 
unde actorii şi pictorii foloseau un cod foarte precis al gesturilor şi fizionomiilor. 
Importanţa pe care o dă vizualului creşte astfel până la a pune în umbră cuvintele şi 
acest lucru se întâmplă nu numai în pictură sau gravură, ci şi în teatru. De altfel, 
Hogarth compară în autobiografia sa subiectele picturii cu cele ale teatrului, considerând 
că există multe elemente care leagă aceste două arte. 

Acest mod de a pune problema exprimă concepţia despre vizual în sens larg a lui 
Hogarth: întâi, există principii fundamentale comune teatrului, dansului şi picturii sau 
gravurii, dar chiar şi vieţii în societate; apoi, cunoscute aceste principii, ele pot fi 
aplicate. Hogarth nu se mulţumeşte să reducă la tip siluetele, chipurile, obiectele în 
general, ci doreşte să conceptualizeze acțiunile, gesturile şi mişcările. Folosind aceste 
coordonate, el va construi tipuri diverse de personaje articulându-le în funcție de 
fizionomia lor, de acțiunea sau de mişcarea pe care o sugerează. Totul este redus la 
schemă, la tiparul fundamental, iar Hogarth are un scop vrednic de un romancier, 
încercând să transgreseze limitele vizualului şi să deseneze romane, a căror lectură, şi de 
data aceasta termenul este folosit cu întreaga lui valoare, să-l facă pe cititor să cunoască 
mai bine lumea, să-l distreze şi, de ce nu, să-l înveţe. Această învățătură are însă mai 
mult sensul pe care îl atribuia Aristotel plăcerii pe care o provoacă cunoaşterea. Nici o 
clipă vocea lui Hogarth nu răzbate din imagine pentru a moraliza, ci doar pentru a arăta 
societatea contemporană lui; rămâne la latitudinea cititorului dacă să interpreteze aceste 
imagini în cheie serioasă sau să se amuze, deoarece întotdeauna indiciile vizuale aflate 
în gravuri îi vor permite ambele interpretări, separat sau simultan. 

Relaţia dintre Hogarth şi Fielding este una dintre cele mai interesante pentru 
studiul paralel al textului şi imaginii. Ei împărtăşesc multe idei comune, fie estetic, fie 
narativ şi sunt amândoi, fiecare în arta sa, adevăraţi deschizători de drumuri. Fielding, 
bun prieten cu Hogarth, este unul dintre ctitorii romanului englez şi merge pe drumul 
deschis de Defoe; Fielding nu prezintă personajele ca şi cum ar fi reale, ci verosimile în 
sens aristotelic şi va prelua concepţia lui Cervantes, atât în definirea verosimilului, în 
modul în care inserează în text comentariile auctoriale, cât şi în viziunea ironică. 

În teoria pe care o face în câteva pagini din prefața lui Joseph Andrews, el 
încearcă să expună o serie de principii care ar permite aşezarea romanului în categoria 
genurilor superioare. Pornind de la Homer şi Aristotel, Fielding va căuta să legitimeze 
romanul, intuind înrudirea lui cu poemul epic sau comedia, dar şi faptul că acest gen 
literar corespunde mai bine subiectelor contemporane. Pentru aceasta, romancierul va 
încerca să deosebească burlescul de comic, aşezând romanul sub semnul comicului: 
“Într-adevăr, nu există două stiluri mai diferite între ele decât cel comic şi cel burlesc; 
căci în timp ce ultimul prezintă întotdeauna ceea ce este monstruos şi nefiresc, 
amuzamentul nostru datorându-se, la o analiză mai atentă, tocmai unei surprinzătoare 
absurditäti, cum ar fi atribuirea obiceiurilor din lumea bună unor oameni din popor, e 

converso, stilul comic se limitează doar la natură, din a cărei imitare fidelă izvorăşte 
toată plăcerea ce i-o putem oferi unui cititor cu bun-simţ.“ 

Cum la baza inspirației sale Fielding aşază natura, este evident că se revoltă 
împotriva etichetei de “burlesc“ care i se atribuie romanului. Mai interesant este că 
încearcă să clarifice diferenţa dintre comic şi burlesc dând exemple şi dintr-o altă artă, 
pictura: “deosebirea dintre cele două stiluri ne va apărea poate mult mai limpede şi mai 
vădită, comparând tablourile unui pictor de scene comice cu acele opere denumite de 
italieni Caricatura.[...] Prin urmare, ceea ce înseamnă Caricatura în pictură, înseamnă 
Burlescul în arta scrisului, după cum pictorului comic îi corespunde scriitorul comic“. 
La fel ca Aristotel, Fielding alege exemple din cele două arte înrudite, literatura şi 
pictura, găsind o perfectă corespondenţă între ele, iar mai departe adaugă: “cel ce l-ar 
numi pe iscusitul Hogarth un pictor burlesc nu l-ar onora, după părerea mea, decât 
foarte puţin, căci, fără doar şi poate este mult mai uşor şi mult mai puţin demn de 
admirație să pictezi un om cu un nas sau cu o altă trăsătură de o mărime absurdă, ori să-l 
înfățişezi în cine ştie ce atitudine lipsită de sens sau monstuoasă, decât să asterni pe 
pânză simtäminte omeneşti.“ În tradiţia formată începând din Renaștere, Fielding vede 
pictura capabilă a aşterne pe pînză simtäminte omeneşti, la fel ca romanul. 

Hogarth îl va cita la rândul lui în această problemă pe Fielding în gravura, 
Characters and Caricaturas (1743), unde va transpune în limbaj vizual aceleaşi idei 
(fig.30). Importanţa acestei ierarhizări făcute în acelaşi timp în două forme artistice stă 
mai ales în faptul că se încearcă urcarea în ierarhia estetică a unui nou gen exprimat atât 
în limbaj verbal, cât şi în limbaj vizual; de asemenea, se pune accentul pe importanţa 
utilizării unui subiect din realitatea contemporană şi a reprezentării lui în granițele 
verosimilului. 

Ideea centrală a teoriilor lui Hogarth şi Fielding este cea a verosimilului, iar de la 
aplicarea acestui principiu se trece la definirea personajului din perspectiva relației 
particular — general: “Pentru a preveni deci orice interpretări răutăcioase, declar aici, o 
dată pentru totdeauna, că nu descriu oameni, ci obiceiuri, nu un individ, ci o 
specie“(s.n.), afirmă Fielding. Ceea ce nu înseamnă că personajele sale nu sunt inspirate 
din realitate, însă datoria scriitorului este să găsească generalul în particular şi să 
transgreseze limitele copierii directe a naturii. 

Vom regăsi aceeaşi concepţie asupra personajului la Hogarth care, în Analiza 
frumosului, va articula o teorie a caracterului bazată tocmai pe generalizarea naturalului 
si pe găsirea acelei legi ce permite construcția unui tip de la particularul real. De 
asemenea, tiparul intrigii este asemănător în romanele lui Fielding şi în seria narativă a 
lui Hogarth: instanţa narativă va duce cititorul sau privitorul printr-o călătorie, iar acest 
motiv picaresc devine un pretext pentru expunerea unei mari varietăți de personaje, din 
categorii sociale cât mai diverse. Toate aceste personaje vor fi privite de un narator 
omniscient ce are acces la toate evenimentele şi care se opreşte de multe ori pentru a da 
pilde cititorului. Ochiul naratorului este însă, atât la Hogarth, cât şi la Fielding, ironic. 
Satira apare deseori, nici un personaj nefiind cruțat, iar privitorului sau cititorului i se va 
oferi o frescă socială ce poate fi privită cu zâmbetul pe buze. 

Multe din ideile teoretizate în prefața la Joseph Andrews pot fi regăsite în gândirea 
lui Hogarth. Amândoi pun în centrul problematicii teoretice raportul referent—opera de 
artă, sau, în alți termeni, problema verosimilităţii şi o rezolvă în acelaşi mod, 
inspirându-se din natură, prin intermediul unui canon care o transformă într-un tip. 
Amândoi construiesc personaje pe principii asemănătoare, încercând să surprindă în 
acelaşi mod caracterul, articulându-l în funcție de cele două coordonate esențiale, 
fizionomia şi psihologia, şi, mai ales, integrându-l în spațiul social. La amândoi intriga 
aminteşte de cea a romanului picaresc şi este un pretext pentru prezentarea multor 

portrete de personaje, şi, implicit a multor situaţii ce definesc viața Angliei 
contemporane; toate aceste elemente poartă în subtext o subtilă etică care ar trebui să 
instruiască cititorul. 

Spre deosebire de tabloul cu subiect literar, care selectează un singur moment al 
povestii, considerat cel mai reprezentativ (punctum temporis), seria narativă are o 
devenire temporală constituită din mai multe momente ale aceleiaşi poveşti. Mai 
aproape de banda desenată decât de tablou sau ilustrație, seria narativă poate conține şi 
un comentariu auctorial care clarifică înțelegerea imaginilor şi face legătura dintre 
scenele reprezentate. Criteriul selecției este la fel de important ca în tablou, însă, în 
cazul lui Hogarth, se pune problema alegerii unui subiect şi a reducerii lui la nucleele 
esenţiale şi nu a decupării şi segmentării unei poveşti preexistente, ca în cazul ilustraţiei. 
Subiectele alese de Hogarth sunt toate foarte aproape de cultura populară, pentru el, cele 
mai relevante fiind destinele femeii uşoare, fiului risipitor, căsătoriei la modă, alegorii 
ale cruzimii, sau reprezentări ale proverbelor. În circa cinci-sase planse, el va rezuma 
momentele esenţiale ale unui destin uman sau ale unei trăsături de caracter. Preocuparea 
pentru ilustrarea unui destin este comună gravurilor lui Hogarth şi romanelor 
contemporane, însă Hogarth poate spune în câteva imagini mai mult decât Richardson 
în câteva sute de pagini. 

Hogarth utilizează aceeaşi metodă în toate seriile sale: reduce povestea la câteva 
puncte culminante sau nuclee narative, alegând mereu acele momente capabile a 
sugera un eveniment anterior şi o devenire ulterioară a acţiunii; el utilizează astfel 
principiul punctum temporis comentat de noi în analiza tablourilor cu subiect literar. 
Dar, în locul unui singur moment care poate reprezenta acţiunea, ca în tabloul narativ, 
se selectează mai multe nuclee, alese în aşa fel încât spațiile de indeterminare să poată fi 
umplute cu uşurinţă de cititor. Astfel, în Destinul unei prostituate nu este considerat 
relevant felul în care îşi duce viaţa fata de la ţară, povestea naşterii sau copilăria ei. 
Nucleele sunt alese după funcționalitatea lor narativă, fapt care are repercusiuni 
evidente asupra laturii morale şi a clarității povestirii; dar Hogarth nu transpune în 
imagine o morală facilă care s-ar rezuma la expunerea melodramatică a unor destine, 
deoarece pe această schemă simplă, care poate fi uşor înţeleasă, apar elementele 
originale de interpretare. 

În Analiza frumosului, Hogarth opune simetriei şi echilibrul tipic palladienilor 
englezi, pe care le consideră monotone, următorul crez estetic: arta de a compune bine 
este arta de a diferenţia bine. Gravorul va urmări deci complicarea formei prin 
utilizarea construcțiilor piramidale şi a liniei serpentine, dar şi o mare varietate de 
subiecte. Acesta este şi motivul pentru care alege drept subiect destinul prostituatei şi 
destinul destrăbălatului, prilej pentru o narațiune vizuală în care personajul trece prin 
variate medii sociale. Faţă de Destinul prostituatei, în Destinul depravatului “peisajul 
londonez este mult mai viu, mai dinamic, mai plin de culoare; satira se însoţeşte cu o 
poftă a povestirii care îşi subordonează orice înclinație moralizatoare. Hogarth 
inventează mereu alte întîmplări, întocmai ca în romanul picaresc, îşi poartă eroul prin 
toate mediile sociale, urmärind—ca şi Tom Jones al lui Fielding şi, mai tîrziu Pickwick 
al lui Dickens— o secţiune prin universul englez al epocilor respective.“ 

Hogarth pune accent aici mai ales pe fizionomia personajelor, oglindă vizuală a 
psihologiei din roman, şi, dincolo de urmărirea unui destin exemplar, autorul obţine o 
imagine foarte variată a societăţii contemporane. De altfel, interesul pentru fizionomia 
expresivă, capabilă a defini un tip social apare la Hogarth timpuriu, deoarece el îşi 
începe cariera ca desenator şi gravor de prospecte comerciale şi ilustraţii pentru edituri; 
în acest scop face portrete reprezentative, încărcarea unui vapor pentru un negustor 

angrosist, un cortegiu funerar pentru un antreprenor de pompe funebre, un grup de 
fumători pentru un tutungiu. 

Sintetizând principiile teoretice expuse până acum, reiese că pentru Hogarth, 
imaginea frumoasă este cea care reprezintă sau sugerează mişcarea; şi, din punctul de 
vedere al percepției vizuale, linia care reprezintă cel mai bine acest lucru este 
serpentina. Imaginea ar trebui să se refere la realitatea cotidiană, realizând tipuri umane 
şi situatii-tip care să-i distreze, dar mai ales să-i educe pe privitori. Pentru aceasta, 
Hogarth va utiliza inspiraţia din viața cotidiană, pe care o schematizează pentru a o 
reduce la trăsăturile esenţiale; acest lucru se face prin transformarea subiectelor 
romaneşti de tipul destinului (prostituatei, al fiului risipitor, etc.) într-un număr de 
scene care au multe puncte comune cu arta teatrului. Semnul vizual utilizat de Hogarth 
are ca referent tipul uman şi nu o operă literară, iar punctul comun dintre romanele 
vizuale ale lui Hogarth şi roman ţine de tehnica sa narativă şi de subiectele sale. Dorinţa 
lui Hogarth de a realiza un spaţiu perfect verosimil asemănător unei scene de teatru se 
leagă şi de faptul că el nu face alegorii, ci spune poveşti. Accesul la naraţiune nu se 
mediază prin nimic, imaginea singură spune povestea, iar recursul la semiotici 
exterioare limbajului vizual este cel mai redus din toate cazurile discutate până acum. 

De aceea, vom încerca acum să analizăm seriile de imagini ale lui Hogarth având 
în vedere următoarele aspecte: diferenţa şi asemănarea între seria narativă şi ilustrație, 
tablou sau bandă desenată în realizarea narativitätu, modul în care principiile lui 
Hogarth se aplică în imaginile sale, legătura care se poate face între romanul său vizual 
şi romanul lui Fielding din punctul de vedere al narativitäti1. 

În Destinul unui depravat, Hogarth selectează din ceea ce vede, natură sau 
societate, ceea ce poate fi transpus în poveste. El priveşte lumea reducând-o la tipuri 
caracteristice, care nu sunt foarte diferite de personajele tip ale romanului realist sau ale 
comediei de moravuri de tipul celei realizate de Molière. Hogarth porneşte povestea 
vieții tânărului risipitor când, în urma morții bătrânului său tată, personajul începe o 
viaţă desfrânată, care îl va duce la închisoare şi la ospiciu. Opt planşe îi dau ocazia 
gravorului de a figura o casă specifică unui tânăr modern, taverna, străzile, tripoul, 
închisoarea şi ospiciul. Mijloacele narative vizuale folosite sunt mai ales aglomerarea 
amănuntelor şi fizionomia expresivă; în acest mod, multiplele linii serpentine plimbă 
ochiul în căutarea descifrării acţiunilor variate ale personajelor şi astfel privitorul 
recompune mental narațiunea. 

Totuşi, spre deosebire de Marriage ă la mode, unde vocea lui Hogarth va rămâne 
echidistantă, fără a condamna acțiunile personajelor, întreaga vină îndreptându-se 
împotriva instituției care dă titlul seriei, în Destinul unui depravat gravorul rămâne încă 
destul de aproape de concepţia etică din Destinul unei prostituate. Perspectiva narativă 
din Destinul unui depravat prezintă mai multe puncte comune cu viziunea unui 
Richardson decât cu a unui Defoe; în timp ce Richardson încearcă să-l înveţe pe cititor 
că există personaje virtoase şi personaje malefice, Defoe reuşeşte în Moll Flanders, 
lăsând personajul să-şi povestească viaţa, să păstreze distanța față de text. Ambii 
scriitori optează, aşa cum era moda romanescă a timpului, pentru formule care 
sugerează autenticitatea : romanul epistolar (Pamela, Clarissa) şi “autobiografia“ (Moll 
Flanders), însă prin modul în care selectează evenimentele, Richardson şi Defoe îşi 
exprimă propria viziune etică: la Richardson primează etica, împinsă chiar dincolo de 
limita verosimilului, în timp ce la Defoe importantă este forţa care o ajută pe Moll, ca şi 
pe Robinson Crusoe, să depăşească orice situaţie critică. 

Portretele personajelor din Destinul unui depravat sunt mai aproape de 
caricatură decât cele din Marriage ă la mode, deşi rămân totuşi în limitele 
verosimilului. Daumier, demn urmaş al lui Hogarth, va prefera şi el să accentueze 

fizionomiile caracterelor sale până la şarjă uneori, urmărind o linie foarte precisă. Foarte 
interesant, şi Daumier va fi influenţat de prietenia cu un mare scriitor, Balzac, şi tipurile 
umane vizuale din gravurile sale pot fi, până la un punct, puse în relaţie cu tipurile 
umane literare din Comedia umană. Aceeaşi obsesie a realizării unei panorame sociale 
îi uneşte pe toți patru, Fielding, Balzac, Hogarth sau Daumier, deşi fiecare dintre ei o 
face cu mijloace particulare. Diferenţa dintre concepțiile lor se vede cu claritate dacă îi 
analizăm în lumina celor două concepte delimitate de Fielding, comic şi burlesc. Dacă 
operele celor doi scriitori şi cea a lui Hogarth pot fi puse în categoria estetică a 
comicului, cea a lui Daumier intră mai curând în categoria burlescului. Trăsăturile 
personajelor gravorului francez sunt îngroşate şi se simte în modul de realizare intenția 
satirică; la Hogarth în schimb, deşi în urmărirea destinelor depravatului şi prostituatei se 
întrevede pe alocuri aceeaşi accentuare puţin burlescă, portretul rămâne în graniţele 
verosimilului. 

Spre deosebire de Destinul unui depravat, unde formula picarescă face ca 
accentul să cadă pe definirea caracterelor reprezentative pentru diverse stări sociale şi pe 
acțiune, în Marriage à la mode, accentul cade pe devenirea interioară a personajelor. 
Astfel, se poate observa că Hogarth evoluează de la o intrigă complicată şi variată, 
asemănătoare celei din romanul picaresc, spre o intrigă psihologică. 

Povestea dramatică din Marriage ă la mode este “spusă“ de Hogarth în şase 
momente, care rezumă foarte bine întreaga naraţiune. Ordinea imaginilor corespunde cu 
ordinea evenimentelor, şi este întotdeauna cea cronologică : 

I- logodna 

II-scenă din viaţa tinerilor căsătoriți 

III-petrecere în casa tinerei soţii în absenţa soțului 

IV-sotul petrece şi el, în altă parte, 

V-sotul îşi surprinde soţia în braţele amantului, îl provoacă pe acesta la duel şi este 
ucis; amantul fuge pe geam. 

VI- sinuciderea soţiei. 


Prima gravură (fig. 31) prezintă o cameră mobilată în stilul la modă în societatea 
contemporană lui Hogarth şi, la fel ca în romanele lui Balzac, sau chiar mai mult, spaţiul 
în care se petrece scena este un portret al celor care îl locuiesc; aici, o cameră luxoasă, 
cu pereţii acoperiţi până la refuz de tablouri cu subiecte alegorice inspirate din biblie sau 
antichitate. O critică subtilă făcută de Hogarth, a cărui aversiune pentru genul acesta de 
artă apreciat de connaisseurs era exprimată explicit în Analiza frumosului. Imaginea 
este aglomerată şi plină de indicii narative: în centru, masa tratativelor, la care stau, de o 
parte tatăl fetei, iar de cealaltă, tatăl băiatului, vicontele Squanderfeld, împreună cu 
avocatul său, care întinde peste masă contractul de căsătorie. Vicontele Squanderfield, 
bolnav de gută, maladie specifică nobililor, ţine mândru pe genunchi arborele 
genealogic al familiei sale. Un al doilea nucleu este format de viitoarea mireasă şi 
avocatul Silvertongue, adânciti într-o conversație intimă. Lateral, viitorul mire se 
admiră într-o oglindă. În prim-planul imaginii, în extrema dreaptă a privitorului, doi 
câini stau lângă ei, indiferenți unul față de altul, oglindind metaforic relația dintre 
viitorii miri. Tânărul şi tânăra care fac obiectul negocierilor de căsătorie stau totuşi 
alături, deşi complet neinteresati unul de altul, iar deasupra lor se găseşte un tablou 
având ca subiect Meduza. 

Tiparul acestei gravuri, la modă pe vremea lui Hogarth, era numit conversation 
piece, un gen de portret, în care însă personajele păreau surprinse în acţiune. Dar aici 
portretul este un studiu de caracter care pune bazele narațiunii vizuale, iar iluzia 
referentialä este perfectă, pentru că dinamismul poziţiilor personajelor trimit la o scenă 

de teatru. Ipostazele corporale ale tuturor personajelor alcătuiesc linii serpentine, iar 
ochiul se plimbă de la un nucleu la altul, căutând să înţeleagă ce “se petrece“. 

Cea de-a doua planşă (fig 32) reprezintă o scenă din viața tinerilor căsătoriți : 
soții stau plictisiti pe câte un scaun, iar lipsa de comunicare dintre ei este evidentă. 
Hogarth spune aici povestea prin utilizarea unui procedeu asemănător celui discutat de 
noi în capitolul 3, numit microtemă. Din buzunarele soţului ies panglici, semn al unei 
aventuri galante, iar camera în care stau cei doi poartă urmele petrecerii date de tânăra 
soție. Valetul, metodist judecând după cartea care îi iese din buzunar, face un gest de 
dezgust la dezordinea morală şi materială a celor doi, jucând astfel rolul unui fel de 
raisonneur. 

Hogarth sugerează în această gravură prin doar câteva amănunte vizuale tipul de 
viață dusă de cei doi, fără să-l reprezinte propriu-zis şi, deşi timpul acestei gravuri este 
mai curând pauza narativă, amănuntele explicative şi, mai ales expresiile personajelor îl 
ajută pe privitor în completarea poveşti. Imaginea are ca subiect o stare de spirit, nu o 
acțiune, dar prin microteme (atributele care însoțesc portretele personajelor) se dau şi 
chei de interpretare pentru cauzele care au dus la această stare, în aşa fel încât să fie 
suplinită lipsa acţiunii propriu-zise. Dezordinea morală este sugerată vizual prin 
repetiţia scaunelor dărâmate şi deşi cele trei siluete sunt echilibrat aşezate, serpentinele 
descrise de corpurile celor doi căsătoriți subliniază şi ele dezechilibrul vizual; în 
schimb, silueta servitorului este dreaptă, numai gestul său de spaimă şi dezgust 
marchează dezaprobarea față de ceea ce se petrece în casa stăpînilor. 

Diferenţa dintre naraţiunea vizuală de tip Hogarth şi cea a lui Daumier se vede în 
compararea acestei a doua scene, al cărui subiect este plictiseala de după căsătorie. 
Daumier reia subiectul lui Hogarth (fig.33), dar va accentua necomunicarea dintre soți 
transformându-le parodic chipul printr-un enorm căscat. Din comparatia celor două 
gravuri se vede clar că, dacă pentru gravorul englez importante sunt redarea verosimilă 
a unui interior burghez şi exploatarea amănuntelor narative, gravorul francez se opreşte 
în schimb asupra satirizării căsătoriei de convenientä. 

A treia şi a patra gravură rup firul temporal în două şi figurează separat viața celor 
doi soți, într-un fel de “în timp ce “ al romanului. Planşa a III-a (fig. 34) îl arată pe 
tânărul soț cumpărând medicamente pentru prietena sa bolnavă, prilej pentru 
reprezentarea unui cabinet medical. În acest timp (planşa a IVa, fig 35), soţia petrece 
acasă cu o suită de prieteni; ea este aşezată la mäsuta de toaletă, adâncită în conversaţie 
cu avocatul Silvertongue. Separarea temporală a acestor două planşe arată că 
dezinteresul reciproc al celor doi soți i-a dus la vieți paralele. 

Fiecare serie conţine o scenă ce reprezintă un punct culminant al acţiunii, iar 
modul în care sunt transpuse în imagine acţiunile este variat. În Destinul unui depravat, 
punctul culminant era constituit de planşa a patra, în care tânărul era arestat pentru 
datorii, iar fata pe care nu dorise să o ia de soție, deşi o lăsase însărcinată, 1 le plăteşte. 
Din acest moment începe declinul în viaţa depravatului şi toate celelalte planşe îl vor 
arăta în ipostaze nefericite. În Marriage à la mode, scena culminantă se găseşte mai 
aproape de deznodământ şi conţine următoarele acțiuni: soțul îşi surprinde soția în 
braţele amantului, îl provoacă la duel şi este ucis de acesta; amantul fuge pe geam, iar 
pe uşă intră tatăl fetei. După cum se poate observa, într-o singură imagine Hogarth 
reprezintă multe acțiuni. Ceea ce apare cu adevărat în gravură, este momentul în care 
tatăl fetei pătrunde în camera unde găseşte soția adulterină în stare de şoc, soțul tocmai 
UCIS, şi amantul care tocmai fuge. Timpul acestei imagini este acea fracțiune de secundă 
în care toate acțiunile esenţiale ale acestei poveşti tocmai s-au petrecut sau sunt pe cale 
a avea loc. Momentul cel mai senzațional, cel mai dramatic al acţiunii este şi cel care 
conţine cel mai concentrat fragment de timp. Lupta dintre soț şi amant nu apare, însă 

urmările ei sunt evidente din faptul că soțul stă încă în picioare, deşi are sabia în piept. 
Nici momentul în care soțul îi surprinde pe cei doi nu este reprezentat, dar ţinuta celor 
doi amanți şi hainele risipite pe podea îi trădează. 

Mai putin dinamică, gravura care închide seria are ca subiect sinuciderea soției şi 
este marcată de tristeţe. Poate sensul ar scăpa privitorului dacă cele două gesturi făcute 
de doică şi tată spre vicontesă nu ar trăda semnificația morții: tatăl îi scoate inelul din 
deget, iar doica îi dă să-şi sărute pentru ultima oară copilul, în timp ce medicii discută 
cazul. Aflăm din comentariile naratorului care însoțesc gravura că avocatul Silvertongue 
fusese spânzurat pentru uciderea vicontelui, iar ea se sinucisese cu laudanum. Un ogar 
foarte slab, semn al neglijentei stăpînilor, se urcă pe masă în căutarea unor resturi 
comestibile sugerând dezordinea care domneşte în acest cămin atins de moarte. Ogarul 
singuratic este probabil unul dintre câinii eleganti care apăreau în prima planşă. 

Nici în roman, nici în imagine timpul nu curge uniform, şi, în funcţie de 
semnificaţia pe care doreşte să o dea poveştii, autorul recurge la un anumit ritm. Pentru 
Hogarth, ritmul cel reprezentativ este cel al scenei. Nu toţi pictorii selectează pentru 
imaginea lor punctul culminant al acțiunii. În cazul tabloului Furia Medeei de 
Delacroix, punctum temporis, capabil a exprima întreaga poveste a eroinei, era 
momentul de cumpănă a conştiinţei, în care ea oscila între dragostea pentru copiii ei şi 
dorinţa răzbunării împotriva lui Iason. Delacroix reuşeşte în Furia Medeei să proiecteze 
timp asupra imaginii făcând apel la psihologia personajului; prin poziţia şi, mai ales 
expresia chipului Medeei, privitorul poate recupera istoria care a dus la această stare de 
spirit şi, de asemenea, urmările acestei stări de spirit. Privitorul are, într-un astfel de 
tablou, acces la psihologia personajului prin două porţi, una fiind cea a textului literar 
aflat la baza imaginii (altfel starea de spirit a Medeei ar fi greu de înţeles) şi prin 
fizionomie (oglindă vizuală a psihologiei). Imaginile lui Hogarth nefăcând aluzie la un 
text preexistent, el se va ocupa mai ales de fizionomie, elementul “literar“ fiind aici 
prezent doar în sumarele comentarii auctoriale ce însoțesc gravurile. În trecerea de la o 
imagine la alta, psihologia-fizionomia şi poziția personajului sunt cele care figurează 
devenirea unui personaj . 

Scenele gravurilor lui Hogarth sunt neomogene din punctul de vedere al 
reprezentării temporale, durata timpului lecturii variind în funcție de numărul de nuclee 
narative ce alcătuiesc o imagine. Un alt mod de a sugera metonimic timpul este acela al 
indiciilor; de exemplu, în cea de-a doua gravură, care îi arată pe cei doi soți stând 
plictisiti într-o cameră de zi, elementele vizuale ce fac aluzie la acțiunile lor anterioare 
sunt mijloace de a recupera elipsa temporală. Hogarth cere aici privitorului să lege 
micile amănunte şi să suplinească în propria sa lectură acţiunile nereprezentate. 

Hogarth selectează în cele şase gravuri care rezumă un destin o serie de scene 
care reprezintă fie acțiuni, fie stări de spirit şi, în fiecare caz, timpul imaginii este 
multiplicat prin reprezentarea mai multor nuclee narative; în acest mod, nu numai că 
sunt alese momentele cele mai importante ale poveştii, dar fiecare dintre ele conţine mai 
multe mici nuclee. Segmentarea imaginii în mai multi centri de interes are ca efect 
dilatarea timpului lecturii. Această tehnică este de altfel teoretizată implicit de Hogarth 
când vorbeşte despre construcția variată a imaginii, despre serpentină şi despre sinuosul 
traseu al privirii în receptarea tabloului; în acest mod privirea oscilează între diversele 
micro-scene şi se proiectează timp asupra imaginii. 

Hogarth alternează mijloacele de a sugera devenirea temporală în imagine optând 
fie pentru o fizionomie sugestivă, capabilă a spune prin ea însăşi o poveste, fie pentru 
reprezentarea unei acţiuni. El reuşeşte să jongleze strălucit cu timpul imaginii, şi alege 
fie scene care fac aluzie la un eveniment precedent (fig.32), fie care sugerează o 

devenire ulterioară (fig 31), fie scene capabile a sugera atât o devenire temporală 
anterioară scenei reprezentate cât şi una posterioară. 

Intriga seriilor de gravuri ale lui Hogarth este foarte simplă, iar ingeniozitatea lui 
constă în modul în care transpune în imagine naraţiunea. Perspectiva narativă este una 
detaşată şi există multe puncte comune între ironia lui Hogarth şi ironia naratorului din 
Tom Jones sau Joseph Andrews. Deşi în romanele lui Fielding, cititorul este mereu 
avertizat că trebuie să tragă o concluzie, tonul moralizării este ironic, plasând naratorul 
la o oarecare distanţă faţă de cititorul presupus naiv. Acelaşi lucru se întâmplă şi în 
comentariul narativ al lui Hogarth şi rezultă din amestecul unui element comic în 
desfăşurarea unui eveniment tragic. 

Un exemplu revelator pentru această manieră apare în gravura ce încheie seria 
Destinul unei prostituate : “Finalul ar putea să pară sentimental — în jurul nefericitei 
Moll sunt adunate, în doliu, colege de-ale ei de profesie — dacă unele amănunte nu ar 
conţine o ironie sumbră: o bocitoare fură punga cioclului, din buzunarul sortului alteia 
se vede ieşind gîtul unei sticle, iar copilul răposatei, îmbrăcat grotesc în haine potrivite 
pentru un om mare, priveşte indiferent la ce se întîmplă în jurul lui“ În seria Marriage à 
la mode, unul dintre accentele ironice este dat de cîinii care apar atât în prima cât şi în 
ultima gravură; şi, dacă în prima gravură, cei doi ogari sunt frumoşi şi bine îngrijiţi, în 
ultima, singurul cîine rămas, redus aproape la schelet, simbolizează efectele căsătoriei la 
modă. Ultima planşă, care are de fapt un subiect tragic, conţine, la fel ca în Destinul 
prostituatei, comentariul ironic al naratorului care plasează în stânga privitorului 
fotoliul pe care îşi dă sufletul nefericita vicontesă, în centru pe cei doi medici, plini de 
fumuri, care deliberează asupra cazului ei, iar în stânga ogarul scheletic cätärat pe masă. 
În acest mod, naratorul vizual îndepărtează nota melodramatică ce ar fi putut apărea, 
distanțându-se faţă de povestea sa. Un privitor cu inimă sensibilă s-ar putea totuşi 
înduioşa, dar, în acelaşi timp, un privitor moralist ar putea fi satisfăcut de nota ironică. 

Esenţa narativă a acestor gravuri constă în realizarea personajelor, pe care 
Hogarth le defineşte prin multiple maniere. În primul rând, spațiul în care “evoluează“ 
este perfect reprezentativ pentru caracterul lor; în toate gravurile sale artistul 
construieşte spațiul înțesându-l de indicii narative care definesc caracterele şi sugerează 
devenirea acțiunii. 

Universul figurativ care deschide seriile este întotdeauna clarificator : în Destinul 
unui depravat, prima cameră conţine semnele avaritiei tatălui personajului (pereți 
coscoviti şi däräpänati), dar şi semnele schimbării (tânărului i se iau măsurile pentru un 
costum de haine, în timp ce muncitori repară); aceste semne definesc destinul tânărului, 
care va evolua de la bogăţie la sărăcie. Şi în Marriage ă la mode, în prima planşă 
indiciile narative definesc destinul personajelor: camera luxoasă, specifică gustului snob 
al burghezilor care contractează căsătoria, dar mai ales subiectul tabloului expus 
deasupra tinerilor, Meduza, arată viitorul personajelor. În planşa a patra (fig 35), 
dormitorul soției în care ea petrece cu prietenii şi viitorul amant, pereţii sunt acoperiţi cu 
tablouri Rococo înfățişând alegorii mitice cu pronunţată tentă erotică, iar în planga a 
cincea (fig 36), într-un han deocheat, camera în care este surprinsă soția adulterină, are 
pe perete un tablou reprezentînd o doamnă cu un decolteu impozant. Tablourile care 
apar pe pereţii camerelor, mobilerul sau vestimentația au rolul de a completa povestea. 

Personajele sunt definite şi prin intermediul pozițiilor, veşmintelor sau 
expresiilor lor. Este foarte interesant modul în care Hogarth reuşeşte să reducă 
psihologia personajului la fizionomia lui. Interesul pentru fizionomia care spune o 
poveste numai prin expresie arată o preocupare demnă de un autor de comedie de 
moravuri, ca Molière. În Analiza frumosului, Hogarth sistematizează modurile prin care 
un pictor poate defini un caracter cu ajutorul liniilor, culorilor sau acțiunilor: el începe 


107 


prin a descrie trăsăturile unui chip desăvirşit şi vorbeşte despre importanţa liniilor 
serpentine, adăugând că imperfectiunile fiind mai uşor de imitat, se va ocupa mai ales 
de acestea, urmărind felul în care definesc chipul uman. “În ce priveşte caracterul şi 
expresia, numeroase exemple confirmă în fiecare zi opinia general acceptată potrivit 
căreia faţa este oglinda sufletului. (...) când le urmărim faptele (oamenilor, n.n.), rareori 
se întîmplă să nu le punem în relație cu fizionomiile. Caracteristica esenţială a acestui 
mod de a lega fizionomia de caracter şi de acţiune arată că Hogarth este preocupat mai 
ales de adecvarea imaginii exterioare la trăsăturile psihologice: “Adaptate astfel 
expresiilor care s-au repetat adesea pe față, trăsăturile o marchează, în cele din urmă, cu 
linii care evidenţiază destul de clar caracterul sufletului.“ Ceea ce urmăreşte el 
îndeosebi este o anumită funcționalitate a expresiilor şi va cita manualul lui Le Brun, 
Pasiunile sufletului, în care se poate găsi o sistematizare a tuturor expresiilor obişnuite. 

Semnul că pentru Hogarth importantă este căutarea unui sistem semnificativ, a 
unui cod care să permită reprezentarea tuturor caracterelor posibile este arătat şi de 
interesul pentru tipul uman al ipocritului : acesta “depăşeşte posibilităţile desenatorului, 
dacă nu se asociază cu anumite împrejurări care să-l dezvăluie, cum ar fi a înjunghia cu 
zâmbetul pe buze sau alt fapt asemănător.“ În felul acesta se ajunge la ultima metodă de 
realizare a personajului, acțiunea. La tel ca în roman, personajul este definit de acţiunile 
sale, care, la rândul lor, pot fi sistematizate : “ ideea generală a unei acțiuni, ca şi aceea 
a unei atitudini, poate fi redată cu creionul în foarte puține linii“ , afirmă artistul. 
Aplicarea acestor principii în gravuri se realizează constant şi Hogarth demonstrează cu 
prisosintä faptul că, utilizând aceste reguli, un artist poate face un roman la fel de bine 
ca un scriitor. 

Gravorul recomandă alegerea unghiului de vedere oblic, căci ochiul se bucură să 
vadă obiectul răsucit şi înclinat, şi folosirea efectelor de perspectivă, care răpesc 
regularitatea liniilor şi aduc multă frumuseţe, modificând aparent forme care alminteri 
sunt invariabile. Din punct de vedere narativ, perspectiva oblică are funcţia de a sugera 
dinamismul scenei. Astfel, toate personajele lui par a fi surprinse în mişcare, fie fizică, 
fie psihică. În capitolul XVIII, intitulat “Despre compoziţie cu referire la lumină, umbră 
şi culori“, Hogarth încearcă să arate “ce anume face să apară acel spațiu gol, adânc, în 
care toate lucrurile se mişcă atât de liber, şi în ce fel lumina, umbra şi culorile indică sau 
evidențiază distanţa dintre obiecte, prilejuind ochiului acel joc plăcut, pe care pictorii îl 
numesc armonie subtilä şi o compoziție atrăgătoare de lumini şi umbre.“ Acest mod de 
a pune problema arată că gravorul vede în spaţiul tabloului mişcarea potenţială şi că 
principiul general al construcţiei sale spaţiale are la bază dinamismul necesar narațiunii 
vizuale. 

Vocea naratorului se aude din comentariile verbale care însoțesc gravurile şi unde 
Hogarth exprimă în cuvinte măsurate amănuntele care nu ar fi putut fi reprezentate 
vizual: numele personajelor, faptul că amantul vicontesei Squanderfield, avocatul 
Silverstone este spânzurat sau că ea se sinucide cu laudanum. Aceste comentarii ar fi 
putut lipsi, deoarece singură imaginea spune povestea şi de multe ori astfel nu se adaugă 
decât amănunte convenţionale. Important este că aceste completări aduse de narator nu 
fac decât să clarifice imaginea şi nu schimbă perspectiva din care este “povestită; 
niciodată nu surprindem în vocea narativă a lui Hogarth amănunte melodramatice sau o 
prea mare simpatie pentru personajele sale. 

În Marriage ă la mode, Hogarth se desprinde de formula picarescă şi de morala 
tip Richardson, apropiindu-se ca viziune narativă de Fielding sau Balzac. În timp ce în 
Destinul unui depravat sau în Destinul unei prostituate chiar eticheta care stă pe fruntea 
personajelor le caracterizează, aici Hogarth se reține de la orice comentariu moral. Unul 
dintre elementele care ne arată ce gândeşte gravorul, este titlul seriei, în franceză, limba 

snobilor, şi conţinutul său, căsătorie la modă, adică lipsitä de orice semnificație. Din 
nici o imagine nu reiese însă că soțul ar fi mai vinovat decât soția sau că vina ar fi ar 
avocatului care o împinge pe tânără în ispită. Hogarth povesteşte în imagini, iar 
concluziile etice le trage privitorul, dacă doreşte; gravorul nu face decât să sugereze o 
posibilă concluzie, fără a marca explicit un comentariu. Astfel, el trece de la satirizarea 
moravurilor la expunerea unor portrete sociale în acțiune. 

Este ceea ce îşi propune de altfel şi Fielding, care reproşează mai vîrstnicului 
Richardson viziunea în alb-negru din Pamela. Probabil de aceea primele romane ale lui 
Fielding sunt parodii ale Pamelei, una atribuită, Shamela, şi una semnată, Joseph 
Andrews. Fielding modifică formula romanelor picareşti şi păstrează tiparul călătoriei 
eroului, punându-l însă în nobila slujbă a reprezentării societății. Nu doar divertismentul 
este căutat de scriitorul englez, ci mai ales cunoaşterea lumii contemporane, pe care, în 
opinia lui Fielding, genul romanesc este cel mai îndreptățit să o realizeze. 

Joseph Andrews şi Tom Jones pot şi ar trebui să fie citite împreună cu gravurile 
lui Hogarth, deoarece se completează reciproc. Într-un fragment din Tom Jones, 
Fielding citează explicit o gravură a lui Hogarth pentru a da o cheie privind caracterul 
personajului, dar şi pentru înfăţişarea acesteia. Fielding se scuză pentru această referință 
în felul următor : “Aş încerca să-i fac portretul dacă n-ar fi fost făcut mai dinainte de un 
maestru mai priceput ca mine, pictorul Hogarth însuşi, căruia i-a pozat cu multi ani în 
urmă. Acum câţiva ani, el l-a expus privirilor publicului în tabloul său ce înfăţişează o 
dimineață de iarnă întruchipată cum nu se poate mai nimerit în această femeie, care 
poate fi văzută mergând pe jos (fiindcă ea merge în tablou) către biserica Covent- 
Garden, urmată de un mic lacheu numai piele şi oase, care-i duce cartea de rugăciuni.“ 
În acest fragment, Fielding înlocuieşte portretul personajului cu descrierea figurii 
reprezentate de Hogarth, deci cu descrierea tabloului, care face parte din ciclul Orele 
zilei. După ce citează conştiincios locul unde poate fi văzut portretul, Fielding 
subliniază faptul că domnişoara Bridget a fost aleasă pentru a întruchipa o dimineaţă de 
iarnă, ceea ce spune mai mult decât o înşiruire de cuvinte. Ekphrasis, figura utilizată de 
Fielding când trimite la tablou renunțând să mai descrie personajul nu leagă textul de 
imagine în sensul în care ar face-o ilustratia; această figură are la bază conştiinţa 
faptului că atât scriitorul cât şi pictorul sau gravorul, realizează acelaşi lucru, adică 
subiecte morale moderne. 

În Joseph Andrews, Fielding se opreşte în mai multe rânduri asupra operei lui 
Hogarth, însă nu pentru a trimite la o operă anume, ci pentru a sublinia valoarea de 
model a societăţii engleze care apare în portretele gravorului. “Desigur, cititorule, că i-ai 
auzit pe poeţi vorbind despre statuia Uimirii; ai auzit de asemenea, cum Uimirea l-a 
făcut pe unul dintre fiii lui Cresus să vorbească, deşi era mut. [...] dar nici unul dintre 
aceştia, şi nici creaţiile lui Phidias sau Praxitele, dacă aceştia s-ar reîntoarce la viaţă — 
nu, nici măcar cele ale inimitabilului penel al amicului meu Hogarth nu ti-ar putea da o 
imagine a uimirii, asemănătoare cu cea care ti s-ar fi înfăţisşat în faţa ochilor, dacă ai fi 
văzut-o pe lady Booby în clipa când aceste din urmă cuvinte au ieşit de pe buzele lui 
Joseph“ . Fielding construieşte aici o hiperbolă ironică menită a stârni un imens hohot 
de râs în faţa hotărârii lui Joseph Andrews de a-şi apăra virtutea în faţa avansurilor 
insistente ale lady-ei Booby. Astfel, prin ekphrasis, Fielding trimite la o expresie 
absolută a uimirii, care nu există însă decât în imaginația scriitorului. 

Aşa cum observam în capitolul teoretic dedicat narațiunii vizuale, problema cea 
mai importantă a naraţiunii vizuale rezidă în următorul fapt: imaginea fixă nu poate 
povesti, ea poate numai sugera privitorului o poveste în măsura în care conține 
suficiente elemente pentru a-i da iluzia că asistă la desfăşurarea unui eveniment. 
Tehnicile utilizate sunt multiple, şi fiecare dintre cele patru cazuri pe care le discutăm, 

tabloul cu subiect narativ, seria de imagini, ilustratia şi banda desenată selectează mai 
mult sau mai putin aceleaşi mijloace. Multe din principiile enunțate de Hogarth apar în 
teoria picturii de la Alberti, Poussin sau Le Brun, însă important este că artistul englez 
vede o nouă posibilă legătură cu textul literar şi că încearcă să construiască o teorie 
vizuală care să explice modul în care se realizează imagini narative. 

Teoria lui Hogarth din Analiza frumosului, ca şi tablourile sau, mai ales gravurile 
sale, exprimă dincolo de orice dubiu ideea că pictura are capacitatea de a exprima 
narativitatea în aceeaşi măsură ca literatura. Rezumând principiile expuse până acum, 
pare evident că poetica hogarthiană are foarte multe trăsături comune cu poetica literară 
a vremii sale; astfel, subiectele pictorilor ar trebui să se refere la realitatea 
contemporană, societatea engleză deci, şi ar trebui să se compună dintr-o sumă de 
caractere în acțiune. Tratarea acestor subiecte trebuie făcută dintr-o perspectivă etică şi 
să tinteascä la distrarea, dar şi cultivarea cititorului-spectator. Pentru a păstra strânsă 
legătura dintre realitate şi acest tip de ficțiune vizuală, pictorul trebuie să fie capabil a 
observa, reține şi codifica ceea ce vede. Imaginea poate şi trebuie să sugereze mişcarea 
prin utilizarea construcției piramidale şi liniei serpentine, iar personajele pot fi 
concepute în aşa fel încât să slujească definirii unui model generic, prin amplasarea în 
spațiu, prin poziţie, fizionomie şi acțiune. 

Elementul cel mai important constă în faptul că Hogarth refuză subiectul 
preexistent, încercând în schimb să facă o naraţiune cu mijloace aproape exclusiv 
vizuale. În loc să preia din literatură subiectul, cum au făcut pictorii de-a lungul a multe 
secole, el preferă să preia concepția unui gen, romanul. Gravurile lui nu se referă la ceva 
care ar trebui să fie anterior cunoscut privitorului, nu sunt deci ilustrații nici măcar în 
sens larg; de asemenea, el încearcă să inventeze mijloace pentru a exprima vizual iluzia 
devenirii unei arte verosimile. Această alegere este profund relevantă pentru că de ea se 
leagă o nouă concepţie asupra imaginii vizuale. După cum spune el însuşi, Hogarth îşi 
caută subiectele în ceea ce vede în realitate, iar scopul operelor sale este acela de a 
transpune în imagine tipurile societății engleze ale timpului său. Astfel, gravurile sale au 
scopul declarat de a realiza o frescă socială, prin realizarea caracterelor specifice şi a 
moravurilor acestora, scop demn de un romancier. 

Aceste idei pe care Hogarth le consideră a defini “arta frumoasă“ sunt de fapt 
coordonate ce definesc romanul vizual şi ele se pot aplica tuturor imaginilor narative. 


Capitolul VI 


NARATIUNEA ÎN BANDA DESENATĂ 


“Pour la première fois peutêtre dans 
l’histoire de la communication, les BD nous 
offrent le marriage durable de l’image et du 
mot.“ 

Artă narativă prin excelență, banda desenată a fost pusă în relație cu basorelieful, 
enluminura, tapiseria, gravura secolului al XV-lea, cu Rowlandson, Doré, Hogarth şi 
ilustrațiile secolului al XIX-lea. Cercetătorii au observat însă că asemănările dintre 
formele artistice enumerate mai sus şi banda desenată sunt mai puţine decât deosebirile; 
nu este deloc lipsit de importanţă faptul că fenomenul social care caracterizează banda 
desenată si, de asemenea, codul ei specific tin de o cultură si de un timp precis. În ceea 
ce priveşte analiza naraţiunii vizuale, este în aceeaşi măsură relevant faptul că există 
totuşi elemente pe care această artă tânără le preia de la strămoşii ei mai nobili, dar 
există şi foarte multe tehnici specifice doar benzii desenate. Pentru a putea face o 
comparație a metodelor prin care banda desenată poate spune o poveste sau modul în 
care se raportează la cuvânt, este necesar un mic istoric al condiţiilor de apariţie a benzii 
desenate. 

Această formă artistică ia naştere şi începe să capete o largă circulaţie la sfârşitul 
secolului al XIX-lea şi la începutul secolului XX în presa americană, iar funcția sa este 
strâns legată de o retorică a cotidianului. Primele benzi desenate apar în forma unei serii 
de câteva casete care povestesc un mic eveniment, scopul lor mărturisit fiind acela de a 
mări tirajul ziarului. Astfel, la început o artă mai curând comercială, banda desenată are 
la bază alte principii narative decât cele din tabloul de istorie, cu subiect religios sau 
inspirat din cultura clasică. 

Foarte important, narativitatea este chiar condiţia de bază a acestei tinere arte, Şi 
datorită faptului că se bucură de suportul permanent al verbului, banda desenată reuşeşte 
cu mult mai bine să o realizeze. Înainte de 1940, casetele de BD nu sunt autonome, ele 
trebuind să se integreze ziarului, însă curând numărul casetelor creşte până la a acoperi 
o pagină de ziar. În America, benzile desenate sunt de la început destinate tuturor 
consumatorilor, indiferent de vârstă, dar în Europa înainte de 1950, ele se adresează mai 
ales copiilor şi adolescenților. 

Primele benzi desenate europene au ca obiect fie pedagogia, fie satira politică. În 
jurnalismul american însă nu se poate vorbi nici de pedagogie, nici de satiră politică, 
scopul acestei arte fiind acela de a atrage toate categoriile de cititori, fie ei analfabeți 
sau educați; şi, în mod paradoxal, în ciuda unei tradiții grafice reduse, mediul va crea 
aici propriul său cod. Primele benzi americane, ale lui Outcault sau Dirks sunt aproape 
fără cuvinte, dar “filacterul“ (cuvântul înscris în desen) devin în scurt timp 
indispensabile. În prezent, există trei categorii de destinatari: presa generală, periodicele 
pentru copii sau adolescenţi şi benzile desenate pentru intelectuali. 

Important este că modul în care ia naştere această artă şi condiţiile în care se 
dezvoltă duc la o manieră particulară de a spune o poveste, ale cărei principii nu le 
împărtăşeşte cu alte arte narative; în primul rând, pentru a menţine trează curiozitatea 
cititorului, banda desenată trebuie să mizeze în acelaşi timp pe unitate şi pe diversitate. 
Unitate în ceea ce priveşte subiectul şi personajul şi diversitate în ceea ce priveşte 
aventurile sale, care trebuie concepute în aşa fel încât să producă surpriza cititorului; de 
aici necesitatea reînnoirii poveştii, dar în cadrul unui tipar destul de strict. S-a observat 
că periodicitatea lor (o bandă pe zi, o pagină pe săptămână, o serie de pagini pe lună 
pentru albume) pot duce fie la epuizarea creatorului şi la redundantä, fie la organizarea 
unui atelier unde munca e împărțită între numeroşi colaboratori, de aici rezultând 
posibile neconcordante. Din multe puncte de vedere, condițiile de realizare (tehnicitate, 
scopuri comerciale, emițător pluralizat care răspunde unei cereri comerciale), condițiile 
consumării, Si conţinutul mesajului, banda desenată se apropie de cinema mai mult 
decât de tabloul cu subiect literar. 

Datorită scopului pentru care este realizată, banda desenată se va articula în unități 
narative de o natură particulară : strip (comic strips sunt cele patru vignete care apar 
zilnic în marile ziare), pagina, sau albumul. Forma în care sunt desenate impune un 
ritm narativ propriu, în care noţiunea de serie, de episod, rând, pagină, album constituie 
o unitate sau o subunitate narativă. Aşa încât pot apărea modificări structurale ale 
istoriei datorate în primul rând formei; spre exemplu, ultima vignetă a unităţii narative, 
fie pagină, fie strip, ar trebui să conţină o scenă care să introducă suspansul strict 
necesar pentru susținerea interesului cititorului. Având în vedere că banda desenată este 
în primul rând o artă destinată consumului, relația cu privitorul-cititor este mult mai 
intensă decât în orice altă formă de naraţiune vizuală. Fiecare dintre unitățile sale 
trebuie să fie suficient de închisă pentru a avea inteligibilitate în sine, dar suficient de 
deschisă pentru continuarea la nesfârşit a aventurilor eroului. 

Asemeni Şahrazadei, desenatorul trebuie să conceapă o viitoare serie din chiar 
primele imagini pe care le realizează, deoarece interesul cumpărătorului poate fi susținut 
permanent treaz numai de farmecul eroului şi de veşnicele sale aventuri pline de 
suspans. Spre deosebire de seria narativă a lui Hogarth, unde interesul consta în subiect, 
ŞI, mai ales în valoarea etică, satirică sau socială, aici accentul cade pe peripetie. Fiind o 
artă destinată consumului rapid, lectura imaginii nu trebuie să pună probleme cititorului, 
iar banda desenată a reuşit în puțin timp să perfecteze un limbaj vizual a cărui 
eficacitate a tentat pe cei ce fac afişe publicitare. Atât imaginea cât şi naraţiunea 
mizează deci pe latura ludică sau de divertisment, şi încă de la început structurile 
narative sunt simple şi recurente, convențiile grafice elaborate, dar suple. Fiind o artă de 
masă, banda desenată este marcată de ceea ce criticii numesc “l'air du temps“ şi, la fel 
ca în cazul romanului englez din secolul al XVIII-lea, se fac concesii cititorilor, care 
intervin câteodată pentru a cere reînvierea unui erou. 

Receptarea benzii desenate este foarte diferită de cea a tabloului, a ilustratiei, sau 
chiar a seriei narative. Şi pentru că am definit narativitatea imaginii mai ales în funcție 
de receptare devine deosebit de important faptul că banda desenată încearcă în mod 
programatic să atragă privitorul prin poveste. Spre deosebire de tabloul cu subiect 
literar, unde privitorului i se cere să completeze ceea ce vede cu subiectul pe care îl 
cunoaşte deja, în banda desenată povestea se oferă atractivă, uşor de citit. La fel ca în 
cazul ilustraţiei, şi aici limbajul vizual şi verbal se împletesc, dar diferenţa între aceste 
două manifestări artistice vine din faptul că, în timp ce în ilustrație limbajul verbal şi cel 
vizual rămân fiecare în graniţele sale, în banda desenată litera tipărită în filacter face 
parte din desen. În felul acesta, privitorul nu este silit să întrerupă lectura pentru a 
completa textul cu imaginea, sau să caute în text subiectul imaginii. Interpretarea celor 
două limbaje se întrepătrunde în aşa fel încât privitorul devine în exact aceeaşi măsură 
cititor fără măcar a-şi da seama. Ilustratia îşi găseşte sensul prin raportarea permanentă 
la text şi este posibil ca sensul ei să se piardă în afara cărții; în schimb, banda desenată 
s-ar putea în multe cazuri lipsi de cuvinte. 

Filacterul sau balonul pot căpăta valenţe plastice specifice acestei arte şi, în acest 
mod, amestecul de coduri devine şi mai evident. Uneori filacterul este colorat în culori 
simbolice (cel mai frecvent este roşu pentru mânie), alteori cuvintele sunt tipărite cu 
caractere mărite sau îngroşate pentru a denota strigătul personajului (fig.38). Valentele 
simbolice pe care litera tipărită le poate lua în banda desenată exprimă semnificații 
particulare, mult mai precise decât în orice altă formă vizuală narativă. Textul este aici 
înglobat în imagine, face parte din ea şi varietatea de semne utilizate, indice, simbol şi 
icon atrage atenția asupra naturii particulare pe care limbajul benzii desenate îl 
adaptează pentru propriul său uz. Tratamentul grafic al limbajului apare de altfel încă 

din primele strips americane unde litere, simboluri, fraze libere sau închise, fac parte din 
casetă la fel ca personajele. 

În încercarea de a scoate această tânără formă de artă de sub eticheta de formă de 
consum, S-au încercat posibile comparații cu imagini mai vechi în care cuvântul este 
inserat imaginii. Spre exemplu, există un filacter într-o veche gravură, Bois Protat, 
datând aproximativ din 1370, în care un personaj înarmat arată cu degetul spre Isus pe 
cruce, în timp ce din gura lui se desfăşoară o panglică purtând inscripţia Vere filius Dei. 
Însă în această inscripție, cuvântul vine să întărească gestul, şi nu face decât să 
accentueze instantaneitatea retorică a gravurii. În banda desenată în schimb, filacterele 
care însoțesc apariția personajelor figurează plastic dialogul şi au menirea de a împinge 
înainte povestea. Legarea cuvântului sau cântecului de gura figurilor apare şi în culturile 
precolumbiene, în manuscrisele din secolul al XIII-lea, dar în nici o astfel de imagine 
legătura dintre limbajul verbal şi cel vizual nu are aceeaşi natură ca în banda desenată. 

Grafismul codului verbal joacă în banda desenată rol de semn vizual, ceea ce nu 
se întâmpla în cazul ilustratiei. În același timp, ilustratia impune o pauză în timpul 
lecturii textului, o paranteză, în timp ce în cazul benzii desenate, textul susține imaginea 
în devenirea ei narativă. Un punct comun între ilustrație şi banda desenată ţine de natura 
suportului şi materiei, ca şi de cea a circulaţiei. Ambele apar tipărite pe hârtie şi circulă 
în multe exemplare şi ambele sunt considerate arte mai “uşoare“ decât pictura. Din 
punct de vedere narativ însă, banda desenată se află departe de ilustrație, deoarece 
aceasta din urmă nu inventează decât în mică măsură, rămânând legată de subiectul 
textului la care se referă; libertatea ilustrației de a improviza pe baza povestii este în 
principiu mică şi de aceea acest gen de artă poate lua drumul decoraţiei pure. Pe de altă 
parte, ilustratia nu face decât să segmenteze şi să decupeze un text, coexistând cu el, în 
timp ce în banda desenată textul şi imaginea sunt create în acelaşi timp. 

În ceea ce priveşte seria de imagini, se pot observa asemănări majore cu banda 
desenată; cu gravura lui Hogarth în mod particular, punctul comun ar fi succesul de 
public şi aerul timpului care provine mai ales din faptul că amândouă sunt influențate de 
cultura populară. Aici, popular trebuie înţeles şi în sensul în care romanul devine o artă 
populară în secolele al XVIII-lea şi al XIX-lea. Atât banda desenată, cât şi gravura lui 
Hogarth se inspiră din realitatea cotidiană, tratează probleme bine cunoscute de cititorii 
contemporani lor şi de aceea lectura lor se face cu uşurinţă. 

Comparând banda desenată cu seria de imagini, se constată că în ambele arte se 
produce o segmentare a discursului narativ în unități ; dar diferența de număr este aici 
profund relevantă, pentru că o poveste segmentată în cinci sau chiar zece imagini 
povesteşte altfel decât una care foloseşte o sută, cât are în principiu un album. 
Importantă este şi diferenţa majoră dintre un comentariu auctorial de tipul celui făcut de 
Hogarth sub gravurile sale şi filactere deoarece diferența de persoană modifică 
perspectiva narativă: adaosul verbal al lui Hogarth se face din perspectiva unui narator 
omniscient, în timp ce filacterele marchează dialogul dintre personaje sau chiar 
gândurile lor. 

Lectura benzii desenate se face într-un ritm rapid, iar acest tip de derulare poate fi 
pus în relație cu vizionarea unui film. Dacă ritmul narativ nu este suficient de rapid sau 
dacă privitorul simte necesitatea unei întoarceri la pagina anterioară, se produce o ieşire 
din cod; există de altfel forme ale acestei arte care mizează tocmai pe sublinierea 
codului vizual şi amintesc mereu citititorului că are în faţă o foaie de hârtie. În banda 
desenată, cititorul umple spațiile de indeterminare, dar acestea sunt mult mai mici decât 
în orice alt tip de imagine narativă. De asemenea, codul narativ specific a dus la apariția 
unei serii de tehnici vizuale specifice care au rolul de a accentua viteza lecturii: fiecare 
pagină a albumului sau ultima casetă dintr-un strip se încheie pe o notă spectaculoasă, 

capabilă a suscita un semn de întrebare în mintea cititorului. De multe ori, această 
ultimă casetă nu are o reală valoare narativă, ci este un suspans de dragul suspans-ului 
cu rolul de a menţine treaz interesul cititorului, fapt care ţine de psihologia comercială. 

Spre deosebire de seria clasică de imagini, pe măsură ce tehnica BD avansează şi 
o dată cu utilizarea unei întregi pagini de ziar sau cu apariţia albumului, desenatorii 
încep să varieze dimensiunea vignetelor. De aici se naşte o întreagă retorică vizuală ce 
presupune o interpretare dublă, de tip puzzle; apar astfel o serie de jocuri şi colaje care 
cer o lectură simultană a vignetelor şi a paginii. De aici, obnubilarea perspectivei sau 
apariția unor figuri vizuale care amintesc cititorului că priveşte o foaie de hârtie. Există 
însă grade diferite de accesibilitate ale benzii desenate, deoarece unele mizează pe 
desen şi posedă în cel mai înalt grad acea coerenţă funcțională care le face imediat 
consumabile, iar altele mizează pe o formă de avangardism care le face să-şi nege 
parțial narativitatea. 

Deşi începuturile benzii desenate se leagă de continentul american, strămoşul 
acestei arte este un elveţian, Rudolf Tôpffer. Gombrich consideră că romanele comice 
ale lui Tôpffer, dintre care primul îl avusese ca admirator pe Goethe, sunt strămoşii 
inocenți ai bandelor desenate de azi. Tôpffer, fiul unui cunoscut pictor elveţian de 
peisaje, se pregătea să urmeze aceeaşi carieră ca şi tatăl său, dar, în urma unei boli de 
ochi este silit să renunţe. Scrie aşadar câteva nuvele idilice şi un mic tratat de expresii 
fizionomice, unde defineşte noua formă de artă. În opinia lui, există două moduri de a 
scrie istorii, unul cu capitole, rânduri, cuvinte, adică literatura propriu-zisă; cel de-al 
doilea, foloseşte o succesiune de scene reprezentate grafic, apelând alternativ la cuvânt 
si la imagine: aceasta este literatura în imagini. Tôpffer dă acestui nou gen mixt, literar 
şi vizual o valoare educativă, pentru că, în concepția sa, imaginile se citesc mai uşor 
decât cuvintele şi, la fel ca Hogarth, Tôpffer doreşte să facă o artă accesibilă şi cu 
succes la public. 

În 1840, Tôpffer publică două versiuni diferite ale Voyage et aventures du docteur 
Festus, una în bandă desenată, cealaltă sub forma unui roman ilustrat. În prefața celui 
din urmă, Tôpffer afirmă că întâi a desenat o serie de schițe, iar apoi le-a tradus în 
cuvinte; aşa încât, artistul oferă publicului aceeaşi istorie într-o formă dublă, subliniind 
că ceea ce au diferit schimbă mult ceea ce au asemănător. Ceva mai târziu, într-o 
scrisoare către Sainte-Beuve, Tôpffer revine asupra explicării raportului între text şi 
imagine, şi observă că traducând în proză Doctor Festus a fost surprins şi amuzat să 
vadă în ce fel diferă cele două limbaje, cel verbal şi cel vizual. Astfel, în versiunea 
literară a cărții, Tôpffer va insista pe amănuntele privitoare la personaje si pe 
motivațiile lor, iar în varianta desenată pe dinamismul acțiunilor lor. Aceste mărturii ale 
desenatorului elvețian pun într-o lumină mai clară raportul dintre narațiunea vizuală şi 
cea literară, demonstrând faptul că fiecare limbaj selectează semnificaţia într-un mod 
propriu. 

Relaţia dintre text şi imagine aşa cum o defineşte Tôpffer are o natură particulară, 
diferită de a ilustratiei, deşi înrudită mult cu ea; artistul elveţian schimbă raportul de 
forte dintre desen şi cuvânt, punând accent mai ales pe desen. În Monsieur Jabot (1837), 
primul său album, desenele nu ar avea decât o semnificaţie obscură neînsoțite de text, 
dar textul fără desene nu ar avea nici un sens. Şi totuşi, autorul botează acest nou gen de 
literatură în imagini (littérature en étampes), şi nu desene narative. Textul apare înscris 
sub imagine, deci nu sub formă de filactere, şi are o valoare asemănătoare cu explicaţiile 
care însoțeau gravurile lui Hogarth; Tôpffer nu foloseşte litera de tipar pentru 
comentariile ce însoțesc imaginile, ci scrisul de mână. Punctele comune dintre arta lui 
Tôpffer şi banda desenată sunt numeroase, însă Alain Rey a remarcat că Tôpffer a 

inventat un gen născut mort, diferit de banda desenată, deşi o anuntä, narațiunea 
scripto-figurală . 

Unul dintre elementele cele mai importante ale concepţiei lui Tôpffer este tratarea 
limbajului vizual. El afirmă că ar fi posibil să se constituie un limbaj pictural fără nici 
o referință la natură şi fără nici o practică a desenului după model. Desenul linear, 
spune el, reprezintă un simbolism pur convenţional şi acesta este motivul pentru care 
poate fi uşor înţeles de copii. Naratorul unei istorii în imagini, crede Tôpffer, nu are 
nevoie de alte cunostiinte decât cele care privesc fizionomia si expresia feței omului. 
Artistul trebuie în primul rând să fie capabil a defini personalitatea eroului său şi a 
personajelor cu care acesta intră în contact; el trebuie să ştie să exprime reacțiile lor şi 
toată devenirea istoriei trebuie să poată fi citită pe chipurile lor. Idei care pot fi întâlnite 
si în Analiza frumosului, pe care Tôpffer o aprecia. Hogarth acceptă şi el existența unui 
limbaj vizual în care expresia umană poate fi codificată, însă modelul lui rămâne mereu 
natura. În schimb, Tôpffer preferă o serie de modele abstractizate, pure linii si 
contururi, cărora le schimbă permanent expresia. El crede că există o serie de trăsături 
permanente care caracterizează personajul şi o altă serie de aspecte tranzitorii, care 
exprimă emoțiile sale, iar Gombrich observă că Tôpffer caută ceea ce psihologii ar numi 
indicatorii minimi ai expresiei. Variind sistematic forma şi dispoziția acestor indicatori, 
Tôpffer îi va utiliza ca pe nişte instrumente de explorare în domeniul percepției 
fizionomiei. 

Astfel, prin mijloace foarte simple, Tôpffer va reuşi să creeze personaje schițând 
doar câteva linii. În opinia lui Gombrich, această reuşită care permite iluziei vieții de a 
se lipsi de iluzia realității ţine de două condiţii esenţiale: una este experienţa efectelor 
compoziționale dobândite de generații de artişti; cealaltă este acceptarea de către public 
a unei imagini grotesti şi simplificate pentru că poate fi uşor interpretată. Tôpffer merge 
din acest punct de vedere şi el pe drumul deschis de Le Brun urmând în semiotizarea 
realităţii un traseu similar cu Hogarth. Şi, la fel ca Hogarth, care considera că învățarea 
limbajului şi gramaticii obiectelor este esențială, Tôpffer se va ocupa în special de 
fizionomie; din acest motiv, se pot găsi asemănări între personajele lui Hogarth şi cele 
ale lui Tôpffer. Ei pornesc de la aceeaşi idee, că se poate face roman în imagine, iar 
pentru amândoi a face roman înseamnă a defini caractere. Cercetările lor se aseamănă 
cu cele din romanul realist, unde accentul cade pe personaj, care este redus la un număr 
de trăsături tipice şi prezentat de un narator omniscient. Spre deosebire de tabloul cu 
subiect literar sau de frescele medievale cu subiecte religioase, nici gravura lui Hogarth, 
nici parte din opera lui Tôpffer sau banda desenată nu se mai bazează pe o poveste 
preexistentă, mitică sau religioasă, cunoscută sau nu unui număr oarecare de privitori 
cultivați; ei încearcă să creeze naraţiune direct, cu mijloace în primul rând vizuale. Şi în 
acest scop aleg subiecte pe gustul cititorilor şi privitorilor, exprimându- le prin această 
reducere la esențe. 

Deosebirea dintre ei este una de mijloace: Hogarth caută să reducă realul la tipul 
vizual, dar el nu va renunţa la asemănarea cu realitatea, nici la imaginea ce aminteşte o 
scenă de teatru. Tôpffer în schimb, va căuta cantitatea minimă de linii care pot 
reprezenta un personaj şi desenele sale îşi vor asuma total schematismul. Figurile lui 
Hogarth sunt mai curând personaje, iar cele ale lui Tôpffer mai curând caractere, 
diferenţa dintre ei fiind cea dintre un Molière şi un La Bruyère. Arta lui Hogarth rămâne 
profund realistă, în timp ce a lui Tôpffer va introduce desprinderea de realitate, drum 
care va fi urmat de banda desenată . 

Tôpffer insistă mult asupra caracterului convențional al tuturor semnelor de 
expresie artistică şi ajunge la concluzia că esența artei nu se găseşte în imitație, ci în 
expresivitate. De aceea, arta sa foloseşte declarat imagini conceptuale. În mod 

paradoxal, Tôpffer se întoarce la concepţia medievală, pentru care schema sau tipul 
vizual erau chiar imaginea, renunțând la orice încercare de a face o imagine mimetică. 
Una dintre puţinele asemănări dintre arta narativă medievală şi banda desenată ar fi 
acest schematism al semnelor vizuale utilizate; însă ceea ce le deosebeşte este că, în 
timp ce imaginile cu subiect religios nu pot fi înţelese decât de un privitor cultivat, 
desenele lui Tôpffer pot fi înțelese de oricine. În Evul Mediu iconografia se defineşte în 
funcţie de tradiţia reluată anaforic şi deci diferenţa faţă de banda desenată este în primul 
rând de orizont cultural, iar apoi de gravitate a subiectului. Imaginea medievală 
ilustrează o istorie sacră şi are un rol etic-religios, în timp ce în romanele vizuale ale lui 
Tôpffer primează latura ludică. 

Deşi Tôpffer accentuează natura convenţională a desenelor sale, el foloseşte totuşi 
semne iconice. În evoluţia concepției asupra semnului vizual de la Hogarth la banda 
desenată se modifică raportul dintre acele proprietăți ale semnului iconic care reprezintă 
transformări ale referentului, favorizându-se în schimb proprietățile care reprezintă 
viziunea artistului. De aceea, semnele iconice care apar în banda desenată, începând de 
la Tôpffer chiar, se apropie foarte mult de caricatură. Putem încă recunoaşte tipul vizual 
la care face referire semnul vizual, dar acest fapt nu mai este relevant, deoarece 
imaginea nu îşi propune să oglindească mimetic realitatea. Referentul lui Popeye este 
Popeye, şi nu marinar american, aşa cum al lui Asterix nu este luptător gal. Fiecare serie 
îşi creează propriul univers cu fiinţe mai mult sau mai putin fantastice şi operează apoi 
cu acest alfabet vizual. 

Alfabetul benzii desenate se caracterizează de altfel printr-o mare stabilitate 
iconografică, iar cele mai celebre serii se organizează în jurul unui nume: Tarzan, 
Donald, Asterix, Superman. Prin tipizarea rapidă a acestor figuri se produce o 
iconografie stabilă care are la bază un mic număr de elemente antropoide şi animaliere 
selectate prin sisteme de deformare. În aceste observaţii se poate recunoaşte concepția 
lui Tôpffer, conform căreia artistul încearcă să creeze tipuri care să fie uşor 
identificabile de oricine, susținând astfel unitatea şi stabilitatea personajului. Problema 
asemănării cu realitatea nu se mai pune datorită faptului că în banda desenată forma se 
adaptează funcției, iar funcția este în primul rând aceea de a distra. Artiştii BD nu caută 
să surprindă universaliile, nici să realizeze scheme de la care să se pornească în 
reprezentarea realității, sau a unui adevăr mai înalt. 

Mai mult decât orice artă vizuală, banda desenată este o artă non-mimetică. O artă 
conceptuală, indiferentă la relaţia cu realitatea aşa cum apare ea în faţa ochilor, şi deci 
cu o evidentă propensiune spre fantastic, ale cărui reguli nu presupun copierea realității. 
Trecerea de la o secvenţă în care Superman merge la una în care zboară se face fără 
dificultăți, iar privitorul acceptă acest cod fără să-l considere neverosimil. Acolo unde 
cinema-ul ar fi suspectat de trucaj, banda desenată pare aptă de a face incredibilul să 
pară credibil. 

Eroii BD nu îmbătrânesc nicodată, şi sunt mereu gata să reapară cu noi aventuri, a 
căror schemă recurentă respectă tiparul ficţiunii clasice de aventuri. Fresnault-Derruelle, 
unul dintre primii cercetători care a dedicat benzii desenate un studiu aprofundat, 
observă că majoritatea seriilor respectă tiparul narativ bremondian-greimasian : 


“Ordine socială ameninţată — ordine socială reparată; 
şi/sau un rău de reparat -şi reparat 


S1/ sau o enigmă de rezolvat-şi enigma rezolvată“ 


In opinia acestui cercetător, multe din personajele seriilor de aventuri pot fi 
clasificate, la fel ca în basme, în pozitive şi negative, diferenţa esențială constând în 

finalul poveştii: în timp ce în basm finalul este fericit şi închis, în banda desenată, din 
cauza legilor concurenței, finalul trebuie să fie suficient de deschis pentru a permite 
apariţia unei noi aventuri. Acelaşi critic consideră că primele benzi desenate americane 
pot fi considerate chanson de geste moderne, unde fiecare pagină figurează o peripetie: 
eroii sunt etern tineri, mereu învingători şi au o evoluţie ciclică, al cărui model este cel 
mai bine descris de formula spiralei. 

Aşa cum observam în capitolul 2, singura arta narativă care foloseşte mijloace la 
fel de complexe ca literatura este banda desenată. Toate categoriile utilizate de Gennette 
pentru analiza discursului narativ pot fi regăsite aici cu acelaşi rol. Există mai multe 
explicații pentru acest fapt: în primul rând, banda desenată foloseşte cuvinte care 
urmează constant drumul imaginilor; apoi, numărul mare de casete permite alternarea 
ritmurilor povestirii, a perspectivelor sau a vocii narative. Şi nu în ultimul rând, 
importanța majoră pe care o dă actului povestirii această artă, de unde rezultă 
necesitatea adaptării mijloacelelor literare şi completarea lor cu metode vizuale. 

În cele ce urmează vom expune un model narativ general al benzii desenate, 
exemplificând prin două tipuri de albume, unul avându-l ca erou principal pe Tintin, 
realizat de Hergé, iar celălalt avându-l în centru pe Philemon, desenat de Fred. Amândoi 
autorii aparţin şcolii belgiene, cea mai importantă şcoală BD europeană, însă albumele 
sunt realizate în momente diferite ale evoluției genului şi în maniere stilistice foarte 
diverse. Aventurile lui Tintin consacră această tânără artă şi îi definesc limbajul 
specific, în timp ce albumele lui Fred încep să inventeze mijloace vizuale şi narative 
mai îndrăzneţe prin care banda desenată îşi redefineşte natura. 

Călătoriile lui Tintin urmează un tipar simplu în care peripetia joacă un rol 
important. Tintin, un reporter simpatic, nu este un erou în genul lui Tarzan sau 
Superman, el este curajos şi altruist, dar nu forţa fizică îl defineşte. Călătoreşte în 
diverse locuri, pe mare, în Tibet, pe lună, în Congo, Arabia sau Orient, însă puterile lui 
nu le depăşesc pe cele normale. Tiparul aventurilor se poate analiza foarte bine după 
modelul bremondian citat mai sus. Desenul este realizat în culori pastelate şi semnele 
iconice utilizate de Hergé sunt în aceeaşi măsură abstractizate şi realiste; Fresnault- 
Deruelle observă că Hergé pictează cu ajutorul categoriilor vizuale, fără nuanţe. 
Artistul îşi asumă total convenţia vizuală şi invită cititorul să intre în acest univers de 
culori pure din care referinţa fotografică este absentă. Din acest motiv, autorul lui Tintin 
evită umbra în vignetele sale, delimitează foarte precis obiectele, iar imaginea este 
întoteauna luminoasă şi clară. 

Dacă anii '40-50 sunt marcați în şcoala belgiană de numele lui Hergé, din 1965 
o nouă generație de desenatori începe, cu multă ironie, să submineze inteligent 
convențiile benzii desenate. Claire Bretecher, cu Les aventures de Cellulite, Gotlib, cu 
La rubrique ă brac, Mandrika, prin Le concombre masque, sau Greg, prin Achille Talon 
fac o serie de parodii şi pastişe care marchează o schimbare majoră a genului. 
Universului stilistic unitar al lui Hergé îi ia locul o lume în care convențiile clasice ale 
benzii desenate sunt permanent scoase la suprafață şi astfel anulate. 

Prin albumele care-l au în centru pe Pilemon, Fred intră în această categorie de 
desenatori cu vocaţie avangardistă. Philemon este eroul ale cărui aventuri constau în 
lupta cu universul de hârtie; prima lui călătorie este povestea deplasării nu pe lună sau 
în Congo, ca Tintin, ci pe litera “A“ din numele oceanului Atlantic. Barthelemy dispare 
în fundul unei fântâni pe care o săpa şi se regăseşte pe litera “A “, care este aşezată ca 
o insulă în mijlocul oceanului Altlantic; aceste litere există şi, în acelaşi timp, nu există. 
La fel ca Robinson, Barthelemy trăieşte pe această literă patruzeci de ani până când 
Philemon cade si el în fundul putului, găsindu-l pe Barthelemy. Si, de atunci, ei nu s-au 
mai despărţit, călătorind de la o literă la alta şi dintr-o lume în alta. Unchiul Felicien îi 

ajută, deoarece este “un peu sorcier“, dar tatăl lui Philemon refuză să creadă în 
această lume paralelă. Am citat parţial rezumatul autorului, care deschide albumele şi 
are rolul de a uşura lectura celui care nu cunoaşte ordinea cronologică a aventurilor lui 
Philemon. 

Universul lui Fred este înrudit cu cel al lui Carroll prin natura ludică şi absurdă, 
care distorsionează logica obişnuită, propunând în loc o lume fantastică. În aceste 
albume accentul cade mai mult pe vizual decât pe narativ, iar peripetiile eroului sunt 
inteligibile numai în măsura în care cititorul le acceptă logică ficțională. 

Structura vizuală încărcată încearcă să surprindă cititorul. La baza acestui tip de 
bandă desenată stă metalepsa, amestecul de nivele narative şi vizuale. Din acest motiv, 
lectura devine dificilă, privirea se pierde printre detaliile perfect neverosimile, care 
subminează permanent codul. Problema verosimilitätii nu se pune pentru BD la fel ca 
pentru roman sau film şi cititorul nu se aşteaptă când deschide un album să găsească un 
analogon al vieţii reale; dar Fred subminează mai ales maniera de reprezentare a benzii 
desenate devenită prea banală şi încearcă să surprindă privitorul mai ales prin jocurile 
care subliniază materia din care naşte acest univers fabulos, hârtia, culoarea şi desenul. 

La fel ca în exemplele discutate până acum, dar mai ales la fel ca în cazul 
ilustraţiei, vom urmări două aspecte: relația dintre cuvânt şi imagine şi modul prin care 
banda desenată duce la perfecţiune narațiunea vizuală. 

În această formă de artă, timpul este denotat cu uşurinţă şi prin multe metode; cele 
mai importante sunt: cuvântul (verbul care apare în dialog poate exprima nu numai 
prezentul, ci şi trecutul sau viitorul, care nu mai trebuie exprimat şi vizual), numărul 
mare de vignete care nu necesită contragerea poveștii la un punctum temporis, Ci 
permite varierea vitezelor narative. Ca efect al acestor două metode pe care celelalte 
arte narative le utilizează doar parțial apare posibilitatea parantezelor temporale, 
anticiparea şi rememorarea. 

Există mai multe categorii de forme în care apare banda desenată: strip nu conţine 
decât câteva vignete şi din acest motiv firul temporal rămâne linear şi ordinea 
evenimentelor este cea cronologică; în benzile desenate episodice (publicate zilnic în 
marile ziare americane) definite de unitatea paginii, cum ar fi Little Nemo in 
Slumberland de Winsor McCay, narațiunea se împarte în unități intermediare de natură 
funcțională, secvenţe sau episoade; în album, libertatea narativă este foarte mare şi 
tehnicile utilizate permit jocuri de natură complexă. 

Deşi Little Nemo in Slumberland apare la începutul secolului, când banda 
desenată abia începea să-şi definească limbajul şi metodele specifice, McCay reuşeşte să 
realizeze o capodoperă a genului. Aventurile lui Nemo se petrec în lumea visului, unde 
el face o călătorie în fiecare episod, aventură căreia îi corespunde o pagină de ziar; 
întotdeauna prima vignetă îl arată pe micuțul Nemo aşezat în pat, apoi îl urmăreşte pe 
măsură ce intră în universul fabulos al visului, pentru ca în ultima vignetă a paginii să se 
figureze trezirea lui. Acest pseudo-timp al episodului, visul, este reprezentat constant pe 
o singură pagină, de-a lungul a şase ani, în fiecare zi între 1905 şi 1911. Planşele lui 
McCay, de o unitate şi în acelaşi timp de diversitate rar întâlnită, au fost considerate de 
critică o anticipare a suprarealismului. Visele micutului Nemo, care uneori se 
transformă în coşmar, sunt povestite într-o planşă care îşi modifică mereu compoziția şi 
distribuţia vignetelor: vignetele sunt fie pătrate, dreptunghiulare, panoramice sau 
verticale. Obiectele se transformă de la o vignetă la alta, totul se metamorfozează, se 
măreşte, devine fantastic şi straniu; până în momentul trezirii, când o voce din off îi 
aminteşte lui Nemo că a sosit momentul să se scoale şi totul revine la normal. 

Acest exemplu atrage atenţia asuspra naturii particulare a timpului narativ în 
banda desenată, în care se extrage un moment esenţial al aventurii, cu un pronunţat 

caracter fictional. Timpul eroului de BD este un non-timp, în care el nu creste, nu 
îmbătrâneşte şi nu se schimbă. Doar succesiunea vignetelor sugerează aici devenirea, 
dar acestă devenire se petrece în spațiul închis al evenimentului memorabil, al aventurii. 
De aceea, narațiunea vizuală ocupă un spaţiu fragmentat, în acelaşi timp închis în el 
însuşi şi deschis spre o urmare. 

Banda desenată este segmentată în mici scene, care pot fi cu mare dificultate 
înţelese în afara contextului. Spre deosebire de imaginile seriei narative, capabile a face 
obiectul unei contemplatii separate, o vignetă nu are sens decât în devenirea discursului 
nararativ; de aceea, ea nu poate fi decât un obiect de studiu artificial, nereprezentând 
decât un fragment al unui proces. Din acest punct de vedere, banda desenată se 
aseamănă cu ilustratia de text care, nici ea, nu poate fi scoasă din context. Însă motivele 
sunt de naturi diferite: ilustratia depinde de textul la care face referire, în timp ce vigneta 
prinde sens doar în succesiunea unității narative din care face parte, strip, pagină sau 
album. 

Foarte important este şi faptul că în această artă, spațiile de indeterminare 
temporale sunt foarte mici, şi uneori de la o vignetă la alta nu se figurează aproape nici 
o modificare; mai ales când se “povestesc“ gândurile personajului, singura schimbare 
este cea adusă de cuvinte. În Tintin au Tibet, personajul central, pleacă într-o expediție 
de recuperare a prietenului său Tchang, care se prăbuşise în munţi cu avionul. Tocmai 
când este pe punctul de a renunţa la căutare, Tintin vede o eşarfă galbenă pe o creastă. 
Pe o pagină întreagă, personajele nu fac decât să se uite în urmă, discutând despre 
posibilitatea întoarcerii. Această tehnică are aici funcția de a întreține aşteptarea 
cititorului. Ceea ce se schimbă totuşi de la o vignetă la alta, şi anume conținutul verbal 
ŞI perspectiva din care apar personajele. 

Banda desenată este o artă a repetitiei obsesive, spre deosebire de tabloul narativ, 
unde pictorul trebuie să facă o selecție drastică a reprezentării şi deci lasă în sarcina 
privitorului să completeze elementele nereprezentate. De aici apare şi o modificare 
importantă asupra modului de denotare a timpului în BD: recurenta masivă a imaginilor 
poate sugera un fir temporal la fel de curgător ca un text literar. 

Prezenţa limbajului verbal are şi ea funcția de a susține temporalitatea imaginii. 
Prin folosirea timpului verbal, se poate proiecta asupra desenului aflat în eternul prezent 
al imaginii trecutul sau a viitorul. De asemenea, în trecerea de la lectura unui filacter la 
altul, cititorul leagă evenimentele prezentate în imagini cu gândurile personajelor care 
nu mai sunt figurate doar cu ajutorul fizionomiei sau poziției; nu este, de altfel lipsit de 
relevanţă faptul că se foloseşte verbul “a citi“ pentru banda desenată. 

Utilizarea cuvintelor duce şi la un alt mijloc specific acestei arte, reprezentarea 
iconică a suntetelor. Zgomote şi tipete sunt figurate prin ideograme şi multe 
onomatopee aparțin limbajului deja specializat al BD. Majoritatea acestor ideograme 
care sugerează sunete (fig. 38) sunt dificil de tradus dintr-o limbă în alta şi în 
transpunere rămân în limba originală, fiind înţelese datorită naturii lor onomatopeice. 
Cuvintele din BD poartă de multe ori semne distinctive; Crac, scris cu litere mari şi 
tremurate este transpunerea în vizual a onomatopeei ce exprimă spargerea bruscă şi 
violentă. Iconismul întăreşte expresia sonoră prin reprezentarea vizuală a literelor. 

Timpul lecturii benzii desenate se leagă de complexitatea sau dimensiunea 
imaginii şi de raportul de importanţă dintre cele două coduri, vizual şi verbal. Tehnicile 
proprii de punere în scenă şi de punere în pagină permit suprapunerea traseelor 
temporale atunci când vignetele sunt integrate unui desen care cuprinde întreaga pagină 
(fig 39). Efectul de perspectivă, care nu e neapărat necesar, îmbogățește figura şi îi oferă 
o a treia dimensine care ajută la sugerarea mişcării şi care, la rândul ei, substituie 
desfăşurarea temporală. Într-un joc vizual de tipul celui din figura 39 suprapunerea 

spațiului adânc, dar segmentat, din vignete cu desenul evident plan al paginii 
prelungeşte timpul lecturii. Mai mult decât în tabloul narativ cu mai multe nuclee, o 
astfel de organizare spațială îl face pe cititor-privitor să găsească varietatea pe care 
Hogarth o punea la baza artei narative. 

Structura temporală este dată însă mai ales de efectul de cauzalitate de la o vignetă 
la alta şi ordinea este în majoritatea cazurilor cea cronologică. Secventele se citesc de la 
stânga la dreapta şi apoi de sus în jos, chiar când apar jocurile vizuale menţionate mai 
sus, care pot submina unitatea logică a imaginii. Spre deosebire de alte forme de artă 
narativă însă, banda desenată permite întoarcerea în urmă, într-o paranteză explicativă, 
făcută de un personaj secundar. Foarte interesant exemplul din Tintin în Tibet, unde, 
după ce este găsit într-o peşteră, Tchang povesteşte prietenilor săi despre naufragiul său. 
Imaginea conține două planuri suprapuse, prin alternarea vignetelor care aparțin 
prezentului povestirii (Tchang, Tintin şi căpitanul Haddock merg prin zăpadă) cu 
vignete care figurează povestea din trecut a lui Tchang (fig 40). Această alternare a 
firelor temporale are şi funcţia de a întreţine suspans-ul, deoarece Tchang fusese răpit de 
Yety, care îi urmăreşte încă. Amenintätorul Yety va fi aşadar figurat de două ori, 
ducându-l pe Tchang (în povestea la trecut) şi urmărind de după o stâncă personajele (în 
prezentul actului povestirii). 

Există şi posibilitatea intercalării unei paranteze, a unui vis sau a unei abateri de la 
logica ordonată a realităţii, iar aceste paranteze pot fi marcate vizual, sau nu; Crepax, în 
Valentina subliniază discret aceste paranteze prin modificarea conturului vignetei, care 
nu mai este marcat cu o linie dreaptă, ci cu una ondulată. Dar chiar acest marcaj subul 
arată că inducerea în eroare a cititorului, care nu îşi va da seama decât mai târziu că 
paranteza respectivă ţinea de o altă ordine decât a firului epic propriu-zis, face parte din 
surprizele BD. 

În ceea ce priveşte durata, întâlnim toate cele patru viteze ale: sumarul făcut de 
autor la începutul albumului pentru a plasa acţiunea în context, pauza descriptivă sau 
paranteza care întrerupe mersul acţiunii, scena, şi, destul de puţin, elipsa. Evident, scena 
este viteza preferată de majoritatea artiştilor, şi aici banda desenată rămâne aproape de 
concepția din toate celelalte arte vizuale narative. Interesul cititorului se menţine mereu 
alert prin iluzia prezentului perpetuu deoarece, de la o vignetă la alta, ochiul parcurge 
acțiunile reprezentate într-o continuitate cvasi-perfectă. Spre deosebire de timpul 
sincopat al seriei de imagini, sau al tabloului literar, unde între scene apăreau inevitabil 
elipse, aici acțiunea se desfăşoară, ca într-un film, linear. 

Sumarul care acompaniază imaginea apare de obicei la începutul albumului sub 
forma unui comentariu de tipul celui folosit de naratorul omniscient care anunţă, descrie 
neutru sau explică. Rolul foarte redus al sumarului clarifică sensul albumului şi dă 
câteva informaţii narative, legând prezentele aventuri de cele din albumele anterioare. 
Dacă Tôpffer oferea sub fiecare imagine un comentariu auctorial care dubla acţiunea 
vizuală prin cuvânt, banda desenată inovează mult, reducând rolul naratorului. Fred 
introduce în sumarul albumelor despre Philemon o paranteză, afirmând că povestea ar 
fi spusă de un arici puilor săi; în plus, pretinde că fragmentul care face legătura dintre 
albume, citat mai sus, ar fi insuficient şi deci, conform regulilor comerciale, sfătuieşte 
cititorul să caute toată seria. 

Elipsa temporală joacă un rol mult mai mic în banda desenată decât în celelalte 
arte narative, iar când apare este de obicei marcată fie printr-o paranteză verbală, de 
tipul celei literare (spre exemplu, “după două zile”), fie printr-un marcaj vizual 
convenţional. Spre exemplu, ecranul negru poate indica ruptura în continuitatea spatio- 
temporală a naraţiunii. Totuşi, în anumite cazuri şi banda desenată apelează la elipsa 

folosită de tabloul cu subiect literar şi sintetizează întreaga acţiune într-o singură 
imagine, bazându-se pe metonimie. 

În banda desenată, miza artistului este realizarea unui ritm suficient de rapid 
pentru a sugera o acţiune palpitantă. Cititorului trebuie deci să i se dea iluzia că asistă 
nemijlocit la ceea ce se petrece şi de aceea această formă de artă va fi deci mai ales o 
înşiruire de scene între care modificările vizuale nu trebuie să fie mari, pentru a uşura 
legarea lor într-o imagine continuă. Benzile desenate care mizează pe acțiune şi poveste 
vor cere o lectură rapidă asemănătoare cu vizionarea filmului, cum este cazul albumelor 
despre Tintin, seriilor polițiste (Dick Tracy), sau de aventuri (Tarzan, Superman). 

Dinamismul necesar figurării scenei se accentuează mult față de cel al tabloului 
cu subiect literar sau al seriei narative. Personajul este surprins parcă mereu în mişcare 
şi metodele vizuale sunt foarte variate. Într-o imagine filmată, dinamismul provine din 
trei surse diferite: mişcarea camerei, mişcarea în imagine şi montaj; banda desenată va 
mima toate aceste trei tehnici, reuşind să sugereze foarte bine devenirea temporală. 
Formă compozită, ea împrumută atât de la pictură, cât şi de la cinema tehnici pentru 
creerea iluziei celei de-a treia dimensiuni. 

Variind dimensiunea vignetelor, unghiurile de vedere şi adâncimea câmpului, 
banda desenată poate sugera acţiunea cu mijloace mai bune decât tabloul narativ. Însă 
cel mai important principiu care sugerează dinamismul vizual este, cum remarcau 
Poussin şi Hogarth, varietatea. Modificarea cadrajelor asociate alungirii anumitor 
vignete orizontale sau verticale prezintă similitudini cu mişcările camerei pe orizontală 
sau verticală şi îi dau cititorului iluzia că se modifică nu numai acţiunea, ci chiar poziția 
lui faţă de ceea ce se întâmplă. În banda desenată, artistul are posibilitatea de a alterna 
planuri diferite, obținând un dinamism plastic de o factură particulară. 

S-a făcut chiar o sistematizare a metodelor împrumutate de BD din limbajul 
cinematografic, metode care permit reprezentarea acţiunii într-o manieră mult mai 
verosimilă decât în orice artă narativă. Astfel, datorită faptului că în această formă de 
artă se pot utiliza un mare număr de vignete, apare şi posibilitatea gradării 
dinamismului: Planul fix, caracterizat prin absența mişcării poate fi sugerat prin 
figurarea mai multor vignete aproape identice, în care se schimbă doar amănunte, cum 
ar fi expresia personajului (fig.41). Spre deosebire de tabloul literar, unde pictorul era 
obligat să selecteze momentul cel mai reprezentativ al devenirii psihologice a 
personajului, aici există posibilitatea de figurare în mai multe momente şi astfel se poate 
sugera gradatia mișcării. În planul panoramic camera pivotează în jurul axei sale 
verticale sau orizontale; ca echivalent, în BD se poate sublinia evoluția acţiunii prin 
reprezentarea a trei faze ale deplasării unui personaj, care apare din ce în ce mai 
aproape, în acelaşi decor; ochiul va percepe aceste trei imagini ca pe un film, unificând 
diferenţele dintre ele şi recuperând curgerea continuă a timpului (fig .42) 

În travelling camera nu pivotează în jurul axelor sale, ci pe un suport cu roți si, fie 
se apropie de personaj, fie se depărtează de el; când vignetele încearcă să sugereze 
apropierea (travelling înainte), imaginea se măreşte şi se detaliază, dând cititorului 
iluzia unei că are acces la gândurile personajelor. Când vignetele figurează depărtarea 
gradată de subiect (travelling înapoi), câmpul se măreşte treptat; travelling înapoi are o 
funcție mai ales descriptivă: la sfârşitul albumului, vignetele arată acțiunea de la o 
distanţă din ce în ce mai mare, sugerând ieşirea din universul ficțional. În travelling 
lateral, camera acompaniază subiectul sau obiectul în aşa fel încât acesta rămâne fixat 
în cadrul îmaginii; la fel, şi în BD, i se poate da cititorului iluzia ca urmăreşte două 
personaje acţiunea prin aceeaşi metodă. În travelling de acompaniere camera avansează 
sau dă înapoi pentru a urma mişcările subiectului şi în felul acesta, cititorul se plasează 

în aceeaşi poziție cu personajul; artistul BD poate şi el figura vignete prin care să 
sugereze că cititorul îl urmăreşte pe personaj de la o distanţă constantă. 

Travelling optique sau zoom este o mişcare virtuală pur optică, ce nu corespunde 
nici unei mişcări reale — se modifică doar distanţa focală a obiectivului, deşi camera 
rămâne pe loc, restrângându-se sau mărindu-se largimea şi profunzimea câmpului, prin 
mărirea sau reducerea distanței focale. Banda desenată are şi posibilitatea reprezentării 
unei metode numite în cinema giroscopie şi care corespunde unei balansări a camerei; 
dându-se impresia de ruliu, de tangaj, mişcarea se sugerează foarte clar. Şi acest 
procedeu are ca rezultat dinamizarea narațiunii prin modificarea distanţei de la care 
cititorul are acces la acțiune. 

În afară de metodele comune cu cinematografia, BD poate însă figura dinamismul 
şi prin metode proprii, de tipul indicilor (fig 43). Imaginea sintetică a bătăliei, în care se 
vede un nor de fum din care ies capete miini, steluțe, este o figură cinetică 
asemănătoare ca efect cu tablourile futuriste. Aici însă apar în plus o serie de indici 
specifici numai benzii desenate, cum ar fi dunga oblică pentru figurarea unei maşini 
care pleacă, stelutele pentru lovitură sau spiralele pentru mişcare bruscă şi neaşteptată. 

Din această enumerare rezultă clar că iluzia scenei se poate face cu mai mult 
succes în această formă narativă decât în oricare alta; banda desenată nu refuză să 
împrumute fie din tablou, fie din cinema metodele necesare sugerării dinamismului. Însă 
motivul esenţial pentu care figurarea timpului diferă în BD faţă de exemplele discutate 
în celelalte capitole este posibilitatea ei de multiplicare variată a nucleelor narative. În 
acest mod, scena poate fi mult mai convingătoare deoarece este reprezentată într-o 
gradatie care o face aproape la fel de verosimilă ca un film. 

Personajele BD trăiesc intens din punct de vedere narativ, deoarece ele există în 
măsura în care acționează; aşa încât pauzele narative sunt puţine. Codul verbal şi codul 
vizual îşi alternează uneori efectele şi dacă în imagine nu se întâmplă nimic, se întâmplă 
în schimb în dialog. La fel ca în celelalte arte narative discutate până acum, desenatorul 
nu reprezintă decât momentele care contează; nu există timp mort în BD, şi nici spaţiu 
vid. Pauza narativă joacă un rol important în albumele lui Fred, deoarece aici accentul 
cade mai mult pe desen decât pe poveste. Intrarea lui Philemon însoţit de impresarul 
Romeo în lumea literelor oceanului Atlantic ocupă multe pagini în care nu se reprezintă 
acțiuni. Accentul cade în schimb pe figurarea trecerii în lumea fabuloasă, realizată cu un 
belşug de culori şi tehnici ludice(fig.50). Verosimilul decorului în care este figurat 
Philemon la începutul albumului nu pare a fi decât un pretext pentru ca răsturnarea 
planurilor, odată cu intrarea dincolo, să fie mai spectaculoasă. În acest album nu viteza 
de lectură contează, pentru că, de fapt nu se întâmplă prea multe. Plăcerea estetică apare 
mai ales din latura plastică a călătoriilor lui Philemon şi descoperirea unui univers 
straniu şi şocant. 

În figurarea vizuală a timpului, banda desenată adaugă faţă de celelalte arte 
narative utilizarea constantă a verbului şi multiplică metodele de a sugerara dinamismul, 
dar la nivelul modului narativ inovează chiar mai mult. Tabloul cu subiect literar sau 
seria de imagini împrumutau, în scopul realizării vizuale a narativităţii, o serie de 
elemente din teatru; în schimb, banda desenată împrumută foarte multe din tehnicile 
cinematografice. Asemănarea dintre BD şi film funcționează pe mai multe planuri, cel 
mai important fiind acela al interpretării imaginii: dacă privind o gravură sau un tablou, 
privitorul poate avea iluzia că asistă la o scenă de teatru, atunci când citeşte banda 
desenată el poate avea senzaţia că vede un film. Privirea parcurge rapid vignetele, 
obținând un continuum vizual care se realizează nu numai prin dinamismul vizual, ci şi 
prin schimbarea unghiurilor de vedere. 

Fereastra deschisä care era tabloul în vizunea lui Brunelleschi, devine foarte 
mobilă în banda desenată şi distanța, perspectiva şi focalizarea variază în aşa fel încât 
cititorul este adus în planul acţiunii. Ceea ce atrage atenţia când sunt puse în paralel un 
tablou cu subiect literar, o serie de imagini narative şi un album de banda desenată este 
în primul rând viteza cu care cea mai tânără dintre aceste arte schimbă poziția punctului 
de observaţie al privitorului. 

Analizând comparativ două albume ale lui Hergé, unul de debut, Les aventures de 
Totor (1926-1929) şi altul de maturitate, Le secret de la Licorne, din 1947, Manuel 
Kolp face o observaţie foarte interesantă. Deşi în paginile care deschid Aventurile lui 
Totor apare scris cu majuscule “United Rovers prezintă un extrasuperfilm “, distanţa şi 
unghiul de observaţie rămân constante pe tot parcursul albumului, aşa cum la teatru 
poziția spectatorului rămâne aceeaşi pe tot parcursul piesei. Aici montajul este linear, 
camera rămâne fixată pe Totor în toate planşele şi nici o schimbare a unghiului de 
vedere nu permite cititorului să intre în poveste. Vignetele plasează cititorul în poziția 
unui spectator de teatru deoarece cadrajul adoptă planul mediu şi unghiul de vedere 
normal. Albumul Aventurile lui Totor rămâne stilistic aproape de ilustrație şi, fără 
ajutorul textului, naraţiunea n-ar putea fi înțeleasă. Datorită dezvoltării tehnicii 
cinematografice şi adaptării ei la BD, în albumele de maturitate distanța, perspectiva si 
focalizarea se schimbă în permanență. Planşele din Les aventures de la Licorne 
plasează spectatorul în centrul acţiunii şi nu mai ilustrează, ci povestesc, la fel ca un 
film. 

Atât banda desenată, celelalte arte vizuale narative, cât şi filmul fragmentează 
povestea în mici nuclee legate între ele printr-un liant; însă natura acestei legături diferă 
foarte mult şi are efecte directe asupra modului în care se spune povestea. Pentru tabloul 
literar cu mai multe nuclee sau pentru secvenţa de imagini, legătura se face prin 
cunoaşterea anterioară a poveştii sau prin propria imaginație a privitorului, dar în banda 
desenată esenţial este rolul jucat de limbajul verbal şi de multiplicarea scenelor; în cazul 
filmului, liantul este de natură tehnică şi se datorează vitezei cu care se desfăşoară 
pelicula, în aşa fel încât privitorul nu are senzația că asistă la derularea unor fotograme. 
Dacă în tabloul cu mai multe nuclee narative, prin trecerea de la un nucleu la altul se 
proiectează timp asupra imaginii, în banda desenată sunt suficient de multe treceri de 
acest tip; în acest fel, ochiul tinde să uniformizeze imaginile şi să le perceapă în 
ansamblu, ca şi cum ar fi vorba despre o mişcare continuă, şi nu de reprezentarea mai 
multor momente întrerupte. Banda desenată se află la mijloc de drum între film şi seria 
de imagini, fiind o artă eliptică în comparaţie cu primul şi o artă a repetitiei în raport cu 
al doilea. 

Important este însă că în banda desenată se variază procedeele care permit 
alternarea unghiurilor de vedere, a scării planurilor şi a distanțelor de la care 
privitorul are acces la scena reprezentată. Unghiurile de vedere existau deja în pictură şi 
fotografie, dar, spre deosebire de fotografie sau pictură, cinema-ul şi banda desenată 
sunt arte ale narațiunii, iar sensul emană din suita imaginilor, din montaj. Distanţa 
dintre privitor şi spațiul imaginii a fost codificată în metalimbajul cinematografic prin 
scara planurilor. 

Scara sau talia planurilor se definesc în funcție de depărtarea actorului de aparat. 
Altfel spus, la fel ca în pictură sau în roman, privitorul are acces de la o distanță mai 
mare sau mai mică, la ceea ce se reprezintă; devine deci relevant dacă personajul este 
pierdut în desen, sau dacă i se văd numai ochii. Fiecare tip de plan are o semnificaţie 
constantă, care ţine atât de codul cinema-ului, al benzii desenate, cât şi de cel al 
reclamei. Planul de ansamblu cuprinde toate personajele dintr-o scenă şi pune în relief 
cadrul acţiunii; personajele sunt pierdute în ambianța generală şi scena este văzută de la 

o oarecare distantä. Planul semi-general situeazä personajele în decor, dar le pune pe 
cele importante în relief şi focalizează atenţia cititorului asupra lor. Cadrând personajele 
în picioare, planul mediu poate sublinia expresia, gesturile sau singurătatea lor. 

La rândul lui, planul american sau italian cuprinde personajul încadrat până la 
genunchi, izolează unul sau mai multe personaje dintr-o parte, se apropie de ele, dar nu 
intră în amănunte. În schimb, prim-planul prinde personajele la nivelul bustului sau 
taliei şi le urmăreşte reacțiile psihologice (fig 44). Încă şi mai mult, planul detaliu, ce 
cuprinde o porțiune a feţei personajului, a unei părți de corp sau obiect, are valoarea de 
a atrage atenția asupra unui element surprizător sau a sublinia o reacție excepțională (fig 
45). Gros-planul expune numai fața unuia sau a două personaje şi în acest mod oferă 
accesul la viaţa interioară a personajelor; este planul în care se urmăreşte analiza 
psihologică deoarece atenția cade pe o expresie semnificativă. Avant-planul sau arriere- 
plan creează impresia reliefului cu care ochiul este obişnuit în realitatea 
tridimensională; se folosesc planuri de adâncimi diferite, contrastante care atrag atenţia 
asupra unui amănunt cu valoare narativă deosebită. Spre exemplu, în Tintin în Tibet, 
vigneta scoate în relief pioneza de pe şosea tocmai în momentul în care personajele îşi 
exprimă îngrijorarea că nu vor ajunge la aeroport la timp (fig.46). 

Din această scurtă prezentare a tehnicilor gradării distanței de la care privitorul 
are acces la imagine se poate observa că banda desenată are posibilitatea de a opta 
alternativ, fie pentru un plan care să scoată în evidenţă acțiunea, fie pentru un plan care 
scoate în relief gândurile personajelor. Acestea erau de altfel metodele prin care tabloul 
cu subiect literar spunea povestea, cu singura diferență că în acel caz era mai dificilă 
utilizarea ambelor metode concomitent. Un tablou ca Moartea lui Sardanapal reuşea 
totuşi să figureze atât acțiunea cât şi latura psihologică a scenei, multiplicând 
personajele şi plasând privitorul la o distanţă medie. Însă în banda desenată se poate 
realiza o variaţie a distanţei, care are semnificaţia intrării gradate în poveste. La fel ca 
într-un roman de Balzac, cititorul are iluzia că intră treptat în psihologia personajului, 
din lumea obiectelor sau ființelor care îl înconjoară şi apoi, printr-o apropiere gradată, în 
intimitatea gândirii lor. Modificarea distanței prin alternanța planurilor produce un 
ritm şi un stil al planşei, iar din punct de vedere narativ dă o cheie precisă pentru analiza 
stilului autorului. 

Dacă privitorul poate fi aşezat la o distanță mai mare sau mai mică de ceea ce se 
petrece, el poate fi aşezat şi într-o anumită poziție față de ceea ce se petrece. Alegerea 
unui unghi de vedere poate modifica aspectul unui personaj şi da o semnificaţie 
psihologică aparte. Viziunea cea mai realistă, unghiul de vedere normal prinde câmpul 
la înălțimea omului şi poate fi întâlnită cel mai frecvent în tablouri. Această poziție 
frontală, neutră şi obiectivă este similară cu cea a spectatorului într-o sală de teatru. 
Unghiul de vedere în plonjeu plasează spectatorul sau cititorul mai sus decât personajul 
şi pune într-o lumină simbolică acțiunea sau psihologia personajului (fig.47). Invers, 
unghiul de vedere în contraplonjeu situează spectatorul sau cititorul mai jos decât 
personajul şi poate avea ca efect sublinierea măreției sau a curajului eroului. Cadrajul 
oblic basculează aparatul de filmat în funcție de axul său transversal — în banda desenată 
iluzia cadrajului oblic se poate obține prin desenarea unei vignete în care nu mai există 
paralelism între liniile verticale ale desenului. Această tehnică subliniază insolitul, frica 
sau tensiunea. Unghiul de vedere subiectiv exprimă punctul de vedere al personajului. 
Spectatorul nu mai este martor, ci participant la acțiune. Spre exemplu, după o vignetă 
în care este figurat Tintin privind ziarul, următoarea decupează chiar fragmentul de ziar 
pe care îl citeşte (fig 48). Astfel, privitorul poate avea iluzia că priveşte prin ochii 
personajelor şi că vede ce vede acesta 

Alături de gradarea distanței apare deci în banda desenată şi posibilitatea gradării 
punctului de vedere, ceea ce duce la o mare disponibilitate vizuală pentru narațiune. 
Personajele sau obiectele pot fi focalizate din diverse unghiuri în funcţie de punctul de 
vedere al cititorului şi de aceea dinamismul este mult accentuat față de orice altă formă 
vizuală discutată până acum. Dacă în teatru, în tabloul literar sau în secvenţa de imagini 
se priveşte dintr-un punct fix, din sală, iar diviziunea istoriei se face prin tablouri, în 
banda desenată, la fel ca în film, punctul de observaţie se schimbă mereu. Aceste 
planuri variate sunt legate într-un fel de montaj în ordinea cerută de narațiune; la fel ca 
în cinema, organizarea montajului are în BD scopul de a da privitorului iluzia că spaţiul 
si evenimentele se petrec în jurul său. Spre deosebire de teatru, unde distanța rămâne 
constantă, aici, prin alternarea diverselor focalizări şi distanţe care prind cititorul- 
privitor în imagine. 

Alternanta imaginilor, care este echivalentul montajului din film, se poate realiza 
prin diverse maniere: în câmp — contra-câmp vigneta cadrează un câmp oarecare în 
prim plan. Apoi, după ce face o întoarcere de 180 de grade, prinde câmpul opus. În acest 
mod, cititorul vede personajele când din faţă, când din spate, iar semnificaţia poate fi 
aceea a trecerii de la o viziune obiectivă la una subiectivă. În racordul de direcție 
vignetele sugerează o acțiune rapidă şi continuă, obținută prin înşiruirea mai multor 
imagini în care personajul se deplasează în acelaşi sens. Datorită faptului că banda 
desenată ascultă de codul lecturii în occident, mişcarea va fi întotdeauna mai naturală 
dacă se produce în sensul lecturii. Racordul de mişcare se face prin reprezentarea 
punctului de plecare şi a celui de sosire a acţiunii. Atunci când sunt alese momentele 
extreme ale acțiunii, cititorul va completa mental restul parcursului. 

Copierea excesivă a tehnicilor cinematografice în banda desenată a avut şi 
rezultate nefaste pentru că a dus la o prea mare apropiere de realitate; or farmecul BD 
constă în originalitatea expresiei ei, care apare tocmai din codul lax în reprezentarea 
realităţii. Categoria estetică a verosimilului este redefinită în acest caz datorită libertății 
de interpretare a artistului. Banda desenată poate face ceea ce nu poate face cinema-ul şi 
tocmai de aceea artistii au respins în cele din urmă excesul de tehnici cinematografice, 
optând în schimb pentru valoarea plastică a desenului şi culorii. 

Aşa încât, în albume ca Philemon, a fost anulată în primul rând impresia de 
fotogramă, propunându-se în schimb un traseu vizual mai complicat şi mai creator. 
Lectura BD nu este lineară ca vizionarea filmului deoarece există şi o lectură globală a 
planşei, după care ochiul se opreşte asupra vignetelor, în ordine, ca într-o carte. Din 
punctul de vedere al lecturii, planşa se găseşte undeva între tablou şi text; lectura 
fiecărei vignete are două planuri, desenul şi textul, iar desenul, la rândul lui, are două 
planuri, planşa şi vigneta. Pe de altă parte, aceste jocuri vizuale nu sunt de dată recentă, 
deoarece încă de la începutul secolului McCay le folosea în Little Nemo în Slumberland. 
Plăcerea descifrării, despre care vorbea Hogarth comentând proprietăţile vizuale ale 
liniei serpentine apare în banda desenată din amestecul de coduri, dar şi din 
suprapunerea vizuală a mai multor perspective. 

Banda desenată şi-a inventat propriile maniere de depăşire ale limitelor 
imaginii fixe în realizarea naraţiunii. Spre exemplu, modificarea mărimii cadrelor şi 
folosirea vignetelor mai scurte sau mai numeroase decât de obicei, cum ar fi spre 
exemplu bandele lungi şi înguste accentuează dinamismul acțiunii. Complexitatea 
tehnicilor de reprezentare a dinamismului dezvoltate în această artă vizuală arată şi zona 
de interes a realizatorilor de BD. Nu complexitatea personajului interesează aici în 
primul rând şi, la nivelul fizionomiei, banda desenată nu se apropie de nobila ei soră, 
pictura. Simplitatea schematică a personajelor o apropie mai mult de caricatură şi 
accentuează latura ludică a poveştii. Majoritatea artiştilor merg pe linia deschisă de 

Tôpffer folosind o serie de semne vizuale simple, constante şi clare ce definesc 
modificările fizionomiei şi expresiei personajelor. Deformarea trăsăturilor în sensul 
accentuării naturii pozitive sau negative a personajului apropie banda desenată de 
concepția simplă şi recurentă a basmului; aici se vădeşte natura comercială a genului, 
care cere uşurinţa lecturii. 

Si la nivelul vocii narative banda desenată foloseşte tehnici complexe. În primul 
rând, datorită accesului constant la verb, apare posibilitatea schimbării persoanei, la fel 
ca în literatură. Utilizarea vocii din off este echivalentul monologului interior în 
literatură, în care naratorul introduce cititorul într-un univers subiectiv; firele narative 
care se întretaie apar figurate plastic într-o manieră pe care naraţiunea verbală ar fi 
reprezentat-o cu ajutorul unei structuri la persoana a treia de tipul: “În timp ce Tchang le 
povesteşte despre naufragiu prietenilor săi, Yeti îi urmăreşte“. Astfel, persoana a III-a a 
naratorului omniscient care povesteşte (diegesis) este înlocuită de mimesis, imaginea 
care prin modificarea alternativă a perspectivei, arată (fig.40). 

În plus, datorită traseului narativ prelungit, se pot utiliza aici paranteze care au şi 
rolul de a mări suspansul. Există mai multe tipuri de inserturi care variază nivelele 
narative: introducerea unui nivel secundar în care naratorul părăseşte pentru o clipă 
personajul principal, pentru a se ocupa de altceva. Spre exemplu, în Tintin în Tibet, 
aflați pe munte, la sfârşitul puterilor, Tintin şi căpitanul Haddock îl trimit pe cățelul 
Milou cu un mesaj de ajutor la o lamaserie (fig. 49). Dar Milou, altfel un căţel simpatic, 
găseşte un os şi este tentat să se oprească, renunțând la salvarea stăpânului său. Prilej 
pentru Hergé de a figura lupta dintre bine şi rău în mintea câinelui sub forma unui câine- 
înger şi a unui demon-câine care îi dau sfaturi opuse lui Milou. Prin această paranteză 
ludică, autorul creşte tensiunea cititorilor săi, distrându-i în acelaşi timp. 

Foarte interesant este ocolul plastic prin introducerea unei paranteze descriptive. 
Dacă în albumele care pun accentul pe peripetia personajului, tehnicile sunt 
împrumutate din filmul comercial şi adaptate la vignete, în albumele care accentuează 
latura plastică, povestea se îmbogăţeşte prin adăugarea unor paranteze vizuale. În 
Philemon, Fred prelungeşte parcursul eroului său, care apare ca un fel de vizitator al 
unui imens muzeu, unde nu ceea ce i se întâmplă contează, ci ceea ce vede. Tiparul 
călătoriei este păstrat şi albumele încep şi se termină printr-o serie de vignete de tip 
clasic, în care spaţiul conturat este verosimil conform legilor de reprezentare BD, pentru 
ca, brusc, o vignetă să se rotească (fig 50) şi personajele să intre într-o altă lume, unde 
toate legile verosimilului vizual sunt întoarse pe dos. Din acest punct de vedere, 
Philemon intră în familia tablourilor suprarealiste, unde, deşi spaţiul este configurat 
până la un punct dintr-o perspectivă realistă, obiectele din tablou bulversează ordinea 
logică a lumii. La fel ca Lewis Carroll, şi Fred alege jocul logic, capabil a şoca cititorul 
prin modificarea obisnuintelor de lectură. Complexitatea de concepţie a benzii desenate 
nu trebuie căutată neapărat în acelaşi domeniu ca în literatură sau pictura clasică. Deşi 
are capacitatea de a utiliza multe metode narative, această artă şi-a demonstrat 
originalitatea mai ales din punct de vedere plastic. 

BD are în toate formele sale două tipuri de unități narative şi vizuale, succesiunea 
lineară a vignetelor şi tabularitatea planşelor, care presupune două tipuri de centrare, 
unul al paginii, iar celălalt dat de regula de lectură. Când raportul dintre scenele care 
înglobează şi cele înglobate neagă codul lecturii pentru a propune un spaţiu în acelaşi 
timp segmentat şi continuu, rezultatul este ruperea functionalitätii şi a logicii narative 
(fig 39, 50, 51); cititorul nu mai este interesat de erou, ci de spațiu. În vignetele lui Fred 
raportul planşă-vignetă devine incert deoarece pagina ascultă de două tipuri de ordine, 
care se subminează reciproc, într-o tehnică a vertijului. Compozițiile de caligramă sau 
puzzle încetinesc viteza de lectură şi au rolul figurilor retorice în poezie; eroul devine un 


126 


pretext, nefiind decât martorul care permite cititorului, care în acest caz este mai mult 
un privitor, să intre în ficțiune. 

Modificarea spațiului duce la modificarea timpului narativ, iar efectele stilistice 
atrag atenţia cititorului asupra materialului cu care se lucrează ca şi cum desenatorul 
simte nevoia să îsi expună tehnicile si să îl facă pe cititor să participe la creație. Faptul 
că Fred simte nevoia să denunțe codul BD mută naraţiunea vizuală în zona metalepsei. 
Nivelele narative introduc personajele într-un univers plin de colaje, unde călătoresc 
mereu prin alte lumi. Naufragiat, Philemon se trezeşte brusc într-un acvariu pe care 
nişte copii imenşi îl varsă; Fred desenează personajul şi acvariul în stilul comun benzii 
desenate, dar restul imaginii în stilul unui tablou, astfel subliniind raportul dintre o 
lume “reală““, din care ar face parte copiii şi una ficțională, cea a lui Philemon. 

Gombrich observa că spaţiul în perspectivă este un gaj al narativitätii în măsura în 
care defineşte un univers verosimil unde privitorul tinde să aplice regulile de 
interpretare din lumea reală. El argumenta această observaţie prin compararea unui 
spaţiu plat de tip medieval cu unul renascentist în perspectivă geometrică şi afirmația 
lui este adevărată pentru aceste cazuri. Fred încearcă însă, în demnă viziune 
postmodernă, să-şi facă evidente tehnicile subliniind platitudinea suportului, dar 
păstrând în același timp adâncimea imaginii. În acest mod, el pune între paranteze latura 
narativă a albumului valorificând în schimb latura estetică a desenului. Această 
configuraţie a paginii este purtătoarea unei concepții foarte diferite de cea a lui Hergé, 
de pildă. Pentru Fred importantă este călătoria miraculoasă într-o lume de culori, forme 
si spaţii diferite de realitate, şi nu încercarea de a copia realitatea. De altfel, cele două 
universuri, cel real şi cel al literelor este pus în opoziţie evidentă. Surpriza cititorului nu 
vine din partea cuvântului, ci din partea desenului, deoarece universul lui Fred respectă 
ŞI, în acelaşi timp, nu respectă tiparul logic al spaţiului verosimil. leşirea şi intrarea din 
acest univers de exemplu prezintă multe asemănări cu Alice în fara din oglindă. În 
figura 51 se vede cum ieşirea din lumea literelor oceanului Atlantic se face prin 
alunecarea dintr-o vignetă din susul paginii în una din josul paginii, ceea ce pune între 
paranteze codul tipic benzii desenate sugerând că limita dintre vignete este una pur 
arbitrară şi care poate anulată. La fel ca ilustrațiile lui Tenniel sau Steadman la Alice în 
țara oglinzii, acest tip de figuri vizuale aparţin exclusiv unui gen de artă care foloseşte 
ca material cartea şi desenul. 

Banda desenată este o formă narativă compozită, care nu ezită a împrumuta fie de 
la tablou, fie de la cinema sau din modelul naraţiunii literare. Din punct de vedere 
vizual, noutatea cea mai importantă faţă de pictură constă în modificarea raportului de 
poziție dintre cititor-privitor şi obiectul artistic; universul BD se organizează în jurul 
spectatorului, pe care îl plasează în poziţii cât mai variate. Fie că albumele mizează pe 
evenimente, fie că mizează pe latura plastică, lectura albumului atrage spectatorul într- 
un vertij care îl face să uite că, în fond, ceea ce vede nu este un film. 

CONCLUZII 


Esenţa imaginii nu constă, aşa cum bine observa Lessing, în arta povestirii. 
Narațiunea este în mod fundamental un gen literar iar când, de-a lungul timpului, artiştii 
au încercat să depăşească limita instantaneitätii imaginii fixe pentru a spune o poveste, 
au făcut-o prin două metode: fie au cerut privitorului să-şi amintească subiectul la care 
face aluzie prin titlu tabloul, fie au cerut privitorului să inventeze el însuşi o poveste 
capabilă a explica acțiunea reprezentată în imagine. De aceea trebuie subliniat rolul 
foarte important pe care îl joacă lectura imaginii în cheie semiotică şi iconologică. 
Numai înțelegând codul reprezentării şi legând imaginea de un text potential privitorul 
poate decoda corect povestea din imagine. 

Pornind de la ideea că narativitatea imaginii nu ține în mod particular de o epocă 
anume, deşi se poate manifesta în moduri diferite, am încercat să sistematizăm metodele 
prin care imaginea sugerează o poveste. Există două mari categorii de surse ale 
narativitätii, cele verbale şi cele vizuale. Utilizarea cuvântului ca element de clarificare 
sau legătură apare în tabloul cu subiect literar, care de cele mai multe ori se referă la o 
poveste cunoscută de privitor şi subliniază acest lucru prin titlu; chiar în tablourile care 
nu fac aluzie la o poveste cunoscută, un titlu care sugerează un proces, o acțiune sau 
care conține elemente inexplicabile îl încurajează pe privitor să devină narator. 
Ilustratia, care face corp comun cu textul, sau banda desenată fac şi ele apel la suportul 
verbului. În secvenţa de imagini artistul poate adăuga un comentariu auctorial sau un 
număr de titluri care să explice acțiunea reprezentată. De asemenea, o legătură implicită 
cu verbul apare în selecția făcută de pictor poveştii din care se inspiră; atunci când 
pictorul selectează din textul o scenă culminantă (punctum temporis) sau o acțiune cu 
valențe dramatice, atunci va reuşi să atragă privitorul în capcana lecturii narative a 
tabloului. 

Cea de-a doua categorie de metode prin care reprezentarea determină privitorul să 
facă o lectură în cheie narativă aparţine limbajului vizual. Multiplicarea nucleelor 
narative, o perspectivă etajată în adâncime, juxtapunerea imaginilor sau multiplicarea 
scenelor în interiorul aceluiaşi tablou în aşa fel încât în lectura sa privirea să urmeze 
un fir sinuos, simbol al timpului şi desfăşurării, poate da iluzia desfăşurării temporale. 
Figurarea unor fizionomii diverse, care denotă diverse faze ale unui proces, sau a 
emoțiilor contradictorii înscrise pe chipul personajelor sugerează la rândul lor devenirea 
psihologică prin care cititorul poate recupera povestea. Privitorul poate lega fizionomia 
sugestivă, capabilă a spune prin ea însăşi o poveste, de caracterul personajului; de altfel, 
prin adecvarea aspectului exterior la trăsăturile psihologice, pictorul are acces la un 
cod ce permite reprezentarea tuturor caracterelor posibile, la fel ca un romancier. 

Configuraţia spaţială piramidală, liniile de forță, serpentinele, accentele de 
lumină şi culoare care sugerează dezechilibrul inerent mişcării sunt cele mai utilizate 
metode de denotare a timpului narativ. Un alt mod de a sugera metonimic timpul este 

utilizarea indiciilor sau a microtemelor; spațiul în care “evoluează“ personajele este 
perfect reprezentativ pentru caracterul lor, iar artistul îl poate construi înțesîndu-l de 
indicii narative care definesc caracterele şi, sugerează devenirea acțiunii. Tablourile 
care apar pe pereții camerelor, mobilerul sau vestimentația completează metonimic 
povestea. În acest mod, privirea oscilează între diversele micro-scene si prin timpul 
lecturii, se recreează povestea. 

Stabilind rolul esențial jucat de receptare în narativizarea imaginii, am observat că 
aici, spre deosebire de literatură, privitorul are iluzia de a asista nemijlocit la o scenă. 
Totuşi, felul în care se structurează spațiul tabloului si deci punctul de observație al 
privitorului sunt rezultatul unui filtru de semnificație al autorului. Acest fapt apare cu 
claritate când se pun în relație diverse forme de artă narativă: dacă în tablou punctul de 
observație nu poate fi altfel decât unic, în secvența de imagini sau în banda desenată el 
se schimbă, integrând astfel privitorul în spațiul vizual. Aşa cum în roman întreg 
universul narativ se defineşte în funcție de perspectiva naratorului, la fel în arta vizuală 
semnificația reprezentării se organizează din punctul de observație. 

Exemplele luate în discuție au marcat gradarea poziției privitorului față de 
acțiunea vizuală: dacă în tablou pictorul nu poate creea iluzia dinamismului decât prin 
dezechilibrul compoziției, în secvența de imagini şi mai ales în banda desenată tehnicile 
împrumutate din cinema se pot folosi cu mai mult succes. De altfel, una din metodele 
prin care pictura reuşeşte să sugereze devenirea temporală este contaminarea 
obiceiurilor culturale. Pictura împrumută din teatru o serie de elemente cum ar fi 
configurația spațială, sau retorica fizionomiilor şi a “mişcărilor“ (ipostazelor) corpului 
reprezentat, iar banda desenată împrumută tehnici cinematografice. În acest mod, multe 
tablouri par a figura o scenă de teatru şi cer privitorului să imagineze restul 
spectacolului, absent din imagine; la rândul lor, plansele BD aşteaptă din partea 
privitorului-cititor recompunerea fotogramei într-un traseu dinamic unificat. 

S-a putut observa din analiza exemplelor că există diverse grade ale narativității 
vizuale. Fiecare dintre imaginile discutate utilizează parțial metodele de generare a 
narativität şi cer grade diferite de participare a privitorului. Imaginea fixă nu poate 
povesti, ea poate doar folosi o serie de trucuri vizuale sau verbale, transformându-l 
astfel pe privitor în cititor. Majoritatea naratiunilor vizuale fie pornesc de la un text, fie 
ajung la un text. 

